齐己诗全集

--------------------------------------------------------------------------------

卷838_1 「夏日草堂作」齐己
　　沙泉带草堂，纸帐卷空床。静是真消息，吟非俗肺肠。
　　园林坐清影，梅杏嚼红香。谁住原西寺，钟声送夕阳。

卷838_2 「寄镜湖方干处士（一作寄方干处士鉴湖旧居）」齐己
　　贺监旧山川，空来近百年。闻君与琴鹤，终日在渔船。
　　岛露深秋石，湖澄半夜天。云门几回去，题遍好林泉。

卷838_3 「送人归吴」齐己
　　比说归耕钓，迢迢向海涯。春寒游子路，村晚主人家。
　　□□□□□，□山绿过茶。重寻旧邻里，菱藕正开花。

卷838_4 「赠仰上人」齐己
　　避地依真境，安闲似旧溪。干戈百里外，泉石乱峰西。
　　草瑞香难歇，松灵盖尽低。寻应报休马，瓶锡向南携。

卷838_5 「夜坐」齐己
　　百虫声里坐，夜色共冥冥。远忆诸峰顶，曾栖此性灵。
　　月华澄有象，诗思在无形。彻曙都忘寝，虚窗日照经。

卷838_6 「新栽松」齐己
　　野僧教种法，苒苒出蓬蒿。百岁催人老，千年待尔高。
　　静宜兼竹石，幽合近猿猱。他日成阴后，秋风吹海涛。

卷838_7 「期友人」齐己
　　早晚逐兹来，闲门日为开。乱蛩鸣白草，残菊藉苍苔。
　　困卧谁惊起，闲行自欲回。何时此携手，吾子本多才。

卷838_8 「和郑谷郎中看棋」齐己
　　个是仙家事，何人合用心。几时终一局，万木老千岑。
　　有路如飞出，无机似陆沈。樵夫可能解，也此废光阴。

卷838_9 「寄钱塘罗给事」齐己
　　愤愤呕谗书，无人诵子虚。伤心天祐末，搔首懿宗初。
　　海树青丛短，湖山翠点疏。秋涛看足否，罗刹石边居。

卷838_10 「戊辰岁湘中寄郑谷郎中」齐己
　　白发久慵簪，常闻病亦吟。瘦应成鹤骨，闲想似禅心。
　　上国杨花乱，沧洲荻笋深。不堪思翠巘，西望独沾襟。

卷838_11 「寓言」齐己
　　造化安能保，山川凿欲翻。精华销地底，珠玉聚侯门。
　　始作骄奢本，终为祸乱根。亡家与亡国，云此更何言。

卷838_12 「寄王振拾遗（戊辰岁）」齐己
　　折槛意何如，平安信不虚。近来焚谏草，深去觅山居。
　　□□□□□，□□□□馀。分明知在处，难寄乱离书。

卷838_13 「经贾岛旧居」齐己
　　先生居处所，野烧几为灰。若有吟魂在，应随夜魄回。
　　地宁销志气，天忍罪清才。古木霜风晚，江禽共宿来。

卷838_14 「送人游塞」齐己
　　槐柳野桥边，行尘暗马前。秋风来汉地，客路入胡天。
　　雁聚河流浊，羊群碛草膻。那堪陇头宿，乡梦逐潺湲。

卷838_15 「桃花」齐己
　　千株含露态，何处照人红。风暖仙源里，春和水国中。
　　流莺应见落，舞蝶未知空。拟欲求图画，枝枝带竹丛。

卷838_16 「闻雁」齐己
　　何处人惊起，飞来过草堂。丹心劳避弋，万里念随阳。
　　影断风天月，声孤荻岸霜。明年趁春去，江上别鸳鸯。

卷838_17 「送人游南」齐己
　　南国多山水，君游兴可知。船中江上景，晚泊早行时。
　　子美遗魂地，藏真旧墨池。经过几销日，荒草里寻碑。

卷838_18 「送益公归旧居」齐己
　　旧隐终牵梦，春残结束归。溪山无伴过，风雨有花飞。
　　片石留题字，孤潭照浣衣。邻僧喜相接，扫径与开扉。

卷838_19 「不睡」齐己
　　永夜不欲睡，虚堂闭复开。却离灯影去，待得月光来。
　　落叶逢巢住，飞萤值我回。天明拂经案，一炷白檀灰。

卷838_20 「新秋雨后」齐己
　　夜雨洗河汉，诗怀觉有灵。篱声新蟋蟀，草影老蜻蜓。
　　静引闲机发，凉吹远思醒。逍遥向谁说，时注漆园经。

卷838_21 「送刘蜕秀才赴举」齐己
　　百发百中□，□□□□年。丹枝如计分，一箭的无偏。
　　文物兵销国，关河雪霁天。都人看春榜，韩字在谁前。

卷838_22 「留题仰山大师塔院」齐己
　　岚光叠杳冥，晓翠湿窗明。欲起游方去，重来绕塔行。
　　乱云开鸟道，群木发秋声。曾约诸徒弟，香灯尽此生。

卷838_23 「乱中闻郑谷、吴延保下世」齐己
　　小谏才埋玉，星郎亦逝川。国由多聚盗，天似不容贤。
　　兵火焚诗草，江流涨墓田。长安已涂炭，追想更凄然。

卷838_24 「送东林寺睦公往吴国」齐己
　　八月江行好，风帆日夜飘。烟霞经北固，禾黍过南朝。
　　社客无宗炳，诗家有鲍昭。莫因贤相请，不返旧山椒。

卷838_25 「除夜」齐己
　　夜久谁同坐，炉寒鼎亦澄。乱松飘雨雪，一室掩香灯。
　　白发添新岁，清吟减旧朋。明朝待晴旭，池上看春冰。

卷838_26 「送秘上人」齐己
　　谁喜老闲身，春山起送君。欲凭莲社信，转入洞庭云。
　　道路长无阻，干戈渐不闻。秋来向何处，相忆雁成群。

卷838_27 「寓居岳麓，谢进士沈彬再访」齐己
　　去岁来寻我，留题在藓痕。又因风雪夜，重宿古松门。
　　玉有疑休泣，诗无主且言。明朝此相送，披褐入桃源。

卷838_28 「对雪」齐己
　　松门堆复积，埋石亦埋莎。为瑞还难得，居贫莫厌多。
　　听怜终夜落，吟惜一年过。谁在江楼望，漫漫堕绿波。

卷838_29 「和岷公送李评事往宜春」齐己
　　兵火销邻境，龙沙有去人。江潭牵兴远，风物入题新。
　　雪湛将残腊，霞明向早春。郡侯开宴处，桃李照歌尘。

卷838_30 「送僧」齐己
　　老忆游方日，天涯锡独摇。凌晨从北固，冲雪向南朝。
　　鬓发泉边剃，香灯树下烧。双峰诸道友，夏满有书招。

卷838_31 「过荆门」齐己
　　路出荆门远，行行日欲西。草枯蛮冢乱，山断汉江低。
　　野店丛蒿短，烟村簇树齐。翻思故林去，在处有猿啼。

卷838_32 「山中答人」齐己
　　谩道诗名出，何曾著苦吟。忽来还有意，已过即无心。
　　夏月山长往，霜天寺独寻。故人怜拙朴，时复寄空林。

卷838_33 「赠卢明府闲居」齐己
　　鬓霜垂七十，江国久辞官。满箧新风雅，何人旧岁寒。
　　闲居当野水，幽鸟宿渔竿。终欲相寻去，兵戈时转难。

卷838_34 「幽庭」齐己
　　不放生纤草，从教遍绿苔。还防长者至，未著牡丹栽。
　　蛱蝶空飞过，鶺鴒时下来。南邻折芳子，到此寂寥回。

卷838_35 「送休师归长沙宁觐」齐己
　　吾子此归宁，风烟是旧经。无穷芳草色，何处故山青。
　　偶泊鸣蝉岛，难眠好月汀。殷勤问安外，湘岸采诗灵。

卷838_36 「将游嵩华行次荆渚」齐己
　　莲峰映敷水，嵩岳压伊河。两处思归久，前贤隐去多。
　　闲身应绝迹，在世幸无他。会向红霞峤，僧龛对薜萝。

卷838_37 「远思」齐己
　　远思极何处，南楼烟水长。秋风过鸿雁，游子在潇湘。
　　海面云生白，天涯堕晚光。徘徊古堤上，曾此赠垂杨。

卷838_38 「寄勉二三子」齐己
　　不见二三子，悠然吴楚间。尽应生白发，几个在青山。
　　□□□□□，□□莫放闲。君闻国风否，千载咏关关。

卷838_39 「渚宫江亭寓目」齐己
　　津亭虽极望，未称本心闲。白有三江水，青无一点山。
　　新鸿喧夕浦，远棹聚空湾。终遂归匡社，孤帆即此还。

卷838_40 「蝴蝶」齐己
　　何处背繁红，迷芳到槛重。分飞还独出，成队偶相逢。
　　远害终防雀，争先不避蜂。桃蹊牵往复，兰径引相从。
　　翠裛丹心冷，香凝粉翅浓。可寻穿树影，难觅宿花踪。
　　日晚来仍急，春残舞未慵。西风旧池馆，犹得采芙蓉。

卷838_41 「送刘秀才往东洛」齐己
　　羡子去东周，行行非旅游。烟霄有兄弟，事业尽曹刘。
　　洛水清奔夏，嵩云白入秋。来年遂鹏化，一举上瀛洲。

卷838_42 「移竹」齐己
　　旧溪千万竿，风雨夜珊珊。白首来江国，黄金买岁寒。
　　乍移伤粉节，终绕著朱栏。会得承春力，新抽锦箨看。

卷838_43 「雉」齐己
　　角角类关关，春晴锦羽干。文呈五色异，瑞入九苞难。
　　暮宿红兰暖，朝飞绿野寒。山梁从行者，错解仲尼叹。

卷838_44 「怀轩辕先生」齐己
　　不得先生信，空怀汗漫秋。月华离鹤背，日影上鳌头。
　　欲学孤云去，其如重骨留。槎程在何处，人世屡荒丘。

卷838_45 「永夜感怀寄郑谷郎中」齐己
　　展转复展转，所思安可论。夜凉难就枕，月好重开门。
　　霜杀百草尽，蛩归四壁根。生来苦章句，早遇至公言。

卷838_46 「卖松者」齐己
　　未得凌云价，何惭所买真。自知桃李世，有爱岁寒人。
　　瑟瑟初离涧，青青未识尘。宁同买花者，贵逐片时春。

卷838_47 「丙寅岁寄潘归仁」齐己
　　九土尽荒墟，干戈杀害馀。更须忧去国，未可守贫居。
　　康泰终来在，编联莫破除。他年遇知己，无耻报襜褕。

卷838_48 「尝茶」齐己
　　石屋晚烟生，松窗铁碾声。因留来客试，共说寄僧名。
　　味击诗魔乱，香搜睡思轻。春风霅川上，忆傍绿丛行。

卷838_49 「杨花」齐己
　　暖景照悠悠，遮空势渐稠。乍如飞雪远，未似落花休。
　　万带都门外，千株渭水头。纷纭知近夏，销歇恐成秋。
　　软著朝簪去，狂随别骑游。旆冲离馆驿，莺扑绕宫楼。
　　江国晴愁对，池塘晚见浮。虚窗萦笔雅，深院藉苔幽。
　　静堕王孙酒，繁黏客子裘。咏吟何洁白，根本属风流。
　　向日还轻举，因风更自由。不堪思汴岸，千里到扬州。

卷838_50 「咏影」齐己
　　万物患有象，不能逃大明。始随残魄灭，又逐晓光生。
　　曲直宁相隐，洪纤必自呈。还如至公世，洞鉴是非情。

卷838_51 「南归舟中二首」齐己
　　南归乘客棹，道路免崎岖。江上经时节，船中听鹧鸪。
　　春容含众岫，雨气泛平芜。落日停舟望，王维未有图。
　　长江春气寒，客况棹声闲。夜泊诸村雨，程回数郡山。
　　桑根垂断岸，浪沫聚空湾。已去邻园近，随缘是暂还。

卷838_52 「送迁客」齐己
　　天涯即爱州，谪去莫多愁。若似承恩好，何如傍主休。
　　瘴昏铜柱黑，草赤火山秋。应想尧阴下，当时獬豸头。

卷838_53 「题中上人院」齐己
　　高房占境幽，讲退即冥搜。欠鹤同支遁，多诗似惠休。
　　瓶澄孤井浪，案白小窗秋。莫道归山字，朝贤日献酬。

卷838_54 「逢乡友」齐己
　　无况来江岛，逢君话滞留。生缘同一国，相识共他州。
　　竹影斜青藓，茶香在白瓯。犹怜心道合，多事亦冥搜。

卷838_55 「自勉」齐己
　　试算平生事，中年欠五年。知非未落后，读易尚加前。
　　分受诗魔役，宁容俗态牵。闲吟见秋水，数只钓鱼船。

卷838_56 「寄诗友」齐己
　　天地有万物，尽应输苦心。他人虽欲解，此道奈何深。
　　返朴遗时态，关门度岁阴。相思去秋夕，共对冷灯吟。

卷838_57 「居道林寺书怀」齐己
　　花落水喧喧，端居信昼昏。谁来看山寺，自要扫松门。
　　是事皆能讳，唯诗未懒言。传闻好时世，亦欲背啼猿。

卷838_58 「经吴平观」齐己
　　中元斋醮后，残烬满空坛。老鹤心何待，尊师鬓已干。
　　幡灯古殿夜，霜霰大椿寒。谁见长生路，人间事万端。

卷838_59 「剑客」齐己
　　拔剑绕残樽，歌终便出门。西风满天雪，何处报人恩。
　　勇死寻常事，轻雠不足论。翻嫌易水上，细碎动离魂。

卷838_60 「白发」齐己
　　莫染亦莫镊，任从伊满头。白虽无耐药，黑也不禁秋。
　　静枕听蝉卧，闲垂看水流。浮生未达此，多为尔为愁。

卷838_61 「秋兴寄胤公」齐己
　　风声吹竹健，凉气著身轻。谁有闲心去，江边看水行。
　　村遥红树远，野阔白烟平。试裂芭蕉片，题诗问竺卿。

卷838_62 「野步」齐己
　　城里无闲处，却寻城外行。田园经雨水，乡国忆桑耕。
　　傍涧蕨薇老，隔村冈陇横。何穷此心兴，时复鹧鸪声。

卷838_63 「残春」齐己
　　三月看无也，芳时此可嗟。园林欲向夕，风雨更吹花。
　　影乱冲人蝶，声繁绕堑蛙。那堪傍杨柳，飞絮满邻家。

卷838_64 「酬尚颜」齐己
　　取尽风骚妙，名高身倍闲。久离王者阙，欲向祖师山。
　　幕府秋招去，溪邻日望还。伊余岂酬敌，来往踏苔斑。

卷838_65 「苦热」齐己
　　云势嶮于峰，金流断竹风。万方应望雨，片景欲焚空。
　　毒害芙蓉死，烦蒸瀑布红。恩多是团扇，出入画屏中。

卷838_66 「送欧阳秀才赴举」齐己
　　莫疑空手去，无援取高科。直是文章好，争如德行多。
　　烟霄心一寸，霜雪路千坡。称意东归后，交亲那喜何。

卷838_67 「放鹭鸶」齐己
　　洁白虽堪爱，腥膻不那何。到头从所欲，还汝旧沧波。

卷838_68 「谢王秀才见示诗卷」齐己
　　谁见少年心，低摧向苦吟。后须离影响，得必洞精深。
　　道院春苔径，僧楼夏竹林。天如爱才子，何虑未知音。

卷838_69 「送徐秀才之吴」齐己
　　吴都霸道昌，才子去观光。望阙云天近，朝宗水路长。
　　海门收片雨，建业泊残阳。欲问淮王信，仙都即帝乡。

卷838_70 「独院偶作」齐己
　　风篁清一院，坐卧润肌肤。此境终抛去，邻房肯信无。
　　身非王者役，门是祖师徒。毕竟伊云鸟，从来我友于。

卷838_71 「酬元员外见寄」齐己
　　僻巷谁相访，风篱翠蔓牵。易中通性命，贫里过流年。
　　且有吟情挠，都无俗事煎。时闻得新意，多是此忘缘。

卷838_72 「寄文秀大师」齐己
　　皎然灵一时，还有屈于诗。世岂无英主，天何惜大师。
　　道终归正始，心莫问多岐。览卷堪惊立，贞风喜未衰。

卷838_73 「夏雨」齐己
　　霮zw蔽穹苍，冥濛自一方。当时消酷毒，随处有清凉。
　　著物声虽暴，滋农润即长。乍红萦急电，微白露残阳。
　　应祷尤难得，经旬甚不妨。吟听喧竹树，立见涨池塘。
　　众类声休出，群峰色尽藏。颓沱来洞壑，汗漫入潇湘。
　　下叶黎甿望，高袪旱暵光。幽斋飘卧簟，极浦洒归樯。
　　藓在阶从湿，花衰苑任伤。闲思济时力，歌咏发哀肠。

卷838_3 「谢兴公上人寄山水簇子」齐己
　　半幅古潺颜，看来心意闲。何须寻鸟道，即此出人间。
　　巘暮疑啼狖，松深认掩关。知君远相惠，免我忆归山。

卷838_4 「酬微上人」齐己
　　古律皆深妙，新吟复造微。搜难穷月窟，琢苦尽天机。
　　晚桧清蝉咽，寒江白鸟飞。他年旧山去，为子远携归。

卷838_5 「同光岁送人及第东归」齐己
　　西笑道何光，新朝旧桂堂。春官如白傅，内试似文皇。
　　变化龙三十，升腾凤一行。还家几多兴，满袖月中香。

卷838_6 「寄江居耿处士」齐己
　　野癖虽相似，生涯即不同。红霞禅石上，明月钓船中。
　　醉倒芦花白，吟缘蓼岸红。相思何以寄，吾道本空空。

卷838_7 「病起二首」齐己
　　一卧四十日，起来秋气深。已甘长逝魄，还见旧交心。
　　撑拄筇犹重，枝梧力未任。终将此形陋，归死故丘林。
　　秋风已伤骨，更带竹声吹。抱疾关门久，扶羸傍砌时。
　　无生即不可，有死必相随。除却归真觉，何由拟免之。

卷838_8 「送中观进公归巴陵」齐己
　　一论破双空，持行大国中。不知从此去，何处挫邪宗。
　　昼雨悬帆黑，残阳泊岛红。应游到灉岸，相忆绕茶丛。

　　　　　　　　　　　　　　卷八百三十九

卷839_1 「寄郑谷郎中（一作住襄州谒郑谷献诗）」齐己
　　高名喧省闼，雅颂出吾唐。叠巘供秋望，无云到夕阳。
　　自封修药院，别扫著僧床。几梦中朝事，依依鹓鹭行。

卷839_2 「归雁」齐己
　　塞门春已暖，连影起蘋风。云梦千行去，潇湘一夜空。
　　江人休举网，虏将又虚弓。莫失南来伴，衡阳树即红。

卷839_3 「登大林寺观白太傅题版」齐己
　　九叠苍崖里，禅家凿翠开。清时谁梦到，白傅独寻来。
　　怪石和僧定，闲云共鹤回。任兹休去者，心是不然灰。

卷839_4 「赠曹松先辈」齐己
　　今岁赴春闱，达如夫子稀。山中把卷去，榜下注官归。
　　楚月吟前落，江禽酒外飞。闲游向诸寺，却看白麻衣。

卷839_5 「夏日江寺寄无上人」齐己
　　讲终斋磬罢，何处称真心。古寺高杉下，炎天独院深。
　　燕和江鸟语，墙夺暮花阴。大府多才子，闲过在竹林。

卷839_6 「夏日梅雨中寄睦公」齐己
　　梅月来林寺，冥冥各闭门。已应双履迹，全没乱云根。
　　琢句心无味，看经眼亦昏。何时见清霁，招我凭岩轩。

卷839_7 「伤郑谷郎中」齐己
　　钟陵千首作，笔绝亦身终。知落干戈里，谁家煨烬中。
　　吟斋春长蕨，钓渚夜鸣鸿。惆怅秋江月，曾招我看同。

卷839_8 「临行题友生壁」齐己
　　山衲宜何处，经行避暑深。峰西多古寺，日午乱松阴。
　　鹤默堪分静，蝉凉解助吟。殷勤题壁去，秋早此相寻。

卷839_9 「别东林后回寄修睦」齐己
　　昨夜从香社，辞君出薜萝。晚来巾舄上，已觉俗尘多。
　　远路萦芳草，遥空共白波。南朝在天末，此去重经过。

卷839_10 「古松」齐己
　　雷电不敢伐，鳞皴势万端。蠹依枯节死，蛇入朽根盘。
　　影浸僧禅湿，声吹鹤梦寒。寻常风雨夜，应有鬼神看。

卷839_11 「夏日西霞寺书怀寄张逸人」齐己
　　人中林下现，名自有闲忙。建业红尘热，栖霞白石凉。
　　倚身柽几稳，洒面瀑流香。不似高斋里，花连竹影长。

卷839_12 「访自牧上人不遇」齐己
　　然诺竟如何，诸侯见重多。高房度江雨，经月长寒莎。
　　道本同骚雅，书曾到薜萝。相寻未相见，危阁望沧波。

卷839_13 「题东林白莲」齐己
　　大士生兜率，空池满白莲。秋风明月下，斋日影堂前。
　　色后群芳拆，香殊百和燃。谁知不染性，一片好心田。

卷839_14 「寄怀江西徵岷二律师」齐己
　　乱后江边寺，堪怀二律师。几番新弟子，一样旧威仪。
　　院影连春竹，窗声接雨池。共缘山水癖，久别共题诗。

卷839_15 「东林作寄金陵知己」齐己
　　十八贤真在，时来拂榻看。已知前事远，更结后人难。
　　泉滴胜清磬，松香掩白檀。凭君听朝贵，谁欲厌簪冠。

卷839_16 「山寺喜道者至」齐己
　　闰年春过后，山寺始花开。还有无心者，闲寻此境来。
　　鸟幽声忽断，茶好味重回。知住南岩久，冥心坐绿苔。

卷839_17 「再游匡山」齐己
　　紫霄兼二老，相对倚空寒。久别成衰病，重来更上难。
　　径危云母滑，崖旱瀑流干。目断岚烟际，神仙有石坛。

卷839_18 「赠浙西李推官」齐己
　　他皆恃勋贵，君独爱诗玄。终日秋光里，无人竹影边。
　　东楼生倚月，北固积吟烟。闻说鸳行里，多才复少年。

卷839_19 「题终南山隐者室」齐己
　　终南山北面，直下是长安。自扫青苔室，闲欹白石看。
　　风吹窗树老，日晒窦云干。时向圭峰宿，僧房瀑布寒。

卷839_20 「禅庭芦竹十二韵呈郑谷郎中」齐己
　　错错在禅庭，高宜与竹名。健添秋雨响，乾助夜风清。
　　雀静知枯折，僧闲见笋生。对吟殊洒落，负气甚孤贞。
　　密谢编栏固，齐由灌溉平。松姿真可敌，柳态薄难并。
　　映带兼苔石，参差近画楹。雪霜消后色，虫鸟默时声。
　　远忆沧洲岸，寒连暮角城。幽根狂乱迸，劲叶动相撑。
　　避暑须临坐，逃眠必绕行。未逢仙手咏，俗眼见犹轻。

卷839_21 「送孙凤秀才赴举」齐己
　　九重方侧席，四海仰文明。好把孤吟去，便随公道行。
　　梁园浮雪气，汴水涨春声。此日登仙众，君应最后生。

卷839_22 「落花」齐己
　　朝开暮亦衰，雨打复风吹。古屋无人处，残阳满地时。
　　静依青藓片，闲缀绿莎枝。繁艳根枝在，明年向此期。

卷839_23 「秋苔」齐己
　　独怜苍翠文，长与寂寥存。鹤静窥秋片，僧闲踏冷痕。
　　月明疏竹径，雨歇败莎根。别有深宫里，兼花锁断魂。

卷839_24 「老将」齐己
　　破虏与平戎，曾居第一功。明时不用武，白首向秋风。
　　马病霜飞草，弓闲雁过空。儿孙已成立，胆气亦英雄。

卷839_25 「城中示友人」齐己
　　久与寒灰合，人中亦觉闲。重城不锁梦，每夜自归山。
　　雨破冥鸿出，桐枯井月还。唯君道心在，来往寂寥间。

卷839_26 「送友人游湘中」齐己
　　怀才难自住，此去亦如僧。何处西风夜，孤吟旅舍灯。
　　路沿湘树叠，山入楚云层。若有东来札，归鸿亦可凭。

卷839_27 「经费征君旧居」齐己
　　高眠当圣代，云鸟未为孤。天子征不起，闲人亲得无。
　　猿猱狂欲坠，水石怪难图。寂寞荒斋外，松杉相倚枯。

卷839_28 「严陵钓台」齐己
　　夫子垂竿处，空江照古台。无人更如此，白浪自成堆。
　　鹤静寻僧去，鱼狂入海回。登临秋值晚，树石尽多苔。

卷839_29 「原上晚望」齐己
　　倚杖聊摅望，寒原远近分。夜来何处火，烧出古人坟。
　　野势盘空泽，江流合暮云。残阳催百鸟，各自著栖群。

卷839_30 「送惠空上人归」齐己
　　尘中名利热，鸟外水云闲。吾子多高趣，秋风独自还。
　　空囊随客棹，几宿泊湖山。应有吟僧在，邻居树影间。

卷839_31 「酬章水知己」齐己
　　新吟忽有寄，千里到荆门。落日云初碧，残年眼正昏。
　　已为难敌手，谁更入深论。后信多相寄，吾生重此言。

卷839_32 「闲居」齐己
　　渐觉春光媚，尘销作土膏。微寒放杨柳，纤草入风骚。
　　睡少全无病，身轻乍去袍。前溪泛红片，何处落金桃。

卷839_33 「次韵酬郑谷郎中」齐己
　　林下高眠起，相招得句时。开门流水入，静话鹭鸶知。
　　每许题成晚，多嫌雪阻期。西斋坐来久，风竹撼疏篱。

卷839_34 「思游峨嵋寄林下诸友」齐己
　　刚有峨嵋念，秋来锡欲飞。会抛湘寺去，便逐蜀帆归。
　　难世堪言善，闲人合见机。殷勤别诸友，莫厌楚江薇。

卷839_35 「送刘秀才南游」齐己
　　南去谒诸侯，名山亦得游。便应寻瀑布，乘兴上岣嵝。
　　高鸟随云起，寒星向地流。相思应北望，天晚石桥头。

卷839_36 「示诸侄」齐己
　　莫问年将朽，加餐已不多。形容浑瘦削，行止强牵拖。
　　死也何忧恼，生而有咏歌。侯门终谢去，却扫旧松萝。

卷839_37 「荆渚病中，因思匡庐，遂成三百字，寄梁先辈」齐己
　　生老病死者，早闻天竺书。相随几汩没，不了堪欷歔.
　　自理自可适，他人谁与袪。应当入寂灭，乃得长销除。
　　前月已骨立，今朝还貌舒。披衣试步履，倚策聊踌躇。
　　江月青眸冷，秋风白发疏。新题忆剡硾，旧约怀匡庐。
　　张野久绝迹，乐天曾卜居。空龛掩薜荔，瀑布喷蟾蜍。
　　古桧鸣玄鹤，凉泉跃锦鱼。狂吟树荫映，纵踏花蔫菸。
　　唇舌既已闲，心脾亦散摅。松窗有偃息，石径无趑趄。
　　梦冷通仙阙，神融合太虚。千峰杳霭际，万壑明清初。
　　长往期非晚，半生闲有馀。依刘未是咏，访戴宁忘诸。
　　稽古堪求己，观时好笑渠。埋头逐小利，没脚拖长裾。
　　道种将闲养，情田把药鉏.幽香发兰蕙，秽莽摧丘墟。
　　敢谓囊盈物，那言庾满储。微烟动晨爨，细雨滋园蔬。
　　藓乱珍禽羽，门稀长者车。冥机坐兀兀，著履行徐徐。
　　每许亲朱履，多怜奉隼旟。簪嫌红玳瑁，社念金芙蕖。
　　海内竞铁马，箧中藏纸驴。常言谢时去，此意将何如。

卷839_38 「竟陵遇昼公」齐己
　　高迹何来此，游方渐老身。欲投莲岳夏，初过竟陵春。
　　锡影离云远，衣痕拂藓新。无言即相别，此处不迷津。

卷839_39 「闻贯休下世」齐己
　　吾师诗匠者，真个碧云流。争得梁太子，重为文选楼。
　　锦江新冢树，婺女旧山秋。欲去焚香礼，啼猿峡阻修。

卷839_40 「金山寺」齐己
　　山带金名远，楼台压翠层。鱼龙光照像，风浪影摇灯。
　　槛外扬州树，船通建业僧。尘埃何所到，青石坐如冰。

卷839_41 「早秋雨后晚望」齐己
　　暑气时将薄，虫声夜转稠。江湖经一雨，日月换新秋。
　　有景堪援笔，何人未上楼。欲承凉冷兴，西向碧嵩游。

卷839_42 「过西塞山」齐己
　　空江平野流，风岛苇飕飕。残日衔西塞，孤帆向北洲。
　　边鸿渡汉口，楚树出吴头。终入高云里，身依片石休。

卷839_43 「溪斋二首」齐己
　　岂敢言招隐，归休喜自安。一溪云卧稳，四海路行难。
　　瑞兽藏头角，幽禽惜羽翰。子猷何处在，老尽碧琅玕.
　　杉竹映溪关，修修共岁寒。幽人眠日晏，花雨落春残。
　　道妙言何强，诗玄论甚难。闲居有亲赋，搔首忆潘安。

卷839_44 「新秋」齐己
　　始惊三伏尽，又遇立秋时。露彩朝还冷，云峰晚更奇。
　　垄香禾半熟，原迥草微衰。幸好清光里，安仁谩起悲。

卷839_45 「寄上荆渚，因梦庐岳，乃图壁赋诗」齐己
　　梦绕嵯峨里，神疏骨亦寒。觉来谁共说，壁上自图看。
　　古翠松藏寺，春红杏湿坛。归心几时遂，日向渐衰残。

卷839_46 「己卯岁值冻阻归有作」齐己
　　河冰连地冻，朔气压春寒。开户思归远，出门移步难。
　　湖云黏雁重，庙树刮风干。坐看孤灯焰，微微向晓残。

卷839_47 「送卢说乱后投知己」齐己
　　兵寇残江墅，生涯尽荡除。事堪煎桂玉，时莫倚诗书。
　　暮狖啼空半，春山列雨馀。舟中有新作，回寄示慵疏。

卷839_48 「读岘山碑」齐己
　　三载羊公政，千年岘首碑。何人更堕泪，此道亦殊时。
　　兵火烧文缺，江云触藓滋。那堪望黎庶，匝地是疮痍。

卷839_49 「过鹿门作」齐己
　　鹿门埋孟子，岘首载羊公。万古千秋里，青山明月中。
　　政从襄沔绝，诗过洞庭空。尘路谁回眼，松声两处风。

卷839_50 「题玉泉寺大师影堂」齐己
　　大化终华顶，灵踪示玉泉。由来负高尚，合向好山川。
　　洞壑藏诸怪，杉松列瘦烟。千秋空树影，犹似覆长禅。

卷839_51 「秋日钱塘作」齐己
　　秋光明水国，游子倚长亭。海浸全吴白，山澄百越青。
　　英雄贵黎庶，封土绝精灵。句践魂如在，应悬战血腥。

卷839_52 「送人赴举」齐己
　　分有争忘得，时来须出山。白云终许在，清世莫空还。
　　驿树秋声健，行衣雨点斑。明年从月里，满握度春关。

卷839_53 「友人寒夜所寄」齐己
　　通宵亦孤坐，但念旧峰云。白日还如此，清闲本共君。
　　二毛凋一半，百岁去三分。早晚寻流水，同归麋鹿群。

卷839_54 「酬洞庭陈秀才」齐己
　　何必要识面，见诗惊苦心。此门从自古，难学至如今。
　　青草湖云阔，黄陵庙木深。精搜当好景，得即动知音。

卷839_55 「题鹤鸣泉八韵」齐己
　　嘹唳遗踪去，澄明物掩难。喷开山面碧，飞落寺门寒。
　　汲引随瓶满，分流逐处安。幽虫乘叶过，渴狖拥条看。
　　上有危峰叠，旁宜怪石盘。冷吞双树影，甘润百毛端。
　　异早闻镌玉，灵终别建坛。潇湘在何处，终日自波澜。

卷839_56 「登金山寺」齐己
　　四面白波声，中流翠峤横。望来堪目断，上彻始心平。
　　鸟向天涯去，云连水国生。重来与谁约，题罢自吟行。

卷839_57 「寄吴都沈员外彬」齐己
　　归休兴若何，朱绂尽还他。自有园林阔，谁争山水多。
　　村烟晴莽苍，僧磬晚嵯峨。野醉题招隐，相思可寄么。

卷839_58 「寄明月山僧」齐己
　　山称明月好，月出遍山明。要上诸峰去，无妨半夜行。
　　白猿真雪色，幽鸟古琴声。吾子居来久，应忘我在城。

卷839_59 「寄哭西川坛长广济大师」齐己
　　千万僧中宝，三朝帝宠身。还源未化火，举国葬全真。
　　文集编金在，碑铭刻玉新。有谁于异代，弹指礼遗尘。

卷839_60 「酬西川楚峦上人卷」齐己
　　玉垒峨嵋秀，岷江锦水清。古人搜不尽，吾子得何精。
　　可信由前习，堪闻正后生。东西五千里，多谢寄无成。

卷839_61 「览延栖上人卷」齐己
　　今体雕镂妙，古风研考精。何人忘律韵，为子辨诗声。
　　贾岛苦兼此，孟郊清独行。荆门见编集，愧我老无成。

卷839_62 「寄洛下王彝训先辈二首」齐己
　　贾岛存正始，王维留格言。千篇千古在，一咏一惊魂。
　　离别无他寄，相思共此门。阳春堪永恨，郢路转尘昏。
　　北极新英主，高科旧少年。风流传贵达，谈笑取荣迁。
　　洛水秋空底，嵩峰晓翠巅。寻常谁并马，桥上戏成篇。

卷839_63 「酬岳阳李主簿卷」齐己
　　把卷思高兴，潇湘阔浸门。无云生翠浪，有月动清魂。
　　倚槛应穷底，凝情合到源。为君吟所寄，难甚至忘筌。

卷839_64 「寄怀江西僧达禅翁」齐己
　　长忆旧山日，与君同聚沙。未能精贝叶，便学咏杨花。
　　苦甚伤心骨，清还切齿牙。何妨继馀习，前世是诗家。

卷839_65 「送吴守明先辈游蜀」齐己
　　凭君游蜀去，细为话幽奇。丧乱嘉陵驿，尘埃贾岛诗。
　　未应过锦府，且合上峨嵋。既逐高科后，东西任所之。

卷839_66 「寄普明大师可准」齐己
　　莲岳三征者，论诗旧与君。相留曾几岁，酬唱有新文。
　　翠窦容闲憩，岚峰许共分。当年若同访，合得伴吟云。

卷839_67 「还黄平素秀才卷」齐己
　　求己甚忘筌，得之经浑然。僻能离诡差，清不尚妖妍。
　　冷澹闻姚监，精奇见浪仙。如君好风格，自可继前贤。

卷839_68 「与张先辈话别」齐己
　　为□□□者，各自话离心。及第还全蜀，游方归二林。
　　巴江□□涨，楚野入吴深。他日传消息，东西不易寻。

卷839_69 「寄朱拾遗」齐己
　　一闻归阙下，几番熟金桃。沧海期仍晚，清资路渐高。
　　研冰濡谏笔，赋雪拥朝袍。岂念空林下，冥心坐石劳。

卷839_70 「荆门送兴禅师」齐己
　　洒落南宗子，游方迹似云。青山寻处处，赤叶路纷纷。
　　虎共松岩宿，猿和石溜闻。何峰一回首，忆我在人群。

卷839_71 「过西山施肩吾旧居」齐己
　　大志终难起，西峰卧翠堆。床前倒秋壑，枕上过春雷。
　　鹤见丹成去，僧闻栗熟来。荒斋松竹老，鸾鹤自裴回。

卷839_72 「喜夏雨」齐己
　　四郊云影合，千里雨声来。尽洗红埃去，并将清气回。
　　潺湲浮楚甸，萧散露荆台。欲赋随车瑞，濡毫渴謏才。

卷839_73 「酬元员外见寄八韵」齐己
　　旧隐梦牵仍，归心只似蒸。远青怜岛峭，轻白爱云腾。
　　艳冶丛翻蝶，腥膻地聚蝇。雨声连洒竹，诗兴继填膺。
　　访戴情弥切，依刘力不胜。众人忘苦苦，独自愧兢兢。
　　处世无他望，流年有病僧。时惭大雅客，遗韵许相承。

卷839_74 「浣口泊舟晓望天柱峰」齐己
　　根盘潜岳半，顶逼日轮边。冷碧无云点，危棱有瀑悬。
　　秀轻毛女下，名与鼎湖偏。谁见扶持力，峨峨出后天。

卷839_75 「寄楚萍上人」齐己
　　北面香炉秀，南边瀑布寒。自来还独去，夏满又秋残。
　　日影松杉乱，云容洞壑宽。何峰是邻侧，片石许相安。

卷839_76 「竹里作六韵」齐己
　　我来深处坐，剩觉有吟思。忽似潇湘岸，欲生风雨时。
　　冷烟濛古屋，干箨堕秋墀。径熟因频入，身闲得遍欹。
　　踏多鞭节损，题乱粉痕隳。犹见前山叠，微茫隔短篱。

卷839_77 「寄江西幕中孙鲂员外」齐己
　　簪履为官兴，芙蓉结社缘。应思陶令醉，时访远公禅。
　　茶影中残月，松声里落泉。此门曾共说，知未遂终焉。

卷839_78 「盆池」齐己
　　盆沼陷花边，孤明似玉泉。涵虚心不浅，待月底长圆。
　　平稳承天泽，依微泛曙烟。何须照菱镜，即此鉴媸妍。

卷839_79 「喜乾昼上人远相访」齐己
　　彼此垂七十，相逢意若何。圣明殊未至，离乱更应多。
　　澹泊门难到，从容日易过。馀生消息外，只合听诗魔。

卷八百四十

卷840_1 「过陈陶处士旧居」齐己
　　一室贮琴尊，诗皆大雅言。夜过秋竹寺，醉打老僧门。
　　远烧来篱下，寒蔬簇石根。闲庭除鹤迹，半是杖头痕。

卷840_2 「寄敬亭清越」齐己
　　敬亭山色古，庙与寺松连。住此修行过，春风四十年。
　　鼎尝天柱茗，诗硾剡溪笺。冥目应思著，终南北阙前。

卷840_3 「湘江渔父」齐己
　　湘潭春水满，岸远草青青。有客钓烟月，无人论醉醒。
　　门前蛟蜃气，蓑上蕙兰馨。曾受蒙庄子，逍遥一卷经。

卷840_4 「书古寺僧房」齐己
　　绿树深深处，长明焰焰灯。春时游寺客，花落闭门僧。
　　万法心中寂，孤泉石上澄。劳生莫相问，喧默不相应。

卷840_5 「湖西逸人」齐己
　　老隐洞庭西，渔樵共一溪。琴前孤鹤影，石上远僧题。
　　橘柚园林熟，蒹葭径路迷。君能许邻并，分药劚春畦。

卷840_6 「潇湘二十韵」齐己
　　二水远难论，从离向坎奔。冷穿千嶂脉，清过几州门。
　　阔去都凝白，傍来尽带浑。经游闻舜禹，表里见乾坤。
　　浦静鱼闲钓，湾凉雁自屯。月来分夜底，云度见秋痕。
　　暮气藏邻寺，寒涛聒近村。离骚传永恨，鼓瑟奏遗魂。
　　雾拥鱼龙窟，槎欹岛屿根。秋风帆上下，落日树沈昏。
　　柳少沙洲缺，苔多古岸存。禽巢依橘柚，獭径入兰荪。
　　色自江南绝，名闻海内尊。吴头雄莫遏，汉口壮堪吞。
　　寥泬晴方映，冯夷信忽翻。渡遥峰翠叠，汀小荻花繁。
　　势接湖烟涨，声和瘴雨喷。急摇吟客舫，狂溅野人樽。
　　疏凿谁穷本，澄鲜自有源。对兹伤九曲，含浊出昆仑。

卷840_7 「江行早发」齐己
　　舟子相呼起，长江未五更。几看星月在，犹带梦魂行。
　　鸟乱村林迥，人喧水栅横。苍茫平野外，渐认远峰名。

卷840_8 「宜阳道中作」齐己
　　宜阳南面路，下岳又经过。枫叶红遮店，芒花白满坡。
　　猿无山渐薄，雁众水还多。日落犹前去，诸村牧竖歌。

卷840_9 「落日」齐己
　　晚照背高台，残钟残角催。能销几度落，已是半生来。
　　吹叶阴风发，漫空暝色回。因思古人事，更变尽尘埃。

卷840_10 「春兴」齐己
　　柳暖莺多语，花明草尽长。风流在诗句，牵率绕池塘。
　　叫切禽名宇，飞忙蝶姓庄。时来真可惜，自勉掇兰芳。

卷840_11 「远山」齐己
　　天际云根破，寒山列翠回。幽人当立久，白鸟背飞来。
　　瀑溅何州地，僧寻几峤苔。终须拂巾履，独去谢尘埃。

卷840_12 「和郑谷郎中幽栖之什」齐己
　　谁知闲退迹，门径入寒汀。静倚云僧杖，孤看野烧星。
　　墨沾吟石黑，苔染钓船青。相对唯溪寺，初宵闻念经。

卷840_13 「勉道林谦光鸿蕴二侄」齐己
　　旧林诸侄在，还住本师房。共扫焚修地，同闻水石香。
　　莫将闲世界，拟敌好时光。须看南山下，无名冢满冈。

卷840_14 「渚宫自勉二首」齐己
　　晨午殊丰足，伊何挠肺肠。形容侵老病，山水忆韬藏。
　　必谢金台去，还携铁锡将。东林露坛畔，旧对白莲房。
　　毕竟拟何求，随缘去住休。天涯游胜境，海上宿仙洲。
　　梦好寻无迹，诗成旋不留。从他笑轻事，独自忆庄周。

卷840_15 「谢灉湖茶」齐己
　　灉湖唯上贡，何以惠寻常。还是诗心苦，堪消蜡面香。
　　碾声通一室，烹色带残阳。若有新春者，西来信勿忘。

卷840_16 「寄归州马判官」齐己
　　郡带女媭名，民康境亦宁。晏梳秋鬓白，闲坐暮山青。
　　赠客椒初熟，寻僧酒半醒。应怀旧居处，歌管隔墙听。

卷840_17 「倦客」齐己
　　闭眼即开门，人间事倦闻。如何迎好客，不似看闲云。
　　少欲资三要，多言让十分。疏慵本吾性，任笑早离群。

卷840_18 「送灵z6上人游五台」齐己
　　此去清凉顶，期瞻大圣容。便应过洛水，即未上嵩峰。
　　残照催行影，幽林惜驻踪。想登金阁望，东北极兵锋。

卷840_19 「静坐」齐己
　　坐卧与行住，入禅还出吟。也应长日月，消得个身心。
　　默论相如少，黄梅付嘱深。门前古松径，时起步清阴。

卷840_20 「谢虚中上人寄示题天策阁诗」齐己
　　天策二首作，境幽搜亦玄。阁横三楚上，题挂九霄边。
　　寺额因标胜，诗人合遇贤。他时谁倚槛，吟此岂忘筌。

卷840_21 「荆门寄怀章供奉兼呈幕中知己」齐己
　　紫衣居贵上，青衲老关中。事佛门相似，朝天路不同。
　　神凝无恶梦，诗澹老真风。闻道知音在，官高信莫通。

卷840_22 「江令石」齐己
　　思量江令意，爱石甚悠悠。贪向深宫去，死同亡国休。
　　两株荒草里，千古暮江头。若似黄金贵，隋军也不留。

卷840_23 「月下作」齐己
　　良夜如清昼，幽人在小庭。满空垂列宿，那个是文星。
　　世界归谁是，心魂向自宁。何当见尧舜，重为造生灵。

卷840_24 「游道林寺四绝亭，观宋杜诗版」齐己
　　宋杜诗题在，风骚到此真。独来终日看，一为拂秋尘。
　　古石生寒仞，春松脱老鳞。高僧眼根静，应见客吟神。

卷840_25 「勉诗僧」齐己
　　莫把毛生刺，低佪谒李膺。须防知佛者，解笑爱名僧。
　　道性宜如水，诗情合似冰。还同莲社客，联唱绕香灯。

卷840_26 「谢人墨」齐己
　　珍重岁寒烟，携来路几千。只应真典诰，消得苦磨研。
　　正色浮端砚，精光动蜀笺。因君强濡染，舍此即忘筌。

卷840_27 「送人游玉泉寺」齐己
　　西峰大雪开，万叠向空堆。客贵犹寻去，僧高肯不来。
　　潭澄猿觑月，窦冷鹿眠苔。公子将才子，联题兴未回。

卷840_28 「寄郑谷郎中」齐己
　　诗心何以传，所证自同禅。觅句如探虎，逢知似得仙。
　　神清太古在，字好雅风全。曾沐星郎许，终惭是斐然。

卷840_29 「春雨」齐己
　　欲布如膏势，先闻动地雷。云龙相得起，风电一时来。
　　霢霂农桑野，冥濛杨柳台。何人待晴暖，庭有牡丹开。

卷840_30 「明月峰」齐己
　　明月峰头石，曾闻学月明。别舒长夜彩，高照一村耕。
　　颇乱无私理，徒惊鄙俗情。传云遭凿后，顽白在峥嵘。

卷840_31 「谢人惠紫栗拄杖」齐己
　　仙掌峰前得，何当此见遗。百年衰朽骨，六尺岁寒姿。
　　雪外兼松凭，泉边待月欹。他时出山去，犹谢见相随。

卷840_32 「送人游湘湖」齐己
　　君游南国去，旅梦若为宁。一路随鸿雁，千峰绕洞庭。
　　林明枫尽落，野黑烧初经。有兴寻僧否，湘西寺最灵。

卷840_33 「小松」齐己
　　发地才过膝，蟠根已有灵。严霜百草白，深院一林青。
　　后夜萧骚动，空阶蟋蟀听。谁于千岁外，吟绕老龙形。

卷840_34 「金江寓居」齐己
　　考槃应未永，聊此养闲疏。野趣今何似，诗题旧不如。
　　春篁离箨尽，陂藕折花初。终要秋云是，从风恣卷舒。

卷840_35 「晚夏金江寓居答友生」齐己
　　日日冲残热，相寻入乱蒿。闲中滋味远，诗里是非高。
　　碧耸新生竹，红垂半熟桃。时难未可出，且欲淬豪曹。

卷840_36 「寄李洞秀才」齐己
　　到处听时论，知君屈最深。秋风几西笑，抱玉但伤心。
　　野水翻红藕，沧江老白禽。相思未相识，闻在蜀中吟。

卷840_37 「过商山」齐己
　　叠叠叠岚寒，红尘翠里盘。前程有名利，此路莫艰难。
　　云水侵天老，轮蹄到月残。何能寻四皓，过尽见长安。

卷840_38 「蝉八韵」齐己
　　咽咽复啾啾，多来自早秋。园林凉正好，风雨思相收。
　　在处声无别，何人泪欲流。冷怜天露滴，伤共野禽游。
　　静息深依竹，惊移瞥过楼。分明晴渡口，凄切暮关头。
　　时节推应定，飞鸣即未休。年年闻尔苦，远忆所居幽。

卷840_39 「鹭鸶二首」齐己
　　日日沧江去，时时得意归。自能终洁白，何处误翻飞。
　　晚立银塘阔，秋栖玉露微。残阳苇花畔，双下钓鱼矶。
　　雪里曾迷我，笼中旧养君。忽从红蓼岸，飞出白鸥群。
　　影照翘滩浪，翎濡宿岛云。鸳鸿解相忆，天上列纷纷。

卷840_40 「送僧归南岳」齐己
　　浊世住终难，孤峰念永安。逆风眉磔磔，冲雪锡珊珊。
　　石室关霞嫩，松枝拂藓干。岩猿应认得，连臂下句栏。

卷840_41 「夏日林下作」齐己
　　烦暑莫相煎，森森在眼前。暂来还尽日，独坐只闻蝉。
　　草媚终难死，花飞卒未蔫。秋风舍此去，满箧贮新篇。

卷840_42 「村居寄怀」齐己
　　风雨如尧代，何心欲退藏。诸侯行教化，下国自耕桑。
　　道挫时机尽，禅留话路长。前溪久不过，忽觉早禾香。

卷840_43 「酬王秀才」齐己
　　相于分倍亲，静论到吟真。王泽曾无外，风骚甚少人。
　　鸿随秋过尽，雪向腊飞频。何处多幽胜，期君作近邻。

卷840_44 「赠无本上人」齐己
　　往年吟月社，因乱散扬州。未免无端事，何妨出世流。
　　洞庭禅过腊，衡岳坐经秋。终说将衣钵，天台老去休。

卷840_45 「寄华山司空图」齐己
　　天下艰难际，全家入华山。几劳丹诏问，空见使臣还。
　　瀑布寒吹梦，莲峰翠湿关。兵戈阻相访，身老瘴云间。

卷840_46 「题真州精舍」齐己
　　波心精舍好，那岸是繁华。碍目无高树，当门即远沙。
　　晨斋来海客，夜磬到渔家。石鼎秋涛静，禅回有岳茶。

卷840_47 「怀道林寺因寄仁用二上人」齐己
　　名山知不远，长忆寺门松。昨晚登楼见，前年过夏峰。
　　雨馀云脚树，风外日西钟。莫更来东岸，红尘没马踪。

卷840_48 「寻阳道中作」齐己
　　秋声连岳树，草色遍汀洲。多事时为客，无人处上楼。
　　云疏片雨歇，野阔九江流。欲向南朝去，诗僧有惠休。

卷840_49 「东林雨后望香炉峰」齐己
　　翠湿僧窗里，寒堆鸟道边。静思寻去路，急绕落来泉。
　　暮雨开青壁，朝阳照紫烟。二林多长老，谁忆上头禅。

卷840_50 「寄双泉大师师兄」齐己
　　清泉流眼底，白道倚岩棱。后夜禅初入，前溪树折冰。
　　南凉来的的，北魏去腾腾。敢把吾师意，密传门外僧。

卷840_51 「送人润州寻兄弟」齐己
　　君话南徐去，迢迢过建康。弟兄新得信，鸿雁久离行。
　　木落空林浪，秋残渐雪霜。闲游登北固，东望海苍苍。

卷840_52 「贻张生」齐己
　　日日见入寺，未曾含酒容。闲听老僧语，坐到夕阳钟。
　　竹里行多影，花边偶过踪。犹言谢生计，随我去孤峰。

卷840_53 「送人游雍京」齐己
　　君来乞诗别，聊与怆前程。九野未无事，少年何远行。
　　商云盘翠险，秦甸下烟平。应见周南化，如今在雍京。

卷840_54 「春草」齐己
　　处处碧萋萋，平原带日西。堪随游子路，远入鹧鸪啼。
　　金谷园应没，夫差国已迷。欲寻兰蕙径，荒秽满汀畦。

卷840_55 「怀华顶道人」齐己
　　华顶星边出，真宜上士家。无人触床榻，满屋贮烟霞。
　　坐卧临天井，晴明见海涯。禅馀石桥去，屐齿印松花。

卷840_56 「寄自牧上人」齐己
　　五老回无计，三峰去不成。何言谢云鸟，此地识公卿。
　　梦愧将僧说，心嫌触类生。南朝古山寺，曾忆共寻行。

卷840_57 「静坐」齐己
　　日日只腾腾，心机何以兴。诗魔苦不利，禅寂颇相应。
　　砚满尘埃点，衣多坐卧棱。如斯自消息，合是个闲僧。

卷840_58 「送人游衡岳」齐己
　　荆楚腊将残，江湖苍莽间。孤舟载高兴，千里向名山。
　　雪浪来无定，风帆去是闲。石桥僧问我，应寄岳茶还。

卷840_59 「答知己自阙下寄书」齐己
　　故人劳札翰，千里寄荆台。知恋文明在，来寻江汉来。
　　群机喧白昼，陆海涨黄埃。得路应相笑，无成守死灰。

卷840_60 「新笋」齐己
　　乱迸苔钱破，参差出小栏。层层离锦箨，节节露琅玕.
　　直上心终劲，四垂烟渐宽。欲知含古律，试剪凤箫看。

卷840_61 「寄唐洙处士」齐己
　　行僧去湘水，归雁度荆门。彼此亡家国，东西役梦魂。
　　多慵如长傲，久住不生根。曾问兴亡事，丁宁寄勿言。

卷840_62 「谢人惠竹蝇拂」齐己
　　妙刮筠篁制，纤柔玉柄同。拂蝇声满室，指月影摇空。
　　敢舍经行外，常将宴坐中。挥谈一无取，千万愧生公。

卷840_63 「新燕」齐己
　　燕燕知何事，年年应候来。却缘华屋在，长得好时催。
　　花外衔泥去，空中接食回。不同黄雀意，迷逐网罗媒。

卷840_64 「谢王先辈寄毡」齐己
　　深谢高科客，名毡寄惠重。静思生朔漠，和雪长蒙茸。
　　折坐资禅悦，铺眠减病容。他年从破碎，担去卧孤峰。

卷840_65 「寄还阙下高辇先辈卷」齐己
　　去岁逢京使，因还所寄诗。难留天上作，曾换月中枝。
　　趣极僧迷旨，功深鬼不知。仍闻得名后，特地更忘疲。

卷840_66 「和孙支使惠示院中庭竹之什」齐己
　　忆就江僧乞，和烟得一茎。剪黄憎旧本，科绿惜新生。
　　护噪蝉身稳，资吟客眼明。星郎有佳咏，雅合此君声。

卷840_67 「苦热中江上，怀炉峰旧居」齐己
　　旧寄炉峰下，杉松绕石房。年年五六月，江上忆清凉。
　　久别应荒废，终归隔渺茫。何当便摇落，披衲玩秋光。

卷840_68 「送僧游龙门香山寺」齐己
　　君到香山寺，探幽莫损神。且寻风雅主，细看乐天真。

卷840_69 「江上值春雨」齐己
　　江皋正月雨，平陆亦波澜。半是峨嵋雪，重为泽国寒。
　　农田淹浸尽，客棹往来难。愁杀骚人路，沧浪正渺漫。

卷840_70 「七十作」齐己
　　七十去百岁，都来三十春。纵饶生得到，终免死无因。
　　密理方通理，栖真始见真。沃洲匡阜客，几劫不迷人。

卷840_71 「谢虚中寄新诗」齐己
　　旧友一千里，新诗五十篇。此文经大匠，不见已多年。
　　趣极同无迹，精深合自然。相思把行坐，南望隔尘烟。

卷840_72 「送彬座主赴龙安请讲」齐己
　　两论久研精，龙安受请行。春城雨雪霁，古寺殿堂明。
　　白发老僧听，金毛师子声。同流有谁共，别著国风清。

卷840_73 「夏日荆渚书怀」齐己
　　嵩岳去值乱，匡庐回阻兵。中途息瓶锡，十载依公卿。
　　不那猿鸟性，但怀林泉声。何时遂情兴，吟绕杉松行。

卷840_74 「春日西湖作」齐己
　　一水绕孤岛，闲门掩春草。曾无长者辙，枉此问衰老。

卷840_75 「谢中上人寄茶」齐己
　　春山谷雨前，并手摘芳烟。绿嫩难盈笼，清和易晚天。
　　且招邻院客，试煮落花泉。地远劳相寄，无来又隔年。

卷840_76 「送节大德归阙」齐己
　　西京曾入内，东洛又朝天。圣上方虚席，僧中正乏贤。
　　晨光金殿里，紫气玉帘前。知祝唐尧化，新恩异往年。

卷840_77 「览清尚卷」齐己
　　李洞僻相似，得诗先示师。鬼神迷去处，风日背吟时。
　　格已搜清竭，名还着紫卑。从容味高作，翻为古人疑。

卷840_78 「荆门送昼公归彭泽旧居」齐己
　　彭泽旧居在，匡庐翠叠前。因思从楚寺，便附入吴船。
　　岸绕春残树，江浮晓霁天。应过虎溪社，伫立想诸贤。

　　　　　　　　　　　　　　卷八百四十一

卷841_1 「登祝融峰」齐己
　　猿鸟共不到，我来身欲浮。四边空碧落，绝顶正清秋。
　　宇宙知何极，华夷见细流。坛西独立久，白日转神州。

卷841_2 「寄贯休」齐己
　　子美曾吟处，吾师复去吟。是何多胜地，销得二公心。
　　锦水流春阔，峨嵋叠雪深。时逢蜀僧说，或道近游黔。

卷841_3 「送唐禀正字归萍川」齐己
　　霜须芸阁吏，久掩白云扉。来谒元戎后，还骑病马归。
　　烟村蔬饮淡，江驿雪泥肥。知到中林日，春风长涧薇。

卷841_4 「寄怀江西栖公」齐己
　　龙沙为别日，庐阜得书年。不见来香社，相思绕白莲。
　　江僧归海寺，楚路接吴烟。老病何堪说，扶羸寄此篇。

卷841_5 「山中喜得友生书」齐己
　　柴门关树石，未省梦尘埃。落日啼猿里，同人有信来。
　　自成为拙隐，难以谢多才。见说相思处，前峰对古台。

卷841_6 「谢人惠扇子及茶」齐己
　　枪旗封蜀茗，圆洁制鲛绡。好客分烹煮，青蝇避动摇。
　　陆生夸妙法，班女恨凉飙。多谢崔居士，相思寄寂寥。

卷841_7 「寄监利司空学士」齐己
　　诗家为政别，清苦日闻新。乱后无荒地，归来尽远人。
　　宽容民赋税，憔悴吏精神。何必河阳县，空传桃李春。

卷841_8 「答陈秀才」齐己
　　万事皆可了，有诗门最深。古人难得志，吾子苦留心。
　　野叠凉云朵，苔重怪木阴。他年立名字，笑我老双林。

卷841_9 「游橘洲」齐己
　　春日上芳洲，经春兰杜幽。此时寻橘岸，昨日在城楼。
　　鹭立青枫杪，沙沈白浪头。渔家好生计，檐底系扁舟。

卷841_10 「寄武陵道友」齐己
　　阮肇迷仙处，禅门接紫霞。不知寻鹤路，几里入桃花。
　　晚树阴摇藓，春潭影弄砂。何当见招我，乞与片生涯。

卷841_11 「谢人惠药」齐己
　　五金元造化，九炼更精新。敢谓长生客，将遗必死人。
　　久餐应换骨，一服已通神。终逐淮王去，永抛浮世尘。

卷841_12 「还族弟卷」齐己
　　岂要私相许，君诗自入神。风骚何句出，瀑布一联新。
　　□若长如此，名须远逐身。闲斋舒复卷，留滞忽经旬。

卷841_13 「送周秀游峡」齐己
　　又向夔城去，知难动旅魂。自非亡国客，何虑断肠猿。
　　滟滪分高仞，瞿塘露浅痕。明年期此约，平稳到荆门。

卷841_14 「荆门夏日寄洞山节公」齐己
　　湖光摇翠木，灵洞叠云深。五月经行处，千秋桧柏阴。
　　山形临北渚，僧格继东林。莫惜相招信，余心是此心。

卷841_15 「再经蒋山与诸长老夜话」齐己
　　远迹都如雁，南行又北回。老僧犹记得，往岁已曾来。
　　话遍名山境，烧残黑栎灰。无因伴师往，归思在天台。

卷841_16 「寄当阳张明府」齐己
　　玉泉神运寺，寒磬彻琴堂。有境灵如此，为官兴亦长。
　　吏愁清白甚，民乐赋输忘。闻说巴山县，今来尚忆张。

卷841_17 「游三觉山」齐己
　　白石路重重，萦纡势忽穷。孤峰擎像阁，万木蔽星空。
　　世论随时变，禅怀历劫同。良宵正冥目，海日上窗红。

卷841_18 「庭际晚菊上主人」齐己
　　九月将欲尽，幽丛始绽芳。都缘含正气，不是背重阳。
　　采去蜂声远，寻来蝶路长。王孙归未晚，犹得泛金觞。

卷841_19 「送赵长史归闽川」齐己
　　荆门与闽越，关戍隔三千。风雪扬帆去，台隍指海边。
　　客情消旅火，王化似尧年。莫失春回约，江城谷雨前。

卷841_20 「拟嵇康绝交寄湘中贯微」齐己
　　何处同嵇懒，吾徒道异诸。本无文字学，何有往来书。
　　岳寺逍遥梦，侯门勉强居。相知在玄契，莫讶八行疏。

卷841_21 「寄许州清古」齐己
　　北来儒士说，许下有吟僧。白日身长倚，清秋塔上层。
　　言虽依景得，理要入无征。敢望多相示，孱微老不胜。

卷841_22 「谢丁秀才见示赋卷」齐己
　　五首新裁翦，搜罗尽指归。谁曾师古律，君自负天机。
　　圣后求贤久，明公得隽稀。乘秋好携去，直望九霄飞。

卷841_23 「惊秋」齐己
　　褰帘听秋信，晚傍竹声归。多故堪伤骨，孤峰好拂衣。
　　梧桐凋绿尽，菡萏堕红稀。却恐吾形影，嫌心与口违。

卷841_24 「夏日雨中寄幕中知己」齐己
　　北风吹夏雨，和竹亚南轩。豆枕欹凉冷，莲峰入梦魂。
　　窗多斜迸湿，庭遍瀑流痕。清兴知无限，晴来示一言。

卷841_25 「夜次湘阴」齐己
　　风涛出洞庭，帆影入澄清。何处惊鸿起，孤舟趁月行。
　　时难多战地，野阔绝春耕。骨肉知存否，林园近郡城。

卷841_26 「寄唐禀正字」齐己
　　疏野还如旧，何曾称在城。水边无伴立，天际有山横。
　　落日云霞赤，高窗笔砚明。鲍昭多所得，时忆寄汤生。

卷841_27 「宿舒湖希上人房」齐己
　　入寺先来此，经窗半在湖。秋风新菡萏，暮雨老菰蒲。
　　任听浮生速，能消默坐无。语来灯焰短，嘒唳发高梧。

卷841_28 「戊辰岁江南感怀」齐己
　　忽忽动中私，人间何所之。老过离乱世，生在太平时。
　　桃李春无主，杉松寺有期。曾吟子山赋，何啻旧凌迟。

卷841_29 「送林上人归永嘉旧居」齐己
　　东越常悬思，山门在永嘉。秋光浮楚水，帆影背长沙。
　　城黑天台雨，村明海峤霞。时寻谢公迹，春草有瑶花。

卷841_30 「答友生山居寄示」齐己
　　嘉遁有新吟，因僧寄竹林。静思来鸟外，闲味绕松阴。
　　兵寇凭凌甚，溪山几许深。休为反招隐，携取一相寻。

卷841_31 「新秋霁后晚眺怀先公」齐己
　　雨霁湘楚晚，水凉天亦澄。山中应解夏，渡口有行僧。
　　鸟列沧洲队，云排碧落层。孤峰磬声绝，一点石龛灯。

卷841_32 「池上感兴」齐己
　　所向似无端，风前吟凭栏。旁人应闷见，片水自闲看。
　　碧底红鳞鬣，澄边白羽翰。南山众木叶，飘著竹声干。

卷841_33 「和昙域上人寄赠之什」齐己
　　百病煎衰朽，栖迟战国中。思量青壁寺，行坐赤松风。
　　道寄虚无合，书传往复空。可怜禅月子，香火国门东。

卷841_34 「吊双泉大师真塔」齐己
　　塔耸层峰后，碑镌巨石新。不知将一句，分付与何人。
　　静坐云生衲，空山月照真。后徒游礼者，犹认指迷津。

卷841_35 「暮冬送璘上人归华容」齐己
　　故园虽不远，那免怆行思。莽苍平湖路，霏微过雪时。
　　全无山阻隔，或有客相随。得见交亲后，春风动柳丝。

卷841_36 「秋夜听业上人弹琴」齐己
　　万物都寂寂，堪闻弹正声。人心尽如此，天下自和平。
　　湘水泻秋碧，古风吹太清。往年庐岳奏，今夕更分明。

卷841_37 「谢人惠丹药」齐己
　　别后闻餐饵，相逢讶道情。肌肤红色透，髭发黑光生。
　　仙洞谁传与，松房自炼成。常蒙远分惠，亦觉骨毛轻。

卷841_38 「荆门病中寄怀贯微上人」齐己
　　我衰君亦老，相忆更何言。除泥安禅力，难医必死根。
　　梅寒争雪彩，日冷让冰痕。早晚东归去，同寻入石门。

卷841_39 「答孔秀才」齐己
　　早向文章里，能降少壮心。不愁人不爱，闲处自闲吟。
　　水国云雷阔，僧园竹树深。无嫌我衰飒，时此一相寻。

卷841_40 「秋江」齐己
　　两岸山青映，中流一棹声。远无风浪动，正向夕阳横。
　　岛屿蝉分宿，沙洲客独行。浩然心自合，何必濯吾缨。

卷841_41 「船窗」齐己
　　孤舸凭幽窗，清波逼面凉。举头还有碍，低眼即无妨。
　　瞥过沙禽翠，斜分夕照光。何时到山寺，上阁看江乡。

卷841_42 「永夜」齐己
　　永日还欹枕，良宵亦曲肱。神闲无万虑，壁冷有残灯。
　　香影浮龛象，瓶声著井冰。寻思到何处，海上断崖僧。

卷841_43 「中春怆怀寄二三知己」齐己
　　眼暗心还白，逢春强凭栏。因闻积雨夜，却忆旧山寒。
　　竹撼烟丛滑，花烧露朵干。故人相会处，应话此衰残。

卷841_44 「自遣」齐己
　　了然知是梦，既觉更何求。死入孤峰去，灰飞一烬休。
　　云无空碧在，天静月华流。免有诸徒弟，时来吊石头。

卷841_45 「送陈霸归闽」齐己
　　凉风动行兴，含笑话临途。已得身名了，全忘客道孤。
　　乡程过百越，帆影绕重湖。家在飞鸿外，音书可寄无。

卷841_46 「寄孙辟呈郑谷郎中」齐己
　　衡岳去都忘，清吟恋省郎。淹留才半月，酬唱颇盈箱。
　　雪长松柽格，茶添语话香。因论乐安子，年少老篇章。

卷841_47 「荆门送人自峨嵋游南岳」齐己
　　峨嵋来已远，衡岳去犹赊。南浦悬帆影，西风乱荻花。
　　天涯遥梦泽，山众近长沙。有兴多新作，携将大府夸。

卷841_48 「谢主人石笋」齐己
　　西园罢宴游，东阁念林丘。特减花边峭，来添竹里幽。
　　忆过阳朔见，曾记大湖求。从此频吟绕，归山意亦休。

卷841_49 「经安公寺」齐己
　　大圣威灵地，安公宴坐踪。未知长寂默，不见久从容。
　　塔影高群木，江声压暮钟。此游幽胜后，来梦亦应重。

卷841_50 「秋夕寄诸侄」齐己
　　每到秋残夜，灯前忆故乡。园林红橘柚，窗户碧潇湘。
　　离别身垂老，艰难路去长。弟兄应健在，兵火里耕桑。

卷841_51 「谢炭」齐己
　　正拥寒灰次，何当惠寂寥。且留连夜向，未敢满炉烧。
　　必恐吞难尽，唯愁拨易消。豪家捏为兽，红迸锦茵焦。

卷841_52 「夏满日偶作寄孙支使（其年闰五月）」齐己
　　一百二十日，煎熬几不胜。忆归沧海寺，冷倚翠崖棱。
　　旧扇犹操执，新秋更郁蒸。何当见凉月，拥衲访诗朋。

卷841_53 「寄清溪道友」齐己
　　山门摇落空，霜霰满杉松。明月行禅处，青苔绕石重。
　　泉声喧万壑，钟韵遍千峰。终去焚香老，同师大士踪。

卷841_54 「谢重缘旧山水障子」齐己
　　敢望重缘饰，微茫洞壑春。坐看终未是，归卧始应真。
　　已觉心中朽，犹怜四面新。不因公子鉴，零落几成尘。

卷841_55 「寺居」齐己
　　邻井双梧上，一蝉鸣隔墙。依稀旧林日，撩乱绕山堂。
　　难嘿吟风口，终清饮露肠。老僧加护物，应任噪残阳。

卷841_56 「剃发」齐己
　　金刀闪冷光，一剃一清凉。未免随朝夕，依前长雪霜。
　　夏林欹石腻，春涧水泉香。向老凋疏尽，寒天不出房。

卷841_57 「谢高辇先辈寄新唱和集」齐己
　　敢谓神仙手，多怀老比丘。编联来鹿野，酬唱在龙楼。
　　洛浦精灵慑，邙山鬼魅愁。二南风雅道，从此化东周。

卷841_58 「送徐秀才游吴国」齐己
　　西江东注急，孤棹若流星。风浪相随白，云中独过青。
　　他时谁共说，此路我曾经。好向吴朝看，衣冠尽汉庭。

卷841_59 「忆在匡庐日」齐己
　　忆在匡庐日，秋风八月时。松声虎溪寺，塔影雁门师。
　　步碧葳蕤径，吟香菡萏池。何当旧泉石，归去洗心脾。

卷841_60 「寄三觉山从益上人」齐己
　　山下人来说，多时不下山。是应终未是，闲得且须闲。
　　海面云归窦，猿边月上关。寻思乱峰顶，空送衲僧还。

卷841_61 「残秋感怆」齐己
　　日日加衰病，心心趣寂寥。残阳起闲望，万木耸寒条。
　　楚寺新为客，吴江旧看潮。此怀何以寄，风雨暮萧萧。

卷841_62 「寄南徐刘员外二首」齐己
　　竟陵兵革际，归复旧园林。早岁为官苦，常闻说此心。
　　海边山夜上，城外寺秋寻。应讶嵩峰约，蹉跎直到今。
　　昼公评众制，姚监选诸文。风雅谁收我，编联独有君。
　　馀生终此道，万事尽浮云。争得重携手，探幽楚水濆。

卷841_63 「贻王秀才」齐己
　　功到难搜处，知难始是诗。自能探虎子，何虑屈男儿。
　　此道真清气，前贤早白髭。须教至公手，不惜付舟枝。

卷841_64 「赠孙生」齐己
　　见君诗自别，君是继诗人。道出千途外，功争一字新。
　　寂寥中影迹，霜雪里精神。待折东堂桂，归来更苦辛。

卷841_65 「酬元员外」齐己
　　清洛碧嵩根，寒流白照门。园林经难别，桃李几株存。
　　衰老江南日，凄凉海上村。闲来晒朱绂，泪滴旧朝恩。

卷841_66 「与杨秀才话别」齐己
　　庾信哀何极，仲宣悲苦多。因思学文赋，不胜弄干戈。
　　自古有如此，于今终若何。到头重策蹇，归去旧烟萝。

卷841_67 「寄何崇丘员外」齐己
　　门底桃源水，涵空复映山。高吟烟雨霁，残日郡楼间。
　　变俗真无事，分题是不闲。寻思章岸见，全未有年颜。

卷841_68 「赠刘五经」齐己
　　往年长白山，发愤忍饥寒。扫叶雪霜湿，读书唇齿干。
　　群经通讲解，八十尚轻安。今日江南寺，相逢话世难。

卷841_69 「送游山道者」齐己
　　我亦游山者，常经旧所经。雪消天外碧，春晓海中青。
　　可见乱离世，况临衰病形。怜君此行兴，独入白云屏。

卷841_70 「舟中江上望玉梁山怀李尊师」齐己
　　残照玉梁巅，峨峨远棹前。古来传胜异，人去学神仙。
　　白鹿老碧壑，黄猿啼紫烟。谁心共无事，局上度流年。

卷841_71 「角」齐己
　　闻说征人说，呜呜何处边。孤城沙塞地，残月雪霜天。
　　会转胡风急，吹长碛雁连。应伤汉车骑，名未勒燕然。

卷841_72 「言诗」齐己
　　毕竟将何状，根元在正思。达人皆一贯，迷者自多岐。
　　触类风骚远，怀贤肺腑衰。河桥送别者，二子好相知。

卷841_73 「酬王秀才」齐己
　　离乱几时休，儒生厄远游。亡家非汉代，何处觅荆州。
　　旅梦寒灯屋，乡怀昼雨楼。相逢话相杀，谁复念风流。

卷841_74 「春居寄友生」齐己
　　莎径荒芜甚，君应共此情。江村雷雨发，竹屋梦魂惊。
　　社过多来燕，花繁渐老莺。相思意何切，新作未曾评。

卷841_75 「寄答武陵幕中何支使二首」齐己
　　十万雄军幕，三千上客才。何当谈笑外，远慰寂寥来。
　　骚雅锵金掷，风流醉玉颓。争知江雪寺，老病向寒灰。
　　南州无百战，北地有长征。闲杀何从事，伤哉苏子卿。
　　江楼联雪句，野寺看春耕。门外沧浪水，风波杂雨声。

卷841_76 「浙江晚渡」齐己
　　去年曾到此，久立滞前程。岐路时难处，风涛晚未平。
　　汀蝉含老韵，岸荻簇枯声。莫泥关河险，多游自远行。

卷841_77 「送人下第东归，再谒旧主人」齐己
　　一战偶不捷，东归计未空。还携故书剑，去谒旧英雄。
　　楚雪连吴树，西江正北风。男儿艺若是，会合值明公。

卷841_78 「寄谢高先辈见寄二首」齐己
　　穿凿堪伤骨，风骚久痛心。永言无绝唱，忽此惠希音。
　　杨柳江湖晚，芙蓉岛屿深。何因会仙手，临水一披襟。
　　诗在混茫前，难搜到极玄。有时还积思，度岁未终篇。
　　片月双松际，高楼阔水边。前贤多此得，风味若为传。

　　　　　　　　　　　　　　卷八百四十二

卷842_1 「寄仰山光味长者」齐己
　　大仰禅栖处，杉松到顶阴。下来虽有路，归去每无心。
　　鸟道峰形直，龙湫石影深。径行谁得见，半夜老猿吟。

卷842_2 「贻庐岳陈沆秀才」齐己
　　为儒老双鬓，勤苦竟何如。四海方磨剑，空山自读书。
　　石围泉眼碧，秋落洞门虚。莫虑搜贤僻，征君旧此居。

卷842_3 「边上」齐己
　　汉地从休马，胡家自牧羊。都来销帝道，浑不用兵防。
　　草上孤城白，沙翻大漠黄。秋风起边雁，一一向潇湘。

卷842_4 「蟋蟀」齐己
　　声异蟪蛄声，听须是正听。无风来竹院，有月在莎庭。
　　虽不妨调瑟，多堪伴诵经。谁人向秋夕，为尔欲忘形。

卷842_5 「寄西山郑谷神」齐己
　　西望郑先生，焚修在杳冥。几番松骨朽，未换鬓根青。
　　石阙凉调瑟，秋坛夜拜星。俗人应抚掌，闲处诵黄庭。

卷842_6 「读参同契」齐己
　　堪笑修仙侣，烧金觅大还。不知消息火，只在寂寥关。
　　鬓白炉中术，魂飞海上山。悲哉五千字，无用在人间。

卷842_7 「闻落叶」齐己
　　楚树雪晴后，萧萧落晚风。因思故国夜，临水几株空。
　　煮茗烧干脆，行苔踏烂红。来年未离此，还见碧丛丛。

卷842_8 「谢王先辈昆弟游湘中回各见示新诗」齐己
　　潇湘多胜异，宗社久裴回。兄弟同游去，幽奇尽采来。
　　只应求妙唱，何以示寒灰。上国携归后，唯呈不世才。

卷842_9 「寄酬高辇推官」齐己
　　道自闲机长，诗从静境生。不知春艳尽，但觉雅风清。
　　竹腻题幽碧，蕉干裂脆声。何当九霄客，重叠记无名。

卷842_10 「逢诗僧」齐己
　　禅玄无可并，诗妙有何评。五七字中苦，百千年后清。
　　难求方至理，不朽始为名。珍重重相见，忘机话此情。

卷842_11 「话道」齐己
　　大道多大笑，寂寥何以论。霜枫翻落叶，水鸟啄闲门。
　　服药还伤性，求珠亦损魂。无端凿混沌，一死不还源。

卷842_12 「谢欧阳侍郎寄示新集」齐己
　　宫锦三十段，金梭新织来。殷勤谢君子，迢递寄寒灰。
　　鸑鷟对鼓舞，神仙双裴回。谁当巧裁制，披去升瑶台。

卷842_13 「西墅新居」齐己
　　渐渐见苔青，疏疏遍地生。闲穿藤屐起，乱踏石阶行。
　　野鸟啼幽树，名僧笑此情。残阳竹阴里，老圃打门声。

卷842_14 「酬孙鲂」齐己
　　幽人还爱云，才子已从军。可信鸳鸿侣，更思麋鹿群。
　　新题虽有寄，旧论竟难闻。知己今如此，编联悉欲焚。

卷842_15 「扫地」齐己
　　日日扫复洒，不容纤物侵。敢望来客口，道似主人心。
　　蚁过光中少，苔依润处深。门前亦如此，一径入疏林。

卷842_16 「书匡山隐者壁」齐己
　　红霞青壁底，石室薜萝垂。应有迷仙者，曾逢采药时。
　　桃花饶两颊，松叶浅长髭。直是来城市，何人识得伊。

卷842_17 「送乾康禅师入山过夏」齐己
　　由来喧滑境，难驻寂寥踪。逼夏摇孤锡，离城入乱峰。
　　云门应近寺，石路或穿松。知在栖禅外，题诗寄北宗。

卷842_18 「野鸭」齐己
　　野鸭殊家鸭，离群忽远飞。长生缘甚瘦，近死为伤肥。
　　江海游空阔，池塘啄细微。红兰白蘋渚，春暖刷毛衣。

卷842_19 「伤秋」齐己
　　旦暮馀生在，肌肤十分无。眠寒半榻朽，立月一株枯。
　　梦已随双树，诗犹却万夫。名山未归得，可惜死江湖。

卷842_20 「怀东湖寺」齐己
　　铁柱东湖岸，寺高人亦闲。往年曾每日，来此看西山。
　　竹径青苔合，茶轩白鸟还。而今在天末，欲去已衰颜。

卷842_21 「寄岘山愿公三首」齐己
　　形影更谁亲，应怀漆道人。片言酬凿齿，半偈伏姚秦。
　　榛莽池经烧，蒿莱寺过春。心期重西去，一共吊遗尘。
　　相思恨相远，至理那时何。道笑忘言甚，诗嫌背俗多。
　　青苔闲阁闭，白日断人过。独上西楼望，荆门千万坡。
　　彼此无消息，所思江汉遥。转闻多患难，甚说远相招。
　　老至何悲叹，生知便寂寥。终期踏松影，携手虎溪桥。

卷842_22 「清夜作」齐己
　　不惜白日短，乍容清夜长。坐闻风露滴，吟觉骨毛凉。
　　兴寝无诸病，空闲有一床。天明振衣起，苔砌落花香。

卷842_23 「赠白处士」齐己
　　莘野居何定，浮生知是谁。衣衫同野叟，指趣似禅师。
　　白发应无也，丹砂久服之。仍闻创行计，春暖向峨嵋。

卷842_24 「崔秀才宿话」齐己
　　事转闻多事，心休话苦心。相留明月寺，共忆白云岑。
　　藓壁残虫韵，霜轩倒竹阴。开门又言别，谁竟慰尘襟。

卷842_25 「怀天台华顶僧」齐己
　　华顶危临海，丹霞里石桥。曾从国清寺，上看月明潮。
　　好鸟亲香火，狂泉喷泬寥。欲归师智者，头白路迢迢。

卷842_26 「送人赴官」齐己
　　年少作初官，还如行路难。兵荒经邑里，风俗久凋残。
　　照砚花光淡，漂书柳絮干。聊应充侍膳，薄俸继朝餐。

卷842_27 「水鹤」齐己
　　鸳鸯与鸂鶒，相狎岂惭君。比雪还胜雪，同群亦出群。
　　静巢孤岛月，寒梦九皋云。归路分明过，飞鸣即可闻。

卷842_28 「湘中感怀」齐己
　　渔翁那会我，傲兀苇边行。乱世难逸迹，乘流拟濯缨。
　　江花红细碎，沙鸟白分明。向夕题诗处，春风斑竹声。

卷842_29 「九日逢虚中虚受」齐己
　　楚后萍台下，相逢九日时。干戈人事地，荒废菊花篱。
　　我已多衰病，君犹尽黑髭。皇天安罪得，解语便吟诗。

卷842_30 「赠李明府」齐己
　　名家宰名邑，将谓屈锋铓。直是难苏俗，能消不下堂。
　　冰痕生砚水，柳影透琴床。何必称潇洒，独为诗酒狂。

卷842_31 「暮春久雨作」齐己
　　积雨向春阴，冥冥独院深。已无花落地，空有竹藏禽。
　　檐溜声何暴，邻僧影亦沈。谁知力耕者，桑麦最关心。

卷842_32 「渚宫莫问诗一十五首」齐己
　　莫问疏人事，王侯已任伊。不妨随野性，还似在山时。
　　静入无声乐，狂抛正律诗。自为仍自爱，清净里寻思。
　　莫问伊嵇懒，流年已付他。话通时事少，诗着野题多。
　　梦外春桃李，心中旧薜萝。浮生此不悟，剃发竟如何。
　　莫问休行脚，南方已遍寻。了应须自了，心不是他心。
　　赤水珠何觅，寒山偈莫吟。谁同论此理，杜口少知音。
　　莫问孱愚格，天应只与闲。合居长树下，那称众人间。
　　迹绝为真隐，机忘是大还。终当学支遁，买取个青山。
　　莫问无求意，浮云喻可知。满盈如不戒，倚伏更何疑。
　　乐矣贤颜子，穷乎圣仲尼。已过知命岁，休把运行推。
　　莫问闲行趣，春风野水涯。千门无谢女，两岸有杨花。
　　好鹤曾为客，真龙或作蛇。踌蹰自回首，日脚背楼斜。
　　莫问真消息，中心只自知。清风含笑咏，明月混希夷。
　　坏衲凉天拥，玄文静夜披。善哉温伯子，言望至公知。
　　莫问休持钵，从贫乞已疏。侯门叨月俸，斋食剩年储。
　　簪履三千外，形骸六十馀。旧峰呵练若，松径接匡庐。
　　莫问依刘迹，金台又度秋。威仪非上客，谭笑愧诸侯。
　　礼许无拘检，诗推异辈流。东林未归得，摇落楚江头。
　　莫问无机性，甘名百钝人。一床铺冷落，长日卧精神。
　　分已疏知旧，诗还得意新。多才碧云客，时或此相亲。
　　莫问关门意，从来寡往还。道应归淡泊，身合在空闲。
　　四面苔围绿，孤窗雨洒斑。梦寻何处去，秋色水边山。
　　莫问□□□，□□逐性情。人间高此道，禅外剩他名。
　　夏□松边坐，秋光水畔行。更无时忌讳，容易得题成。
　　莫问多山兴，晴楼独凭时。六年沧海寺，一别白莲池。
　　句早逢名匠，禅曾见祖师。冥搜与真性，清外认扬眉。
　　莫问衰残质，流光速可悲。寸心修未了，长命欲何为。
　　坐卧身多倦，经行骨渐疲。分明说此苦，珍重竺乾师。
　　莫问野腾腾，劳形已不能。殷勤无上士，珍重有名僧。
　　坐觉心心默，行思步步冰。终归石房里，一点夜深灯。

卷842_33 「荆州新秋病起杂题一十五首。病起见王化」齐己
　　病起见王化，融融古帝乡。晓烟凝气紫，晚色作云黄。
　　四野歌丰稔，千门唱乐康。老身仍未死，犹咏好风光。

卷842_34 「荆州新秋病起杂题一十五首。病起见图画」齐己
　　病起见图画，云门兴似饶。衲衣棕笠重，嵩岳华山遥。
　　命在斋犹赴，刀闲发尽凋。秋光渐轻健，欲去倚江桥。

卷842_35 「荆州新秋病起杂题一十五首。病起见苔钱」齐己
　　病起见苔钱，规模遍地圆。儿童扫不破，子母自相连。
　　润屋何曾有，缘墙谩可怜。虚教作铜臭，空使外人传。

卷842_36 「荆州新秋病起杂题一十五首。病起见庭竹」齐己
　　病起见庭竹，君应悲我情。何妨甚消瘦，却称苦修行。
　　每谢侵床影，时回傍枕声。秋来渐平复，吟绕骨毛轻。

卷842_37 「荆州新秋病起杂题一十五首。病起见生涯」齐己
　　病起见生涯，资缘觉甚奢。方袍嫌垢弊，律服变光华。
　　颇愧同诸俗，何尝异出家。三衣如两翼，珍重汝寒鸦。

卷842_38 「荆州新秋病起杂题一十五首。病起见秋扇」齐己
　　病起见秋扇，风前悟感伤。念予当咽绝，得尔致清凉。
　　沙鹭如摇影，汀莲似绽香。不同婕妤咏，托意怨君王。

卷842_39 「荆州新秋病起杂题一十五首。病起见衰叶」齐己
　　病起见衰叶，飘然似我身。偶乘风有韵，初落地无尘。
　　纵得红沾露，争如绿带春。因伤此怀抱，聊寄一篇新。

卷842_40 「荆州新秋病起杂题一十五首。病起见庭柏」齐己
　　病起见庭柏，青青我不任。力扶干瘦骨，勉对岁寒心。
　　韵谢疏篁合，根容片石侵。衰残想长寿，时倚就闲吟。

卷842_41 「荆州新秋病起杂题一十五首。病起见庭莲」齐己
　　病起见庭莲，风荷已飒然。开时闻馥郁，枕上正缠绵。
　　本在沧江阔，移来碧沼圆。却思香社里，叶叶漏声连。

卷842_42 「荆州新秋病起杂题一十五首。病起见庭菊」齐己
　　病起见庭菊，几劳栽种工。可能经卧疾，相倚自成丛。
　　翠萼低含露，金英尽亚风。那知予爱尔，不在酒杯中。

卷842_43 「荆州新秋病起杂题一十五首。病起见庭石」齐己
　　病起见庭石，岂知经夏眠。不能资药价，空自作苔钱。
　　翠忆蓝光底，青思瀑影边。岩僧应笑我，细碎种阶前。

卷842_44 「荆州新秋病起杂题一十五首。病起见庭莎」齐己
　　病起见庭莎，绿阶傍竹多。绕行犹未得，静听复如何。
　　蟋蟀幽中响，蟪蛄深处歌。不缘田地窄，剩种任婆娑。

卷842_45 「荆州新秋病起杂题一十五首。病起见苔色」齐己
　　病起见苔色，凝然阵未枯。浅深围柱础，诘曲绕廊庑。
　　碧翠文相间，青黄势自铺。为钱虚玷染，毕竟不如无。

卷842_46 「荆州新秋病起杂题一十五首。病起见秋月」齐己
　　病起见秋月，正当三五时。清光应鉴我，幽思更同谁。
　　惜坐身犹倦，牵吟气尚羸。明年七十六，约此健相期。

卷842_47 「荆州新秋病起杂题一十五首。病起见闲云」齐己
　　病起见闲云，空中聚又分。滞留堪笑我，舒卷不如君。
　　触石终无迹，从风或有闻。仙山足鸾凤，归去自同群。

卷842_48 「夜坐闻雪寄所知」齐己
　　初宵飞霰急，竹树洒干轻。不是知音者，难教爱此声。
　　渐凌孤烛白，偏激苦心清。堪笑同文友，忘眠坐到明。

卷842_49 「怀洞庭」齐己
　　忆过巴陵岁，无人问去留。中宵满湖月，独自在僧楼。
　　渔父真闲唱，灵均是谩愁。今来欲长往，谁借木兰舟。

卷842_50 「欲游龙山鹿苑有作」齐己
　　龙山门不远，鹿苑路非遥。合逐闲身去，何须待客招。
　　年华残两鬓，筋骨倦长宵。闻说峰前寺，新修白石桥。

卷842_51 「再逢昼公」齐己
　　竟陵西别后，遍地起刀兵。彼此无缘著，云山有处行。
　　久吟难敌句，终忍不求名。年鬓俱如雪，相看眼且明。

卷842_52 「送人游武陵湘中」齐己
　　为子歌行乐，西南入武陵。风烟无战士，宾榻有吟僧。
　　山绕军城叠，江临寺阁层。遍寻幽胜了，湘水泛清澄。

卷842_53 「酬九经者」齐己
　　九经三史学，穷妙又穷微。长白山初出，青云路欲飞。
　　江僧酬雪句，沙鹤识麻衣。家在黄河北，南来偶未归。

卷842_54 「寄赠集滩二公」齐己
　　闻有难名境，因君住更名。轩窗中夜色，风月绕滩声。
　　客好过无厌，禽幽画不成。终期一寻去，聊且寄吟情。

卷842_55 「夏日作」齐己
　　燕雀语相和，风池满芰荷。可惊成事晚，殊喜得闲多。
　　竹众凉欺水，苔繁绿胜莎。无惭孤圣代，赋咏有诗歌。

卷842_56 「行路难」齐己
　　下浸与高盘，不为行路难。是非真险恶，翻覆作峰峦。
　　漆愧同时黑，朱惭巧处丹。令人畏相识，欲画白云看。

卷842_57 「送玉泉道者回山寺」齐己
　　却忆西峰顶，经行绝爱憎。别来心念念，归去雪层层。
　　石坞寻春笋，苔龛续夜灯。应悲尘土里，追逐利名僧。

卷842_58 「谢王拾遗见访兼寄篇什」齐己
　　竹里安禅处，生涯一印灰。经年乞食过，昨日谏臣来。
　　愧把黄梅偈，曾酬白雪才。因令识鸟迹，重叠在苍苔。

卷842_59 「题张氏池亭」齐己
　　树石丛丛别，诗家趣向幽。有时闲客散，始觉细泉流。
　　蝶到琴棋畔，花过岛屿头。月明红藕上，应见白龟游。

卷842_60 「送人南游」齐己
　　且听吟赠远，君此去蒙州。瘴国频闻说，边鸿亦不游。
　　蛮花藏孔雀，野石乱犀牛。到彼谁相慰，知音有郡侯。

卷842_61 「题明公房」齐己
　　寺北闻湘浪，窗南见岳云。自然高日用，何要出人群。
　　瓦滴残松雨，香炉匝印文。近年精易道，疑者晓纷纷。

卷842_62 「寄顾处士」齐己
　　半年离别梦，来往即湖边。两幅关山雪，寻常在眼前。
　　项容藏古翠，张藻卷寒烟。蓝淀图花鸟，时人不惜钱。

卷842_63 「贻徐生」齐己
　　可能东海子，清苦在贫居。扫地无闲客，堆窗有古书。
　　少年犹若此，向老合何如。去岁频相访，今来见亦疏。

卷842_64 「谢虚中上人晚秋见寄」齐己
　　楚外同文在，荆门得信时。几重相别意，一首晚秋诗。
　　日暮山沈雨，莲残水满池。登楼试南望，为子动归思。

　　　　　　　　　　　　　　卷八百四十三

卷843_1 「寄东林言之禅子」齐己
　　闻思相送后，幽院闭苔钱。使我吟还废，闻君病未痊。
　　听秋唯困坐，怕客但佯眠。可惜东窗月，无寥过一年。

卷843_2 「寒节日寄乡友」齐己
　　岁岁逢寒食，寥寥古寺家。踏青思故里，垂白看杨花。
　　原野稀疏雨，江天冷澹霞。沧浪与湘水，归恨共无涯。

卷843_3 「闻西蟾从弟卜岩居岳西有寄」齐己
　　瀑布见高低，岩开岩壁西。碧云多旧作，红叶几新题。
　　滴沥中疏磬，嵌空半倚梯。仍闻樵子径，□不到前溪。

卷843_4 「寄怀西蟾师弟」齐己
　　万里八九月，一身西北风。自从相示后，长记在吟中。
　　见说南游远，堪怀我姓同。江边忽得信，回到岳门东。

卷843_5 「扑满子」齐己
　　只爱满我腹，争如满害身。到头须扑破，却散与他人。

卷843_6 「寄西川惠光大师昙域」齐己
　　禅月有名子，相知面未曾。笔精垂壁溜，诗涩滴杉冰。
　　蜀国从栖泊，芜城几废兴。忆归应寄梦，东北过金陵。

卷843_7 「忆别匡山寄彭泽乾昼上人」齐己
　　忆别匡山日，无端是远游。却回看五老，翻悔上孤舟。
　　蹭蹬三千里，蹉跎二十秋。近来空寄梦，时到虎溪头。

卷843_8 「又寄彭泽昼公」齐己
　　闻君彭泽住，结构近陶公。种菊心相似，尝茶味不同。
　　湖光秋枕上，岳翠夏窗中。八月东林去，吟香菡萏风。

卷843_9 「因览支使孙中丞看可准大师诗序有寄」齐己
　　一千篇里选，三百首菁英。玉尺新量出，金刀旧剪成。
　　锦江增古翠，仙掌减元精。自此为风格，留传诸后生。

卷843_10 「新秋病中枕上闻蝉」齐己
　　枕上稍醒醒，忽闻蝉一声。此时知不死，昨日即前生。
　　更欲临窗听，犹难策杖行。寻应同蜕壳，重饮露华清。

卷843_11 「寄云盖山先禅师」齐己
　　曾寻湘水东，古翠积秋浓。长老禅栖处，半天云盖峰。
　　闲床饶得石，杂树少于松。近有谁堪语，浏阳妙指踪。

卷843_12 「落叶」齐己
　　落多秋亦晚，窗外见诸邻。世上谁惊尽，林间独扫频。
　　萧骚微月夜，重叠早霜晨。昨日繁阴在，莺声树树春。

卷843_13 「次耒阳作」齐己
　　绕岳复沿湘，衡阳又耒阳。不堪思北客，从此入南荒。
　　旦夕多猿狖，淹留少雪霜。因经杜公墓，惆怅学文章。

卷843_14 「舟中晚望祝融峰」齐己
　　天际卓寒青，舟中望晚晴。十年关梦寐，此日向峥嵘。
　　巨石凌空黑，飞泉照夜明。终当蹑孤顶，坐看白云生。

卷843_15 「吊杜工部坟」齐己
　　鹏翅蹋于斯，明君知不知。域中诗价大，荒外土坟卑。
　　瘴雨无时滴，蛮风有穴吹。唯应李太白，魂魄往来疲。

卷843_16 「岳中寄殷处士」齐己
　　出岳与入岳，前题继后题。遍寻僧壁上，多在雁峰西。
　　近说游江寺，将谁话石梯。相思立高巘，山下草萋萋。

卷843_17 「送幽禅师」齐己
　　霜繁野叶飞，长老卷行衣。浮世不知处，白云相待归。
　　磬和天籁响，禅动岳神威。莫便言长往，劳生待发机。

卷843_18 「观烧」齐己
　　猎猎寒芜引，承风势不还。放来应有主，焚去到何山。
　　焰入空濛里，烟飞苍莽间。石中有良玉，惆怅但伤颜。

卷843_19 「咏茶十二韵」齐己
　　百草让为灵，功先百草成。甘传天下口，贵占火前名。
　　出处春无雁，收时谷有莺。封题从泽国，贡献入秦京。
　　嗅觉精新极，尝知骨自轻。研通天柱响，摘绕蜀山明。
　　赋客秋吟起，禅师昼卧惊。角开香满室，炉动绿凝铛。
　　晚忆凉泉对，闲思异果平。松黄干旋泛，云母滑随倾。
　　颇贵高人寄，尤宜别匮盛。曾寻修事法，妙尽陆先生。

卷843_20 「寄阳岐西峰僧」齐己
　　西峰残照东，瀑布洒冥鸿。闲忆高窗外，秋晴万里空。
　　藤阴藏石磴，衣毳落杉风。日有谁来觅，层层鸟道中。

卷843_21 「回雁峰」齐己
　　瘴雨过孱颜，危边有径盘。壮堪扶寿岳，灵合置仙坛。
　　影北鸿声乱，青南客道难。他年思隐遁，何处凭阑干。

卷843_22 「赠询公上人」齐己
　　威仪何贵重，一室贮水清。终日松杉径，自多虫蚁行。
　　像前孤立影，钟外数珠声。知悟修来事，今为第几生。

卷843_23 「秋兴」齐己
　　所见背时情，闲行亦独行。晚凉思水石，危阁望峥嵘。
　　雨外残云片，风中乱叶声。旧山吟友在，相忆梦应清。

卷843_24 「古寺老松」齐己
　　百岁禅师说，先师指此松。小年行道绕，早见偃枝重。
　　月槛移孤影，秋亭卓一峰。终当因夜电，拏攫从云龙。

卷843_25 「题无余处士书斋」齐己
　　闲地从莎藓，谁人爱此心。琴棋怀客远，风雪闭门深。
　　枕外江滩响，窗西树石阴。他年衡岳寺，为我一相寻。

卷843_26 「岁暮江寺住」齐己
　　山依枯槁容，何处见年终。风雪军城外，蒹葭古寺中。
　　孤村谁认磬，极浦夜鸣鸿。坐忆匡庐隐，泉声滴半空。

卷843_27 「新燕」齐己
　　栖托近佳人，应怜巧语新。风光华屋暖，弦管牡丹晨。
　　远采江泥腻，双飞麦雨匀。差池自有便，敢触杏梁尘。

卷843_28 「喻吟」齐己
　　日用是何专，吟疲即坐禅。此生还可喜，馀事不相便。
　　头白无邪里，魂清有象先。江花与芳草，莫染我情田。

卷843_29 「过湘江唐弘书斋」齐己
　　四邻无俗迹，终日大开门。水晚来边雁，林秋下楚猿。
　　一家随难在，双眼向书昏。沈近骚人庙，吟应见古魂。

卷843_30 「读贾岛集」齐己
　　遗篇三百首，首首是遗冤。知到千年外，更逢何者论。
　　离秦空得罪，入蜀但听猿。还似长沙祖，唯馀赋鵩言。

卷843_31 「寄山中诸友」齐己
　　自归城里寺，长忆宿山门。终夜冥心客，诸峰叫月猿。
　　岚光生眼力，泉滴爽吟魂。只待游方遍，还来扫树根。

卷843_32 「怀终南僧」齐己
　　扰扰一京尘，何门是了因。万重千叠嶂，一去不来人。
　　鸟道春残雪，萝龛昼定身。寥寥石窗外，天籁动衣巾。

卷843_33 「送二友生归宜阳」齐己
　　二生俱我友，清苦辈流稀。旧国居相近，孤帆秋共归。
　　残阳沙鸟乱，疏雨岛枫飞。几宿多山处，猿啼烛影微。

卷843_34 「怀从弟」齐己
　　孤窗烛影微，何事阻吟思。兄弟断消息，山川长路岐。
　　日沈栖鹤坞，霜著叫猿枝。可想为怀抱，多愁多难时。

卷843_35 「岳阳道中作」齐己
　　客思寻常动，未如今断魂。路岐经乱后，风雪少人村。
　　大泽鸣寒雁，千峰啼昼猿。争教此时白，不上鬓须根。

卷843_36 「赴郑谷郎中招游龙兴观读题诗板谒七真仪像因有十八韵」齐己
　　何处陪游胜，龙兴古观时。诗悬大雅作，殿礼七真仪。
　　远继周南美，弥旌拱北思。雄方垂朴略，后辈仰箴规。
　　对坐茵花暖，偕行藓阵隳。僧绦初学结，朝服久慵披。
　　到处琴棋傍，登楼笔砚随。论禅忘视听，谭老极希夷。
　　照日江光远，遮轩桧影欹。触鞋松子响，窥立鹤雏痴。
　　始贵茶巡爽，终怜酒散迟。放怀还把杖，憩石或支颐。
　　眺远凝清眄，吟高动白髭。风鹏心不小，蒿雀志徒卑。
　　顾我专无作，于身忘有为。叨因五字解，每忝重言期。
　　舍此应休也，何人更赏之。淹留仙境晚，回骑雪风吹。

卷843_37 「书李秀才壁」齐己
　　干戈阻上日，南国寄贫居。旧里荒应尽，新年病未除。
　　窗风连岛树，门径接邻蔬。我有闲来约，相看雪满株。

卷843_38 「闻尚颜下世」齐己
　　岳僧传的信，闻在麓山亡。郡有为诗客，谁来一影堂。
　　梦休寻灞浐，迹已绝潇湘。远忆同吟石，新秋桧柏凉。

卷843_39 「蔷薇」齐己
　　根本似玫瑰，繁英刺外开。香高丛有架，红落地多苔。
　　去住闲人看，晴明远蝶来。牡丹先几日，销歇向尘埃。

卷843_40 「送隆公上人」齐己
　　独携谭柄去，千里指人寰。未断生徒望，难教白日闲。
　　空江横落照，大府向西山。好骋陈那孔，谁云劫石顽。

卷843_41 「宿简寂观」齐己
　　万壑云霞影，千年松桧声。如何教下士，容易信长生。
　　月共虚无白，香和沆瀣清。闲寻古廊画，记得列仙名。

卷843_42 「遇元上人」齐己
　　七泽过名山，相逢黄落残。杉松开寺晚，泉月话心寒。
　　祖遍诸方礼，经曾几处看。应怀出家院，紫阁近长安。

卷843_43 「早梅」齐己
　　万木冻欲折，孤根暖独回。前村深雪里，昨夜一枝开。
　　风递幽香去，禽窥素艳来。明年如应律，先发映春台。

卷843_44 「听泉」齐己
　　落石几万仞，冷声飘远空。高秋初雨后，半夜乱山中。
　　只有照壁月，更无吹叶风。几曾庐岳听，到晓与僧同。

卷843_45 「送孙逸人归庐山」齐己
　　独自担琴鹤，还归瀑布东。逍遥非俗趣，杨柳谩春风。
　　草绕村程绿，花盘石磴红。他时许相觅，五老乱云中。

卷843_46 「听李尊师弹琴」齐己
　　仙子弄瑶琴，仙山松月深。此声含太古，谁听到无心。
　　洒石霜千片，喷崖泉万寻。何人传指法，携向海中岑。

卷843_47 「寄武陵微上人」齐己
　　善卷台边寺，松筠绕祖堂。秋声度风雨，晓色遍沧浪。
　　白石同谁坐，清吟过我狂。近闻为古律，雅道更重光。

卷843_48 「匡山寓居栖公」齐己
　　外物尽已外，闲游且自由。好山逢过夏，无事住经秋。
　　树影残阳寺，茶香古石楼。何时定休讲，归漱虎溪流。

卷843_49 「湘西道林寺陶太尉井」齐己
　　太尉遗孤井，寒澄七百年。未闻陵谷变，终与姓名传。
　　影浸无风树，光含有月天。林僧晓来此，满汲洒金田。

卷843_50 「寄松江陆龟蒙处士」齐己
　　万卷功何用，徒称处士休。闲欹太湖石，醉听洞庭秋。
　　道在谁开口，诗成自点头。中间欲相访，寻便阻戈矛。

卷843_51 「闭门」齐己
　　外事休关念，灰心独闭门。无人来问我，白日又黄昏。
　　灯集飞蛾影，窗销迸雪痕。中心自明了，一句祖师言。

卷843_52 「看水」齐己
　　范蠡东浮阔，灵均北泛长。谁知远烟浪，别有好思量。
　　故国门前急，天涯照里忙。难收上楼兴，渺漫正斜阳。

卷843_53 「寄栖白上人」齐己
　　万国争名地，吾师独此闲。题诗招上相，看雪下南山。
　　内殿承恩久，中条进表还。常因秋贡客，少得掩禅关。

卷843_54 「自题」齐己
　　禅外求诗妙，年来鬓已秋。未尝将一字，容易谒诸侯。
　　挂梦山皆远，题名石尽幽。敢言梁太子，傍采碧云流。

卷843_55 「孙支使来借诗集，因有谢」齐己
　　冥搜从少小，随分得淳元。闻说吟僧口，多传过蜀门。
　　相寻江岛上，共看夏云根。坐落迟迟日，新题互把论。

卷843_56 「夏日言怀」齐己
　　苦被流年迫，衰羸老病情。得归青嶂死，便共白云生。
　　树枿烧炉响，崖棱蹑屐声。此心人信否，魂梦自分明。

卷843_57 「早秋寄友生」齐己
　　雨多残暑歇，蝉急暮风清。谁有闲心去，江边看水行。
　　河遥红蓼簇，野阔白烟平。试折秋莲叶，题诗寄竺卿。

卷843_58 「送王秀才往松滋夏课」齐己
　　松滋闻古县，明府是诗家。静理馀无事，欹眠尽落花。
　　江光摇夕照，柳影带残霞。君去应相与，乘船泛月华。

卷843_59 「喜z6公自武陵至」齐己
　　已尽沧浪兴，还思相楚行。鬓全无旧黑，诗别有新清。
　　暂憩临寒水，时来扣静荆。囊中有灵药，终不献公卿。

卷843_60 「假山」齐己
　　匡庐久别离，积翠杳天涯。静室曾图峭，幽亭复创奇。
　　典衣酬土价，择日运工时。信手成重叠，随心作蔽亏。
　　根盘惊院窄，顶耸讶檐卑。镇地那言重，当轩未厌危。
　　巨灵何忍擘，秦政肯轻移。晚觉莎烟触，寒闻竹籁吹。
　　蓝灰澄古色，泥水合凝滋。引看僧来数，牵吟客散迟。
　　九华浑仿佛，五老颇参差。蛛网藤萝挂，春霖瀑布垂。
　　加添双石笋，映带小莲池。旧说雷居士，曾闻远大师。
　　红霞中结社，白壁上题诗。顾此诚徒尔，劳心是妄为。
　　经营惭培塿，赏玩愧童儿。会入千峰去，闲踪任属谁。

卷843_61 「谢西川可准上人远寄诗集」齐己
　　匡社经行外，沃洲禅宴馀。吾师还继此，后辈复何如。
　　江上传风雅，静中时卷舒。堪随乐天集，共伴白芙蕖。

卷843_62 「秋空」齐己
　　已觉秋空极，更堪寥泬青。只应容好月，争合有妖星。
　　耿耿高河截，翛翛一雁经。曾于洞庭宿，上下彻心灵。

卷843_63 「与聂尊师话道」齐己
　　伯阳遗妙旨，杳杳与冥冥。说即非难说，行还不易行。
　　药中迷九转，心外觅长生。毕竟荒原上，一盘蒿陇平。

卷843_64 「送相里秀才自京至却回」齐己
　　夷门诗客至，楚寺闭萧骚。老病语言涩，少年风韵高。
　　难于寻阆岛，险甚涉云涛。珍重西归去，无忘役思劳。

卷843_65 「谢人寄南榴卓子」齐己
　　幸附全材长，良工劚器殊。千林文柏有，一尺锦榴无。
　　品格宜仙果，精光称玉壶。怜君远相寄，多愧野蔬粗。

卷843_66 「寄旧居邻友」齐己
　　别后知何趣，搜奇少客同。几层山影下，万树雪声中。
　　晚鼎烹茶绿，晨厨爨粟红。何时携卷出，世代有名公。

卷843_67 「送朱秀才归闽」齐己
　　荆门来几日，欲往又囊空。远客归南越，单衣背北风。
　　近乡微有雪，到海渐无鸿。努力成诗业，无谋谒至公。

卷843_68 「龙潭作」齐己
　　乍临毛发竖，双壁夹湍流。白日鸟影过，青苔龙气浮。
　　蔽空云出石，应祷雨翻湫。四面耕桑者，先闻贺有秋。

卷843_69 「依韵酬谢尊师见赠二首（师欲调举）」齐己
　　南国搜奇久，偏伤杜甫坟。重来经汉浦，又去入嵩云。
　　旧别人稀见，新朝事渐闻。莫将高尚迹，闲处傲明君。
　　岳顶休高卧，荆门访掩扉。新诗遗我别，旧约与谁归。
　　贤路曾无滞，良时肯自违。明年窥日窟，仙桂露霏微。

卷843_70 「送冰禅再往湖中」齐己
　　行心宁肯住，南去与谁群。碧落高空处，清秋一片云。
　　穿林瓶影灭，背雨锡声分。应笑游方久，龙钟楚水濆。

卷843_71 「喜表公往楚王城」齐己
　　已闻人舍地，结构旧基平。一面湖光白，邻家竹影清。
　　应难寻辇道，空说是王城。谁信兴亡迹，今来有磬声。

卷843_72 「春雪初晴喜友生至」齐己
　　数日不见日，飘飘势忽开。虽无忙事出，还有故人来。
　　已尽南檐滴，仍残北牖堆。明朝望平远，相约在春台。

卷843_73 「残春连雨中偶作怀故人」齐己
　　南邻阻杖藜，屐齿绕床泥。漠漠门长掩，迟迟日又西。
　　不知何兴味，更有好诗题。还忆东林否，行苔傍虎溪。

卷843_74 「送崔判官赴归倅」齐己
　　白首从颜巷，青袍去佐官。只应微俸禄，聊补旧饥寒。
　　地说丘墟甚，民闻旱歉残。春风吹绮席，宾主醉相欢。

卷843_75 「寒食日怀寄友人」齐己
　　万井追寒食，闲扉独不开。梨花应折尽，柳絮自飞来。
　　梦觉怀仙岛，吟行绕砌苔。浮生已悟了，时节任相催。

卷843_76 「怀巴陵旧游」齐己
　　洞庭云梦秋，空碧共悠悠。孟子狂题后，何人更倚楼。
　　日西来远棹，风外见平流。终欲重寻去，僧窗古岸头。

卷843_77 「招乾昼上人宿话」齐己
　　连夜因风雪，相留在寂寥。禅心谁指示，诗卷自焚烧。
　　语默邻寒漏，窗扉向早朝。天台若长往，还渡海门潮。

卷843_78 「荆门秋日寄友人」齐己
　　青溪知不远，白首要难归。空想烟云里，春风鸾鹤飞。
　　谁论传法偈，自补坐禅衣。未谢侯门去，寻常即掩扉。

卷843_79 「哭郑谷郎中」齐己
　　朝衣闲典尽，酒病觉难医。下世无遗恨，传家有大诗。
　　新坟青嶂叠，寒食白云垂。长忆招吟夜，前年风雪时。

　　　　　　　　　　　　　　卷八百四十四

卷844_1 「题东林十八贤真堂」齐己
　　白藕花前旧影堂，刘雷风骨画龙章。共轻天子诸侯贵，
　　同爱吾师一法长。陶令醉多招不得，谢公心乱入无方。
　　何人到此思高躅，岚点苔痕满粉墙。

卷844_2 「题南岳般若寺」齐己
　　诸峰翠少中峰翠，五寺名高此寺名。石路险盘岚霭滑，
　　僧窗高倚泬寥明。凌空殿阁由天设，遍地杉松是自生。
　　更有上方难上处，紫苔红藓绕峥嵘。

卷844_3 「寄庐岳僧」齐己
　　一闻飞锡别区中，深入西南瀑布峰。天际雪埋千片石，
　　洞门冰折几株松。烟霞明媚栖心地，苔藓萦纡出世踪。
　　莫问江边旧居寺，火烧兵劫断秋钟。

卷844_4 「游谷山寺」齐己
　　城里寻常见碧棱，水边朝暮送归僧。数峰云脚垂平地，
　　一径松声彻上层。寒涧不生浮世物，阴崖犹积去年冰。
　　此身有底难抛事，时复携筇信步登。

卷844_5 「楚寺寒夜作」齐己
　　寒炉局促坐成劳，暗淡灯光照二毛。水寺闲来僧寂寂，
　　雪风吹去雁嗷嗷。江山积叠归程远，魂梦穿沿过处高。
　　毕竟忘言是吾道，袈裟不称揖萧曹。

卷844_6 「送泰禅师归南岳」齐己
　　石龛闲锁白猿边，归去程途半在船。林簇晓霜离水寺，
　　路穿新烧入山泉。已寻岚壁临空尽，却看星辰向地悬。
　　有兴寄题红叶上，不妨收拾别为编。

卷844_7 「山中寄凝密大师兄弟」齐己
　　一炉薪尽室空然，万象何妨在眼前。时有兴来还觅句，
　　已无心去即安禅。山门影落秋风树，水国光凝夕照天。
　　借问荀家兄弟内，八龙头角让谁先。

卷844_8 「海棠花」齐己
　　繁于桃李盛于梅，寒食旬前社后开。半月暄和留艳态，
　　两时风雨免伤摧。人怜格异诗重赋，蝶恋香多夜更来。
　　犹得残红向春暮，牡丹相继发池台。

卷844_9 「题赠湘西龙安寺利禅师」齐己
　　头白已无行脚念，自开荒寺住烟萝。门前路到潇湘尽，
　　石上云归岳麓多。南祖衣盂曾礼谒，东林泉月旧经过。
　　闲来松外看城郭，一片红尘隔逝波。

卷844_10 「寄文浩百法（间欲拥毳参禅）」齐己
　　当时六祖在黄梅，五百人中眼独开。入室偈闻传绝唱，
　　升堂客谩恃多才。铁牛无用成真角，石女能生是圣胎。
　　闻说欲抛经论去，莫教惆怅却空回。

卷844_11 「谢人寄新诗集」齐己
　　所闻新事即戈矛，欲去终疑是暗投。远客寄言还有在，
　　此门将谓总无休。千篇著述诚难得，一字知音不易求。
　　时入思量向何处，月圆孤凭水边楼。

卷844_12 「谢元愿上人远寄《檀溪集》」齐己
　　白首萧条居汉浦，清吟编集号檀溪。有人收拾应如玉，
　　无主知音只似泥。入理半同黄叶句，遣怀多拟碧云题。
　　犹能为我相思在，千里封来梦泽西。

卷844_13 「寄道林寺诸友」齐己
　　吟兴终依异境长，旧游时入静思量。江声里过东西寺，
　　树影中行上下方。春色湿僧巾屦腻，松花沾鹤骨毛香。
　　老来何计重归去，千里重湖浪渺茫。

卷844_14 「赠智满三藏」齐己
　　灌顶清凉一滴通，大毗卢藏遍虚空。欲飞薝卜花无尽，
　　须待陀罗尼有功。金杵力摧魔界黑，水精光透夜灯红。
　　可堪东献明天子，命服新酬赞国风。

卷844_15 「谢王先辈湘中回惠示卷轴」齐己
　　少小即怀风雅情，独能遗象琢淳精。不教霜雪侵玄鬓，
　　便向云霄换好名。携去湘江闻鼓瑟，袖来缑岭伴吹笙。
　　多君百首贻衰飒，留把吟行访竺卿。

卷844_16 「荆渚寄怀西蜀无染大师兄」齐己
　　大沩心付白崖前，宝月分辉照蜀天。圣主降情延北内，
　　诸侯稽首问南禅。清秋不动骊龙海，红日无私罔象川。
　　欲听吾宗旧山说，地边身老楚江边。

卷844_17 「谢武陵徐巡官远寄五七字诗集」齐己
　　五字才将七字争，为君聊敢试悬衡。鼎湖菡萏摇金影，
　　蓬岛鸾皇舞翠声。还是灵龟巢得稳，要须仙子驾方行。
　　两边珍重遥相惠，何夕灯前尽此情。

卷844_18 「重宿旧房与愚上人静话」齐己
　　曾此栖心过十冬，今来潇洒属生公。檀栾旧植青添翠，
　　菡萏新栽白换红。北面城临灯影合，西邻壁近讲声通。
　　不知门下趋筵士，何似当时石解空。

卷844_19 「谢南平王赐山鸡」齐己
　　五色文章类彩鸾，楚人罗得半摧残。金笼莫恨伤冠帻，
　　玉粒颁惭剪羽翰。孤立影危丹槛里，双栖伴在白云端。
　　上台爱育通幽细，却放溪山去不难。

卷844_20 「荆门病中雨后书怀寄幕中知己」齐己
　　病根翻作忆山劳，一雨聊堪浣郁陶。心白未能忘水月，
　　眼青独得见秋毫。蝉声晚簇枝枝急，云影晴分片片高。
　　还忆赤松兄弟否，别来应见鹤衣毛。

卷844_21 「宿江寺」齐己
　　岛僧留宿慰衰颜，旧住何妨老未还。身共锡声离鸟外，
　　迹同云影过人间。曾无梦入朝天路，忆有诗题隔海山。
　　珍重来晨渡江去，九华青里扣松关。

卷844_22 「谢贯微上人寄示古风今体四轴」齐己
　　四轴骚词书八行，捧吟肌骨遍清凉。谩求龙树能医眼，
　　休问图澄学洗肠。今体尽搜初剖判，古风淳凿未玄黄。
　　不知谁肯降文阵，闇点旌旗敌子房。

卷844_23 「荆州贯休大师旧房」齐己
　　疏篁抽笋柳垂阴，旧是休公种境吟。入贡文儒来请益，
　　出官卿相驻过寻。右军书画神传髓，康乐文章梦授心。
　　销得青城千嶂下，白莲标塔帝恩深。

卷844_24 「寄谷山长老」齐己
　　游遍名山祖遍寻，却来尘世浑光阴。肯将的的吾师意，
　　拟付茫茫弟子心。岂有虚空遮道眼，不妨文字问知音。
　　沧浪万顷三更月，天上何如水底深。

卷844_25 「寄黄晖处士」齐己
　　蒙氏艺传黄氏子，独闻相继得名高。锋铓妙夺金鸡距，
　　纤利精分玉兔毫。濡染只应亲赋咏，风流不称近方刀。
　　何妨寄我临池兴，忍使江淹役梦劳。

卷844_26 「荆门勉怀寄道林寺诸友」齐己
　　荣枯得失理昭然，谁斅离骚更问天。生下便知真梦幻，
　　老来何必叹流年。清风不变诗应在，明月无踪道可传。
　　珍重匡庐沃洲主，拂衣抛却好林泉。

卷844_27 「答崔校书」齐己
　　雪色衫衣绝点尘，明知富贵是浮云。不随喧滑迷真性，
　　何用潺湲洗污闻。北阙会抛红駊騀，东林社忆白氛氲。
　　清吟有兴频相示，欲得多惭蠹蚀文。

卷844_28 「乞樱桃」齐己
　　去年曾赋此花诗，几听南园烂熟时。嚼破红香堪换骨，
　　摘残丹颗欲烧枝。流莺偷啄心应醉，行客潜窥眼亦痴。
　　闻说张筵就珠树，任从攀折半离披。

卷844_29 「寄南雅上人」齐己
　　曾得音书慰暮年，相思多故信难传。清吟何处题红叶，
　　旧社空怀堕白莲。山水本同真趣向，侯门刚有薄因缘。
　　他时不得君招隐，会逐南归楚客船。

卷844_30 「寄欧阳侍郎（时在嘉州馈遗）」齐己
　　又闻繁总在嘉州，职重身闲倚寺楼。大象影和山面落，
　　两江声合郡前流。棋轻国手知难敌，诗是天才肯易酬。
　　毕竟男儿自高达，从来心不是悠悠。

卷844_31 「与崔校书静话言怀」齐己
　　同年生在咸通里，事佛为儒趣尽高。我性已甘披祖衲，
　　君心犹待脱蓝袍。霜髭晓几临铜镜，雪鬓寒疏落剃刀。
　　出世朝天俱未得，不妨还往有风骚。

卷844_32 「谢人惠拄杖」齐己
　　邛州灵境产修篁，九节材应表九阳。造化已能分尺度，
　　保持争合与寻常。幽林剪破清秋影，高手携来绿玉光。
　　深谢鲁儒怜潦倒，欲教撑拄绕禅床。

卷844_33 「谢秦府推官寄《丹台集》」齐己
　　秦王手笔序丹台，不错褒扬最上才。凤阙几传为匠硕，
　　龙门曾用振风雷。钱郎未竭精华去，元白终存作者来。
　　两轴蚌胎骊颔耀，枉临禅室伴寒灰。

卷844_34 「题画鹭鸶兼简孙郎中」齐己
　　曾向沧江看不真，却因图画见精神。何妨金粉资高格，
　　不用丹青点此身。蒲叶岸长堪映带，荻花丛晚好相亲。
　　思量画得胜笼得，野性由来不恋人。

卷844_35 「贺行军太傅得《白氏东林集》」齐己
　　乐天歌咏有遗编，留在东林伴白莲。百尺典坟随丧乱，
　　一家风雅独完全。常闻荆渚通侯论，果遂吴都使者传。
　　仰贺斯文归朗鉴，永资声政入薰弦。

卷844_36 「韶阳微公」齐己
　　曲江晴影石千株，吾子思归梦断初。有信北来山叠叠，
　　无言南去雨疏疏。祖师门接园林路，丞相家同井邑居。
　　闲野老身留得否，相招多是秀才书。

卷844_37 「将之匡岳过寻阳」齐己
　　帆过寻阳晚霁开，西风北雁似相催。大都浪后青堆没，
　　五老云中翠叠来。此路便堪归水石，何门更合向尘埃。
　　远公林下莲池畔，个个高人尽有才。

卷844_38 「寄湘幕王重书记」齐己
　　抛掷浟江旧钓矶，日参筹画废吟诗。可能有事关心后，
　　得似无人识面时。官好近闻加茜服，药灵曾说换霜髭。
　　高才直气平生志，除却徒知即不知。

卷844_39 「宿沈彬进士书院」齐己
　　相期只为话篇章，踏雪曾来宿此房。喧滑尽消城漏滴，
　　窗扉初掩岳茶香。旧山春暖生薇蕨，大国尘昏惧杀伤。
　　应有太平时节在，寒宵未卧共思量。

卷844_40 「静院」齐己
　　花院相重点破苔，谁心肯此话心灰。好风时傍疏篁起，
　　幽鸟晚从何处来。笔砚兴狂师沈谢，香灯魂断忆宗雷。
　　浮生已问空王了，箭急光阴一任催。

卷844_41 「送白处士游峨嵋」齐己
　　闲身谁道是羁游，西指峨嵋碧顶头。琴鹤几程随客棹，
　　风霜何处宿龙湫。寻僧石磴临天井，劚药秋崖倒瀑流。
　　莫为寰瀛多事在，客星相逐不回休。

卷844_42 「寄顾蟾处士（好于山水）」齐己
　　久闻为客过苍梧，休说携家归镜湖。山水颠狂应尽在，
　　鬓毛凋落免贫无。和僧抢入云中峭，带鹤驱成涧底孤。
　　春醉醒来有馀兴，因人乞与武陵图。

卷844_43 「怀金陵知旧」齐己
　　海门相别住荆门，六度秋光两鬓根。万象倒心难盖口，
　　一生无事可伤魂。石头城外青山叠，北固窗前白浪翻。
　　尽是共游题版处，有谁惆怅拂苔痕。

卷844_44 「喜得自牧上人书」齐己
　　吴都使者泛惊涛，灵一传书慰毳袍。别兴偶随云水远，
　　知音本自国风高。身依闲淡中销日，发向清凉处落刀。
　　闻著括囊新集了，拟教谁与序离骚。

卷844_45 「惊秋」齐己
　　晓窗惊觉向秋风，万里心凝淡荡中。池影碎翻红菡萏，
　　井声干落绿梧桐。破除闲事浑归道，销耗劳生旋逐空。
　　妖杀九原狐兔意，岂知丘陇是英雄。

卷844_46 「闻沈彬赴吴都请辟」齐己
　　长讶高眠得稳无，果随征辟起江湖。鸳鸯已列樽罍贵，
　　鸥鹤休怀钓渚孤。白日不妨扶汉祚，清才何让赋吴都。
　　可能更忆相寻夜，雪满诸峰火一炉。

卷844_47 「寄江夏仁公」齐己
　　寺阁高连黄鹤楼，檐前槛底大江流。几因秋霁澄空外，
　　独为诗情到上头。白日有馀闲送客，紫衣何啻贵封侯。
　　别来多少新吟也，不寄南宗老比丘。

卷844_48 「中春林下偶作」齐己
　　净境无人可共携，闲眠未起日光低。浮生莫把还丹续，
　　万事须将至理齐。花在月明蝴蝶梦，雨馀山绿杜鹃啼。
　　何能向外求攀折，岩桂枝条拂石梯。

卷844_49 「送刘秀才归桑水宁觐」齐己
　　归和初喜戢戈矛，乍捧乡书感去留。雁序分飞离汉口，
　　鴒原骞翥在鳌头。家邻紫塞仍千里，路过黄河更几州。
　　应到高堂问安后，却携文入帝京游。

卷844_50 「寄曹松」齐己
　　旧制新题削复刊，工夫过甚琢琅玕.药中求见黄芽易，
　　诗里思闻白雪难。扣寂颇同心在定，凿空何止发冲冠。
　　夜来月苦怀高论，数树霜边独傍栏。

卷844_51 「酬蜀国欧阳学士」齐己
　　因缘刘表驻经行，又听西风堕叶声。鹤发不堪言此世，
　　峨嵋空约在他生。已从禅祖参真性，敢向诗家认好名。
　　深愧故人怜潦倒，每传仙语下南荆。

卷844_52 「寄荆幕孙郎中」齐己
　　珠履风流忆富春，三千鹓鹭让精神。诗工凿破清求妙，
　　道论研通白见真。四座共推操檄健，一家谁信买书贫。
　　别来乡国魂应断，剑阁东西尽战尘。

卷844_53 「谢王詹事垂访」齐己
　　鸟外孤峰未得归，人间触类是无机。方悲鹿轸栖江寺，
　　忽讶轺车降竹扉。王泽乍闻谭涣汗，国风那得话玄微。
　　应惊老病炎天里，枯骨肩横一衲衣。

卷844_54 「题南平后园牡丹」齐己
　　暖披烟艳照西园，翠幄朱栏护列仙。玉帐笙歌留尽日，
　　瑶台伴侣待归天。香多觉受风光剩，红重知含雨露偏。
　　上客分明记开处，明年开更胜今年。

卷844_55 「和李书记」齐己
　　繁极全分青帝功，开时独占上春风。吴姬舞雪非真艳，
　　汉后题诗是怨红。远蝶恋香抛别苑，野莺衔得出深宫。
　　君看万态当筵处，羞杀蔷薇点碎丛。

卷844_56 「谢孙郎中寄示」齐己
　　一念禅馀味国风，早因持论偶名公。久伤琴丧人亡后，
　　忽有云和雪唱同。绳琢静闻罤象外，是非闲见寂寥中。
　　时来日往缘真趣，不觉秋江度塞鸿。

卷844_57 「爱吟」齐己
　　正堪凝思掩禅扃，又被诗魔恼竺卿。偶凭窗扉从落照，
　　不眠风雪到残更。皎然未必迷前习，支遁宁非悟后生。
　　传写会逢精鉴者，也应知是咏闲情。

卷844_58 「寄怀东林寺匡白监寺」齐己
　　南岳别来无约后，东林归住有前缘。闲搜好句题红叶，
　　静敛霜眉对白莲。雁塔影分疏桧月，虎溪声合几峰泉。
　　修心若似伊耶舍，传记须添十九贤。

卷844_59 「谢人惠十色花笺并棋子」齐己
　　陵州棋子浣花笺，深愧携来自锦川。海蚌琢成星落落，
　　吴绫隐出雁翩翩。留防桂苑题诗客，惜寄桃源敌手仙。
　　捧受不堪思出处，七千馀里剑门前。

卷844_60 「夏日寓居寄友人」齐己
　　北游兵阻复南还，因寄荆州病掩关。日月坐销江上寺，
　　清凉魂断剡中山。披缁影迹堪藏拙，出世身心合向闲。
　　多谢扶风大君子，相思时到寂寥间。

卷844_61 「中秋十四日夜对月上南平主人」齐己
　　今宵前夕皆堪玩，何必圆时始竭才。空说轮中有天子，
　　不知何处是楼台。终忧明夜云遮却，且扫闲居坐看来。
　　玉兔银蟾似多意，乍临棠树影裴回。

卷844_62 「谢人惠《十才子图》」齐己
　　丹青妙写十才人，玉峭冰棱姑射神。醉舞离披真鸑鷟，
　　狂吟崩倒瑞麒麟。翻腾造化山曾竭，采掇珠玑海几贫。
　　犹得知音与图画，草堂闲挂似相亲。

卷844_63 「荆门病中寄怀乡人欧阳侍郎彬」齐己
　　谁会荆州一老夫，梦劳神役忆匡庐。碧云雁影纷纷去，
　　黄叶蟾声渐渐无。口淡莫分餐气味，身羸但觉病肌肤。
　　可怜馔玉烧兰者，肯慰寒偎雪夜炉。

卷844_64 「送谭三藏入京」齐己
　　阿闍梨与佛身同，灌顶难施利济功。持咒力须资运祚，
　　度人心要似虚空。东周路踏红尘里，北极门瞻紫气中。
　　好进梵文沾帝泽，却归天策继真风。

卷844_65 「寄酬秦府高推官辇」齐己
　　天台衡岳旧曾寻，闲忆留题白石林。岁月已残衰飒鬓，
　　风骚犹壮寂寥心。缑山碧树遮藏密，丹穴红霞掩映深。
　　争得相逢一携手，拂衣同去听玄音。

卷844_66 「叙怀寄高推官」齐己
　　搜新编旧与谁评，自向无声认有声。已觉爱来多废道，
　　可堪传去更沽名。风松韵里忘形坐，霜月光中共影行。
　　还胜御沟寒夜水，狂吟冲尹甚伤情。

卷844_67 「送朱侍御自洛阳归阆州宁觐」齐己
　　寻常西望故园时，几处魂随落照飞。客路旧萦秦甸出，
　　乡程今绕汉阳归。已过巫峡沈青霭，忽认峨嵋在翠微。
　　从此倚门休望断，交亲喜换老莱衣。

卷844_68 「贻惠暹上人」齐己
　　经论功馀更业诗，又于难里纵天机。吴朝客见投文去，
　　楚国僧迎著紫归。已得声名先振俗，不妨风雪更探微。
　　金陵高忆恩门在，终挂云帆重一飞。

卷844_69 「酬西蜀广济大师见寄」齐己
　　犹得吾师继颂声，百篇相爱寄南荆。卷开锦水霞光烂，
　　吟入峨嵋雪气清。楚外已甘推绝唱，蜀中谁敢共悬衡。
　　应怜无可同无本，终向风骚作弟兄。

卷844_70 「江寺春残寄幕中知己二首」齐己
　　谁遣西来负岳云，自由归去竟何因。山龛薜荔应残雪，
　　江寺玫瑰又度春。早岁便师无学士，临年却作有为人。
　　何妨夜醮时相忆，伴醉佯狂笑老身。
　　社莲惭与幕莲同，岳寺萧条俭府雄。冷淡独开香火里，
　　殷妍行列绮罗中。秋加玉露何伤白，夜醉金缸不那红。
　　闲忆遗民此心地，一般无染喻真空。

卷844_71 「寄玉泉实仁上人」齐己
　　往岁曾寻圣迹时，树边三绕礼吾师。敢望护法将军记，
　　且喜焚香弟子知。后会未期心的的，前峰欲下步迟迟。
　　今来老劣难行甚，空寂无缘但寄诗。

卷844_72 「荆渚感怀寄僧达禅弟三首」齐己
　　电击流年七十三，齿衰气沮竟何堪。谁云有句传天下，
　　自愧无心寄岭南。晓漱气嫌通市井，晚烹香忆落云潭。
　　邻峰道者应弹指，藓剥藤缠旧石龛。
　　十五年前会虎溪，白莲斋后便来西。干戈时变信虽绝，
　　吴楚路长魂不迷。黄叶喻曾同我悟，碧云情近与谁携。
　　春残相忆荆江岸，一只杜鹃头上啼。
　　鹤岭僧来细话君，依前高尚迹难群。自抛南岳三生石，
　　长傍西山数片云。丹访葛洪无旧灶，诗寻灵观有遗文。
　　莫将离别为相隔，心似虚空几处分。

卷844_73 「寄孙鲂秀才」齐己
　　郡楼东面寺墙西，颜子生涯竹屋低。书案飞飏风落絮，
　　地苔狼藉燕衔泥。吟窗晚凭春篁密，行径斜穿夏菜齐。
　　别后相思频梦到，二年同此赋闲题。

卷844_74 「送李评事往宜春」齐己
　　兰舟西去是通津，名郡贤侯下礼频。山遍寺楼看仰岫，
　　台连城阁上宜春。鸿心夜过乡心乱，雪韵朝飞句韵新。
　　别有官荣身外趣，月江松径访禅人。

卷844_75 「中春感兴」齐己
　　春风日日雨时时，寒力潜从暖势衰。一气不言含有象，
　　万灵何处谢无私。诗通物理行堪掇，道合天机坐可窥。
　　应是正人持造化，尽驱幽细入垆锤。

卷844_76 「早莺」齐己
　　何处经年閟好音，暖风催出啭乔林。羽毛新刷陶潜菊，
　　喉舌初调叔夜琴。藏雨并栖红杏密，避人双入绿杨深。
　　晓来枝上千般语，应共桃花说旧心。

卷844_77 「酬尚颜上人」齐己
　　紫绶苍髭百岁侵，绿苔芳草绕阶深。不妨好鸟喧高卧，
　　切忌闲人聒正吟。鲁鼎寂寥休辨口，劫灰销变莫宣心。
　　还怜我有冥搜癖，时把新诗过竹寻。

卷844_78 「寄倪署郎中」齐己
　　风雨冥冥春闇移，红残绿满海棠枝。帝乡久别江乡住，
　　椿笋何如樱笋时。海内擅名君作赋，林间外学我为诗。
　　近闻南国升南省，应笑无机老病师。

卷844_79 「题郑郎中谷仰山居」齐己
　　檐壁层层映水天，半乘冈垄半民田。王维爱甚难抛画，
　　支遁怜多不惜钱。巨石尽含金玉气，乱峰深锁栋梁烟。
　　秦争汉夺虚劳力，却是巢由得稳眠。

卷八百四十五

卷845_1 「湘中寓居春日感怀」齐己
　　江禽野兽两堪伤，避射惊弹各自忙。头角任多无獬豸，
　　羽毛虽众让鸳鸯。落苔红小樱桃熟，侵井青纤燕麦长。
　　吟把离骚忆前事，汨罗春浪撼残阳。

卷845_2 「潇湘」齐己
　　寒清健碧远相含，珠媚根源在极南。流古递今空作岛，
　　逗山冲壁自为潭。迁来贾谊愁无限，谪过灵均恨不堪。
　　毕竟输他老渔叟，绿蓑青竹钓浓蓝。

卷845_3 「寄友生」齐己
　　风骚情味近如何，门底寒流屋里莎。曾摘园蔬留我宿，
　　共吟江月看鸿过。时危苦恨无收拾，道妙深夸有琢磨。
　　凉夜欹眠应得梦，平生心肺似君多。

卷845_4 「酬答退上人」齐己
　　须鬓三分白二分，一生踪迹出人群。嵩丘梦忆诸峰雪，
　　衡岳禅依五寺云。青衲几临高瀑濯，苦吟曾许断猿闻。
　　荒村残腊相逢夜，月满鸿多楚水濆。

卷845_5 「山中春怀」齐己
　　心魂役役不曾归，万象相牵向极微。所得或忧逢郢刃，
　　凡言皆欲夺天机。游深晚谷香充鼻，坐苦春松粉满衣。
　　何物不为狼藉境，桃花和雨更霏霏。

卷845_6 「寄郑谷郎中」齐己
　　上国谁传消息过，醉眠醒坐对嵯峨。身离道士衣裳少，
　　笔答禅师句偈多。南岸郡钟凉度枕，西斋竹露冷沾莎。
　　还应笑我降心外，惹得诗魔助佛魔。

卷845_7 「寄萍乡唐禀正字」齐己
　　新书声价满皇都，高卧林中更起无。春兴酒香薰肺腑，
　　夜吟云气湿髭须。同登水阁僧皆别，共上渔船鹤亦孤。
　　长忆前年送行处，洞门残日照菖蒲。

卷845_8 「秋夕书怀」齐己
　　凉多夜永拥山袍，片石闲欹不觉劳。蟋蟀绕床无梦寐，
　　梧桐满地有萧骚。平生乐道心常切，五字逢人价合高。
　　破落西窗向残月，露声如雨滴蓬蒿。

卷845_9 「乱后经西山寺」齐己
　　松烧寺破是刀兵，谷变陵迁事可惊。云里乍逢新住主，
　　石边重认旧题名。闲临菡萏荒池坐，乱踏鸳鸯破瓦行。
　　欲伴高僧重结社，此身无计舍前程。

卷845_10 「题梁贤巽公房」齐己
　　吴王庙侧有高房，帘影南轩日正长。吹苑野风桃叶碧，
　　压畦春露菜花黄。悬灯向后惟冥默，凭案前头即渺茫。
　　知有虎溪归梦切，寺门松折社僧亡。

卷845_11 「塘上闲作」齐己
　　闲行闲坐藉莎烟，此兴堪思二古贤。陶靖节居彭泽畔，
　　贺知章在镜池边。鸳鸯著对能飞绣，菡萏成群不语仙。
　　形影腾腾夕阳里，数峰危翠滴渔船。

卷845_12 「江上望远山寄郑谷郎中（公时退居仰山）」齐己
　　危碧层层映水天，半垂冈陇下民田。王维爱甚难抛画，
　　支遁高多不惜钱。巨石尽含金玉气，乱峰闲锁栋梁烟。
　　秦争汉夺空劳力，却是巢由得稳眠。

卷845_13 「送人自蜀回南游」齐己
　　锦水东浮情尚郁，湘波南泛思何长。蜀魂巴狖悲残夜，
　　越鸟燕鸿叫夕阳。烟月几般为客路，林泉四绝是吾乡。
　　寻幽必有僧相指，宋杜题诗近旧房。

卷845_14 「寄无愿上人」齐己
　　六十八去七十岁，与师年鬓不争多。谁言生死无消处，
　　还有修行那得何。开士安能穷好恶，故人堪忆旧经过。
　　会归原上焚身后，一阵灰飞也任他。

卷845_15 「怀潇湘即事寄友人」齐己
　　浸野淫空澹荡和，十年邻住听渔歌。城临远棹浮烟泊，
　　寺近闲人泛月过。岸引绿芜春雨细，汀连斑竹晚风多。
　　可怜千古怀沙处，还有鱼龙弄白波。

卷845_16 「谢橘洲人寄橘」齐己
　　洞庭栽种似潇湘，绿绕人家带夕阳。霜裛露蒸千树熟，
　　浪围风撼一洲香。洪崖遣后名何远，陆绩怀来事更长。
　　藏贮待供宾客好，石榴宜称映舟光。

卷845_17 「自贻」齐己
　　心中身外更何猜，坐石看云养圣胎。名在好诗谁逐去，
　　迹依闲处自归来。时添瀑布新瓶水，旋换旃檀旧印灰。
　　晴出寺门惊往事，古松千尺半苍苔。

卷845_18 「寄益上人」齐己
　　长想寻君道路遥，乱山霜后火新烧。近闻移住邻衡岳，
　　几度题诗上石桥。古木传声连峭壁，一灯悬影过中宵。
　　风骚味薄谁相爱，欹枕常多梦鲍昭。

卷845_19 「行次宜春寄湘西诸友」齐己
　　幸无名利路相迷，双履寻山上柏梯。衣钵祖辞梅岭外，
　　香灯社别橘洲西。云中石壁青侵汉，树下苔钱绿绕溪。
　　我爱远游君爱住，此心他约与谁携。

卷845_20 「送略禅者归南岳」齐己
　　林下钟残又拂衣，锡声还独向南飞。千峰冷截冥鸿处，
　　一径险通禅客归。青石上行苔片片，古杉边宿雨霏霏。
　　劳生有愿应回首，忍著无心与物违。

卷845_21 「咏怀寄知己」齐己
　　已得浮生到老闲，且将新句拟玄关。自知清兴来无尽，
　　谁道淳风去不还。三百正声传世后，五千真理在人间。
　　此心终待相逢说，时复登楼看暮山。

卷845_22 「寄吴拾遗」齐己
　　新竹将谁榷重轻，皎然评里见权衡。非无苦到难搜处，
　　合有清垂不朽名。疏雨晚冲莲叶响，乱蝉凉抱桧梢鸣。
　　野桥闲背残阳立，翻忆苏卿送子卿。

卷845_23 「春晴感兴」齐己
　　连旬阴翳晓来晴，水满圆塘照日明。岸草短长边过客，
　　江花红白里啼莺。野无征战时堪望，山有楼台暖好行。
　　桑柘依依禾黍绿，可怜归去是张衡。

卷845_24 「谢道友拄杖」齐己
　　翦自南岩瀑布边，寒光七尺乳珠连。持来未入尘埃路，
　　乞与应怜老病年。欹影夜归青石涧，卓痕秋过绿苔钱。
　　他时携上嵩峰顶，把倚长松看洛川。

卷845_25 「东林寄别修睦上人」齐己
　　行心乞得见秋风，双履难留去住踪。红叶正多离社客，
　　白云无限向嵩峰。囊中自欠诗千首，身外谁知事几重。
　　此别不能为后约，年华相似逼衰容。

卷845_26 「夏日原西避暑寄吟友」齐己
　　热烟疏竹古原西，日日乘凉此杖藜。闲处雨声随霹雳，
　　旱田人望隔虹霓。蝉依独树干吟苦，鸟忆平川渴过齐。
　　别有相招好泉石，瑞花瑶草尽堪携。

卷845_27 「怀匡阜」齐己
　　荆州连岁滞游方，拄杖尘封六尺光。洗面有香思石溜，
　　冥心无挠忆山床。闲机但愧时机速，静论须惭世论长。
　　昨夜分明梦归去，薜萝幽径绕禅房。

卷845_28 「静坐」齐己
　　绳床欹坐任崩颓，双眼醒醒闭复开。日月更无闲里过，
　　风骚时有静中来。天真自得生难舍，世幻谁惊死不回。
　　何处堪投此踪迹，水边晴去上高台。

卷845_29 「寄湘中诸友」齐己
　　碧云诸友尽黄眸，石点花飞更说无。岚翠湿衣松接院，
　　芙蓉薰面寺临湖。沃洲高卧心何僻，匡社长禅兴亦孤。
　　争似楚王文物国，金镳紫绶让前途。

卷845_30 「答无愿上人书」齐己
　　郑生驱蹇岘山回，传得安公好信来。千里阻修俱老骨，
　　八行重叠慰寒灰。春残桃李犹开户，雪满松杉始上台。
　　必有南游山水兴，汉江平稳好浮杯。

卷845_31 「送胤公归阙」齐己
　　西朝归去见高情，应恋香灯近圣明。关令莫疑非马辩，
　　道安还跨赤驴行。充斋野店蔬无味，洒笠平原雪有声。
　　忍惜文章便闲得，看他趋竞取时名。

卷845_32 「感时」齐己
　　忽忽枕前蝴蝶梦，悠悠觉后利名尘。无穷今日明朝事，
　　有限生来死去人。终与狐狸为窟穴，谩师龟鹤养精神。
　　可怜颜子能消息，虚室坐忘心最真。

卷845_33 「湖上逸人」齐己
　　澹荡光中翡翠飞，田田初出柳丝丝。吟沿绿岛时逢鹤，
　　醉泛清波或见龟。七泽钓师应识我，中原逐鹿不知谁。
　　秋风水寺僧相近，一径芦花到竹篱。

卷845_34 「怀巴陵」齐己
　　垂白堪思大乱前，薄游曾驻洞庭边。寻僧古寺沿沙岸，
　　倚杖残阳落水天。兰蕊蔫菸骚客庙，烟波晴阔钓师船。
　　此时欲买君山住，懒就商人乞个钱。

卷845_35 「渚宫谢杨秀才自嵩山相访」齐己
　　嵩峰有客远相寻，尘满麻衣袖苦吟。花尽草长方闭户，
　　道孤身老正伤心。红堆落日云千仞，碧撼凉风竹一林。
　　惆怅雅声消歇去，喜君聊此暂披襟。

卷845_36 「荆门寄沈彬」齐己
　　罢趋明圣懒从知，鹤氅褵褷遂性披。道有静君堪托迹，
　　诗无贤子拟传谁。松声白日边行止，日影红霞里梦思。
　　珍重两篇千里达，去年江上雪飞时。

卷845_37 「读《阴符经》」齐己
　　绕窗风竹骨轻安，闲借阴符仰卧看。绝利一源真有谓，
　　空劳万卷是无端。清虚可保升云易，嗜欲终知入圣难。
　　三要洞开何用闭，高台时去凭栏干。

卷845_38 「寄吴国知旧」齐己
　　淮甸当年忆旅游，衲衣棕笠外何求。城中古巷寻诗客，
　　桥上残阳背酒楼。晴色水云天合影，晚声名利市争头。
　　可怜王化融融里，惆怅无僧似惠休。

卷845_39 「移居」齐己
　　上台言任养疏愚，乞与西城水满湖。吹榻好风终日有，
　　趁凉闲客片时无。檀栾翠拥清蝉在，菡萏红残白鸟孤。
　　欲问存思搜抉妙，几联诗许敌三都。

卷845_40 「喜彬上人见访」齐己
　　高吟欲继沃州师，千里相寻问课虚。残腊江山行尽处，
　　满衣风雪到闲居。携来律韵清何甚，趣入幽微旨不疏。
　　莫惜天机细捶琢，他时终可拟芙蕖。

卷845_41 「荆州新秋寺居写怀诗五首上南平王」齐己
　　竹如翡翠侵帘影，苔学琉璃布地纹。高卧更无如此乐，
　　远游何必爱他云。闲听谢脁吟为政，静看萧何坐致君。
　　只恐老身衰朽速，他年不得颂鸿勋。
　　井梧黄落暮蝉清，久驻金台但暗惊。事佛未怜诸弟子，
　　谈空争动上公卿。合归鸟外藏幽迹，敢向人前认好名。
　　满印白檀灯一盏，可能酬谢得聪明。
　　金汤里面境何求，宝殿东边院最幽。栽种已添新竹影，
　　画图兼列远山秋。形容岂合亲公子，章句争堪狎士流。
　　虚负岷峨老僧约，年年雪水下汀洲。
　　汉江西岸蜀江东，六稔安禅教化中。托迹幸将王粲别，
　　归心宁与子山同。尊罍岂识曹参酒，宾客还亲宋玉风。
　　又见去年三五夕，一轮寒魄破烟空。
　　石龛闲锁旧居峰，何事膺门岁月重。五七诗中叨见遇，
　　三千客外许疏慵。迎凉蟋蟀喧闲思，积雨莓苔没屐踪。
　　会待英雄启金口，却教担锡入云松。

卷845_42 「送李秀才归湘中」齐己
　　词客携文访病夫，因吟送别忆湘湖。寒消浦溆催鸿雁，
　　暖入溪山养鹧鸪。僧向月中寻岳麓，云从城上去苍梧。
　　君归为问峰前寺，旧住僧房锁在无。

卷845_43 「寄吴国西供奉」齐己
　　别来相忆梦多迷，君住东朝我楚西。瑶阙合陪龙象位，
　　春山休记鹧鸪啼。承恩位与千官别，应制才将十子齐。
　　几笑远公慵送客，殷勤只到寺前溪。

卷845_44 「谢人惠端溪砚」齐己
　　端人凿断碧溪浔，善价争教惜万金。砻琢已曾经敏手，
　　研磨终见透坚心。安排得主难移动，含贮随时任浅深。
　　保重更求装钿匣，闲将濡染寄知音。

卷845_45 「送吴先辈赴京」齐己
　　烟霄已遂明经第，江汉重来问苦吟。托兴偶凭风月远，
　　忘机终在寂寥深。千篇未听常徒口，一字须防作者心。
　　此日与君聊话别，老身难约更相寻。

卷845_46 「和西蜀可准大师远寄之什」齐己
　　莫知何路去追攀，空想人间出世间。杜口已同居士室，
　　传心休问祖师山。禅中不住方为定，说处无生始是闲。
　　珍重希音远相寄，乱峰西望叠孱颜。

卷845_47 「荆门暮冬与节公话别」齐己
　　漳河湘岸柳关头，离别相逢四十秋。我忆黄梅梦南国，
　　君怀明主去东周。几程霜雪经残腊，何处封疆过旧游。
　　好及春风承帝泽，莫忘衰朽卧林丘。

卷845_48 「贺孙支使郎中迁居」齐己
　　别认公侯礼上才，筑金何啻旧燕台。地连东阁横头买，
　　门对西园正面开。不隔红尘趋棨戟，只拖珠履赴尊罍。
　　应逢明月清霜夜，闲领笙歌宴此来。

卷845_49 「庭际新移松竹」齐己
　　三茎瘦竹两株松，瑟瑟翛翛韵且同。抱节乍离新涧雪，
　　盘根远别旧林风。岁寒相倚无尘地，荫影分明有月中。
　　更待阳和信催促，碧梢青杪看凌空。

卷845_50 「荆门寄题禅月大师影堂」齐己
　　泽国闻师泥日后，蜀王全礼葬馀灰。白莲塔向清泉锁，
　　禅月堂临锦水开。西岳千篇传古律，南宗一句印灵台。
　　不堪只履还西去，葱岭如今无使回。

卷845_51 「贺雪」齐己
　　上清凝结下乾坤，为瑞为祥表致君。日月影从光外过，
　　山河形向静中分。歌扬郢路谁同听，声洒梁园客共闻。
　　堪想画堂帘卷次，轻随舞袖正纷纷。

卷845_52 「荆州寄贯微上人」齐己
　　旧斋休忆对松关，各在王侯顾遇间。命服已沾天渥泽，
　　衲衣犹拥祖斓斑。相思莫救烧心火，留滞难移压脑山。
　　得失两途俱不是，笑他高卧碧孱颜。

卷845_53 「送休师归长沙宁觐」齐己
　　高堂亲老本师存，多难长悬两处魂。已说战尘消汉口，
　　便随征棹别荆门。晴吟野阔无耕地，晚宿湾深有钓村。
　　他日更思衰老否，七年相伴琢诗言。

卷845_54 「江上夏日」齐己
　　无处清阴似剡溪，火云奇崛倚空齐。千山冷叠湖光外，
　　一扇凉摇楚色西。碧树影疏风易断，绿芜平远日难低。
　　故园旧寺临湘水，斑竹烟深越鸟啼。

卷845_55 「渚宫春日因怀有作」齐己
　　旧业树连湘树远，家山云与岳云平。僧来已说无耕钓，
　　雁去那知有弟兄。客思莫牵蝴蝶梦，乡心自忆鹧鸪声。
　　沙头南望堪肠断，谁把归舟载我行。

卷845_56 「松化为石（近闻金华山古松化为石）」齐己
　　盘根几耸翠崖前，却偃凌云化至坚。乍结精华齐永劫，
　　不随凋变已千年。逢贤必用镌辞立，遇圣终将刻印传。
　　肯似荆山凿馀者，藓封顽滞卧岚烟。

卷845_57 「寄澧阳吴使君」齐己
　　南客西来话使君，涔阳风雨变行春。四邻耕钓趋仁政，
　　千里烟花压路尘。去兽未胜除狡吏，还珠争似复逋民。
　　红兰浦暖携才子，烂醉连题赋白蘋.

卷845_58 「湘江送客」齐己
　　湘江秋色湛如冰，楚客离怀暮不胜。千里碧云闻塞雁，
　　几程青草见巴陵。寒涛响叠晨征橹，岸苇丛明夜泊灯。
　　鹦鹉洲边若回首，为思前事一扪膺。

卷845_59 「暮游岳麓寺」齐己
　　寺楼高出碧崖棱，城里谁知在上层。初雪洒来乔木暝，
　　远禽飞过大江澄。闲消不睡怜长夜，静照无言谢一灯。
　　回首何边是空地，四村桑麦遍丘陵。

卷845_60 「林下留别道友」齐己
　　住亦无依去是闲，何心终恋此林间。片云孤鹤东西路，
　　四海九州多少山。静坐趁凉移树影，兴随题处著苔斑。
　　秋来洗浣行衣了，还尔邻僧旧竹关。

卷845_61 「道林寺居寄岳麓禅师二首」齐己
　　门前石路彻中峰，树影泉声在半空。寻去未应劳上下，
　　往来殊已倦西东。髭根尽白孤云并，心迹全忘片月同。
　　长忆高窗夏天里，古松青桧午时风。
　　山袍不称下红尘，各是闲居岛外身。两处烟霞门寂寂，
　　一般苔藓石磷磷。禅关悟后宁疑物，诗格玄来不傍人。
　　月照经行更谁见，露华松粉点衣巾。

卷845_62 「乱后江西过孙鲂旧居因寄」齐己
　　旧游重到倍悲凉，吟忆同人倚寺墙。何处暮蝉喧逆旅，
　　此中山鸟噪垂杨。寰区有主权兵器，风月无人掌桂香。
　　欲寄此心空北望，塞鸿天末失归行。

卷845_63 「宜春江上寄仰山长老二首」齐己
　　水隔孤城城隔山，水边时望忆师闲。清泉白日中峰上，
　　落日半空栖鸟还。云影触衣分朵朵，雨声吹磬散潺潺。
　　传心莫学罗浮去，后辈思量待扣关。
　　雨晴天半碧光流，影倒残阳湿郡楼。绝顶有人经劫在，
　　浮生无客暂时游。窗开万壑春泉乱，塔锁孤灯万木稠。
　　欲为吾师拂衣去，白云红叶又新秋。

卷845_64 「萤」齐己
　　透窗穿竹住还移，万类俱闲始见伊。难把寸光藏暗室，
　　自持孤影助明时。空庭散逐金风起，乱叶争投玉露垂。
　　后代儒生懒收拾，夜深飞过读书帷。

卷845_65 「湘中送翁员外归闽」齐己
　　船满琴书与酒杯，清湘影里片帆开。人归南国乡园去，
　　雁逐西风日夜来。天势渐低分海树，山程欲尽见城台。
　　此身未别江边寺，犹看星郎奉诏回。

卷845_66 「寄居道林寺作」齐己
　　岚湿南朝殿塔寒，此中因得谢尘寰。已同庭树千株老，
　　未负溪云一片闲。石镜旧游临皎洁，岳莲曾上彻孱颜。
　　如今衰飒成多病，黄叶风前昼掩关。

卷845_67 「沙鸥」齐己
　　暖傍渔船睡不惊，可怜孤洁似华亭。晚来湾浦冲平碧，
　　晴过汀洲拂浅青。翡翠静中修羽翼，鸳鸯闲处事仪形。
　　何如飞入汉宫里，留与兴亡作典经。

卷845_68 「和翁员外题马太傅宅贾相公井」齐己
　　飞尘不敢下相干，闇脉傍应润牡丹。心任短长投玉绠，
　　底须三五映金盘。神工旧制泓澄在，天泽时加潋滟寒。
　　太傅欲旌前古事，星郎属思久凭栏。

卷845_69 「看云」齐己
　　何峰触石湿苔钱，便逐高风离瀑泉。深处卧来真隐逸，
　　上头行去是神仙。千寻有影沧江底，万里无踪碧落边。
　　长忆旧山青壁里，绕庵闲伴老僧禅。

卷845_70 「对雪寄荆幕知己」齐己
　　猛势微开万里清，月中看似日中明。此时鸥鹭无人见，
　　何处关山有客行。郢唱转高谁敢和，巴歌相顾自销声。
　　江斋卷箔含毫久，应想梁王礼不经。

卷845_71 「送相里秀才赴举」齐己
　　两上东堂不见春，文明重去有谁亲。曾逢少海尊前客，
　　旧是神仙会里人。已遂风云催化羽，却将雷电助烧鳞。
　　明年自此登龙后，回首荆门一路尘。

卷845_72 「荆门疾中喜谢尊师自南岳来、相里秀才自京至」齐己
　　闲堂昼卧眼初开，强起徐行绕砌苔。鹤氅人从衡岳至，
　　鹑衣客自洛阳来。坐闻邻树栖幽鸟，吟觉江云发早雷。
　　西笑东游此相别，两途消息待谁回。

卷845_73 「吟兴自述」齐己
　　前习都由未尽空，生知雅学妙难穷。一千首出悲哀外，
　　五十年销雪月中。兴去不妨归静虑，情来何止发真风。
　　曾无一字干声利，岂愧操心负至公。

卷845_74 「送谢尊师自南岳出入京」齐己
　　曾听鹿鸣逢世乱，因披羽服隐衡阳。几多事隔丹霄兴，
　　三十年成两鬓霜。芝朮未甘销勇气，风骚无那激刚肠。
　　中朝旧有知音在，可是悠悠入帝乡。

卷845_75 「送司空学士赴京」齐己
　　弘文初命下江边，难恋沙鸥与钓船。蓝绶乍称新学士，
　　白衫初脱旧神仙。龙山送别风生路，鸡树从容雪照筵。
　　重谒往年金榜主，便将才术佐陶甄。

　　　　　　　　　　　　　　卷八百四十六

卷846_1 「春寄尚颜」齐己
　　含桃花谢杏花开，杜宇新啼燕子来。好事可能无分得，
　　名山长似有人催。檐声未断前旬雨，电影还连后夜雷。
　　心迹共师争几许，似人嫌处自迟回。

卷846_2 「寄梁先辈」齐己
　　慈恩塔下曲江边，别后多应梦到仙。时去与谁论此事，
　　乱来何处觅同年。陈琳笔砚甘前席，甪里烟霞待共眠。
　　爱惜麻衣好颜色，未教朱紫污天然。

卷846_3 「荆渚偶作」齐己
　　无味吟诗即把经，竟将疏野访谁行。身依江寺庭无树，
　　山绕天涯路有兵。竹瓦雨声漂永日，纸窗灯焰照残更。
　　从容一觉清凉梦，归到龙潭扫石枰。

卷846_4 「城中晚夏思山」齐己
　　葛衣沾汗功虽健，纸扇摇风力甚卑。苦热恨无行脚处，
　　微凉喜到立秋时。竹轩静看蜘蛛挂，莎径闲听蟋蟀移。
　　天外有山归即是，岂同游子暮何之。

卷846_5 「忆旧山」齐己
　　谁请衰羸住北州，七年魂梦旧山丘。心清槛底潇湘月，
　　骨冷禅中太华秋。高节未闻驯虎豹，片言何以傲王侯。
　　应须脱洒孤峰去，始是分明个剃头。

卷846_6 「寄体休」齐己
　　南州君去为寻医，病色应除似旧时。久别莫忘庐阜约，
　　却来须有洞庭诗。金陵往岁同窥井，岘首前秋共读碑。
　　两处山河见兴废，相思更切卧云期。

卷846_7 「过陆鸿渐旧居」齐己
　　楚客西来过旧居，读碑寻传见终初。佯狂未必轻儒业，
　　高尚何妨诵佛书。种竹岸香连菡萏，煮茶泉影落蟾蜍。
　　如今若更生来此，知有何人赠白驴。

卷846_8 「寄怀钟陵旧游因寄知己」齐己
　　洗井僧来说旧游，西江东岸是城楼。昔年淹迹因王化，
　　长日凭栏看水流。真观上人栖树石，陈陶处士在林丘。
　　终拖老病重寻去，得到匡庐死便休。

卷846_9 「遣怀」齐己
　　病肠休洗老休医，七十能饶百岁期。不死任还蓬岛客，
　　无生自有雪山师。浮云聚散俱关虑，明月相逢好展眉。
　　既兆未萌闲酌度，不如中抱是寻思。

卷846_10 「怀武陵因寄幕中韩先辈、何从事」齐己
　　武陵嘉致迹多幽，每见图经恨白头。溪浪碧通何处去，
　　桃花红过郡前流。常闻相幕鸳鸿兴，日向神仙洞府游。
　　凿井耕田人在否，如今天子正征搜。

卷846_11 「赠樊处士」齐己
　　小子声名天下知，满簪霜雪白麻衣。谁将一著争先后，
　　共向长安定是非。有路未曾迷日用，无贪终不乱天机。
　　闲寻道士过仙观，赌得黄庭两卷归。

卷846_12 「荆渚逢禅友」齐己
　　泽国相逢话一宵，云山偶别隔前朝。社思匡岳无宗炳，
　　诗忆扬州有鲍昭。晨野黍离春漠漠，水天星粲夜遥遥。
　　闲吟莫忘传心祖，曾立阶前雪到腰。

卷846_13 「送僧归洛中」齐己
　　赤日彤霞照晚坡，东州道路兴如何。蝉离楚柳鸣犹少，
　　叶到嵩云落渐多。海内自为闲去住，关头谁问旧经过。
　　叮咛与访春山寺，白乐天真在也么。

卷846_14 「道林寓居」齐己
　　秋泉一片树千株，暮汲寒烧外有馀。青嶂这边来已熟，
　　红尘那畔去应疏。风骚未肯忘雕琢，潇洒无妨更剃除。
　　即问沃州开士僻，爱禽怜骏意何如。

卷846_15 「仙掌」齐己
　　峭形寒倚夕阳天，毛女莲花翠影连。云外自为高出手，
　　人间谁合斗挥拳。鹤抛青汉来岩桧，僧隔黄河望顶烟。
　　晴露红霞长满掌，只应栖托是神仙。

卷846_16 「中秋月」齐己
　　空碧无云露湿衣，群星光外涌清规。东楼莫碍渐高势，
　　四海待看当午时。还许分明吟皓魄，肯教幽暗取丹枝。
　　可怜半夜婵娟影，正对五侯残酒池。

卷846_17 「送禅者游南岳」齐己
　　忽随南棹去衡阳，谁住江边树下房。尘梦是非都觉了，
　　野云心地更何妨。渐临瀑布听猿思，却背岣嵝有雁行。
　　想到中峰上层寺，石窗秋霁见潇湘。

卷846_18 「闻道林诸友尝茶因有寄」齐己
　　枪旗冉冉绿丛园，谷雨初晴叫杜鹃。摘带岳华蒸晓露，
　　碾和松粉煮春泉。高人梦惜藏岩里，白硾封题寄火前。
　　应念苦吟耽睡起，不堪无过夕阳天。

卷846_19 「将归旧山留别错公」齐己
　　旧峰前昨下来时，白石丛丛间紫薇。章句不堪歌有道，
　　溪山只合退无机。云含暧态晴犹在，鹤养闲神昼不飞。
　　欲去更思过丈室，二年频此揖清晖。

卷846_20 「闻尚颜上人创居有寄」齐己
　　麓山南面橘洲西，别构新斋与竹齐。野客已闻将鹤赠，
　　江僧未说有诗题。窗临杳霭寒千嶂，枕遍潺湲月一溪。
　　可想乍移禅榻处，松阴冷湿壁新泥。

卷846_21 「庚午岁九日作」齐己
　　门底秋苔嫩似蓝，此中消息兴何堪。乱离偷过九月九，
　　头尾算来三十三。云影半晴开梦泽，菊花微暖傍江潭。
　　故人今日在不在，胡雁背风飞向南。

卷846_22 「逢进士沈彬」齐己
　　欲话趋时首重骚，因君倍惜剃头刀。千般贵在能过达，
　　一片心闲不那高。山叠好云藏玉鸟，海翻狂浪隔金鳌。
　　时应记得长安事，曾向文场属思劳。

卷846_23 「闻王员外新恩有寄」齐己
　　欲退无因贵逼来，少仪官美右丞才。青袍早许淹花幕，
　　霜简方闻谢柏台。金诺静宜资讲诵，玉山寒称奉尊罍。
　　西峰有客思相贺，门隔潇湘雪未开。

卷846_24 「秋夕言怀寄所知」齐己
　　休问蒙庄材不材，孤灯影共傍寒灰。忘筌话道心甘死，
　　候体论诗口懒开。窗外风涛连建业，梦中云水忆天台。
　　相疏却是相知分，谁讶经年一度来。

卷846_25 「答禅者」齐己
　　五老峰前相遇时，两无言语只扬眉。南宗北祖皆如此，
　　天上人间更问谁。山衲静披云片片，铁刀凉削鬓丝丝。
　　闲吟莫学汤从事，抛却袈裟负本师。

卷846_26 「寄尚颜（公受徐州薛尚书见知）」齐己
　　莫向孤峰道息机，有人偷眼羡吾师。满身光化年前宠，
　　几轴开平岁里诗。北阙故人随丧乱，南山旧寺在参差。
　　清吟但忆徐方政，应恨当时不见时。

卷846_27 「梓栗杖送人」齐己
　　禅家何物赠分襟，只有天台杖一寻。拄去客归青洛远，
　　采来僧入白云深。游山曾把探龙穴，出世期将指佛心。
　　此日江边赠君后，却携筇杖向东林。

卷846_28 「寄朗陵二禅友」齐己
　　潇湘曾宿话诗评，荆楚连秋阻野情。金锡罢游双鬓白，
　　铁盂终守一斋清。篇章老欲齐高手，风月闲思到极精。
　　南望山门石何处，沧浪云梦浸天横。

卷846_29 「灯」齐己
　　幽光耿耿草堂空，窗隔飞蛾恨不通。红烬自凝清夜朵，
　　赤心长谢碧纱笼。云藏水国城台里，雨闭松门殿塔中。
　　金屋玉堂开照睡，岂知萤雪有深功。

卷846_30 「寄金陵幕中李郎中」齐己
　　龙门支派富才能，年少飞翔便大鹏。久待尊罍临铁瓮，
　　又从幢节镇金陵。精神一只秋空鹤，骚雅千寻夏井冰。
　　长忆相招宿华馆，数宵忘寝尽寒灯。

卷846_31 「寄韩蜕秀才」齐己
　　松门高不似侯门，藓径鞋踪触处分。远事即为无害鸟，
　　多闲便是有情云。那忧宠辱来惊我，且寄风骚去敌君。
　　知伴李膺琴酒外，绛纱闲卷共论文。

卷846_32 「湘中春兴」齐己
　　雨歇江明苑树干，物妍时泰恣游盘。更无轻翠胜杨柳，
　　尽觉浓华在牡丹。终日去还抛寂寞，绕池回却凭栏干。
　　红芳片片由青帝，忍向西园看落残。

卷846_33 「送错公、栖公南游」齐己
　　洪偃汤休道不殊，高帆共载兴何俱。北京丧乱离丹凤，
　　南国烟花入鹧鸪。明月团圆临桂水，白云重叠起苍梧。
　　威仪本是朝天士，暂向辽荒住得无。

卷846_34 「寄南岳诸道友」齐己
　　南望衡阳积瘴开，去年曾踏雪游回。谩为楚客蹉跎过，
　　却是边鸿的当来。乳窦孤明含海日，石桥危滑长春苔。
　　终寻十八高人去，共坐苍崖养圣胎。

卷846_35 「送韩蜕秀才赴举」齐己
　　槐花馆驿暮尘昏，此去分明吏部孙。才器合居科第首，
　　风流幸是缙绅门。春和洛水清无浪，雪洗高峰碧断根。
　　堪想都人齐指点，列仙相次上昆仑。

卷846_36 「溪居寓言」齐己
　　秋蔬数垄傍潺湲，颇觉生涯异俗缘。诗兴难穷花草外，
　　野情何限水云边。虫声绕屋无人语，月影当松有鹤眠。
　　寄向东溪老樵道，莫催丹桂博青钱。

卷846_37 「遣怀」齐己
　　诗病相兼老病深，世医徒更费千金。馀生岂必虚抛掷，
　　未死何妨乐咏吟。流水不回休叹息，白云无迹莫追寻。
　　闲身自有闲消处，黄叶清风蝉一林。

卷846_38 「自湘中将入蜀留别诸友」齐己
　　巾舄初随入蜀船，风帆吼过洞庭烟。七千里路到何处，
　　十二峰云更那边。巫女暮归林淅沥，巴猿吟断月婵娟。
　　来年五月峨嵋雪，坐看消融满锦川。

卷846_39 「寄匡阜诸公二首」齐己
　　松头柏顶碧森森，虚槛寒吹夏景深。静社可追长往迹，
　　白莲难问久修心。山围四面才容寺，月到中宵始满林。
　　争学忘言住幽胜，吾师遗集尽清吟。
　　峰前林下东西寺，地角天涯来往僧。泉月净流闲世界，
　　杉松深锁尽香灯。争无大士重修社，合有诸贤更服膺。
　　曾寄邻房挂瓶锡，雨闻岩溜解春冰。

卷846_40 「送人入蜀」齐己
　　何必闲吟蜀道难，知君心出嶮巇间。寻常秋泛江陵去，
　　容易春浮锦水还。两面碧悬神女峡，几重青出丈人山。
　　文君酒市逢初雪，满贳新沽洗旅颜。

卷846_41 「酬庐山张处士」齐己
　　发枯身老任浮沉，懒泥秋风更役吟。新事向人堪结舌，
　　旧诗开卷但伤心。苔床卧忆泉声绕，麻履行思树影深。
　　终谢柴桑与彭泽，醉游闲访入东林。

卷846_42 「寄岘山道人」齐己
　　凤门高对鹿门青，往岁经过恨未平。辩鼎上人方话道，
　　卧龙丞相忽追兵。炉峰已负重回计，华岳终悬未去情。
　　闻说东周天子圣，会摇金锡却西行。

卷846_43 「送王处士游蜀」齐己
　　又挂寒帆向锦川，木兰舟里过残年。自修姹姹炉中物，
　　拟作飘飘水上仙。三峡浪喧明月夜，万州山到夕阳天。
　　来年的有荆南信，回札应缄十色笺。

卷846_44 「怀金陵李推官僧自牧」齐己
　　秣陵长忆共吟游，儒释风骚道上流。莲幕少年轻谢脁，
　　雪山真子鄙汤休。也应有作怀清苦，莫谓无心过白头。
　　欲附别来千万意，病身初起向残秋。

卷846_45 「寄寻萍公」齐己
　　闻在湓城多寄住，随时谈笑浑尘埃。孤峰恐忆便归去，
　　浮世要看还下来。万顷野烟春雨断，九条寒浪晚窗开。
　　虎溪桥上龙潭寺，曾此相寻踏雪回。

卷846_46 「得李推官近寄怀」齐己
　　荆门前岁使乎回，求得星郎近制来。连日借吟终不已，
　　一灯忘寝又重开。秋风漫作牵情赋，春草真为入梦才。
　　堪笑陈宫诸狎客，当时空有个追陪。

卷846_47 「对菊」齐己
　　蝶醉风狂半折时，冷烟清露压离披。欲倾琥珀杯浮尔，
　　好把茱萸朵配伊。孔雀毛衣应者是，凤凰金翠更无之。
　　何因栽向僧园里，门外重阳过不知。

卷846_48 「忆东林因送二生归」齐己
　　好向东林度此生，半天山脚寺门平。红霞嶂底潺潺色，
　　清夜房前瑟瑟声。偶别十年成瞬息，欲来千里阻刀兵。
　　可怜二子同归兴，南国烟花路好行。

卷846_49 「渚宫西城池上居」齐己
　　城东移锡住城西，绿绕春波引杖藜。翡翠满身衣有异，
　　鹭鸶通体格非低。风摇柳眼开烟小，暖逼兰芽出土齐。
　　犹有幽深不相似，剡溪乘棹入耶溪。

卷846_50 「中秋夕怆怀寄荆幕孙郎中」齐己
　　白莲香散沼痕干，绿筱阴浓藓地寒。年老寄居思隐切，
　　夜凉留客话时难。行僧尽去云山远，宾雁同来泽国宽。
　　时谢孔璋操檄外，每将空病问衰残。

卷846_51 「酬湘幕徐员外见寄」齐己
　　东海儒宗事业全，冰棱孤峭类神仙。诗同李贺精通鬼，
　　文拟刘轲妙入禅。珠履早曾从相府，玳簪今又别官筵。
　　篇章几谢传西楚，空想雄风度十年。

卷846_52 「寄蜀国广济大师」齐己
　　冰压霜坛律格清，三千传授尽门生。禅心尽入空无迹，
　　诗句闲搜寂有声。满国繁华徒自乐，两朝更变未曾惊。
　　终思相约岷峨去，不得携筇一路行。

卷846_53 「答献上人卷」齐己
　　衲衣禅客袖篇章，江上相寻共感伤。秦甸乱来栖白没，
　　杼山空后皎然亡。清留岛月秋凝露，苦寄巴猿夜叫霜。
　　珍重南宗好才子，灰心冥目外无妨。

卷846_54 「寄武陵贯微上人二首」齐己
　　知泛沧浪棹未还，西峰房锁夜潺潺。春陪相府游仙洞，
　　雪共宾寮对玉山。诗里几添新菡萏，衲痕应换旧斓斑。
　　莫忘一句曹溪妙，堪塞孙孙骋度关。
　　吴头东面楚西边，云接苍梧水浸天。两地别离身已老，
　　一言相合道休传。风骚妙欲凌春草，踪迹闲思绕岳莲。
　　不是傲他名利世，吾师本在雪山巅。

卷846_55 「怀体休上人」齐己
　　仲宣楼上望重湖，君到潇湘得健无。病遇何人分药饵，
　　诗逢谁子论功夫。杉萝寺里寻秋早，橘柚洲边度日晡。
　　许送自身归华岳，待来朝暮拂瓶盂。

卷846_56 「招湖上兄弟」齐己
　　去岁得君消息在，两凭人信过重湖。忍贪风月当年少，
　　不寄音书慰老夫。药鼎近闻传秘诀，诗门曾说拥寒炉。
　　汉江江路西来便，好傍扁舟访我无。

卷846_57 「江居寄关中知己」齐己
　　多病多慵汉水边，流年不觉已皤然。旧栽花地添黄竹，
　　新陷盆池换白莲。雪月未忘招远客，云山终待去安禅。
　　八行书札君休问，不似风骚寄一篇。

卷846_58 「中秋十五夜寄人」齐己
　　高河瑟瑟转金盘，喷露吹光逆凭栏。四海鱼龙精魄冷，
　　五山鸾鹤骨毛寒。今宵尽向圆时望，后夜谁当缺处看。
　　何事清光与蟾兔，却教才小少留难。

卷846_59 「谢人自钟陵寄纸笔」齐己
　　故人犹忆苦吟劳，所惠何殊金错刀。霜雪剪栽新剡硾，
　　锋铓管束本宣毫。知君倒箧情何厚，借我临池价斗高。
　　词客分张看欲尽，不堪来处隔秋涛。

卷846_60 「移居西湖作二首」齐己
　　火云阳焰欲烧空，小槛幽窗想旧峰。白汗此时流枕簟，
　　清风何处动杉松。残更正好眠凉月，远寺俄闻报晓钟。
　　只待秋声涤心地，衲衣新洗健形容。
　　官园树影昼阴阴，咫尺清凉莫浣心。桃李别教人主掌，
　　烟花不称我追寻。蜩螗晚噪风枝稳，翡翠闲眠宿处深。
　　争似出尘地行止，东林苔径入西林。

卷846_61 「题玉泉寺」齐己
　　高韵双悬张曲江，联题兼是孟襄阳。后人才地谁称短，
　　前辈经天尽负长。胜景饱于闲采拾，灵踪销得正思量。
　　时移两板成尘迹，犹挂吾师旧影堂。

卷846_62 「看金陵图」齐己
　　六朝图画战争多，最是陈宫计数讹。
　　若爱苍生似歌舞，隋皇自合耻干戈。

卷846_63 「寄南岳泰禅师」齐己
　　江头默想坐禅峰，白石山前万丈空。
　　山下猎人应不到，雪深花鹿在庵中。

卷846_64 「片云」齐己
　　水底分明天上云，可怜形影似吾身。
　　何妨舒作从龙势，一雨吹销万里尘。

卷846_65 「寄清溪道者」齐己
　　万重千叠红霞嶂，夜烛朝香白石龛。
　　常寄溪窗凭危槛，看经影落古龙潭。

卷846_66 「病中勉送小师往清凉山礼大圣」齐己
　　丰衣足食处莫住，圣迹灵踪好遍寻。
　　忽遇文殊开慧眼，他年应记老师心。

卷846_67 「谢人惠拄杖」齐己
　　何处云根采得来，黑龙狂欲作风雷。
　　知师念我形骸老，教把经行拄绿苔。

卷846_68 「送楚云上人往南岳刺血写《法华经》」齐己
　　剥皮刺血诚何苦，欲写灵山九会文。
　　十指沥干终七轴，后来求法更无君。

卷846_69 「送胎发笔寄仁公」齐己
　　内唯胎发外秋毫，绿玉新栽管束牢。
　　老病手疼无那尔，却资年少写风骚。

卷846_70 「谢西川昙域大师玉箸篆书」齐己
　　玉箸真文久不兴，李斯传到李阳冰。
　　正悲千载无来者，果见僧中有个僧。

卷846_71 「偶作寄王秘书」齐己
　　七丝湘水秋深夜，五字河桥日暮时。
　　借问秘书郎此意，静弹高咏有谁知。

卷846_72 「谢人惠纸」齐己
　　烘焙几工成晓雪，轻明百幅叠春冰。
　　何消才子题诗外，分与能书贝叶僧。

卷846_73 「答文胜大师清柱书」齐己
　　才把文章干圣主，便承恩泽换禅衣。
　　应嫌六祖传空衲，只向曹溪求息机。

卷846_74 「寄怀曾口寺文英大师」齐己
　　著紫袈裟名已贵，吟红菡萏价兼高。
　　秋风曾忆西游处，门对平湖满白涛。

卷846_75 「怀道林寺道友」齐己
　　四绝堂前万木秋，碧参差影压湘流。
　　闲思宋杜题诗板，一日凭栏到夜休。

卷846_76 「辞主人绝句四首。放鹤」齐己
　　华亭来复去芝田，丹顶霜毛性可怜。
　　纵与乘轩终误主，不如还放却辽天。

卷846_77 「辞主人绝句四首。放猿」齐己
　　堪忆春云十二峰，野桃山杏摘香红。
　　王孙可念愁金锁，从放断肠明月中。

卷846_78 「辞主人绝句四首。放鹭鸶」齐己
　　白萍红蓼碧江涯，日暖双双立睡时。
　　顾揭金笼放归去，却随沙鹤斗轻丝。

卷846_79 「辞主人绝句四首。放鹦鹉」齐己
　　陇西苍巘结巢高，本为无人识翠毛。
　　今日笼中强言语，乞归天外啄含桃。

　　　　　　　　　　　　　　卷八百四十七

卷847_1 「猛虎行」齐己
　　磨尔牙，错尔爪。狐莫威，兔莫狡，饥来吞噬取肠饱。
　　横行不怕日月明，皇天产尔为生狞。前村半夜闻吼声，
　　何人按剑灯荧荧。

卷847_2 「西山叟」齐己
　　西山中，多狼虎，去岁伤儿复伤妇。官家不问孤老身，
　　还在前山山下住。

卷847_3 「君子行」齐己
　　圣人不生，麟龙何瑞。梧桐不高，凤凰何止。
　　吾闻古之有君子，行藏以时，进退求己。荣必为天下荣，
　　耻必为天下耻。苟进不如此，退不如此，
　　亦何必用虚伪之文章，取荣名而自美？

卷847_4 「善哉行」齐己
　　大鹏刷翮谢溟渤，青云万层高突出。下视秋涛空渺瀰，
　　旧处鱼龙皆细物。人生在世何容易，眼浊心昏信生死。
　　愿除嗜欲待身轻，携手同寻列仙事。

卷847_5 「日日曲」齐己
　　日日日东上，日日日西没。任是神仙容，也须成朽骨。
　　浮云灭复生，芳草死还出。不知千古万古人，
　　葬向青山为底物。

卷847_6 「耕叟」齐己
　　春风吹蓑衣，暮雨滴箬笠。夫妇耕共劳，儿孙饥对泣。
　　田园高且瘦，赋税重复急。官仓鼠雀群，共待新租入。

卷847_7 「苦热行」齐己
　　离宫划开赤帝怒，喝出六龙奔日驭。下土熬熬若煎煮，
　　苍生惶惶无处处。火云峥嵘焚泬寥，东皋老农肠欲焦。
　　何当一雨苏我苗，为君击壤歌帝尧。

卷847_8 「苦寒行」齐己
　　冰峰撑空寒矗矗，云凝水冻埋海陆。杀物之性，伤人之欲。
　　既不能断绝蒺藜荆棘之根株，又不能展凤凰麒麟之拳跼.
　　如此，则何如为和煦，为膏雨，自然天下之荣枯，
　　融融于万户。

卷847_9 「春风曲」齐己
　　春风有何情，旦暮来林园。不问桃李主，吹落红无言。

卷847_10 「城中怀山友」齐己
　　春城来往桃李碧，暖艳红香断消息。
　　吾徒自有山中邻，白昼冥心坐岚壁。

卷847_11 「读李贺歌集」齐己
　　赤水无精华，荆山亦枯槁。玄珠与虹玉，璨璨李贺抱。
　　清晨醉起临春台，吴绫蜀锦胸襟开。狂多两手掀蓬莱，
　　珊瑚掇尽空土堆。

卷847_12 「风琴引」齐己
　　挪吴丝，雕楚竹，高托天风拂为曲。一一宫商在素空，
　　鸾鸣凤语翘梧桐。夜深天碧松风多，孤窗寒梦惊流波。
　　愁魂傍枕不肯去，翻疑住处邻湘娥。金风声尽熏风发，
　　冷泛虚堂韵难歇。常恐听多耳渐烦，清音不绝知音绝。

卷847_13 「夏云曲」齐己
　　红嵯峨，烁晚波，乖龙慵卧旱鬼多。爞爞万里压天堑，
　　飏雷电光空闪闪。好雨不雨风不风，徒倚穹苍作岩险。
　　男巫女觋更走魂，焚香祝天天不闻。天若闻，
　　必能使尔为润泽，洗埃氛。而又变之成五色，捧日轮，
　　将以表唐尧虞舜之明君。

卷847_14 「读李白集」齐己
　　竭云涛，刳巨鳌，搜括造化空牢牢。冥心入海海神怖，
　　骊龙不敢为珠主。人间物象不供取，饱饮游神向悬圃。
　　锵金铿玉千馀篇，脍吞炙嚼人口传。须知一一丈夫气，
　　不是绮罗儿女言。

卷847_15 「祈真坛」齐己
　　玉瓮瑶坛二三级，学仙弟子参差入。霓旌队仗下不下，
　　松桧森森天露湿。殿前寒气束香云，朝祈暮祷玄元君。
　　茫茫俗骨醉更昏，楼台十二遥昆仑。昆仑纵广一万二千里，
　　中有五色云霞五色水。何当断欲便飞去，
　　不要九转神丹换精髓。

卷847_16 「黄雀行」齐己
　　双双野田雀，上下同饮啄。暖去栖蓬蒿，寒归傍篱落。
　　殷勤避罗网，乍可遇雕鹗。雕鹗虽不仁，分明在寥廓。

卷847_17 「石竹花」齐己
　　石竹花开照庭石，红藓自禀离宫色。一枝两枝初笑风，
　　猩猩血泼低低丛。常嗟世眼无真鉴，却被丹青苦相陷。
　　谁为根寻造化功，为君吐出淳元胆。白日当午方盛开，
　　彤霞灼灼临池台。繁香浓艳如未已，粉蝶游蜂狂欲死。

卷847_18 「寄南岳白莲道士能于长啸」齐己
　　猿猱休啼月皎皎，蟋蟀不吟山悄悄。
　　大耳仙人满颔须，醉倚长松一声啸。

卷847_19 「古剑歌」齐己
　　古人手中铸神物，百炼百淬始提出。今人不要强硎磨，
　　莲锷星文未曾没。一弹一抚闻铮铮，老龙影夺秋灯明。
　　何时得遇英雄主，用尔平治天下去。

卷847_20 「湘妃庙」齐己
　　湘烟濛濛湘水急，汀露凝红裛莲湿。苍梧云叠九嶷深，
　　二女魂飞江上立。相携泣，凤盖龙舆追不及。
　　庙荒松朽啼飞猩，笋鞭迸出阶基倾。黄昏一岸阴风起，
　　新月如眉生阔水。

卷847_21 「巫山高」齐己
　　巫山高，巫女妖，雨为暮兮云为朝，楚王憔悴魂欲销。
　　秋猿嗥嗥日将夕，红霞紫烟凝老壁。千岩万壑花皆坼，
　　但恐芳菲无正色。不知今古行人行，几人经此无秋情。
　　云深庙远不可觅，十二峰头插天碧。

卷847_22 「赠持《法华经》僧」齐己
　　众人有口，不说是，即说非。吾师有口何所为，
　　莲经七轴六万九千字，日日夜夜终复始。乍吟乍讽何悠扬，
　　风篁古松含秋霜。但恐天龙夜叉乾闼众，pg塞虚空耳皆耸。
　　我闻念经功德缘，舌根可算金刚坚。他时劫火洞燃后，
　　神光璨璨如红莲。受持身心苟精洁，尚能使烦恼大海水枯竭。
　　魔王轮幢自摧折，何况更如理行如理说。

卷847_23 「刳肠龟」齐己
　　尔既能于灵，应久存其生。尔既能于瑞，胡得迷其死。
　　刳肠徒自屠，曳尾复何累。可怜濮水流，一叶泛庄子。

卷847_24 「赠岩居僧」齐己
　　石如骐驎岩作室，秋苔漫坛净于漆。
　　袈裟盖头心在无，黄猿白猿啼日日。

卷847_25 「观李琼处士画海涛」齐己
　　巨鳌转侧长鰌翻，狂涛颠浪高漫漫。李琼夺得造化本，
　　都卢缩在秋毫端。一挥一画皆筋骨，滉漾崩腾大鲸臬。
　　叶扑仙槎摆欲沉，下头应是骊龙窟。昔年曾要涉蓬瀛，
　　唯闻撼动珊瑚声。今来正叹陆沉久，见君此画思前程。
　　千寻万派功难测，海门山小涛头白。令人错认钱塘城，
　　罗刹石底奔雷霆。

卷847_26 「升天行」齐己
　　身不沉，骨不重。驱青鸾，驾白凤。幢盖飘摇入冷空，
　　天风瑟瑟星河动。瑶阙参差阿母家，楼台戏闭凝彤霞。
　　三五仙子乘龙车，堂前碾烂蟠桃花。回头却顾蓬莱顶，
　　一点浓岚在深井。

卷847_27 「还人卷」齐己
　　李白李贺遗机杼，散在人间不知处。闻君收在芙蓉江，
　　日斗鲛人织秋浦。金梭札札文离离。吴姬越女羞上机。
　　鸳鸯浴烟鸾凤飞，澄江晓映馀霞辉。仙人手持玉刀尺，
　　寸寸酬君珠与璧。裁作霞裳何处披，紫皇殿里深难觅。

卷847_28 「轻薄行」齐己
　　玉鞭金镫骅骝蹄，横眉吐气如虹霓。五陵春暖芳草齐，
　　笙歌到处花成泥。日沉月上且斗鸡，醉来莫问天高低。
　　伯阳道德何唾咦，仲尼礼乐徒卑栖。

卷847_29 「浮云行」齐己
　　大野有贤人，大朝有圣君。如何彼浮云，掩蔽白日轮。
　　安得东南风，吹散八表外。使之天下人，共见尧眉彩。

卷847_30 「煌煌京洛行」齐己
　　圣君垂衣裳，荡荡若朝旭。大观无遗物，四夷来率服。
　　清晨回北极，紫气盖黄屋。双阙耸双鳌，九门如川渎。
　　梯山航海至，昼夜车相续。我恐红尘深，变为黄河曲。

卷847_31 「吊汨罗」齐己
　　落日倚阑干，徘徊汨罗曲。冤魂如可吊，烟浪声似哭。
　　我欲考鼋鼍之心，烹鱼龙之腹。尔既啖大夫之血，
　　食大夫之肉。千载之后，犹斯暗伏。将谓唐尧之尊，
　　还如荒悴之君。更有逐臣，于焉葬魂。得以纵其噬，
　　恣其吞。

卷847_32 「赠念《法华经》僧」齐己
　　念念念兮入恶易，念念念兮入善难。念经念佛能一般，
　　爱河竭处生波澜。言公少年真法器，白昼不出夜不睡。
　　心心缘经口缘字，一室寥寥灯照地。沈檀卷轴宝函盛，
　　薝卜香熏水精记。空山木落古寺闲，松枝鹤眠霜霰干。
　　牙根舌根水滴寒，珊瑚捶打红琅玕.但恐莲花七朵一时折，
　　朵朵似君心地白。又恐天风吹天花，缤纷如雨飘袈裟。
　　况闻此经甚微妙，百千诸佛真秘要。灵山说后始传来，
　　闻者虽多持者少。更堪诵入陀罗尼，唐音梵音相杂时。
　　舜弦和雅熏风吹，文王武王弦更悲。
　　如此争不遣碧空中有龙来听，有鬼来听。亦使人间闻者敬，
　　见者敬。自然心虚空，性清净。此经真体即毗卢，
　　雪岭白牛君识无。

卷847_33 「短歌寄鼓山长老」齐己
　　雪峰雪峰高且雄，峨峨堆积青冥中。六月赤日烧不熔，
　　飞禽瞥见人难通。常闻中有白象王，五百象子皆威光。
　　行围坐绕同一色，森森影动旃檀香。于中一子最雄猛，
　　称尊独踞鼓山顶。百千眷属阴□影，身照曜，吞秋景。
　　我闻岷国民归依，前王后王皆师资。宁同梁武遇达磨，
　　过后弹指空伤悲。

卷847_34 「渔父」齐己
　　夜钓洞庭月，朝醉巴陵市。却归君山下，鱼龙窟边睡。
　　生涯在何处，白浪千万里。曾笑楚臣迷，苍黄汨罗水。

卷847_35 「采莲曲」齐己
　　越溪女，越江莲。齐菡萏，双婵娟。嬉游向何处，
　　采摘且同船。浩唱发容与，清波生漪连。时逢岛屿泊，
　　几共鸳鸯眠。襟袖既盈溢，馨香亦相传。薄暮归去来，
　　苎萝生碧烟。

卷847_36 「啄木」齐己
　　啄木啄啄，鸣林响壑。贪心既缘，利嘴斯凿。
　　有朽百尺，微虫斯宅。以啄去害，啄更弥剧。
　　层崖豫章，耸干苍苍。无纵尔啄，摧我栋梁。

卷847_37 「灵松歌」齐己
　　灵松灵松，是何根株。盘擗枝干，与群木殊。
　　世眼争知苍翠容，薜萝遮体深朦胧。先秋瑟瑟生谷风，
　　青阴倒卓寒潭中。八月天威行肃杀，万木凋零向霜雪。
　　唯有此松高下枝，一枝枝在无摧折。痴冻顽冰如铁坚，
　　重重锁到槎牙颠。老鳞枯节相把捉，踉跄立在青崖前。
　　有时深洞兴雷雹，飞电绕身光闪烁。乍似苍龙惊起时，
　　攫雾穿云欲腾跃。夜深山月照高枝，疏影细落莓苔矶。
　　千年朽枿魍魉出，一株寒韵锵琉璃。安得良工妙图雘，
　　写将偃蹇悬烟阁。飞瀑声中战岁寒，红霞影里擎萧索。

卷847_38 「蠹」齐己
　　蠹不自蠹，而蠹于木。蠹极木心，以丰尔腹。
　　偶或成之，胡为勖人。人而不真，繇尔乱神。
　　蠹兮蠹兮，何全其生。无托尔形，霜松雪柽。

卷847_39 「行路难」齐己
　　行路难，君好看，惊波不在黤黮间，小人心里藏崩湍。
　　七盘九折寒崷崒，翻车倒盖犹堪出。未似是非唇舌危，
　　暗中潜毁平人骨。君不见楚灵均，千古沉冤湘水滨。
　　又不见李太白，一朝却作江南客。

卷847_40 「谢徽上人见惠二龙障子，以短歌酬之」齐己
　　我见苏州昆山金城中，金城柱上有二龙。
　　老僧相传道是僧繇手，寻常入海共龙斗。
　　又闻蜀国玉局观有孙遇迹，盘屈身长八十尺。
　　游人争看不敢近，头觑寒泉万丈碧。近有五羊徽上人，
　　闲工小笔得意新。画龙不夸头角及须鳞，只求筋骨与精神。
　　徽上人，真艺者。惠我双龙不言价，等闲不敢将悬挂。
　　恐是叶公好假龙，及见真龙却惊怕。

卷847_41 「送人往长沙」齐己
　　荆门归路指湖南，千里风帆兴可谙。
　　好听鹧鸪啼雨处，木兰舟晚泊春潭。

卷847_42 「偶题」齐己
　　时事懒言多忌讳，野吟无主若纵横。
　　君看三百篇章首，何处分明著姓名。

卷847_43 「寄山中叟」齐己
　　青泉碧树夏风凉，紫蕨红粳午爨香。
　　应笑晨持一盂苦，腥膻市里叫家常。

卷847_44 「赠琴客」齐己
　　曾携五老峰前过，几向双松石上弹。
　　此境此身谁更爱，掀天羯鼓满长安。

卷847_45 「勉吟僧」齐己
　　千途万辙乱真源，白昼劳形夜断魂。
　　忍著袈裟把名纸，学他低折五侯门。

卷847_46 「送人归华下」齐己
　　莲花峰翠湿凝秋，旧业园林在下头。
　　好束诗书且归去，而今不爱事风流。

卷847_47 「夏日城中作二首」齐己
　　三面僧邻一面墙，更无风路可吹凉。
　　他年舍此归何处，青壁红霞裹石房。
　　竹低莎浅雨濛濛，水槛幽窗暑月中。
　　有境牵怀人不会，东林门外翠横空。

卷847_48 「默坐」齐己
　　灯引飞蛾拂焰迷，露淋栖鹤压枝低。
　　冥心坐满蒲团稳，梦到天台过剡溪。

卷847_49 「水边行」齐己
　　身著袈裟手杖藤，水边行止不妨僧。
　　禽栖日落犹孤立，隔浪秋山千万层。

卷847_50 「寄郑谷郎中」齐己
　　人间近遇风骚匠，鸟外曾逢心印师。
　　除此二门无别妙，水边松下独寻思。

卷847_51 「翡翠」齐己
　　水边飞去青难辨，竹里归来色一般。
　　磨吻鹰鹯莫相害，白鸥鸿鹤满沙滩。

卷847_52 「与节供奉大德游京口寺留题」齐己
　　柳岸晴缘十里来，水边精舍绝尘埃。
　　煮茶尝摘兴何极，直至残阳未欲回。

卷847_53 「谢荆幕孙郎中见示《乐府歌集》二十八字」齐己
　　长吉才狂太白颠，二公文阵势横前。
　　谁言后代无高手，夺得秦皇鞭鬼鞭。

卷847_54 「谢《阴符经》勉送藏休上人二首」齐己
　　事遂鼎湖遗剑履，时来渭水掷鱼竿。
　　欲知贤圣存亡道，自向心机反覆看。
　　一林霜雪未沾头，争遣藏休肯便休。
　　学尽世间难学事，始堪随处任虚舟。

卷847_55 「幽斋偶作」齐己
　　幽院才容个小庭，疏篁低短不堪情。
　　春来犹赖邻僧树，时引流莺送好声。

卷847_56 「赠念《法华经》僧」齐己
　　万境心随一念平，红芙蓉折爱河清。
　　持经功力能如是，任驾白牛安稳行。

卷847_57 「对菊」齐己
　　无艳无妖别有香，栽多不为待重阳。
　　莫嫌醒眼相看过，却是真心爱澹黄。

卷847_58 「闭门」齐己
　　正是闭门争合闭，大家开处不须开。
　　还防朗月清风夜，有个诗人相访来。

卷847_59 「勉送吴国三五新戒归」齐己
　　法王遗制付仁王，难得难持劫数长。
　　努力只须坚守护，三千八万是垣墙。

卷847_60 「夏日寄清溪道者」齐己
　　老病不能求药饵，朝昏只是但焚烧。
　　不知谁为收灰骨，垒石栽松傍寺桥。

卷847_61 「送惠空北游」齐己
　　君向岘山游圣境，我将何以记多才。
　　叮咛堕泪碑前过，写取斯文寄我来。

卷847_62 「寄怀归州马判官」齐己
　　三年为倅兴何长，归计应多事少忙。
　　又见秋风霜裛树，满山椒熟水云香。

卷847_63 「观荷叶露珠」齐己
　　霏微晓露成珠颗，宛转田田未有风。
　　任器方圆性终在，不妨翻覆落池中。

卷847_64 「苦热怀玉泉寺寄仁上人」齐己
　　火云如烧接苍梧，原野烟连大泽枯。
　　谩费葛衫葵扇力，争禁泉石润肌肤。

卷847_65 「观盆池白莲」齐己
　　素萼金英喷露开，倚风凝立独徘徊。
　　应思潋滟秋池底，更有归天伴侣来。

卷847_66 「折杨柳词四首」齐己
　　凤楼高映绿阴阴，凝重多含雨露深。
　　莫谓一枝柔软力，几曾牵破别离心。
　　馆娃宫畔响廊前，依托吴王养翠烟。
　　剑去国亡台殿毁，却随红树噪秋蝉。
　　秾低似中陶潜酒，软极如伤宋玉风。
　　多谢将军绕营种，翠中闲卓战旗红。
　　高僧爱惜遮江寺，游子伤残露野桥。
　　争似著行垂上苑，碧桃红杏对摇摇。

卷847_67 「答长沙丁秀才书」齐己
　　月月便车奔帝阙，年年贡士过荆台。
　　如何三度槐花落，未见故人携卷来。

卷847_68 「戒小师」齐己
　　不肯吟诗不听经，禅宗异岳懒游行。
　　他年白首当人问，将底言谈对后生。

卷847_69 「题旧拄杖」齐己
　　亲采匡庐瀑布西，层崖悬壁更安梯。
　　携行三十年吟伴，未有诗人□□□。

卷847_70 「酬欧阳秀才卷」齐己
　　三十篇多十九章，□声风力撼疏篁。
　　不堪更有精搜处，谁见萧萧雨夜堂。

卷847_71 「闻雁」齐己
　　潇湘浦暖全迷鹤，逻逤川寒只有雕。
　　谁向孤舟忆兄弟，坐看连雁度横桥。

卷847_72 「送高丽二僧南游」齐己
　　日边乡井别年深，中国灵踪欲遍寻。
　　何处碧山逢长老，分明认取祖师心。

卷847_73 「谢猿皮」齐己
　　贵向猎师家买得，携来乞与坐禅床。
　　不知摘月秋潭畔，曾对何人啼断肠。

卷847_74 「酬光上人」齐己
　　禅言难后到诗言，坐石心同立月魂。
　　应记前秋会吟处，五更犹在老松根。

卷847_75 「送僧归日本」齐己
　　日东来向日西游，一钵闲寻遍九州。
　　却忆鸡林本师寺，欲归还待海风秋。

卷847_76 「庚午岁十五夜对月」齐己
　　海澄空碧正团圆，吟想玄宗此夜寒。
　　玉兔有情应记得，西边不见旧长安。

卷847_77 「红蔷薇花」齐己
　　晴日当楼晓香歇，锦带盘空欲成结。
　　莺声渐老柳飞时，狂风吹落猩猩血。

卷847_78 「贻九华上人」齐己
　　一法传闻继老能，九华闲卧最高层。
　　秋钟尽后残阳暝，门掩松边雨夜灯。

卷847_79 「寄赓匡图兄弟」齐己
　　僧外闲吟乐最清，年登八十丧南荆。
　　风骚作者为商确，道去碧云争几程。

卷847_80 「句」齐己
　　春晴游寺客，花落闭门僧。（见《西清诗话》）
　　香传天下口，□贵火前名。角开香满室，炉动绿凝铛。
　　（《咏茶》）
　　园林将向夕，风雨更吹花。（以下见《吟窗杂录》）
　　相思坐溪石，□□□山风。
　　夕照背高台，残钟残角催。（《落照》）
　　五老峰前相见时，两无言语各扬眉。
　　高人爱惜藏岩里，白bv封题寄火前。（《咏茶》，
　　见《三山老人语录》）


--------------------------------------------------------------------------------
