何劭全集

--------------------------------------------------------------------------------

洛水祖王公应诏诗 

 穆穆圣王。体此慈仁。友于之至。通于明神。游宴绸缪。情恋所亲。薄云饯之。于洛之滨。嵩崖岩岩。洪流汤汤。春风动衿。归鴈和鸣。我后飨客。鼓瑟吹笙。举爵惟别。闻乐伤情。嘉宴既终。白日西归。羣司告旋。鸾舆整绥。我皇重离。顿辔骖騑。临川永叹。酸涕沾颐。崇恩感物。左右同悲。  

赠张华诗 

四时更代谢。悬象迭卷舒。暮春忽复来。和风与节俱。俯临清泉涌。仰观嘉木敷。周旋我陋圃。西瞻广武庐。既贵不忘俭。处有能存无。镇俗在简约。树塞焉足摹。在昔同班司。今者并园墟。私愿偕黄发。逍遥综琴书。举爵茂阴下。携手共踌躇。奚用遗形骸。忘筌在得鱼。  

游仙诗 

青青陵上松。亭亭高山柏。光色冬夏茂。根柢无雕落。吉士怀真心。悟物思远托。扬志玄云际。流目瞩岩石。羡昔王子乔。友道发伊洛。迢递陵峻岳。连翩御飞鹤。抗迹遗万里。岂恋生民乐。长怀慕仙类。眇然心绵邈。  

诗 

亮无风云会。安能袭尘轨。 

杂诗 

秋风乘夕起。明月照高树。闲房来清气。广庭发晖素。静寂怆然叹。惆怅出游顾。仰视垣上草。俯察阶下露。心虚体自轻。飘飖若仙步。瞻彼陵上柏。想与神人遇。道深难可期。精微非所慕。勤思终遥夕。永言写情虑。


--------------------------------------------------------------------------------
