陈维崧词选

陈维崧（1625-1682），字其年，号迦陵。现存《湖海楼词》尚有1600多首。风格豪迈奔放,接近宋代的苏、辛派。

--------------------------------------------------------------------------------

醉落魄·咏鹰
望江南·岁暮杂忆（十首选四）
南乡子·江南杂咏三首
醉太平·江口醉后作 
夜游宫·秋怀（四首） 
点绛唇·夜宿临洺驿 
点绛唇·阻风江口
卜算子·阻风瓜步 
浣溪沙·投金濑怀古
好事近·夏日史蘧庵先生招饮，即用先生喜余归自吴阊过访原韵。
西江月·过冯唐故里
西江月·雨
西江月·席见狮儿二首
画堂春·和少游原韵
采桑子·正月二十日，从吴天石处读纬云弟京邸春词，因和其韵，声情拉杂，百感风生，一夕遂得十首，不自知其所云也（选四）
菩萨蛮·江行
河渎神·题秦邮露筋祠
少年游·感旧和柳屯田
杏花天·咏滇茶
好事近·同友人过野寺
好事近·郯城倾盖亭下作
清平乐·夜饮友人别馆，听年少弹三弦
鹧鸪天·寓兴用稼轩韵同蘧庵先生作二首
南乡子·邢州道上作 
虞美人·无聊
唐多令·春暮半塘小泊
唐多令·春愁
临江仙·寒柳
师师令·汴京访李师师故宅
过涧歇·显德寺前看枫叶
喝火令·偶忆
鹊踏花翻·春夜听客弹琵琶，作《隋唐评话》。
减字木兰花·秋雨过红板桥
画堂春·春景和少游原韵
踏莎行·冬夜不寐
蝶恋花·纪艳
蝶恋花·荆南词三首
满江红·自封丘北岸渡江至汴梁
满江红·怀阮亭
满江红·怅怅词
满江红·陈郎以扇索书为赋一阕
满江红·江村夏咏
满江红·何明瑞先生筵上作
满江红·梁溪顾梁汾舍人过访赋此以赠兼题其小像
满江红·汴京怀古（夷门）
满江红·汴京怀古（博浪城）
满江红·汴京怀古（广武山）
满江红·秋日经信陵君庙
祝英台近·善权寺相传为祝英台旧宅，寺后一台，云其读书处也。壁间旧有谷令君一词，春日与云臣远公披藓读之，共和其韵。
洞仙歌·过汜水县虎牢关作
洞仙歌·咏慈仁寺古松寿纪伯紫
洞仙歌·乞巧同遽庵先生赋
解蹀躞·夜行荥阳道中
送入我门来·寄书
愁春未醒·墙外丁香花盛开感赋
法曲献仙音·咏铁马同云臣赋
蓦山溪·感旧
满庭芳·过虎牢
满庭芳·蜀山谒东坡书院
水调歌头·夏五月大雨，南亩半成泽国，而梁溪人尚有画舫游湖者，词以寄慨
水调歌头·送恽南田之钱塘并柬毛稚黄
水调歌头·咏美人秋千
琵琶仙·泥莲庵夜宿，同子万弟与寺僧闲话（庵外有白莲数亩）
长亭怨慢·夏日吴中寄内
夏初临·本意（癸丑三月十九日，用明杨孟载韵）
凤凰台上忆吹箫·秣陵怀古
念奴娇·读屈翁山诗，有作
念奴娇·游京口竹林寺
念奴娇·钜鹿道中作
念奴娇·读孚若长歌，即席赋赠仍用孚若原韵
木兰花慢·汴梁城内有李师师巷经过感赋
木兰花慢·歌筵感旧
渡江云·江南忆同云臣和蘧庵先生韵
齐天乐·辽后妆台
水龙吟·秋感
水龙吟·江行望秣陵作
金浮图·夜宿翁村时方刈稻苦雨不绝词纪田家语
八声甘州·客有言西江近事者感而赋此
扬州慢·送蘧庵先生之广陵，并示宗定九，孙无言，汪蛟门，舟次诸子
八归·二月十一日夜风月甚佳过水绘园听诸郎弦管灯下因遣家信凄然不成一字赋此以寄闺人
江南春·本意和倪云林原韵
尉迟杯·许月度新自金陵归，以《青溪集》示我，感赋
一萼红·癸丑除夕
喜迁莺·咏滇茶
望海潮·咏马贵阳画册
西河·春日偶过亳村故居
沁园春·咏菜花
沁园春·三月三日尉氏道中作
沁园春·秋夜听梁溪陈四丈弹琵琶
沁园春·赠别芝麓先生，即用其题《乌丝词》韵
沁园春·同前题
沁园春·题徐渭文《钟山梅花图》，同云臣、南耕、京少赋
贺新郎·秋夜呈芝麓先生
贺新郎·送邵兰雪归吴门仍用前韵
贺新郎·作家书竟题范龙仙书斋壁上芦雁图
贺新郎·赠苏崑生
贺新郎·赠何生铁
贺新郎·纤夫词
贺新郎·冬夜不寐写怀，用稼轩、同父倡和韵
贺新郎·伯成先生席上赋赠韩修龄
贺新郎·题曹实庵珂雪词
贺新郎·贺阮亭三十
贺新郎·送三韩李若士省亲之楚
贺新郎·甲辰广陵中秋小饮孙豹人溉堂歌示阮亭
贺新郎·蘧庵先生五日有鱼酒之饷醉后填词
贺新郎·送姜西溟入都
贺新郎·奉赠蘧庵先生
贺新郎·用辛稼轩陈同甫倡和韵，送王正子之襄阳，明春归广陵，并嘱其一示何生龙若（何名铁）
贺新郎·七夕感怀用尤悔庵原韵
贺新郎·赠成容若
贺新郎·鸳湖烟雨楼感旧
贺新郎·五人之墓
贺新郎·新安陈仲献（名策）客蜀总戎幕府，尝赎一俘妇。询之，盖士族女也。仲献闭置别馆，召其夫还之。闻者艳其事，争为歌咏。适宣城沈子公厚来书征词，因赋是篇。
贺新郎·登上方寺铁塔
摸鱼儿·家善百自崇川来，小饮冒巢民先生堂中。闻百生璧双亦在河下，喜甚，数使趣之。须臾白生抱琵琶至，拨弦按拍，宛转作陈隋数弄，顿尔至致。余也悲从中来，并不知其何以故也。别后寒灯孤馆，雨声萧槭，漫赋此词，时已漏下四鼓矣。
摸鱼儿·清明感旧
戚氏·柬程村文友
莺啼序·春日游平山堂即事


--------------------------------------------------------------------------------


醉落魄·咏鹰

寒山几堵，风低削碎中原路。秋空一碧无今古。醉袒貂裘，略记寻呼处。
男儿身手和谁赌？老来猛气还轩举。人间多少闲狐兔。月黑沙黄，此际偏思汝。

望江南·岁暮杂忆（十首选四）

江南忆，少小住长洲。夜火千家红杏幙，春衫十里绿杨楼。头白想重游。

江南忆，白下最堪怜。东冶璧人新诀绝，南朝玉树旧因缘。秋雨蒋山前。

江南忆，懊恼十西湖。秋月春花钱又赵，青山绿水越连吴。往事只模糊。

江南忆，罨画最风流。白屋山腰烟内市，红兰水面雨中楼。楼上漾帘钩。

南乡子·江南杂咏三首

户派门摊，官催后保督前团。毁屋得缗上州府，归去，独宿牛车滴秋雨。

鸡狗骚然，朝惊北陌暮南阡。印响西风猩作记，如鬼，老券排家验钤尾。

万艘千船，今年米价减常年。乍可宣房填蚁穴，愁绝，不愿官家言改折。

醉太平·江口醉后作

钟山后湖，长干夜乌。齐台宋苑模糊，剩连天绿芜。
估船运租，江楼醉呼。西风流落丹徒，想刘家寄奴。

夜游宫·秋怀（四首）

耿耿秋情欲动，早喷入、霜桥笛孔。快倚西风作三弄。短狐悲，瘦猿愁，啼破冢。
碧落银盘冻，照不了、秦关楚陇。无数蛰吟古砖缝。料今宵，靠屏风，无好梦。

秋气横排万马，尽屯在、长城墙下。每到三更素商泻。湿龙楼，晕鸳机，迷爵瓦。
谁复怜卿者？酒醒后、槌床悲诧。使气筵前舞甘蔗。我思兮，古之人，桓子野。

箭与饥鸱兢快，侧秋脑、角鹰愁态。骏马妖姬秣燕代。笑吴儿，困雕虫，矜细欬。
龌龊谁能耐？总一笑、浮云睚眦。独去为佣学无赖。圯桥边，有猿公，期我在。

一派明云荐爽，秋不住、碧空中响。如此江山徒莽苍。伯符耶？寄奴耶？嗟已往。
十载羞厮养，孤负煞、长头大顙。思与骑奴游上党。趁秋晴，蹠莲花，西岳掌。

点绛唇·夜宿临洺驿

晴髻离离，太行山势如蝌蚪。稗花盈亩，一寸霜皮厚。
赵魏燕韩，历历堪回首。悲风吼，临洺驿口，黄叶中原走。

点绛唇·阻风江口

浊浪堆空，暨阳城下风涛怒。冰车铁柱，隐隐轰吴楚。
独眺君山，且共春申语。愁如许，一杯酹汝，同看蛟龙舞。

卜算子·阻风瓜步

风急楚天秋，日落吴山暮。乌臼红梨树树霜，船在霜中住。
极目落帆亭，侧听催船鼓。闻道长江日夜流，何不流侬去？

浣溪沙·投金濑怀古

格格沙禽拍野塘，离离苦竹上空墙。投金濑在漾斜阳。
击絮人才怜武员，浣纱溪又产夷光。英雄生死系红妆。

好事近·夏日史蘧庵先生招饮，即用先生喜余归自吴阊过访原韵。

分手柳花天，雪向晴窗飘落。转眼葵肌初绣，又红倚栏角。 
别来世事一番新，只吾徒犹昨。话到英雄失路，忽凉风索索。

西江月·过冯唐故里

酒罢燕歌竟歇，途穷赵瑟难求。滹沱水抱太行流，行过鄗南关口。
匹马霜天古碛，三河玉勒长楸。翩翩过客半鸣驺，笑尔冯公白首。

西江月·雨

故国金戈铁马，衰年退笔残书。心情浑似欲栖乌，偏惹连天丝雨。
风掣红旗纵猎，雨昏银烛呼卢。此声记得不曾无，那便凄凉如许。

西江月·席见狮儿二首

猛兽产于绝域，骁腾来自安西。一呼百物尽披靡，何论猘奴鹞子。
我顾灰颓若此，儿应跳荡如斯。神仙将相讵难为，万事取之以气。

儿已健如黄犊，翁何此日才来？怒涛雪浪吼长淮，兵火连天四载。
细听吴音小却，戏投粔籹旋迴。怪娘奁畔有于思，笑问客家何在？

画堂春·和少游原韵

今年愁似柳丝长。春宵梦断昭阳。杏花著雨隔帘香，瘦不成妆。
十载流连蜂蝶，半生沦落湖湘。残红几斛扑衣裳，和泪同量。

采桑子·正月二十日，从吴天石处读纬云弟京邸春词，因和其韵，声情拉杂，百感风生，一夕遂得十首，不自知其所云也（选四）

今年明月无情甚，偏向江东。只照军容，不放银花万树红。
凤城飞下征南骑，一片刀弓。铁甲呼风，愁煞思乡沈侍中。

何人又唱安公子，汉苑烟浓。魏寝霜封，[犬旁+气]岭蛮乡一万重。
雪消巴蜀添春水，谁驾艨艟。陡起鱼龙，此夜横江有阿童。

早年丧乱曾尝过，复壁为佣。城旦为舂，儿女宵啼贼火红。
回头三十年前事，笺恳天公。衰鬓如蓬，莫遣咸阳又举烽。

杜陵诸弟飘零甚，几阵离鸿。捩影长空，燕市（谓三弟纬云）梁园（谓四弟子万）类转篷。
后湖一雁尤酸楚，竟逐晨风。一去无踪，雨打夭桃坠冷红（悼半雪弟）。

菩萨蛮·江行

江流只向台城打，阅江楼上人非也。对此正茫茫，烟波空断肠。
布帆摇铁鹿，碾破长江绿。回首望台城，依稀横吹声。

河渎神·题秦邮露筋祠

湖上水连天，湖光卷尽寒烟。玉娥一去几千年，尽日凝妆俨然。
漠漠雨丝飘碧瓦，人在女郎祠下。一树红梨开谢，明朝又是春社。

少年游·感旧和柳屯田

奉诚园内小斜桥，曾记近花朝。簸钱庭院，筑球天气，春草绿裙腰。
而今不道心情换，漂泊随江皋。眼底人疏，心头事满，斜凭木兰桡。

杏花天·咏滇茶

秾春冶叶朱门里，弄东风红妆初试。残莺天气香棉坠，惆怅最宜著此。
见多少江南桃李，斜阳外翩翩自喜。异乡花卉伤心死，目断昆明万里。

好事近·同友人过野寺

春水碧于天，还与晴山赊翠。历历几家烟店，缀山边水次。
莺声唤我过溪桥，扑帽暖香坠。风弄杏花低处，露前村野寺。

好事近·郯城倾盖亭下作

落日古郯城，一望秃碑苍黑。怪底蜗黄虿紫，更苔痕斜织。
我来悼古对西风，歇马小亭侧。惆怅共谁倾盖，只野花相识。

清平乐·夜饮友人别馆，听年少弹三弦。

帘前雨罢，一阵凄凉话。城上老乌啼哑哑，街鼓已经三打。
漫劳醉墨纱笼，且娱别馆歌钟。怪底烛花怒裂，小楼吼起霜风。

鹧鸪天·寓兴用稼轩韵同蘧庵先生作二首

斫屣吹箫吴市间，恨无大药驻红颜。诗情浩荡风中絮，身计微茫海外山。
耽放浪，恣萧闲，烟波境界十分宽。新衔麯部兼茶部，旧署园官并橘官。

曾倚瑶台喝月行，嗔他鸾鹤不相迎。当时酒态公然好，今日诗狂太瘦生。
千百辈，尽容卿，问谁堪与耦而耕。灌夫已去袁丝死，沦落人间少弟兄。

南乡子·邢州道上作

秋色冷并刀，一派酸风卷怒涛。并马三河年少客，粗豪，皂栎林中醉射雕。
残酒忆荆高，燕赵悲歌事未消。忆昨车声寒易水，今朝，慷慨还过豫让桥。

虞美人·无聊

无聊笑捻花枝说，处处鹃啼血。好花须映好楼台，修傍秦关蜀栈战场开。
倚楼极目添愁绪，更对东风语：好风休簸战旗红，早送鲥鱼如雪过江东！

唐多令·春暮半塘小泊

水榭枕官河，朱栏倚粉娥。记早春、栏畔曾过。开着绿纱窗一扇，吹钿笛，是伊麽？
无语注横波，裙花信手搓。怅年光、一往蹉跎。卖了杏花挑了菜，春纵好，已无多。

唐多令·春愁

蝉鬓隔花阴，香肌压翠衾，风前一笑掷千金。记得那时明月底，刚半线，露丹襟。
银钥杳沉沉，朱楼阻信音，流莺啼破绿窗深。清泪未弹红泪滴，流不了，到如今。

临江仙·寒柳

自别西风憔悴甚，冻云流水平桥。并无黄叶伴飘飘。乱鸦三四点，愁坐话无憀。
云压西村茅舍重，怕他榾柮同烧。好留蛮样到春宵。三眠明岁事，重斗小楼腰。

师师令·汴京访李师师故宅

宣和天子，爱微行坊市。有人潜隐小屏红，低唱道、香橙纤指。夜半无人莺语脆，正绿窗风细。 如今往事消沉矣！怅暮云千里。含情试问旧倡楼，奈门巷、条条相似。头白居人随意指，道斜阳边是。

过涧歇·显德寺前看枫叶

岚翠浓于草鞋夹。绕坡细流，潨潨暗通苕霅。谷声遝，下落乱泉声里，愀悄如相答。此间景，纯得关仝巨然法。 寺松三百本，雨溜苍皮，霜彫黛甲。秃干争欹压。笑语同游：黄叶鸣簷，丹枫寺里，如何不荷埋身锸？

喝火令·偶忆

架上红鹦鹉，帘边玉辟邪。兜娘懒上卓金车。倭堕一窝浓绿未成鸦。 娆我春吹笛，邀人夜斗茶。而今庭院隔天涯。记得沿街一树粉梨花，记得花阴微露几扇绿窗纱。

鹊踏花翻·春夜听客弹琵琶，作《隋唐评话》。

雨滴梅梢，雪消蕙叶，入春难得今宵暇。倩他银甲凄清，铁拨纵横，声声迸碎鸳鸯瓦。依稀长乐夜乌啼，分明湓浦邻船话。 腕下，多少孤城战马，一时都作哀湍泻。今日黑闼营空，尉迟杯冷，落叶浮清灞。百年青史不胜愁，两行银烛空如画。

减字木兰花·秋雨过红板桥

当年此地，消魂人忆消魂事。妙舞清歌，不是柔奴定泰奴。
西风古道，二十年来人渐老。漠漠迢迢，秋雨重经红板桥。

画堂春·春景和少游原韵

今年愁似柳丝长，春宵梦断昭阳。杏花著雨隔帘香，瘦不长妆。
十载流连蜂蝶，半生沦落湖湘。残红几斛扑衣裳，和泪同量。

踏莎行·冬夜不寐

旧恨如丝，新寒似水，两般都着人心里。五更刁斗汴梁城，一天风雪成皋垒。
古寺钟声，邻墙月死，枕头欹遍如何是。半生孤愤酒难浇，挑灯且读韩非子。

蝶恋花·纪艳

拂晓相逢花弄口。如此天寒，何事清晨走？小院绿熊铺褥厚，玉梅花下交三九。
招入绣屏闲写久。斜送横波，郎莫衣单否？袖里任郎沾宝兽，雕龙手压梅花手。

蝶恋花·荆南词三首

四月荆南桑柘美。泥就蚕房，雪净无尘滓。红帖糊门多禁忌，家家阿妇劳纤指。
笑语小姑应夜起，好事今冬，早把衣裳备。推却缫车佯不理，小姑为恼前言戏。

五月荆南秋早莳。黄纸飞来，温语从天至。见说东南民力敝，秋租减半明年事。
比屋欢腾还雪涕。只恐来年，还是常年例。我语村农休过计，官家自古言无戏。

六月荆南闲也未，一月停忙，暂缓官粮比。闻道开征今日事，新丝买了来城市。
不信何花名茉莉，却与农家，白荳花相似。笑煞长桥桥上子，市儿惯取村儿戏。

满江红·自封丘北岸渡江至汴梁

漭漭河声，捩柁处、怒涛千尺。绝壁下、鱼龙悲啸，水波欲立。一派灰飞官渡火，五更霜洒中原血。问成皋京索事如何？空陈迹。 虫牢外，风萧瑟；癝[病旁易为广字旁]延畔，沙堆积。试中流骋望，百忧横集。混混且拼流日夜，茫茫不辨天南北。但望中似见有人烟，陈桥驿。

满江红·怀阮亭

隋帝宫门，杨柳岸、春浓花涨。曾密报、杜家书记，平安无恙。相赏每多松石意，此情原在钱刀上。记红桥风月六年游，皆君饷。 瓜果宴，离旌漾；神智寺，骊歌唱。任吴霜鬓里，渐为君酿。谩说休文围带减，吾年四十还须杖。夜阑时梦汝帽檐斜，论诗状。

满江红·怅怅词

日夕此间，以眼泪洗胭脂面。谁复惜、松螺脚短，不堪君荐。几帙骂人鹦鹉著，半床诅世芙蓉诔。笑嵚崎侠骨缚青衫，奚其便。 曷不向，青河战；曷不向，青楼宴。问何为潦倒、青藜笔砚。老大怕逢裘马辈，癫狂合入烟花院。誓从今傅粉上须眉，簪歌钏。

满江红·陈郎以扇索书为赋一阕

铁笛钿筝，还记得、白头陈九。曾消受、妓堂丝管，球场花酒。籍福无双丞相客，善才第一琵琶手。叹今朝寒食草青青，人何有？ 弱息在，佳儿又；玉山皎，琼枝秀。喜门风不坠，家声依旧。生子何须李亚子，少年当学王昙首。对君家两世湿青衫，吾衰丑。

满江红·江村夏咏

野水濛濛，掩映处、烟扉三两。羡门外、黄云罢亚，麦场如掌。叱叱村头驱犊返，渳渳江口叉鱼往。喜田园四月不曾闲，人劳攘。 嫩晴后，桑阴敞；老屋下，田歌漾。更芋区新灌，鹅群初放。婆饼焦啼秧马活，社公雨过缫车响。笑吴侬原住五湖边，曾呼长。

满江红·何明瑞先生筵上作

阳羡书生，年少日、剧于骏马。公一顾、风鬃雾鬣，尽居其下。两院黄骢佳子弟，三条丝竹乔声价。恰思量已是廿年前，凄凉话。 铁笛叫，南徐夜；玉山倒，西窗下。且椿蒲六博，弹筝行炙。被酒我思张子布，临江不见甘兴霸。只春潮溅雪白人头，堪悲诧！

满江红·梁溪顾梁汾舍人过访赋此以赠兼题其小像

二十年前，曾见汝、宝钗楼下。春二月、铜街十里，杏衫笼马。行处偏遭娇鸟唤，看时谁让珠帘挂。只沈腰今也不宜秋，惊堪把。 且给个，金门假；好长就，旗亭价。记炉烟扇影，朝衣曾惹。芍药才填妃子曲，琵琶又听商船话。笑落花和泪一般多，淋罗帕。

满江红·汴京怀古（夷门）

坏堞崩沙，人说道：古夷门也。我到日、一番凭吊，泪同铅泻。流水空祠牛弄笛，斜阳废馆风吹瓦。买道旁浊酒酹先生，班荆话。 摄衣坐，神闲暇；北向刭，魂悲诧。行年七十矣，翁何求者？四十斤椎真可用，三千食客都堪骂。使非公万骑压邯郸，城几下。

满江红·汴京怀古（博浪城）

铅筑无成，不信道、英雄竟死。犹有客、弃家破产，东求力士。太息已看秦帝矣，悲歌只念韩亡耳。道旁观谁道祖龙耶？妄男子。 狙击处，悲风起；大索罢，浮云逝。叹事虽不就，波腾海沸。赢政关河空宿草，刘郎宫寝成荒垒。只千年还响子房椎，奸雄悸。

满江红·汴京怀古（广武山）

汜水敖仓，是楚汉、挥戈边界。想昔日、名姬骏马，英雄梗概。荥泽波痕寒叠雪，成皋山色愁凝黛。叹从来竖子易成名，近安在？ 俎上肉，何无赖；鸿门斗，真难耐。算野花断镞，几更年代。秦鹿岂为刘季死，楚猴甘受周苛卖。笑纷纷青史论都讹，因成败。

满江红·秋日经信陵君庙

席帽聊萧，偶经过、信陵祠下。正满目、荒台败叶，东京客舍。九月惊风将落帽，半廊细雨时飘瓦。桕初红偏向坏墙边，离披打。 今古事，堪悲诧；身世恨，从牵惹。倘君而尚在，定怜余也。我讵不如毛薛辈，君宁甘与原尝亚！叹侯嬴老泪苦无多，如铅泻。

祝英台近·善权寺相传为祝英台旧宅，寺后一台，云其读书处也。壁间旧有谷令君一词，春日与云臣远公披藓读之，共和其韵。

傍东风，寻旧事，愁脸满红筯。任是年深，也有系人处。可怜黄土苔封，绿罗裙坏，只一缕春魂抛与。 为他虑，还虑化蝶归来，应同鹤能语。赢得无聊，呆把断垣觑。那堪古寺莺啼，乱山花落，惆怅煞台空人去。

洞仙歌·过汜水县虎牢关作

积铁苍然，关势临崖偻。崭绝东京好门户。挽藤萝、月黑谁恐人行，落叶卷，声似牢中吼虎。 无情惟洛水，日夜东流，不为愁人带愁去。寂寞北邙山，苦对西风，排一派、唐陵汉墓。任吊古伤今已无人，只霜打棠梨，暗啼红雨。

洞仙歌·咏慈仁寺古松寿纪伯紫

摩空翠鬣，万古知难老。色作青铜雪霜饱。似杜甫惊人，马卿傲世，二子者，可以状君兀奡。 
托根燕市侧，游戏支离，一笑风尘比鸿爪。任丝管喧阗，貂禅赫奕，更七姓鞭丝醉袅。只西风吼处作涛声，对凤阙龙墀，吾存吾傲。

洞仙歌·乞巧同蘧庵先生赋

碧云耿耿，见银河低泻。人在针楼曝衣罢。告天孙、臣本屠钓江东，疏拙甚，愿以蛛丝巧借。 
天孙含笑答：见事卿迟，大抵聪明让聋哑。试看古今来，刘项孙曹，都留作、残编闲话。只赐汝狂騃倍常年，好烂醉高歌，花天月夜。

解蹀躞·夜行荥阳道中

峡劈成皋古郡，人杂猿猱过。断崖怒走，苍龙立而卧。此乃广武山乎？噫嚱古战场哉，悲来无那。 卸鞍坐，烟竹吹来入破。一林纤月，雁声不断，砧声又掺合。历历五点三更，马前渐逼，荥阳城头灯火。

送入我门来·寄书

香茗才情，簪花模样，斜舒密色笺儿。霜毫才吮，早已泪如丝。楚天楼上湘娥倚，奈湘雨湘烟十二时。 说与天涯游子，近日恹恹春病，生怕难支。为趁双鱼，无物寄相思。真珠滴向红绡满，怕绡滑珠圆难寄伊。

愁春未醒·墙外丁香花盛开感赋

攀来尚隔，望处偏清，算怎到花开，阑珊春已在长亭。滴粉搓酥，小红墙角倍分明。年年此际，笼归马上，递遍春城。 昨岁看花，有人秃袖，擘阮挨筝。怅新来梁间燕去，往事星星。只有邻花，不作路旁情。夜深难睡，缤纷花影，筛满空庭。

法曲献仙音·咏铁马同云臣赋

赤兔无成，乌骓不逝，屈作小廊檐马。碎珮琮琤，丛铃戛（王+吉），依稀客窗闲话。更乌鹊时相触，霜欺兼雨打。 几悲诧，多少战场猛气，矜蹴踏万马一时都哑。流落到而今，踠霜蹄寄人篱下。潦倒余生，侭闲身蛛丝同挂。又西风唤起，仍旧酸嘶中夜。

蓦山溪·感旧

碧云薄暮，画角谁家奏？深院火荧荧，好风轻翠帏微绉。冰轮徐上，无语掩屏山，金钩瘦，鲛绡透，人在银灯后。 年时小苑，良夜曾携手。低扫淡黄蛾，漫垂垂玉人红袖。如今人去，门巷也依旧。红桥口，香街后，一带青青柳。

满庭芳·过虎牢

汜水东来，荥阳西去，伤心斜日哀湍。横鞭顾盼，又过虎牢关。叹息提兵血战，西风响、一片刀环。英雄泪，乱山红叶，不待晓霜丹。 追攀，当日事，炎精末造，遗恨灵桓。又许昌迁驾，不肯回銮。今古兴亡转换，谁相问、剩水残山。凭高望，汉陵魏阙，一样土花斑。

满庭芳·蜀山谒东坡书院

水拍晴莎，山衔春店，飞花落絮悠扬。打鱼放鸭，四月好时光。此地林峦绝胜，家家足、碧涧幽篁。斜坡上，碎瓻败甓，零乱补围墙。 鸣榔，思往事，峨嵋仙客，曾驻吾乡。惹溪山千载，姓氏犹香。今日紫姑圣女，喧村赛、画鼓明妆。残碑在，独怜野草，渐没古祠堂。

水调歌头·夏五月大雨，南亩半成泽国，而梁溪人尚有画舫游湖者，词以寄慨

翠釜一朝裂，铜狄尽流铅。江南五月天漏，炼石补仍穿。骤若淫龙喷沫，狂比长鲸跋浪，庐舍没长川。菱蔓绕床下，钓艇系门前。 今何日，民已困，况无年。家家秧马闲坐，虚井断炊烟。何处玉箫金管，犹唱雨丝风片，烟水泊游船。此曲纵娇好，听者似啼猿。

水调歌头·送恽南田之钱塘并柬毛稚黄

蹑屩上灵隐，吹笛下吴淞。送君恰值新爽，纤月映船篷。犹记冷泉亭上，百道跳珠喷雪，飞瀑挂衫松。一别十八载，吾老渐成翁。 故人去，携笔墨，写空濛。不知老已将至，挥洒醉偏工。为讯盐桥毛子，果否别来无恙，底事断诗筒。人世作达耳，长邑郁焉穷。

水调歌头·咏美人秋千

昨夜湔裙罢，今日意钱回。粉墙正亚朱户，其外有铜街。百丈同心彩索，一寸双文画板，风飐绣旗开。低约腰间素，小摘鬓边牌。 翩然上，掠绿草，拂苍苔。粉裙欲起未起，弄影惜身材。忽趁临风回鹘，快作点波新燕，糁落一庭梅。向晚半轮玉，隐隐照遗钗。

琵琶仙·泥莲庵夜宿，同子万弟与寺僧闲话（庵外有白莲数亩）

倦客心情，况遇着、秋院捣衣时节。惆怅侧帽垂鞭，凝情伫寥泬。三间寺、水窗斜闭，一声磬、林香暗结。且啜茶瓜，休论尘世，此景清绝。 询开士、杖锡何来？奈师亦江东旧狂客。惹起南朝零恨，与疏钟呜咽。有多少、西窗闲话，对禅床、剪烛低说。渐渐风弄莲衣，满湖吹雪。

长亭怨慢·夏日吴中寄内

记睡醒纱巾轻堕，又促床移，树阴中卧。院悄人稀，举首闲数碧星颗。月华浴簟，渐月映、中门锁。唤绿茗盈盈，恰一缕、红生廊火。 几朵，是才开茉莉，小傍苧衫斜亸。抽书赌背，总排定、夜分幽课。弄不了茭粉菱丝，难写入、偷声入破。惹万种思量，凭仄烟桡画舸。

夏初临·本意（癸丑三月十九日，用明杨孟载韵）

中酒心情，拆棉时节，瞢腾刚送春归。一亩池塘，绿荫浓触帘衣。柳花搅碎晴晖，更画梁玉剪交飞。贩茶船重，挑笋人忙，山市成围。 蓦然却想，三十年前，铜驼恨积，金谷人稀。划残竹粉，旧愁写向阑西。惆怅移时，镇无聊搯损蔷薇。许谁知？细柳新蒲，都付鹃啼。

凤凰台上忆吹箫·秣陵怀古

红板桥头，锦衣仓北，金陵从古皇州。记离宫墙外，年少曾游。忽听九重仙乐，东风细细度龙楼。依稀认，宁王玉笛，贺老箜篌。 悠悠，南朝风景，看几遍桃红，白了人头。算刘郎易老，嬴女难留。三十六宫何在？斜阳外、隐隐离愁。伤心极，后湖菱蔓，一片渔舟。

念奴娇·读屈翁山诗，有作

灵均苗裔，羡十年学道，匡庐山下。忽听帘泉豗冷瀑，豪气轶于生马。亟跳三边，横穿九塞，开口谈王霸。军中毬猎，醉从诸将游射。 提罢匕首入秦，不禁忍俊，缥缈思登华。白帝祠边三尺雪，正值玉姜思嫁。笑把岳莲，乱抛博箭，调弄如花者。归而偕隐，白羊瑶岛同跨。

念奴娇·游京口竹林寺

长江之上，看枝峰蔓壑，尽饶霸气。狮子寄奴生长处，一片雄山莽水。怪石崩云，乱岗淋雨，下有鼋鼍睡。层层都挟，飞而食肉之势。 只有铁瓮城南，群山嬴秀，画出吴天翠。绝似小乔初嫁与，顾曲周郎佳婿。竹院盘陀，松寮峭蒨，最爱林皋寺。徘徊难去，夕阳烟磬沉未？

念奴娇·钜鹿道中作

雄关上郡，看城根削铁，土花埋镞。十月悲风如箭叫，此地人称钜鹿。白浪轰豗，黄沙苍莽，霜蚀田夫屋。车中新妇，任嘲髀里生肉。 太息张耳陈余，当年刎颈，末路相倾覆。长笑何须论旧事，汦水依然微绿。欲倩燕姬，低弹赵瑟，一醉生平足。井陉日暮，乱鸦啼入枯木。

念奴娇·读孚若长歌，即席赋赠仍用孚若原韵

霆轰电掣，算君才真似，怒涛千斛。百感淋漓风骤起，劈裂满堂桦烛。公醒而狂，人憎欲杀，抵鹊何须玉。春衫老泪，鲛珠瓣瓣堪掬。 不记三十年前，灌夫使气，嚄唶惊邻屋。弹指蓬莱今又浅，短法可能长绿。诗酒前缘，莺花小劫，世事弹棋局。关山笛破，欲吹吹不成曲。

木兰花慢·汴梁城内有李师师巷经过感赋

是东京旧迹，愁漠漠，雨丝丝。怅赵宋繁华，樊楼笑语，总被风吹。凄其，剩勾栏在，照绿窗曾挂月如规。今日颓垣废井，当年舞榭歌基。 师师，雪貌玉为肌。玩月赏花时。惹君王夜幸，香橙暗擘，腻笋潜携。谁知，小屏风后，有周郎低唱断肠词。一代春娇寂寞，半城夜火参差。

木兰花慢·歌筵感旧

谁家摇步障，明月夜，赏花天。正壁带红稠，帘衣绿绉，夹路钗钿。从前，也曾听处，渐如尘似梦记难全。遮莫延秋门里，不然道政坊边。 铜仙，有泪泻如铅。揽镜恼华颠。讵飘零江海，重归故国，再上珠筵。龟年，莫停歌拍，怕举头皓魄不常圆。正月新蒲细柳，满场横竹哀弦。

渡江云·江南忆同云臣和蘧庵先生韵

江豚翻碧浪，凭高望极，折戟半沉沙。鸡笼山下路，记得凤城，数十万人家。貂禅掩映，钟山翠、叠鼓鸣笳。更参差、青溪红板，从古说繁华。 堪嗟！齐台梁苑，残月晓风，剩颓墙败瓦。只苍凉、半林枫槲，四壁龙蛇。几番夜雨寒潮泊，空城下、浪打蒹葭。青衫湿，隔船同诉天涯。

齐天乐·辽后妆台

洗妆台下伤情路，西风又吹人到。一缕山鬟，半梳苔发，想象新兴闹扫。塔铃声悄，说不尽当年，月明花晓。人在天边，轴帘遥闪茜钗小。 如今顿成往事，回新深院里，也长秋草。上苑云房，官家水殿，惯是萧娘易老。红颜懊恼，与建业萧家，一般残照。惹甚闲愁，且归斟翠醥。

水龙吟·秋感

夜来几阵西风，匆匆偷换人间世。凄凉不为，秦宫汉殿，被伊吹碎。只恨人生，些些往事，也成流水。想排花露井，桐英永巷，青骢马，曾经系。 光景如新宛记，记瑶台、相逢姝丽。微烟淡月，回廊复馆，许多情事。今日重游，野花乱蝶，迷濛而已。愿天公还我，那年一带，玉楼银砌。

水龙吟·江行望秣陵作

轻舟夜剪秋江，西风鳞甲生江面。瓦官阁下，方山亭外，惊涛雪片。一带蒋州，千寻铁锁，等闲烧断。只波间皓月，流光欲下，旧曾照，金陵县。 何处回帆挝鼓，更玉笛、数声哀怨。回思往事，永嘉南渡，流人何限。如此江山，几人怜惜，斜阳断岸。正江南烟水濛濛，飞尽楚天新雁。

金浮图·夜宿翁村时方刈稻苦雨不绝词纪田家语

为君诉。今年东作，满目西畴，尽成北渚。雨翻盆势欲浮城去。香稻波飘，都作沈湘角黍。咽泪频呼儿女，瓮头剩粒，为君殷勤煮。 话难住。茅檐点滴，短檠青荧，床上无干处。雨声乍续啼声断，又被啼声，剪了半村雨。摇手亟谢田翁，一曲淋漓，不抵卿言苦。

八声甘州·客有言西江近事者感而赋此

说西江近事最销魂，啼断竹林猿。叹灌婴城下，章江门外，玉碎珠残。争拥红妆北去，何日遂生还。寂寞词人句，南浦西山。 谁向长生宫殿，对君王试鼓，别鹄离鸾。恐未歌此曲，先已惨天颜。只小姑端然未去，伴彭郎烟水月明间。终古是，银涛雪浪，雾鬓风鬟。

扬州慢·送蘧庵先生之广陵，并示宗定九，孙无言，汪蛟门，舟次诸子

十里珠帘，半城画艇，百年花月维扬。有君家丞相，梅岭旧祠堂。每到清明赛社，倾城士女，愁弄笙簧。只无情隋堤，舞腰还斗宫妆。 扁舟上冢，听邻船、重话兴亡。奈石马嘶风，银蚕吊月，往迹全荒。我亦当年薄倖，曾吹过、一帽红香。问桃花认否，前度刘郎。

八归·二月十一日夜风月甚佳过水绘园听诸郎弦管灯下因遣家信凄然不成一字赋此以寄闺人

弹地弦清，飘来笛脆，曲室诸郎歌管。他乡风月佳无比，只是中年以后，心情顿懒。遥忆故园妆楼上，镇玉臂云鬟凄断。伤心处，何事尊前，一声河满。 却是绛河欲没，珠绳乍转。画角谯楼哀怨。旧事如尘，新愁似梦，可惜一场分散。奈天涯滋味，瞒不过、南归鱼雁。吮霜毫、才提还倦。莫虑春寒，罗衾红泪暖。

江南春·本意和倪云林原韵

风光三月连樱笋，美人踌躇白日静。小屏空翠飐东风，不见其余见衫影。无端料峭春闺冷，忽忆青骢别乡井。长将妾泪[黑宛]红巾，愿作征夫车畔尘。 人归迟，春去疾，雨丝满院流光湿。锦书远道嗟奚及，坐守吴山一春碧。何日功成还马邑，双倚枇杷花树立。夕阳飞絮化为萍，揽之不得徒营营。

尉迟杯·许月度新自金陵归，以《青溪集》示我，感赋

青溪路。记当日、年少嬉游处。覆舟山畔人家，麾扇渡头士女。水花风片，有十万珠帘夹烟浦。泊画船、柳下楼前，衣香暗落如雨。 闻说近日台城，剩黄蝶濛濛，和梦飞舞。绿水青山浑似画，只添了、几行秋戍。三更后、盈盈皓月，见无数精灵含泪语。想胭脂井底娇魂，至今怕说擒虎。

一萼红·癸丑除夕

响铜签。许多年、旧事压眉尖。记得当初，后堂弟妹，团圞围定红帘。饮尽了、屠苏千盏，挞画鼓，憨笑赌黄柑。十里春城，金蛾暗扑，火凤交衔。 自后也逢除夕，叹此身长是，弟北兄南。第宅俱非，颠毛都换，每因节令生嫌。只万点、官桥夜火，风吹零乱映疏檐。羡煞邻家岁酒，隔巷春衫。

喜迁莺·咏滇茶

胭脂绣缬，正千里江南，晓莺时节。绛质酣春，红香宠午，惟许茜裙亲折。晓印枕痕零乱，浅晕酒潮明灭。春园里，较琪花玉茗，娇姿更别。 情切，想故国。万里日南，渺渺音尘绝。灰冷昆明，尘生洱海，此恨拟和谁说？空对异乡烟景，蓦记旧家根节。春去也，想蛮花[犬旁+乞]鸟，泪都成血。

望海潮·咏马贵阳画册

极北龙归，江东马渡，君臣建业偏安。天上无愁，宫中有庆，声声玉树金莲。点缀太平年。更尚书艳曲，丞相蛮笺。月夕花朝，那知王濬下楼船。 华清月照栏杆，怅多时粉本，流落人间。可惜当初，丹青妙手，如何不画凌烟？风景极凄然。写一行衰柳，几处哀蝉。展卷沉吟，昏鸦蔓草故宫前。

西河·春日偶过亳村故居

前村里，落梅阵阵风起。旧家池馆暂经过，玉栏漫倚。粉英也为主人来，雨中和泪梳洗。 画檐损，月榭圮。蘼芜蛱蝶盈砌。颓垣败井剧关心，那能遣此。赚人连夜卸烟帆，半篙埋怨春水。 一天丝雨洒不止，总难忘旧日邻里。只有点波燕子，上雕梁、絮语墨花帘底，似话王家当年事。

沁园春·咏菜花

极目离离，遍地濛濛，官桥野塘。正杏腮低亚，添他旖旎；柳丝浅拂，益尔轻飏。绣袜才挑，罗裙可择，小摘情亲也不妨。风流甚，映粉红墙低，一片鹅黄。 曾经舞榭歌场，却付与空园锁夕阳。纵非花非草，也来蝶闹；和烟和雨，惯引蜂忙。每到年时，此花娇处，观里夭桃已断肠。沉吟久，怕落红如海，流入春江。

沁园春·三月三日尉氏道中作

登尉缭台，上三垂岗，伤如之何！忆谈兵说剑，才情磊落；投秦去魏，意气嵯峨。我到中原，重寻旧迹，牧笛球风起夜波。谁相问，纵残碑尚在，一半销磨。 短衣匹马经过，叹禊日难逢晋永和。正水边柳眼，斜窥芳岸；风前燕尾，乱剪晴莎。异国风光，中年意味，写上乌丝感慨多。休凭吊，西湔裙挑菜，士女娑拖。

沁园春·秋夜听梁溪陈四丈弹琵琶

瑟瑟阴阴，嗟哉此声，胡为乎来？似灵鼍夜吼，狂崩断岸；角鹰秋起，怒决荒台。忽漫沉吟，陡焉掩抑，细抵游丝缀落梅。冰弦内，惹一宵涕泪，万种悲哀。 十年前记追陪，怎握手霜灯暗自猜。叹朱门酒肉，谁容卿傲；梨园子弟，总妒君才。牢落关河，聊萧身世，迸入空亭小忽雷。癫狂甚，骂人间食客，大半驽骀。

沁园春·赠别芝麓先生，即用其题《乌丝词》韵

四十诸生，落拓长安，公乎念之。正戟门开日，呼余惊座；烛花灭处，目我于思。古说感恩，不如知己，卮酒为公安足辞？吾醉矣！纔一声河满，泪滴珠徽。 昨来夜雨霏霏，叹如此狂飙世所稀。恰山崩石裂，其穷已甚；狮腾象踏，此景尤奇。我赋将归，公言小住，归路银涛百丈飞。氍毹暖，趁铜街似水，赓和无题。

归去来兮！竟别公归，轻帆早张。看秋方欲雨，诗争人瘦；天其未老，身与名藏。禅塌吹箫，妓堂说剑，也算男儿意气扬。真愁绝，却心忧似月，鬓秃成霜。 新词填罢苍凉，更暂缓临歧入醉乡。况仆本恨人，能无刺骨；公真长者，未免霑裳。此去荆溪，旧名罨画，拟绕萧斋种白杨。从今后，莫逢人许我，宋艳班香。

沁园春·同前题

虽则毋归，对酒当歌，终难激扬。似孔家文举，幼原了了；卫家叔宝，晚更茫茫。五剧金鞭，六衔宝马，谁数吾家老子昂。公真误，叹臣今已老，发短心长。 御沟偶过球场，笑涂辙都为若辈妨。更内家髻样，巧如马坠；小侯舞势，快作鸾翔。酒则数行，食而三叹，断尽西风烈士肠。登城望，有千群筚篥，万点牛羊。

沁园春·题徐渭文《钟山梅花图》，同云臣、南耕、京少赋。

十万琼枝，矫若银虬，翩如玉鲸。正困不胜烟，香浮南内；娇偏怯雨，影落西清。夹岸亭台，接天歌板，十四楼中乐太平。谁争赏？有珠珰贵戚，玉佩公卿。 如今潮打孤城，只商女船头月自明。叹一夜啼乌，落花有恨；五陵石马，流水无声。寻去疑无，看来似梦，一幅生绡泪写成。携此卷，伴水天闲话，江海余生。

贺新郎·秋夜呈芝麓先生

掷帽悲歌发。正倚幌、孤秋独眺，凤城双阙。一片玉河桥下水，宛转玲珑如雪。其上有、秦时明月。我在京华沦落久，恨吴盐、只点离人发。家何在？在天末。 凭高对景心俱折。关情处、燕昭乐毅，一时人物。白雁横天如箭叫，叫尽古今豪杰。都只被、江山磨灭。明到无终山下去，拓弓弦、渴饮黄麞血。长杨赋，竟何益？

贺新郎·送邵兰雪归吴门仍用前韵

易水严装发。休回首、故人别酒，帝城高阙。九曲黄河迎马首，淼淼龙宫堆雪。说不尽、天涯明月。君去故侯瓜可种，向西风、莫短冲冠发。人世事，总毫末。 长州鹿走苏台折。叹年少、当歌不醉，此非俊物。试到吴东门下问，可有吹箫人杰？有亦被、怒潮磨灭。来夜天街无酒伴，怕离鸿、叫得枫成血。亦归耳，住何益。

贺新郎·作家书竟题范龙仙书斋壁上芦雁图

漏悄裁书罢。绕廊行，偶然瞥见，壁间古画。一派芦花江岸上，白雁濛濛欲下。有立且、飞而鸣者。万里重关归梦杳，拍寒汀、絮尽伤心话。捱不了，凄凉夜。 城头戍鼓刚三打。正四壁、人声都静，月华如泻。再向丹青移烛认，水墨阴阴入化。恍嘹唳、枕棱窗罅。曾在孤舟逢此景，便书画相对心犹怕。君莫向，高斋挂。

贺新郎·赠苏崑生（苏，固始人，南曲为当今第一。曾与说书叟柳敬亭同客左宁南幕下，梅村先生为赋《楚两生行》。）

吴苑春如绣。笑野老、花颠酒恼，百无不有。沦落半生知己少，除却吹箫屠狗。算此外、谁欤吾友？忽听一声河满子，也非关类湿青衫透。是鹃血，凝罗袖。 武昌万叠戈船吼。记当日、征帆一片，乱遮樊口。隐隐柁楼歌吹响，月下六军搔首。正乌鹊、南飞时候。今日华清风景换，剩凄凉、鹤发开元叟。我亦是，中年后。

贺新郎·赠何生铁（铁，小字阿黑，镇江人，流寓泰州，精诗画，工篆刻。）

铁汝前来者！曷不学、雀刀龙笛，腾空而化？底事六州都铸错，孤负阴阳炉冶。气上烛、斗牛分野。小字又闻呼阿黑，讵王家处仲卿其亚？休放诞，人笞骂。 萧疏粉墨营丘画。更雕鑱、渐台威斗，鄴宫铜瓦。不值一钱畴惜汝，醉倚江楼独夜。月照到、寄奴山下。故国十年归不得，旧田园总被寒潮打。思乡泪，浩盈把。

贺新郎·纤夫词

战舰排江口。正天边、真王拜印，蛟螭蟠钮。征发櫂船郎十万，列郡风驰雨骤。叹闾左、骚然鸡狗。里正前团催后保，尽垒垒锁系空仓后。捽头去，敢摇手？ 稻花恰称霜天秀。有丁男、临歧诀绝，草间病妇。此去三江牵百丈，雪浪排樯夜吼。背耐得、土牛鞭否？好倚后园枫树下，向丛祠亟倩巫浇酒。神佑我，归田亩。

贺新郎·冬夜不寐写怀，用稼轩、同父倡和韵

已矣何须说！笑乐安、彦升儿子，寒天衣葛。百结千丝穿已破，磨尽炎风腊雪。看种种、是余之发。半世琵琶知者少，枉教人、斜抱胸前月。羞再挟，王门瑟。 黄皮裤褶军装别。出萧关、边笳夜起，黄云四合。直向李陵台畔望，多少如霜战骨。陇头水、助人愁绝。此意尽豪哪易遂？学龙吟、屈煞床头铁。风正吼，烛花裂。

贺新郎·伯成先生席上赋赠韩修龄（韩，关中人，圣秋舍人小阮，流浪东吴，善说平话。）

月上梨花午。恰重逢、江潭旧识，喁喁尔汝。绛烛两行浑不夜，添上三通画鼓。说不尽、残唐西楚。话到英雄儿女恨，绿牙屏惊醒红鹦鹉。雕笼内，泪如雨。 一般怀抱君犹苦。家本在、扶风周至，五陵佳处。汉阙唐陵回首望，渭水无情东去。剩短蜡、声声诉与。绣岭宫前花似雪，正秦川公子迷归路。重酌酒，尽君语。

贺新郎·题曹实庵珂雪词

满酌凉州酝。爱佳词、一编《珂雪》，雄深苍稳。万马齐暗蒲牢吼，百斛蛟螭囷蠢。算笛拍、莺簧休混。多少词场谈文藻，向豪苏腻柳寻蓝本。吾大笑，比瓦黾。 爇残桦烛刚余寸。叹从来、虞卿坷坎，韩非孤愤。耳热杯阑无限感，目送塞鸿归尽。又眼底、群公衮衮。作达放颠无不可，劝临淄、且傅当筵粉。城柝沸，夜乌紧。

贺新郎·贺阮亭三十

牛马江东走。陪满座、邹枚上客，为君称寿。七叶貂禅连凤阙，坐拥银筝翠袖。又兄弟、才雄八斗。三十王郎正年少，恰黄金铸印双悬肘。此意气，古无有。 淡黄十里隋堤柳。更多少、竹西歌吹，樊川诗酒。满目关山原不恶，只是繁华非旧。算惟有、文章不朽。簌簌珠帘人不卷，看使君灯火春城口。依稀羡，欧阳守。

贺新郎·送三韩李若士省亲之楚（若士尊公时提督湖广。）

秋到离亭暮。羡风前、珊鞭玉靶，翩然竟去。借问此行何所向，笑指巴烟郢树。是乌鹊、惯南飞处。路入南荒休骋望，有陶公战舰空滩雨。酾热酒，浪花舞。 严君坐拥貔貅旅。厌下流、一军下濑，目无黄祖。昨夜月明亲飨土，耍奏新填乐府。都不用、陈琳阮瑀。手掣红旗翻破阵，看郎君、下笔惊鹦鹉。猿臂种，气如虎。

贺新郎·甲辰广陵中秋小饮孙豹人溉堂歌示阮亭

把酒狂歌起。正天上、琉璃万顷，月华如水。下有长江流不尽，多少残山剩垒。谁说道、英雄竟死。一听秦筝人已醉，恨月明、恰照吾衰矣。城头点，打不止。 当年此夜吴趋里，有无数、红牙金缕，明眸皓齿。笑作镇西鸜鵒舞，眼底何知程李。讵今日、一寒至此。明月无情蝉鬓去，且五湖归伴鱼竿耳。知我者，阮亭子。

贺新郎·蘧庵先生五日有鱼酒之饷醉后填词

蒲酒浓如乳。更为我、东溟斫鱠，大鱼就脯。携酒石榴花下醉，还选腹腴亲煮。耳热也、休提今古。只有寒潮围故国，叹龙舟寂寞无寻处。风乍起，瘦蛟舞。 何须远望悲荆楚。暗想象、广陵旧事，泪多于雨。火照佛狸城下水，丞相孤军难渡。记时节、也逢重五。儿女谁知英雄恨，辟兵符戏向钗头赌。葵影绿，小窗午。

贺新郎·送姜西溟入都

去矣休回顾。尽疏狂、长安市上，飞扬跋扈。谁道天涯知己少，半世人中吕布。仗彩笔、凭陵今古。伏枥悲歌平生恨，肯车中闭置加穷袴。君莫信，文章误。 扬花细糁京江渡。恰盈盈、租船吹笛，柁楼挝鼓。屈指帝城秋更好，寄语冰轮玉兔。为我照望诸君暮。相约当年荆高辈，唤明驼倒载琵琶女。葡萄酒，色如乳。

贺新郎·奉赠蘧庵先生

识得词仙否？起从前、欧苏辛陆，为先生寿。不是花颠和酒恼，豪气轩然独有。要老笔、万花齐绣。掷碎琵琶今破面，好香词污汝诸伶手。笑余子，徒雕镂。 秦宫汉殿描难就。矗中原、怒涛似箭，断崖如臼。我有铜人千行泪，扑地狮儿腾吼。声撼落、橘中棋叟。鹤发鸡皮人莫笑，忆华年、曾奉西宫帚。家本住，金台口。

贺新郎·用辛稼轩陈同甫倡和韵，送王正子之襄阳，明春归广陵，并嘱其一示何生龙若（何名铁）

立马和君说：到襄阳、为余先问，隆中诸葛。往日英雄潮打尽，怪煞怒涛崩雪。今古恨、总多于发。再问大堤诸女伴，白铜鞮、可有闲风月？谁弹向，楚天瑟？ 才逢燕市还分别。怅平生、无多知己，几番离合。此去武昌鱼不少，莫惜颜筋柳骨。要频看、郑虔三绝。一幅新词《凄凉犯》，嘱来春、并示何生铁。霜夜吼，烛花裂。

贺新郎·七夕感怀用尤悔庵原韵

鹊又填桥矣。满长安、千门砧杵，四围云水。长记常年茅屋下，佳节团圞能几！有和病、云鬟雪涕。纵病倘然人尚在，也未应、我泪多于此。弹不尽，半襟雨。 如今剩有孱躯耳。便思量、故乡瓜果，也成千里。谁借针楼丝一缕，穿我啼红珠子。奈又说、春蚕竟死。嘱咐月钩休潋滟，幸怜人、正坐罗窗里。风乍吼，粉云起。

贺新郎·赠成容若

丹凤城南路。看纷纷、崔卢门第，邹枚诗赋。独炙鹅笙潜趁拍，花下酒边闲谱。已吟到、最销魂处。不值一钱张三影，尽旁人、拍手揶揄汝。何至作，温韦语。 总然不信填词误。忆平生、几枝红豆，江东春暮。昨夜知音才握手，笛里飘零曾诉。长太息、钟期难遇。斜插侍中貂更好，箭[骨孝]鸣、从猎回中去。堂堂甚，为君舞。

贺新郎·鸳湖烟雨楼感旧

水宿枫根罅。尽沽来、鹅黄老酿，银丝鲜鮓。记得筝堂和伎馆，尽是仪同仆射。园都在、水边林下。不闭春城因夜宴，望满湖灯火金吾怕。十万盏，红球挂。 重游陂泽偏潇洒。剩空潭、半楼烟雨，玲珑如画。人世繁华原易了，快比风樯阵马。消几度、城头钟打。惟有鸳鸯湖畔月，是曾经照过多情者。波织簟，船堪籍。

贺新郎·五人之墓

古碣穿云罅。记当日、黄门诏狱，群贤就鮓。激起金阊十万户，白棓霜戈激射。风雨骤、冷光高下。慷慨吴儿偏嗜义，便提烹、谈笑何曾怕。抉吾目，胥门挂。 铜仙有泪如铅泻。怅千秋、唐陵汉隧，荒寒难画。此处丰碑长屹立，苔绣坟前羊马。敢轻易、霆轰电打？多少道旁卿与相，对屠沽、不愧谁人者？野香发，暗狼籍。

贺新郎·新安陈仲献（名策）客蜀总戎幕府，尝赎一俘妇。询之，盖士族女也。仲献闭置别馆，召其夫还之。闻者艳其事，争为歌咏。适宣城沈子公厚来书征词，因赋是篇。

天畔蚕丛路。记当日、锦城丝管，华阳士女。一自愁云霾蜀栈，飞下桓家宣武。有多少、花钿血污。十万娥眉齐上马，过当年、花蕊题诗处。葭萌驿，鹃啼苦。 春宵高宴元戎府。明月下、玉容暗淡，有人低诉。妾本成都良家子，叹息鸾分钗股。客亦为、泪零如雨。掷去黄金归破镜，问德言、还识菱花否？吾事毕，拔身去。

贺新郎·登上方寺铁塔

栏楯浮空去。划玲珑、榴皮石发，青红无数。看尽宣和风景好，又看宫娥北渡。有多少、梨花夜雨。西望铜驼荆榛里，算千秋、老辈唯吾汝。晋宋事，总尘土。 鸿蒙一气凭斟取。蹑丹梯、千盘百级，上通玄圃。根插中原维地轴，其下黄河一缕。曾经过、怒潮煎煮。无限西风神州恨，倩相轮、做尽兴亡谱。铃铎响，自相语。

摸鱼儿·家善百自崇川来，小饮冒巢民先生堂中。闻百生璧双亦在河下，喜甚，数使趣之。须臾白生抱琵琶至，拨弦按拍，宛转作陈隋数弄，顿尔至致。余也悲从中来，并不知其何以故也。别后寒灯孤馆，雨声萧槭，漫赋此词，时已漏下四鼓矣。

是谁家本师绝艺？檀槽搯得如许！半弯逻逤无情物，惹我伤今吊古。君何苦：君不见、青衫已是人迟暮。江东烟树。纵不听琵琶，也应难觅，珠泪曾干处。 凄然也，恰似秋宵掩泣，灯前一队儿女。忽然凉瓦飒然飞，千岁老狐人语。浑无据，君不见、橙心结绮皆尘土。两家后主，为一两三声，也曾听得，撇却家山去。

摸鱼儿·清明感旧

正轻阴做来寒食，落花飞絮时候。踏青队队嬉游侣，只我伤心偏有。休回首，新添得、一堆黄土垂杨后。风吹雨溜。记月榭鸣筝，露桥吹笛，说着也眉皱。 十年事，此意买丝难绣。愁容酒罢微逗。从今纵到岐王宅，一任舞衣轻斗。君知否？两三日、春衫为汝重重透。啼多人瘦。定来岁今朝，纸钱挂处，颗颗长红豆。

戚氏·柬程村文友

想当年。黄公垆下兴翩翩。盘龙雕马，春风门下盛貂禅。有邹阳董相，一时赏誉重琅玕。略记旗亭游处，都相似、尔我周旋。自许上流，人称名士，终朝蹋臂萦牵。更儿呼德祖，弟蓄灌夫，意气无前。 忆唱绿帻金丸，风流放诞，并坐响鵾弦。仿佛是、巷名金钱，幕号红莲。回中下杜，油壁雕鞍，曾经坠粉遗钿。狂奴减未？痴人死未？诟厉语，亦相怜。 分携成旧雨，酒阑追省，一往凄然。同学少年虽健，奈酒徒散尽不堪言。道政坊头，延秋门外，忆了千千万。论窥帘映柱人何限，都分付、碎雨零烟。念故人一样艰难，总萧瑟江南庾子山。写瑶琴怨，我弹未了，又怕君弹。

莺啼序·春日游平山堂即事

三月雷堂口，多少游丝浴鹭。正潋滟文縠初平，金沟种满芳树。屏幕津楼斜蘸水，千秋春院闲吹絮。喜夹衣初试，艇子一双摇去。 阵阵鬓丝，层层帘影，齐向平山渡。隔船纱、袅袅婷婷，影落绿波深处。照菱花水面明妆，唱竹枝风前诗句。又东园、芍药才红，金铃争护。
兰桡小拢，看绕径裙花，漾尘微步。渐铺遍氍毹，玉笋飞觥，春纤拂素。红子低敲，青梅小摘，栏杆却立频回顾。蓦地见、玉钩斜路。伤心吊古，黯然偷注横波，此处是，隋皇墓。
几番惆怅，流水东风，往事浑无据。且趁江流正滑，好放蜻蛉，慢摇纸扇，重歌金缕。暝翠将沉，船头欲转，茱萸湾子红桥下，妒游童、宝马将人觑。可怜此际归来，两岸榆钱，一天丝雨。

--------------------------------------------------------------------------------
