白朴散曲选

白朴（1226-1306后），元代戏曲作家、词人。字太素，号兰谷,初名恒,字仁甫。作杂剧16种，今存有《唐明皇秋夜梧桐雨》、《裴少俊墙头马上》、《董秀英花月东墙记》及《流红叶》、《箭射双雕》二剧残曲。白朴的词流传至今100余首。他的散曲作品据隋树森《全元散曲》所辑，存小令37首，套曲4首。

夺锦标 念奴娇 [仙吕]寄生草 饮 [仙吕]醉中天 佳人脸上黑痣 [中吕]阳春曲 知几 [越调]天净沙 春 [越调]天净沙 夏 [越调]天净沙 秋 [越调]天净沙 冬 [双调]沉醉东风 渔夫 [驻马听] 吹 [大石调]青杏子 咏雪 唐明皇秋夜梧桐雨 第一折（选） 董秀英花月东墙记 第一折（选） 裴少俊墙头马上 第一折（选）


--------------------------------------------------------------------------------

夺锦标

霜水明秋，霞天送晚，画出江南江北。满目山围故国，三阁余香，六朝陈迹。有庭花遗谱，弄哀音、令人嗟惜。想当时、天子无愁，自古佳人难得。

惆怅龙沉宫井，石上啼痕，犹点胭脂红湿。去去天荒地老，流水无情、落花狼藉。恨青溪留在，渺重城、烟波空碧。对西风、谁与招魂，梦里行云消息。

　
念奴娇 题镇江多景楼，用坡仙韵

江山信美，快平生、一览南州风物。落日金焦，浮绀宇，铁瓮犹残城壁。云拥潮来，水随天去，几天沙鸥雪。消磨不尽，古今天宝人杰。

遥望石冢巉然，参军此葬，万劫谁能发。桑梓龙荒，惊叹后、几度生灵埋灭。往事休论，酒杯才近，照见星星发。一声长啸，海门飞上明月。


[仙吕]寄生草 饮

长醉后方何碍，不醒时甚思。糟腌两个功名字，醅瀹千古兴亡事，曲埋万丈虹霓志。
不达时皆笑屈原非，但知音尽说陶潜是。


[仙吕]醉中天 佳人脸上黑痣

疑是杨妃在，怎脱马嵬灾？曾与明皇捧砚来。美脸风流杀。
叵奈挥毫李白，觑着娇态，洒松烟点破桃腮。


[中吕]阳春曲 知几

知荣知辱牢缄口，谁是谁非暗点头。诗书丛里且淹留。闲袖手，贫煞也风流。


[越调]天净沙 春

春山暖日和风，阑干楼阁帘栊，杨柳秋千院中。啼莺舞燕，小桥流水飞红。


[越调]天净沙 夏

云收雨过波添，楼高水冷瓜甜，绿树阴垂画檐。纱厨藤簟，玉人罗扇轻缣。


[越调]天净沙 秋

孤村落日残霞，轻烟老树寒鸦，一点飞鸿影下。青山绿水，白草红叶黄花。


[越调]天净沙 冬

一声画角谯门，半庭新月黄昏，雪里山前水滨。竹篱茅舍，淡烟衷草孤村。


[双调]沉醉东风 渔夫

黄芦岸蘋渡口，绿杨堤红蓼滩头。虽无刎颈交，却有忘机友。
点秋江白鹭沙鸥。傲杀人间万户侯，不识字烟波钓叟。


[驻马听] 吹

裂石穿云，玉管宜横清更洁，霜天沙漠，鹧鸪风里欲偏斜。
凤凰台上暮云遮，梅花惊作黄昏雪。人静也，一声吹落江楼月。


[大石调]青杏子 咏雪

空外六花翻，被大风洒落千山。穷冬节物偏宜晚。冻凝沼址，寒侵帐幕，冷湿阑干。

[归塞北]貂裘客，嘉庆卷帘看。好景画图收不尽，好题诗句咏尤难。疑在玉壶间。

[好观音]富贵人家应须惯，红炉暖不畏初寒。开宴邀宾列翠鬟，拼酡颜，畅饮休辞惮。

[幺]劝酒佳人擎金盏，当歌者款撒香檀。歌罢喧喧笑语繁，夜将阑，画烛银光灿。

[结音]似觉筵间香风散，香风散非麝非兰。醉眼朦胧问小蛮，多管是南轩蜡梅绽。



--------------------------------------------------------------------------------


唐明皇秋夜梧桐雨 第一折（选）


[仙吕。忆王孙]瑶阶月色晃疏棂，银烛秋光冷画屏，消遣此时此夜景。
和月步闲庭，苔浸的凌波罗袜冷。

[胜葫芦]露下天高认气清，风掠得羽衣轻，香惹丁东环珮声。
碧天澄净，银河光莹，只疑是身在玉蓬瀛。

[金盏儿]他此夕把云路凤车乘，银汉鹊桥平。
不甫能今夜成欢庆，枕边忽听晓鸡鸣，
则早离愁情脉脉，别泪雨泠泠。五更长叹息，则是一夜短恩情。

[醉扶归]暗想那织女分，牛郎命，虽不老，是长生。
他阻隔银河信杳冥，经年度岁成孤另。
你试向天宫打听，他决害了些相思病。 


--------------------------------------------------------------------------------


董秀英花月东墙记 第一折（选）

[仙吕。点绛唇]万物乘春，落花成阵，莺声嫩，垂柳黄匀，越引起心间闷。

[混江龙]三春时分，南园草木一时新。清和天气，淑景良辰。
紫陌游人嫌日短，青闺素女怕黄昏。寻芳俊士，拾翠佳人。
千红万紫，花柳分春。对韶光半晌不开言，一天愁都结做心间恨。
憔翠了玉肌金粉，瘦损了窈窕精神。

[油葫芦]杏朵桃枝似绛唇，柳絮纷，春光偏闪断肠人。
微风细雨催花信，闲愁万种心间印。
罗帏绣被寒孤，欲断魂，掩重门尽日无人问，情不遂越伤神。 


--------------------------------------------------------------------------------


裴少俊墙头马上 第一折（选）

[仙吕。鹊踏枝]怎肯道负花期，惜芳菲，粉悴胭憔，他绿暗红稀。
九十日春光如过隙，怕春归又早春归。

[寄生草]柳暗青烟密，花残红雨飞。这人人和柳浑相类，花飞吹得人心碎，
柳眉不转蛾眉系。为甚西园陡恁景狼藉，正是东君不管人憔悴。 


--------------------------------------------------------------------------------
