张养浩散曲选

--------------------------------------------------------------------------------

[双调]雁儿落带得胜令 退隐

云来山更佳，云去山如画，山因云晦明，云共山高下。
倚仗立云沙，回首见山家，野鹿眠山草，山猿戏野花。
云霞，我爱山无价，看时，行踏，云山也爱咱。 

[中吕]普天乐 大明湖泛舟 

画船开，红尘外，人从天上，载得春来。烟水间，乾坤大，四面云山无遮碍。
影摇动城郭楼台，杯斟的金波滟滟，诗吟的青霄惨惨，人惊的白鸟皑皑。 


[落梅风] 失题

野鹤才鸣罢，山猿又复啼。压松梢月轮将坠，响金钟洞天人睡起。拂不散满衣云气。 

[双调]水仙子 咏江南

一江烟水照晴岚，两岸人家接画檐。芰荷丛一段秋光淡，看沙鸥舞再三，卷香风十里珠帘。
画船儿天边至，酒旗儿风外□，爱杀江南。 


[双调]折桂令 棋

烂樵柯石室忘归。足智神谋，妙理仙机。险似隋唐，胜如楚汉，败若梁齐。
消日月闲中是非，傲乾坤忙里轻肥。不曳旌旗，寸纸关河，万里安危。 


[中吕]最高歌兼喜春来

诗磨的剔透玲珑，酒灌的痴呆懵懂。高车大纛成何用，一部笙歌断送。
金波潋滟浮银瓮，翆袖殷勤捧玉钟。对一缕绿杨烟，看一弯梨花月，卧一枕海棠风。
似这般闲受用，再谁想丞相府帝王宫。

[中吕]朱履曲

弄世界机关识破，叩天门意气消磨。人潦倒青山慢嵯峨。
前面有千古远，后头有万年多。量半炊时成得甚么。
[中吕]普天乐
折腰惭，迎尘拜。槐根梦觉，苦尽甘来。花也喜欢，山也相爱。
万古东篱天留在，做高人轮到吾侪。山妻稚子，团栾笑语，其乐无涯。

[中吕]朝天曲

柳堤，竹溪，日影筛金翠。杖藜徐步近钓矶，看鸥鹭闲游戏。
农父渔翁，贪营活计，不知他在图画里。对这般景致，坐的，便无酒也令人醉。
[中吕]山坡羊
骊山四顾，阿房一炬，当时奢侈今何处？只见草萧疏，水萦纡。
至今遗恨迷烟树，列国周齐秦汉楚。赢，都变做了土；输，都变做了土！

[中吕]山坡羊 北邙山怀古

悲风成阵，荒烟埋恨，碑铭残缺应难认。知他是汉朝君，晋朝臣？
把风云庆会消磨尽，都做北邙山下尘。便是君，也唤不应；便不臣，也唤不应。


[中吕]山坡羊 潼关怀古

峰峦如聚，波涛如怒，山河表里潼关路。望西都，意踌蹰。
伤心秦汉经行处，宫阙万间都做了土。兴，百姓苦！亡，百姓苦！

[双调]殿前欢 对菊自叹

可怜秋，一帘疏雨暗西楼。黄花零落重阳后，减尽风流。
对黄花人自羞。花依旧，人比黄花瘦。问花不语，花替人愁。


[双调]雁儿落带得胜令 

也不学严了陵七里滩，也不学姜太公磻溪岸，
也不学贺知章乞鉴湖，也不学柳子厚游南涧。

俺住云水屋三间，风月竹千竿。一任傀儡棚中闹，且向昆仑顶上看。
身安，倒大来无忧患；游观，壶中天地宽。

[双调]折桂令 中秋

一轮飞镜谁磨？照彻乾坤，印透山河。玉露泠泠，洗秋空银汉无波，
比常夜清光更多，尽无碍桂影婆婆娑。老子高歌，为问嫦娥，良夜恹恹，不醉如何？


[越调]寨儿令 冬（白战体）

天欲明，觉寒生，打书窗只闻风有声。步出柴荆，遥望郊坰，滚滚势如倾。
四周山岩壑都平，道途间无个人行。爱园林春浩荡，喜天地气澄清。巧丹青，怎画绰然亭。 

[正宫]鹦鹉曲
侬家鹦鹉洲边住，是个不识字渔父。浪花一叶扁舟，睡煞江南烟雨。
[幺]觉来时满眼青山，抖擞绿蓑归去。算从前错怨天公，甚也有安排我处。 


--------------------------------------------------------------------------------
