郭璞全集


郭璞(276～324)，晋代学者、文学家。字景纯。河东闻喜(今属山西)人。父郭瑗，晋初任建平太守。西晋末年郭璞预计到家乡战乱将起，于是避地东南。过江后在宣城太守殷□幕下任参军，后又从宣城东下，被当时任丹阳太守的王导引为参军。晋元帝即位后，任著作佐郎，迁尚书郎。后任大将军王敦的记室参军。因劝阻王敦图逆，被害。追赠弘农太守。郭璞在古文字学和训诂学方面有颇深的造诣，曾注释《周易》、《山海经》、《尔雅》、《方言》及《楚辞》等古籍。郭璞诗文本有数万言，“词赋为中兴之冠”（《晋书·郭璞传》）,多数散佚。今尚存辞赋10篇,较完整的诗18首。《隋书·经籍志》记载有“晋弘农太守《郭璞集》17卷”。今不存。明张溥辑有《郭弘农集》 2卷，收入《汉魏六朝百三家集》。

--------------------------------------------------------------------------------

答贾九州愁诗三首 

一 

广莫戒寒。玄英启谢。感彼时变。悲此物化。独步闲朝。哀叹静夜。屡空蓬舍。轻服御冬。蓝褐当夏。正未墨突。逝将命驾。幸赖吾贤。少以慰藉。 

二 

顾瞻中宇。一朝分崩。天网既紊。浮鲵横腾。运首北眷。邈哉华恒。虽欲凌翥。矫翮靡登。俯惧潜机。仰虑飞罾。惟其崄哀。难辛备曾。庶睎河清。混焉未澄 

三 

自我徂迁。周之阳月。乱离方焮。忧虞匪歇。四极虽遥。息驾靡脱。愿言齐衡。庶几契阔。虽云闇投。圭璋特达。绵驹之变。何有胡越。子固乔楚。我伊罗葛。无贵香明。终自{氵截}渴。未若遗荣。閟情丘壑。逍游永年。抽簪收髪。


--------------------------------------------------------------------------------

与王使君诗五首 

一 

道有亏盈。运亦凌替。茫茫百六。孰知其弊。蠢蠢中华。遘此虐戾。遗黎其咨。天未忘惠。云谁之眷。在我命代。 

二 

穆穆皇帝。固灵所授。英英将军。惟哲之秀。乃协神□。馥如兰臭。化扬东夏。勋格宇宙。岂伊来苏。莫知其覆。 

三 

怀远以文。济难以略。光赞岳谟。折冲帷幙。凋华振彩。坠景增灼。穆其德风。休声有邈。方恢神邑。天衢再廓。 

四 

遭蒙之吝。在我幽人。绝志云肆。如彼涔鳞。灵荫谬垂。跃我龙津。翘情明规。怀德鉴神。虽赖蹔盼。永愧其尘。 

五 

靡竭匪浚。靡颓匪隆。持贵以降。挹满以冲。迈德遗功。于盛思终。愿林之蔼。乐岱之崇。永观玉振。长赖英风。 


--------------------------------------------------------------------------------

答王门子诗六首

一 

芊芊玉英。济美琼林。靡靡王生。实迈俊心。藻艳三秀。响谐韶音。映彩春兰。擢蘂秋岑。 

二 

我虽同薄。及尔异颖。翘不冠丛。荣不熙町。因夷杖平。藉澄任静。思乐逸惊。翻飞云领 

三 

畴昔之乖。永言莫见。之子于罹。再离沦湮。苕不凋翠。柯不易蒨。染霜滋芬。在陶弥练 

四 

诗亦有言。兄弟无远。矧我暨尔。姻媾缱绻。猗人其来。青阳载婉。言归于好。如彼琴管。 

五 

皇极委夷。运有经纶。聊以傲咏。不荣不遯。敢希寂放。庶几无闷。匪熏匪猷。安知藜荪。 

六 

遗物任性。兀然自纵。倚荣雕蔼。寓音雅弄。匪涉魏阙。匪滞陋巷。永赖不才。逍遥无用。 


--------------------------------------------------------------------------------

赠温峤诗五首 

一 

兰薄有茝。玉泉产玫。亹亹含风。灼灼猗人。如金之映。如琼之津。擢翘秋阳。凌波暴鳞。 

二 

擢翘伊何。妙灵奇挺。暴鳞伊何。披彩迈景。清规外标。朗鉴内景。思乐云蔼。言采其颖。 

三 

人亦有言。松竹有林。及尔臭味。异苕同岑。义结在昔。分涉于今。我怀惟永。载咏载吟。 

四 

子策骐骏。我案骀辔。进不要声。退不慠位。遗心隐显。得意荣悴。尚想李严。逍遥柱肆。 

五 

言以忘得。交以淡成。同匪伊和。惟我与生。尔神余契。我怀子情。携手一壑。安知尘冥。 


--------------------------------------------------------------------------------

游仙诗十九首 

一 

京华游侠窟。山林隐遯栖。朱门何足荣。未若托蓬莱。临源挹清波。陵冈掇丹荑。灵溪可潜盘。安事登云梯。漆园有傲吏。莱氏有逸妻。进则保龙见。退为触藩羝。高蹈风尘下。长揖谢夷齐。 

二 

青溪千余仞。中有一道士。云生梁栋间。风出窻户里。借问此何谁。云是鬼谷子。翘迹企颖阳。临河思洗耳。阊阖西南来。潜波涣鳞起。灵妃顾我笑。粲然启玉齿。蹇修时不存。要之将谁使。 

三 

翡翠戏兰苕。容色更相鲜。绿萝结高林。蒙笼盖一山。中有冥寂士。静啸抚清弦。放情凌霄外。嚼蘂挹飞泉。赤松临上游。驾鸿乘紫烟。左挹浮丘袖。右拍洪崖肩。借问蜉蝣辈。宁知龟鹤年。 

四 

六龙安可顿。运流有代谢。时变感人思。已秋复愿夏。淮海变微禽。吾生独不化。虽欲腾丹溪。云螭非我驾。愧无鲁阳德。回日向三舍。临川哀年迈。抚心独悲咤。 

五 

逸翮思拂霄。迅足羡远游。清源无增澜。安得运吞舟。珪璋虽特达。明月难闇投。潜颖怨清阳。陵苕哀素秋。悲来恻丹心。零泪缘缨流。 

六 

杂县寓鲁门。风暖将为灾。吞舟涌海底。高浪驾蓬莱。神仙排云出。但见金银台。陵阳挹丹溜。容成挥玉杯。姮娥扬妙音。洪崖颔其颐。升降随长烟。飘飖戏九垓。奇齢迈五龙。千岁方婴孩。燕昭无灵气。汉武非仙才。 

七 

晦朔如循环。月盈已复魄。蓐收清西陆。朱羲将由白。寒露拂陵苕。女萝辞松柏。蕣荣不终朝。蜉蝣岂见夕。圆丘有奇章。钟山出灵液。王孙列八珍。安期炼五石。长揖当途人。去来山林客。 

八 

旸谷吐灵曜。扶桑森千丈。朱霞升东山。朝日何晃朗。回风流曲棂。幽室发逸响。悠然心永怀。眇尔自遐想。仰思举云翼。延首矫玉掌。啸傲遗世罗。纵情在独往。明道虽若昧。其中有妙象。希贤宜励德。羡鱼当结网。 

九 

采药游名山。将以救年颓。呼吸玉滋液。妙气盈胸怀。登仙抚龙驷。迅驾乘奔雷。鳞裳逐电曜。云盖随风回。手顿羲和辔。足蹈阊阖开。东海犹蹄涔。昆仑蝼蚁。堆。遐邈冥茫中。俯视令人哀。 

十 

璇台冠昆岭。西海滨招摇。琼林笼藻映。碧树疏英翘。丹泉溧朱沫。黑水鼓玄涛。寻仙万余日。今乃见子乔。振髪睎翠霞。解褐礼绛霄。总辔临少广。盘虬舞云轺。永偕帝乡侣。千齢共逍遥。 

十一 

吐纳致真和。一朝忽灵蜕。飘然凌太清。眇尔景长灭。 

十二 

纵酒蒙汜滨。结驾寻木末。翘手攀金梯。飞步登玉阙。左顾拥方目。右眷极朱髪。 

十三 

四渎流如泪。五岳罗若垤。寻我青云友。永与时人绝。 

十四 

静叹亦何念。悲此妙齢逝。在世无千月。命如秋叶蔕。兰生蓬芭间。荣曜常幽翳。 

十五 

登岳采五芝。涉涧将六草。散髪荡玄溜。终年不华皓。 

十六 

放浪林泽外。被髪师岩穴。髣髴若士姿。梦想游列{垂夬}。 

十七 

翘首望太清。朝云无增景。虽欲思灵化。龙津未易上。 

十八 

安见山林士。拥膝对岩蹲。 

十九 

啸嗷遗俗罗。得此生。 


--------------------------------------------------------------------------------

幽思篇 

林无静树。川无停流。 

诗 

北阜烈烈。巨海混混。垒垒三坟。惟母与昆。 

诗 

杞梓生荆南。奇才应出世。擢颖盖汉阳。鸿声骇皇室。遂应四科选。朱衣耀玉质。 

诗 

青阳畅和气。谷风穆以温。英茝晔林荟。昆虫咸启门。高台临迅流。四坐列王孙。羽盖停云阴。翠郁映玉樽。 

诗 

羲和骋丹衢。朱明赫其猛。融风拂晨霄。阳精一何冏。闲宇静无娱。端坐愁日永。 

诗 

君如秋日云。妾似突中烟。高下理自殊。一乖雨绝天。 


--------------------------------------------------------------------------------

诗二首 

一 

翩翩寻灵娥。眇然上奔月。 

二 

得意在兰荪。忘怀寄萧艾。 


--------------------------------------------------------------------------------
