论过搭第二十二
 
　　过搭之法，杂见古人词曲中，须各宫各调，自相为次。又须看其腔之粗细，板之紧慢；前调尾与后调首要相配叶，前调板与后调板要相连属。古每宫调皆有赚，取作过度而用。缘慢词（即引子）止着底板。骤接过曲，血脉不贯，故赚曲前段，皆是底板，至末二句始下实板。戏曲中已间宾白，故多不用。诸宫调惟仙吕许与双调相出入，其余界限甚严，不得陵犯。惟《十三调谱》类多出入，中商黄调以商调、黄钟二调合成，高平调与诸调皆可出入；其余各调出入，详见《十三调谱》中。或谓南曲原不配弦索，不必拘拘宫调，不知南人第取按板，然未尝不可取配弦索。又譬置目眉上，置鼻口下，亦何妨视嗅，但不成人面部位，终非造化生人意耳。凡一调中，有取各调一二句合成，如【六犯清音】【七犯玲珑】等曲，虽各调自有唱法，然既合为一，须唱得接贴融化，令不见痕迹，乃妙。何元朗谓：北曲大和弦是慢板，花和弦是紧板。如中吕【快活三】临了来一句放慢来，接唱【朝天子】，皆大和，又是慢板。紧慢相错，何等节奏。南曲如【锦堂月】后【侥侥令】，【念奴娇】后【古轮台】，【梁州序】后【节节高】，一紧而不复收矣。然戏曲亦有中段却放缓唱者，不可一律论也。
 
 
