沈约全集
　
沈约(441～513)，南朝文学家。字休文。吴兴武康（今浙江吴兴）人。历仕宋、齐、梁三朝。他的父亲沈璞，在宋文帝元嘉末年皇族争夺帝位的斗争中被杀。沈约的少年时代家境贫困，他刻苦攻读，博通群籍。刘宋时代，任蔡兴宗记室，人朝为尚书度支郎。齐初,为文惠太子萧长懋家令,深见宠信。后来又在竟陵王萧子良门下，为“竟陵八友”之一。隆昌元年（494）,出为东阳太守。齐明帝萧鸾即位，任五兵尚书，迁国子祭酒。齐末，他积极参预萧衍密谋代齐自立的活动，曾经为萧衍拟定即位诏书。萧衍建立梁朝后，沈约被任为尚书仆射，封建昌县侯，后迁尚书令，领太子少傅。死后谥隐，故后人也称他为“隐侯”。沈约政治地位很高，加上耆年硕望，深于世故，所以成为当时公认的文坛领袖。沈约是讲求声律的“永明体”的创始人之一。齐、梁之际，汉语音韵学已经有了相当的发展。沈约把同时人周□发现的平、上、去、入四声用于诗的格律，归纳出了比较完整的诗歌声律论，要求在诗歌中使高低轻重不同的字音互相间隔运用,使音节错综和谐,即后世所谓调和平仄。除了四声说以外，他还提出了八病说，即“平头、上尾、蜂腰、鹤膝、大韵、小韵、旁纽、正纽”八种声律上的毛病。八病这一名词最早见于唐朝人的记载，因而有人怀疑沈约本人并没有明确地提出过这一说法。但据郭绍虞的考订，认为唐朝人把八病说的首创者归于沈约，应当是有根据的。至于“八病”的具体内容，后人的解释虽有不同，但大抵是诗歌声律上的各种禁忌，其规定极为苛细,连沈约自己都不能做到,不过更重要的是，诗歌声律论的提出，为五言律诗的正式形成开辟了通途，而且影响到骈体文，促使作者更加注意音节的铿锵优美。他的存世之作，张溥辑为《沈隐侯集》，收入《汉魏六朝百三家集》。

--------------------------------------------------------------------------------

日出东南隅行 

朝日出邯郸。照我丛台端。中有倾城艳。顾景织罗纨。延躯以纤约。遗视若回澜。瑶装映层绮。金服炫雕栾。幸有同匡好。西仕服秦官。宝剑垂玉贝。汗马饰金鞍。萦场类转雪。逸控写腾鸾。罗衣夕解带。玉钗暮垂冠。 

昭君辞 

朝发披香殿。夕济汾阴河。于兹怀九逝。自此敛双蛾。沾妆疑湛露。绕臆状流波。日见奔沙起。稍觉转蓬多。胡风犯肌骨。非直伤绮罗。衔涕试南望。关山郁嵯峨。始作阳春曲。终成苦寒歌。惟有三来劲夜。明月暂经过。 

长歌行 

连连舟壑改。微微市朝变。来超嗣往迹。莫武徂升旁听。局涂顿远策。留欢恨奔箭。拊戚状惊澜。循休拟回电。岁去芳愿违。年来苦心荐。春貌既移红。秋林岂停蒨。一位茂陵道。宁思柏梁宴。长戢兔园情。永别金华殿。声徽无感简。丹青有余绚。幽钥且未调。无使长歌倦。 

长歌行 

春隰荑绿柳。寒墀积皓雪。依依往纪盈。霏霏来思结。思结缠岁晏。曾是掩初节。初节曾不掩。浮荣逐弦缺。弦缺更圆合。浮荣永沉灭。外随夏莲变。态与秋霜耋。道迫无异期。贤愚有同绝。衔恨岂云忘。天道无甄别。功名识所职。竹帛寻摧裂。生外茍难寻。坐为长叹设。 

君子行 

良御惑燕楚。妙察乱渑淄。堤倾由漏壤。垣隙自危基。嚣途或妄践。党议勿轻持。 

从军行 

惜哉征夫子。忧恨良独多。浮天出鳀海。束马渡交河。雪萦九折嶝。风卷万里波。维舟无夕岛。秣骥乏平莎。凌涛富惊沫。援木阙垂萝。江飔鸣叠屿。流云照层阿。玄埃晦朔马。白日照吴戈。寝兴动征怨。寤寐起还歌。晨装岂辍警。夕垒讵淹和。苦哉远征人。悲矣将如何。 

豫章行 

燕陵平而远。易河清且驶。一见尘波阻。临途引征思。双剑爱匣同。孤鸾悲影异。宴言诚易纂。清歌信难嗣。卧闻夕钟急。坐阅朝光亟。往欢坠壮心。来戚满衰志。殂芳无再馥。沦灰定还炽。夏台尚可忘。荣辱亦奚事。愧微旷士节。徒感鄙生饵。劳哉纳辰和。地远托声寄。 

相逢狭路间 

相逢洛阳道。击声流水车。路逢轻薄子。竚立问君家。君家诚易知。易知复易忆。龙马满街衢。飞盖交门侧。大子万户侯。口子飞而食。小子始从官。朝夕温省直。三子俱入门。赫奕多羽翼。若若青组纡。烟烟金铛色。大妇绕梁歌。口妇回交织。小妇独无事。闭门聊且即。绿绮试一弹。玄鹤方鼓翼。 

长安有狭斜行 

青槐金陵陌。丹毂贵游士。方骖万科巨。炫服千金子。咸阳不足称。临淄孰能拟。 

三妇艳 

大妇拂玉匣。中妇结罗帷。小妇独无事。对镜画蛾眉。良人且安卧。夜长方自私。 

江蓠生幽渚 

泽兰被荒径。孤芳岂自通。幸逢瑶池旷。得与金芝丛。朝承紫台露。夕润绿池风。既美修嫮女。复悦繁华童。夙昔玉霜满。旦暮翠条空。叶飘储胥右。芳歇露寒东。纪化尚盈昃。俗志信颓隆。财殚交易绝。华落爱难终。所惜改驩眄。岂恨逐征蓬。愿回昭阳景。持照长门宫。 

却东西门行 

驱马城西阿。遥眺想京阙。望极烟原尽。地远山河没。摇装非短晨。还歌岂明发。修服怅边覊。瞻途眇乡谒。驰盖转徂龙。回星引奔月。乐去哀镜满。悲来壮心歇。岁华委徂貌。年霜移暮发。辰物久侵晏。征思坐沦越。清氛掩行梦。忧原荡瀛渤。一念起关山。千里顾丘窟。 

饮马长城窟 

介马渡龙堆。涂萦马屡回。前访昌海驿。杂种宼轮台。旌幕卷烟雨。徒御犯冰埃。 

拟青青河畔草 

漠漠床上尘。心中忆故人。故人不可忆。中夜长叹息。叹息想容仪。不言长别离。别离稍已久。空床寄杯酒。 

梁甫吟 

龙驾有驰策。日御不停阴。星钥亟回变。气化坐盈侵。寒光稍眇眇。秋塞日沉沉。高窗仄余火。倾河驾腾参。飚风折暮草。惊萚霣层林。时云霭空远。渊水结清深。奔枢岂易纽。珠庭不可临。怀仁每多意。履顺孰能禁。露清一唯促。缓志且移心。哀歌步梁甫。叹绝有遗音。 

君子有所思行 

晨策终南首。顾望咸阳川。戚里遡层阙。甲馆负崇轩。复涂希紫阁。重台拟望仙。巴姬幽兰奏。郑女阳春弦。共矜红颜日。俱忘白发年。寂寥茂陵宅。照曜未央蝉。无以五鼎盛。顾嗤三经玄。 

白马篇 

白马紫金鞍。停镳过上兰。寄言狭斜子。讵知陇道难。赤坂途三折。龙堆路九盘。冰生肌里冷。风起骨中寒。功名志所急。日暮不遑飡。长驱入右地。轻举出楼兰。直去已垂涕。宁可望长安。匪期定远封。无羡轻车官。唯见恩义重。岂觉衣裳单。本持躯命答。幸遇身名完。 

齐讴行 

东秦称右地。川隰固夷昶。层峯驾苍云。浊河流素壤。青丘良杳郁。雪宫信疏敞。王佐改殷命。霸功缪周网。 

前缓声歌 

羽人广宵宴。帐集瑶池东。开霞泛彩霭。澄雾迎香风。龙驾出黄苑。帝服起河宫。九疑轥烟雨。三山驭螭鸿。玉銮乃排月。瑶軷信凌空。神行烛玄漠。帝斾委曾虹。箫歌美嬴女。笙吹悦姬童。琼浆且未洽。羽辔已胜空。息凤曾城曲。灭景清都中。隆佑集皇代。委祚溢华嵩。 

芳树 

发蕚九华隈。开跗寒露侧。氤氲非一香。参差多异色。宿昔寒飚举。摧残不可识。霜雪交横至。对之长叹息。 

临高台 

高台不可望。望远使人愁。连山无断乚包。河水复悠悠。所思竟何在。洛阳南陌头。可望不可见。何用解人忧。 

洛阳道 

洛阳大道中。佳丽实无比。燕裙傍日开。赵带随风靡。领上蒲萄绣腰中合欢绮。佳人殊未来。薄暮空徙倚。 

江南曲 

棹歌发江潭。采莲渡湘南。宜须闲隐处。舟浦予自谙。罗衣织成带。堕马碧玉篸。但令舟楫渡。宁计路崭嵌。 

东武吟行 

天德深且旷。人世贱而浮。东枝纔拂景。西壑已停辀。逝辞金门宠。去饮玉池流。霄辔一永矣。俗累从此休。 

怨歌行 

时屯宁易犯。俗险信难羣。坎坛元淑赋。顿挫敬通文。遽沦班姬宠。夙窆贾生坟。短俗同如此。长叹何足云。 

悲哉行 

旅游媚年春。年春媚游人。徐光旦垂彩。和露晓凝津。时嘤起稚叶。蕙气动初苹。一朝阻旧国。万里隔良辰。 

携手曲 

舍辔下雕辂。更衣奉玉床。斜簪映秋水。开镜比春妆。所畏红颜促。君恩不可长。鵁冠且容裔。岂吝桂枝亡。 

有所思 

西征登陇首。东望不见家。关树抽紫叶。塞草发青芽。昆明当欲满。蒲莫名其妙应作花。流泪对汉使。因书寄狭邪。 

夜夜曲 

北斗阑干去。夜夜心独伤。月辉横射枕。灯光半隐床。 

夜夜曲 

河汉纵且横。北斗横复直。星汉空如此。宁知心有忆。孤灯暧不明。寒机晓犹织。零泪向谁道。鸡鸣徒叹息。 

钓竿 

桂舟既容与。绿浦复回纡。轻丝动弱芰。微楫起单鳬。扣舷忘日暮。卒岁以为娱。 

临碣石 

碣石送返潮。登罘礼朝日。溟涨无端倪。山岛互崇崪。骥老心未穷。酬恩岂终毕。 

湘夫人 

潇湘风已息。沅澧复安流。扬蛾一含睇。{女便}娟好且修。捐玦置澧浦。解佩寄中洲。 

贞女引 

贞女信无矫。傍邻也见疑。轻生本非惜。贱躯良足悲。传芳托嘉树。弦歌寄好词。 


--------------------------------------------------------------------------------

襄阳蹋铜蹄歌三首 

一 

分手桃林岸。送别岘山头。若欲寄音信。汉水向东流。 

二 

生长宛水上。从事襄阳城。一朝遇神武。奋翼起先鸣。 

三 
蹀鞚飞尘起。左右自生光。男儿得富贵。何必在归乡。 


--------------------------------------------------------------------------------


江南弄四首 

赵瑟曲 

邯郸奇弄出文梓。萦弦急调切流征。玄鹤徘徊白云起。白云起。郁披香。离复合。曲未央。 

阳春曲 

杨柳垂地燕差池。缄情忍思落容仪。弦伤曲怨心自知。心自知。人不见。动罗裙。拂珠殿。 

朝云曲 

阳台氤氲多异色。巫山高高上无极。云来云去常不息。常不息。梦来游。极万世。度千秋。 

乐未央 

亿舜日。万尧年。咏湛露。歌采莲。愿杂百和气。宛转金炉前。 


--------------------------------------------------------------------------------

四时白纻歌五首 

春白纻 

兰叶参差桃半红。飞芳舞縠戏春风。如娇如怨状不同。含笑流眄满堂中。翡翠羣飞飞不息。愿在云间长比翼。佩服瑶草驻容色。舜日尧年欢无极。 

夏白纻

朱光灼烁照佳人。含情送意遥相亲。嫣然一转乱心神。非子之故欲谁因。翡翠羣飞飞不息。愿在云间长比翼。佩服瑶草驻容色。舜日尧年欢无极。 

秋白纻 

白露欲凝草已黄。金管玉柱响洞房。双心一影俱回翔。吐情寄君君莫忘。翡翠羣飞飞不息。愿在云间长比翼。佩服瑶草驻容色。舜日尧年欢无极。 

冬白纻 

寒闺昼密罗幌垂。婉容丽色心相知。双去双还誓不移。长袖拂面为君施。翡翠羣飞飞不息。愿在云间长比翼。佩服瑶草驻容色。舜日尧年欢无极。 

夜白纻 

秦筝齐瑟燕赵女。一朝得意心相许。明月如规方袭予。夜长未央歌白纻。翡翠羣飞飞不息。愿在云间长比翼。佩服瑶草驻容色。舜日尧年欢无极。 


--------------------------------------------------------------------------------

团扇歌二首 
一 

青青林中竹。可作白团扇。动摇玉郎手。因风访方便。 

二 

团扇复团扇。持许自障面。憔悴无复理。羞与郎相见。 


--------------------------------------------------------------------------------

侍皇太子释奠宴诗 

尊学尚矣。道亦遐哉。启图观秘。辟苑兴才事高东序。义迈云台。峨峨德傅。灼灼英台。复礼曲台。反乐宣榭。阙文内举。輶轩外驾。结朋千里。从师百舍。坠典必修。阙祀咸荐。回鸾献爵。摐金委奠。肆士辨仪。胥人掌县。髣髴神踪。徘徊灵睠。 


--------------------------------------------------------------------------------

赠沈录事江水曹二大使诗 

一 

伊我洪族。源浚流长。奕奕清济。代月兰芳。允兹二秀。挺干朝阳。于彼原隰。徽命是将。 

二 

受言帝庭。观风上牧。逸翰双举。为腓为服。遍轨瓯吴。萦涂海陆。岌岌貂冕。辚辚华毂。 

三 

帝格文祖。握瑞持衡。庆踰高邑。兆属大横。王道无外。干路昭亨。近臣展事。上介倅行。 

四 

微微下国。川纡路阻。蔼蔼王人。匪遑宁处。巡仪既畅。私宴亦叙。置酒式歌。披衿寤语。 

五 

戒途在日。复路回舟。霜结暮草。风卷寒流。情劳东眷。望泫西浮。崇君远业。敬尔芳猷。 


--------------------------------------------------------------------------------

赠刘南郡委连诗 

一 

远汉景德。盛楚连徽。灼灼中垒。入奥知微。殊源别派。复属清辉。伊我兰执。升堂启扉。 

二 

宴游忽永。心期靡悔。代历四朝。年踰十载。朋居缱绻。余违尔诲。岂独秋兰。结言为佩。 

三 

事有离会。心未江湖。昔分湘济。今别荆吴。安得理翰。同飞故都。情劳伊尔。念切纷吾。 

四 

追念生平。欢友非一。讽雩斯五。披林者七。方驾清衢。置酒兰室。离役代有。兴言涕溢。 

五 

山邦务寡。陕辅任隆。才否虽异。劳逸不同。幽岩何月。丹桂为丛。结枝以赠。寄之飞鸿。 

六 

峨峨令藩。腾芳戚右。缉兹江汉。实寄僚首。在德易充。为名难朽。愿言可获。岁暮携手。 


--------------------------------------------------------------------------------

为南郡王侍皇太子释奠宴诗二首 

一 

陵季相沿。训随世殆。政缺雅乖。风漓化改。礼亡袵席。乐沉河海。三雍靡构。四教谁采。瞻震并峻。义属重丽。横书清道。晦彼生知。 

二 

义重师匡。业贵虚受。襄野顺风。西河杜帚。表迹亏光。降情回首。道御百灵。神行万有。尊学尚矣。继列传徽。旗章或舛。兹道莫违。自堂及室。异轸同归。洋洋圣范。楚楚儒衣。 


--------------------------------------------------------------------------------

三日侍凤光殿曲水宴应制诗 

光迟蕙亩。气婉椒台。皇心爱矣。帝曰游哉。玉鸾徐骛。翠凤轻回。别殿广临。离宫洞启。川祇奉寿。河宗相礼。清洛渐筵。长伊流陛。洄荡嘉羞。摇漾芳醴。轻歌易绕。弱舞难持。素云留管。玄鹤停丝。引思为岁。岁亦阳止。叨服贲身。身亦昌止。徒勤丹漆。终愧文梓。 

为临川王九日侍太子宴诗 

凉风北起。高鴈南翻。叶浮楚水。草折梁园。凄凉霜野。惆怅晨鹍。云轻寒树。日丽秋原。三金广设。六羽高陈。寒英始献。凉酎初醇。靡靡神襟。锵锵羣彦。思媚储猷。洽和奉宴。恩畅兰席。欢同桂殿。景遽乐推。临风以眷。丽景天枝。位非德举。任伍辰阶。祚均河楚。负岳未胜。瞻云难侣。望古兴惕。心焉载伫。 

九日侍宴乐游苑诗 

凭玉宅海。端扆御天。止流飞壑。静震腾川。凝神贯极。摛道漏泉。西裘委袵。南风在弦。暮芝始绿。年桂初丹。上林叶下。沧池水寒。霜沾水寒。鴈动轻澜。停跸玉陛。徙卫璇墀。琱箱凤彩。羽盖鸾姿。虹旌迢递。翠华葳蕤。礼弘灞汭。义高洛湄。 

从齐武帝琅琊城讲武应诏诗 

九功播祧墠。七德陈武悬。展事昌国图。息兵由重战。皇情咨阅典。出车迨辰选。饰徒映寒隰。翻绥临广甸。飒杳佩吴戈。参差腰夏箭。风斾舒复卷。云霞清似转。轻舞信徘徊。前歌且遥衍。秋原嘶代马。朱光浮楚练。虹壑写飞文。岩阿藻余绚。发震岳灵从。扬旌水华变。凭高训武则。中天起遐着。凤盖卷洪河。珠旗扫长汧。方待翠华举。远适瑶池宴。 

三日侍林光殿曲水宴应制诗 

宴镐锵玉銮。游汾举仙軷。荣光泛彩旄。修风动芝盖。淑气婉登晨。天行耸云斾。帐殿临春籞。帷宫绕芳荟。渐席周羽觞。分墀引回濑。穆穆玄化升。济济皇阶泰。将御遗风轸。远侍瑶台会。 

侍宴乐游苑饯吕僧珍应诏诗 

丹浦非乐战。负重切君临。我皇秉至德。忘己用尧心。愍兹区宇内。鱼鸟失飞沉。推毂二崤道。扬斾九河阴。超乘尽三属。选士皆百金。戎车出细柳。饯席遵上林。命师诛后服。授律缓前禽。函轘方解带。峣武稍披襟。伐罪芒山曲。吊民伊水浔。将陪告成礼。待此未抽簪。 

正阳堂宴劳凯旋诗 

凯入同高宴。饮至均多祜。昔往歌采薇。今来欢杕杜。善战惟我皇。胜之不窥户。推毂授神谟。余壮终能贾。浩荡金罍溢。周流玉觞傅。 


--------------------------------------------------------------------------------

游钟山诗应西阳王教 

一 

灵山纪地德。地险资岳灵。终南表秦观。少室迩王城。翠凤翔淮海。衿带遶神垧。北阜何其峻。林薄杳葱青。 
二 

发地多奇岭。干云非一状。合沓共隐天。参差互相望。郁律构丹巘。崚嶒起青嶂。势随九疑高。气与三山壮。 

三 

即事既多美。临眺殊复奇。南瞻储胥观。西望昆明池。山中咸可悦。赏逐四时移。春光发陇首。秋风生桂枝。 

四 

多值息心侣。结架山之足。八解鸣涧流。四禅隐岩曲。窈冥终不见。萧条无可欲。所愿从之游。寸心于此足。 

五 

君王挺逸趣。羽斾临崇基。白云随玉趾。青霞杂桂旗。淹留访五药。顾步伫三芝。于焉仰镳驾。岁暮以为期。 


--------------------------------------------------------------------------------

登高望春诗 

登高眺京洛。街巷何纷纷。回首望长安。城阙郁盘桓。日出照钿黛。风过动罗纨。齐童蹑朱履。赵女扬翠翰。春风摇杂树。葳蕤绿且丹。宝瑟玫瑰柱。金覊瑇瑁鞍。淹留宿下蔡。置酒过上兰。解眉还复敛。方知巧笑难。佳期空靡靡。含睇未成欢。嘉客不可见。因君寄长叹。 

游金华山诗 

远策追夙心。灵山协久要。天倪临紫阙。地道通丹窍。未乘琴高鲤。且纵严陵钓。若蒙羽驾迎。得奉金书召。高驰入阊阖。方覩灵妃笑。 

留真人东山还诗 

连峯竟无已。积翠远微微。寥戾野风急。芸黄秋草腓。我来岁云暮。于此怅怀归。霜雪方共下。宁止露沾衣。待余两岐秀。去去掩柴扉。 

登玄畅楼诗 

危峯带北阜。高顶发南岑。中有陵风榭。回望川之阴。岸险每增减。湍平互浅深。水流本三派。台高乃四临。上有离羣客。客有慕归心。落晖映长浦。炴景烛是浔。云生岭乍黑。日下溪半阴。信美非吾土。何事不抽簪。 

酬谢宣城朓诗 

王乔飞凫舄。东方金马门。从宦非宦侣。避世不避諠。揆予发皇鉴。短翮屡飞翻。晨趋朝建礼。晚沐卧郊园。宾至下尘榻。忧来命绿樽。昔贤侔时雨。今守馥兰荪。神交疲梦寐。路远隔思存。牵拙谬东汜。浮惰及西昆。顾循良菲薄。何以俪玙璠。将随渤澥去。刷羽泛清源。 

新安江至清浅深见底贻京邑游好诗 

眷言访舟客。兹川信可珍。洞彻随清浅。皎镜无冬春。千仞写乔树。百丈见游鳞。沧浪有时浊。清济涸无津。岂若乘斯去。俯映石磷磷。纷吾隔嚣滓。宁假濯衣巾。愿以潺湲水。沾君缨上尘。 

送别友人诗 

君东我亦西。衔悲涕如霰。浮云一南北。何由展言宴。方作异乡人。赠子同心扇。遥裔发海鸿。连翻出檐燕。春秋更去来。参差不相见。 

去东阳与吏民别诗 

微薄叨今年。忝荷非昔期。唐风岂异世。钦明重在兹。饰骖去关辅。分竹入河淇。下车如昨日。曳组忽弥朞。霜载凋秋草。风三动春旗。无以招卧辙。宁望后相思。 

早发定山诗 

夙龄爱远壑。晚莅见奇山。标峯彩虹外。置岭白云间。倾壁忽斜竖。绝顶复孤圆。归海流漫漫。出浦水溅溅。野棠开未落。山樱发欲然。忘归属兰杜。怀禄寄芳荃。眷言采三秀。徘徊望九仙。 

循役朱方道路诗 

分繻出帝京。升装奉皇穆。洞野属沧溟。联郊溯河服。日映青丘岛。尘起邯郸陆。江移林岸微。岩深烟岫复。岁严摧磴草。午寒散峤木。萦蔚夕飙卷。蹉跎晚云伏。霞志非易从。旌躯信难牧。岂慕淄宫梧。方辞兔园竹。覊心亦何言。迷踪庶能复。 


--------------------------------------------------------------------------------

和竟陵王游仙诗二首 

一 

夭矫乘绛仙。螭衣方陆离。玉銮隐云雾。溶溶纷上驰。瑶台风不息。赤水正涟漪。峥嵘玄圃上。聊攀琼树枝。 

二 

朝止阊阖宫。暮蔂清都阙。腾盖隐奔星。低銮避行月。九疑纷相从。虹旌乍升没。青鸟去复还。高唐云不歇。若华有余照。淹留且晞发。 


--------------------------------------------------------------------------------

游沈道士馆诗 

秦皇御宇宙。汉帝恢武功。欢娱人事尽。情性犹未充。锐意三山上。托意九霄中。既表祈年观。复立望仙宫。宁为心好道。直由意无穷。曰余知止足。是愿不须丰。遇可淹留处。便欲息微躬。山嶂远重叠。竹树近蒙笼。开襟濯寒水。包带临清风。所累非物外。为念在玄空。朋来握石髓。宾至驾轻鸿。都令人径绝。惟使云路通。一举凌倒景。无事适华嵩。寄言赏心客。岁暮尔来同。 

酬华阳陶先生诗 

三清未可觌。一气且空存。所愿回光景。拯难拔危魂。若蒙丸丹赠。岂惧六龙奔。 

还园宅奉酬华阳先生诗 

早欲寻名山。期待婚嫁毕。二事虽云已。此外复非一。忽闻龙图至。仍覩荣光溢。副朝首八元。开壤赋千里。冠缨曾弗露。风雨未尝栉。鸣玉响洞门。金蝉映朝日。惭无小人报。徒叨令尹秩。岂忘平生怀。靡盬不遑恤。 

华阳先生登楼不复下赠呈诗 

侧闻上士说。尺木乃腾霄。云骈不展地。仙居多丽樵。卧待三芝秀。坐对百神朝。衔书必青鸟。佳祜信龙镳。非止灵桃实。方见大椿凋。 

奉华阳王外兵诗 

餐玉驻年龄。吞霞反容质。眇识青丘树。回见扶桑日。烂熳蜃云舒。嵚崟山海出。 

赤松涧诗 

松子排烟去。英灵眇难测。惟有清涧流。潺湲终不息。神丹在兹化。云軿于此陟。愿受金液方。片言生羽翼。渴就华池歌。饥向朝霞食。何时当来还。延伫青岩侧。 

八关斋诗 

因戒倦轮飘。习障从尘染。四衢道难辟。八正扉犹掩。得理未易期。失路方知险。迷涂既已复。豁悟非无渐。 

古意诗 

挟瑟丛台下。徙倚爱容光。伫立日已暮。戚戚苦人肠。露葵已堪摘。淇水未沾裳。锦衾无独暖。罗衣空自香。明月虽外照。宁知心内伤。 

少年新婚为之咏诗 

山阴柳家女。莫言出田墅。丰容好姿颜。便僻工言语。腰肢既软弱。衣服亦华楚。红轮映早寒。画扇迎初暑。锦履并花纹。绣带同心苣。罗繻金薄厕。云鬓花钗举。我情已郁纡。何用表崎岖。托意眉间黛。申心口上朱。莫争三春价。坐丧千金躯。盈尺青铜镜。径寸合浦珠。无因达往意。欲寄双飞凫。裾开见玉趾。衫薄映凝肤。羞言赵飞燕。笑杀秦罗敷。白顾虽悴薄。冠盖耀城隅。高门列驺驾。广路从骊驹。何惭鹿卢剑。讵减府中趋。还家问乡里。讵堪持作夫。 

登北固楼诗 

六代旧山川。兴亡几百年。繁华今寂寞。朝市昔喧阗。夜月琉璃水。春风柳色天。伤时为怀古。垂泪国门前。 

梦见美人诗 

夜闻长叹息。知君心有忆。果自阊阖开。魂交覩颜色。既荐巫山枕。又奉齐眉食。立望复横陈。忽觉非在侧。那知神伤者。潺湲泪沾臆。 

直学省愁卧诗 

秋风吹广陌。萧瑟入南闱。愁人掩轩卧。高窗时动扉。虚馆清阴满。神宇暧微微。网虫垂户织。夕鸟傍櫩飞。缨佩空为忝。江海事多违。山中有桂树。岁暮可言归。 

休沐寄怀诗 

虽云万重岭。所翫终一丘。阶墀幸自足。安事远遨游。临池清溽暑。开幌望高秋。园禽与时变。兰根应节抽。凭轩搴本末。垂堂对水周。紫萚开绿筱。白鸟映青畴。艾叶弥南浦。荷花遶北楼。送日隐层阁。引月入轻帱。爨熟寒蔬剪。宾来春蚁浮。来往既云勌。光景为谁留。 

宿东园诗 

陈王鬬鸡道。安仁采樵路。东郊岂异昔。聊可闲余步。野径既盘纡。荒阡亦交互。槿篱疏复密。荆扉新且故。树顶鸣风飙。草根积霜露。惊麏去不息。征鸟时相顾。茅栋啸愁鸱。平冈走寒兔。夕阴带层阜。长烟引轻素。飞光忽我遒。岂止岁云暮。若蒙西山药。颓龄倘能度。 

行园诗 

寒瓜方卧垄。秋菰亦满陂。紫茄纷烂熳。绿芋郁参差。初菘向堪把。时韮日离离。高梨有繁实。何减万年枝。荒渠集野雁。安用昆明池。 

和左丞庾杲之移病诗 

岁暮岂云聊。参差忧与疾。匪澣孰能赐。持身固无述。握兰空盈把。待漏终不溢。嚣喧满眼前。簿领纷盈膝。安用谈天辩。徒劳梦赐笔。挂冠若东都。山林宁复出。 

和竟陵王抄书诗 

教微因弛辔。维峻属贞期。义乖良未远。斯文炴在兹。超河综绝礼。冠楚缀沦诗。披縢辨蠹册。酌醴访深疑。澄流黜往性。泛畧引前滋。汉壁含遗篆。名山多逸词。绿编方委阁。素简日盈辎。空幸参鸳鹭。比秀恧琼芝。挹流既知广。复道还自嗤。 

咏竹火笼诗 

结根终南下。防露复披云。虽为九华扇。聊可涤炎氛。安能偶狐白。鹤夘织成文。覆持鸳鸯被。百和吐氛氲。忽为纤手用。岁暮待罗裙。 

奉和竟陵王郡县名诗 

西都富轩冕。南宫溢才彦。高阙连朱雉。方渠渐游殿。广川肆涪济。长岑绕崤汧。曲梁济危渚。平皋骋悠眄。清渊皎澄彻。曾山郁葱蒨。阳泉濯春藻。阴丘聚寒霰。西华不可留。东光促奔箭。望都游子怀。临戎征马倦。既豫平台集。复齿南皮宴。一窥长安城。羞言杜陵掾。 

奉和竟陵王药名诗 

丹草秀朱翘。重台架危岊。木兰露易饮。射干枝可结。阳隰采辛夷。寒山望积雪。玉泉亟周流。云华乍明灭。合欢叶暮卷。爵林声夜切。垂景迫连桑。思仙慕云埒。荆实剖丹瓶。龙刍汗奔血。别握乃夜光。盈车非玉屑。细柳空葳蕤。水萍终委绝。黄符若可挹。长生永昭晳。 

和陆慧晓百姓名诗 

建都望淮海。树阙表衡稽。井干风云出。柏梁星汉齐。皇王临万宇。惠化覃黔黎。吉士服仁义。宿昔秉华圭。庸贤起幽谷。钦言非象犀。端委康国步。偃息召邦携。举政方分策。易纪粲金泥。伊余沐嘉幸。由是别园畦。曾微涓露答。光景遂云西。方随炼丹子。薄暮矫行迷。 

三月三日率尔成章诗 

丽日属元已。年芳具在斯。开花已匝树。流莺复满枝。洛阳繁华子。长安轻薄儿。东出千金堰。西临鴈鹜陂。游丝映空转。高杨拂地垂。绿帻文照耀。紫燕光陆离。清晨戏伊水。薄暮宿兰池。象筵鸣宝瑟。金瓶泛羽巵。宁忆春蚕起。日暮桑欲萎。长袂屡已拂。雕胡方自炊。爱而不可见。宿昔减容仪。且当忘情去。叹息独何为。 

织女赠牵牛诗 

红妆与明镜。二物本相亲。用持施点画。不照离居人。往秋虽一照。一照复还尘。尘生不复拂。蓬首对河津。冬夜寒如此。宁遽道阳春。初商忽云至。暂得奉衣巾。施衿已成故。每聚忽如新。 

应王中丞思远咏月诗 

月华临静夜。夜静灭氛埃。方晖竟户入。圆影隙中来。高楼切思妇。西园游上才。网轩映珠缀。应门别录苔。洞房殊未晓。清光信悠哉。 

和王中书德充咏白云诗 

白动自帝乡。氛氲屡回没。蔽亏昆山树。含吐瑶台月。秋风西北起。飘我过城阙。城阙已参差。白云复离离。皎洁在天汉。倒倒影入华池。将过丹丘野。时至碧林垂。九重迎刀燕。万里送翔螭。 

咏雪应令诗 

思鸟聚寒芦。苍云轸暮色。夜雪合且离。晓风惊复息。婵娟入绮窗。徘徊鹜情极。弱挂不胜枝。轻飞屡低翼。玉山聊可望。瑶池岂难即。 

和刘雍州绘博山香炉诗 

范金诚可则。摛思必良工。凝芳自朱燎。先铸首山铜。瓌姿信嵒{崿[右上为]品}。奇态实玲珑。峯嶝互相拒。岩岫杳无穷。赤松游其上。敛足御轻鸿。蛟螭盘其下。骧首盼层穹。岭侧多奇树。或孤或复丛。岩间有佚女。垂袂似含风。翚飞若未已。虎视郁余雄。登山起重障。左右引丝桐。百和清夜吐。兰烟四面充。如彼崇朝气。触石绕华嵩。 

咏湖中鴈诗 

白水满春塘。旅雁每回翔。唼流牵弱藻。敛翮带余霜。羣浮动轻浪。单泛逐孤光。悬飞竟不下。乱起未成行。刷羽同摇漾。一举还故乡。 

冬节后至丞相第诣世子车中作诗 

廉公失权势。门馆有虚盈。贵贱犹如此。况乃曲池平。高车尘未灭。珠履故余声。宾阶绿钱满。客位紫苔生。谁当九原上。郁郁望佳城。 

奉和竟陵王经刘瓛墓诗 

表闾钦逸轨。轼墓礼真魂。化涂终眇默。神理暧犹存。尘经未辍幌。高衡已委门。日芜子云舍。徒望董生园。华阴无遗布。楚席有灵樽。玄泉倘能慰。长夜且勿论。 

悼亡诗 

去秋三五月。今秋还照梁。今春兰蕙草。来春复吐芳。悲哉人道异。一谢永销亡。帘屏既毁撤。帷席更施张。游尘掩虚座。孤帐覆空床。万事无不尽。徒令存者伤。 

侍游方山应诏诗 

清汉夜昭晳。扶桑晓陆离。发歌摐阳下。建羽朝夕池。摐金浮水若。耸跸诏山祗。一沾九霄露。藜藿终自知。 

乐将殚恩未已应诏诗 

凄锵笙管遒。参差舞行乱。轻肩既屡举。长巾亦徐换。云鬓垂宝花。轻妆染微汗。羣臣醉又饱。圣恩犹未半。 

泛永康江诗 

长枝萌紫叶。清源泛绿苔。山光浮水至。春色犯寒来。临睨信永矣。望美暧悠哉。寄言幽闺妾。罗袖勿空裁。 

饯谢文学离夜诗 

汉池水如带。巫山云似盖。瀄汩背吴潮。潺湲横楚濑。一望沮漳水。宁思江海会。以我径寸心。从君千里外。 

别范安成诗 

生平少年日。分手易前期。及尔同衰暮。非复别离时。勿言一樽酒。明日难重持。梦中不识路。何以慰相思。 

效古诗 

可怜桂树枝。单雄忆故雌。岁暮异栖宿。春至犹别离。山河隔长路。路远绝容仪。岂云无可匹。寸心终不移。 

庭雨应诏诗 

出空宁可图。入庭位难赋。非烟复非云。如丝复如雾。霢霂裁欲垂。霏微不能注。虽无千金质。聊为一辰趣。 

初春诗 

扶道觅阳春。相将共携手。草色犹自腓。林中都未有。无事逐梅花。空教信杨柳。且复归去来。含情寄杯酒。 

春咏诗 

杨柳乱如丝。绮罗不自持。春草黄复绿。客心伤此时。青苔已结洧。碧水复盈淇。日华照赵瑟。风色动燕姬。襟前万行泪。故是一相思。 

伤春诗 

弱草半抽黄。轻条未全录。年芳被禁籞。烟华绕层曲。寒苔卷复舒。冬泉断方续。早花散凝金。初露泫成玉。 

秋夜诗 

月落宵向分。紫烟郁氛氲。曀曀萤入雾。离离鴈出云。巴童暗理瑟。汉女夜缝裙。新知乐如是。久要讵相闻。 

咏箎诗 

江南箫管地。妙响发亟待枝。殷勤寄玉指。含情举复垂。雕梁再三绕。轻尘四五移。曲中有深意。丹诚君讵知。 

咏竹槟榔盘诗 

梢风有劲质。柔用道非一。平织方以文。穹成圆且密。荐羞虽百中国。所贵浮天实。幸承欢醑余。宁辞嘉宴毕。 

咏檐前竹诗 

萌开箨已垂。结叶始成枝。繁荫上蓊茸。促节下离离。风动露滴沥。月照影参差。得生君户牖。不愿夹华池。 

翫庭柳诗 

轻阴拂建章。夹道连未央。因风结复解。沾露柔且长。楚妃思欲绝。班女泪成行。游人未应去。为此还故乡。 

麦李诗 

青玉冠西海。碧石弥外区。化为中园实。其下成路衢。在先良足贵。因小邈难逾。色润房陵缥。味夺寒水朱。摘持欲以献。尚食且踟蹰。 

咏桃诗 

风来吹叶动。风动畏花伤。红英已照灼。况复含日光。歌童暗理曲。游女夜缝裳。讵诚当春泪。能断思人肠。 

咏青苔诗 

缘阶已漠漠。泛水复绵绵。微根如欲断。轻丝似更联。长风隐细草。深堂没绮钱。萦郁无人赠。葳蕤徒可怜。 


--------------------------------------------------------------------------------

十咏二首 

领边绣 

纤手制新奇。剌作可怜仪。萦丝飞凤子。结缕坐花儿。不声如动吹。无风自褭枝。丽色傥未歇。聊承云鬓垂。 

脚下履 

丹墀上飒香。玉殿下趋锵。逆转珠佩响。先表绣袿香。裾开临舞席。袖拂绕歌堂。所叹忘怀妾。见委入罗床。 


--------------------------------------------------------------------------------

怀旧诗九首 

伤王融 

元长秉奇调。弱冠慕前踪。眷言怀祖武。一篑望成峯。途艰行易跌。命舛志难逢。折风落迅羽。流恨满青松。 

伤谢朓 

吏部信才杰。文锋振奇响。调与金石谐。思逐风云上。岂言陵霜质。忽随人事往。尺璧尔何寃。一旦同丘壤。 

伤庾杲之 

右率馥时誉。秀出冠朋僚。耸兹千仞气。振此百寻条。藴藉含文雅。散朗溢风飚。楸槚今已合。容范尚昭昭。 

伤王谌 

长史体闲任。坦荡无外求。持身非诡遇。应物有虚舟。心从朋好尽。形为欢宴留。欢宴未终毕。零落委山丘。 

伤虞炎 

东南既擅美。洛阳复称才。携手同欢宴。比迹共游陪。事随短秀落。言归长夜台。 

伤李珪之 

少府怀贞节。忘躯济所奉。吏道勤不息。繁文长自拥。既阙优孟歌。身没谁为宠。 

伤韦景猷 

韦叟识前载。博物备戎华。税骖止营校。沦迹委泥沙。始知庸听局。方悟大音赊。 

伤刘沨 

处和无近累。天然有胜质。萧瑟负高情。耿介怀秋实。义贵良为重。兰摧非所恤。一罢平生言。宁知携手日。 

伤胡谐之 

豫州怀风范。绰然标雅度。处约志不渝。接广情无忤。颉颃事刀笔。纷纶递朱素。美志同山阿。浮年迫朝露。 


--------------------------------------------------------------------------------

咏新荷应诏诗 

勿言草卉贱。幸宅天池中。微根纔出浪。短{韩韦=余}未摇风。宁知寸心里。蓄紫复含红。 

听蝉鸣应诏诗 

轻生宅园籞。复得栖嘉树。岂敢擅洪枝。轻条遭所遇。叶密形易扬。风回响难住。 

咏笙诗 

彼美实枯枝。孤筱定参差。鹍鸡已啁哳。枣下复林离。本期王子宴。宁待洛滨吹。 

咏筝诗 

秦稳吐绝调。玉柱扬清曲。弦依高张断。声随妙指续。徒闻音绕梁。宁知颜如玉。 

咏山榴诗 

灵园同佳称。幽山有奇质。停采久弥鲜。含华岂期实。长愿微名隐。无使孤株出。 

大言应令诗 

隘此大泛庭。方知九垓局。穷天岂弥指。尽地不容足。 

细言应令诗 

开馆尺棰余。筑榭微尘里。蜗角列州县。毫端建朝市。 

咏余雪诗 

阴庭覆素芷。南阶褰绿葹。玉台新落构。青山已半亏。 

咏帐诗 

甲帐垂和璧。螭云张桂宫。隋珠既吐曜。翠被复含风。 

侍宴咏反舌诗 

假容不足观。遗音犹可荐。幸蒙乔树恩。得以闻高殿。 

寒松诗 

梢声振寒声。青葱标暮色。疎叶望岭齐。乔{韩韦=余}临云直。 

咏孤桐诗 

龙门百尺时。排云少孤立。分根荫玉池。欲待高鸾集。 

咏梧桐诗 

秋还遽已落。春晓犹未荑。微叶虽可贱。一剪或成珪。 

园橘诗 

绿叶迎露滋。朱苞待霜润。但令入玉柈。金衣非所悋。 

咏梨应诏诗 

大谷来既重。岷山道又难。摧折非所悋。但令入玉盘。 

西地梨诗 

列茂河阳苑。蓄紫滥觞隈。翻黄秋沃若。落素春徘徊。 

咏芙蓉诗 

微风摇紫叶。轻露拂朱房。中池所以绿。待我泛红光。 

咏杜若诗 

生在穷绝地。岂与世相亲。不顾逢采撷。本欲芳幽人。 

咏鹿葱诗 

野马不任骑。兔丝不任织。既非中野花。无堪麕{鹿/加}食。 

咏甘蕉诗 

抽叶固盈丈。折本信兼围。流甘揜椰实。弱缕冠絺衣。 

咏菰诗 

结根布洲渚。垂叶满皋泽。匹彼露葵羹。可以留上客。 

早行逢故人车中为赠诗 

残朱犹暧暧。余粉尚霏霏。昨宵何处宿。今晨拂露归。 

为邻人有怀不至诗 

影逐斜月来。香随远风入。言是定知非。欲笑翻成泣。 

四城门诗 

六龙既惊轸。二鼠复驰光。衰龄难慎辅。暮质易凋伤。 


--------------------------------------------------------------------------------


和刘中书仙诗二首 

一 

清旦发玄洲。是暮宿丹丘。昆山西北映。流泉东南流。霓裳拂流电。云车委轻霰。峥嵘上不覩。寥廓下无见。 

二 

殊庭不可及。风熛多异色。霞衣不待缝。云锦不须织。 


--------------------------------------------------------------------------------


华山馆为国家营功德诗 

沐芳祷灵岳。稽首恭上玄。帝昔祈万寿。臣今请亿年。丹方缄洞府。河清时一传。锦书飞云字。玉简黄金编。 

和王卫军解讲诗 

妙轮辍往驾。宝树未开音。甘露为谁演。得一标道心。眇眇玄涂旷。高义总成林。七花屏尘相。八解濯芳襟。 

侍宴谢朏宅饯东归应诏诗 

皇情怅东{舟世}。羽斾拂南廛夏云清朝景。秋风扬早蝉。饮和陪下席。论道光上筵。 

酬孔通直逷怀蓬居诗 

阊阖既洞启。龙楼亦高辟。两宫集鸾步。二闱引通籍。伊尔事清途。纷吾供贱役。 

石塘濑听猿诗 

嗷嗷夜猿鸣。溶溶晨雾合。不知声远近。惟见山重沓。既欢东岭唱。复伫西岩答。 

出重园和傅昭诗 

鲁连扬一策。陈平出六奇。邯郸风雨散。白登烟雾维。排云出九地。陵定振五巵。 

秋晨羁怨望海思归诗 

分空临澥雾。披远望沧流。八桂暧如画。三桑眇若浮。烟极希丹水。月远望青丘。 

侍宴乐游苑饯徐州刺史应诏诗 

沃若动龙骖。参差凝凤管。金塘草未合。玉池泉将满。 

憩郊园和约法师采药诗 

郭外三千亩。欲以贸朝饘。繁蔬既绮布。密菓亦星悬。 

咏竹诗 

无人赏高节。徒自抱贞心。 

诗 

四节逝不处。繁华难久鲜。 

上已华光殿诗 

于维盛世即轩妫。朝酆宴镐复在斯。朝光灼烁映兰池。春风婉转入细枝。时莺顾慕声合离。轻波微动漾羽巵。河宗海若生蛟螭。浮梁径度跨回漪。朱颜始洽景将移。安得壮士驻奔曦。 


--------------------------------------------------------------------------------

六忆诗四首 

一 

忆来时。灼灼上阶墀。勤勤叙别离。慊慊道相思。相看常不足。相见乃忘饥。 

二 

忆坐时。点点罗帐前。或歌四五曲。或弄两三弦。笑时应无比。嗔时更可怜。 

三 

忆食时。临盘动容色。欲坐复羞坐。欲食复羞食。含哺如不饥。擎瓯似无力。 

四 

忆眠时。人眠强未眠。解罗不待劝。就枕更须牵。复恐傍人见。娇羞在烛前。 


--------------------------------------------------------------------------------

八咏诗 

登台望秋月 

望秋月。秋月光如练。照曜三爵台。徘徊九华殿。九华瑇瑁梁。华榱与璧珰。以兹雕丽色。持照明月光。凝华入黼帐。清辉悬洞房。先过飞燕户。却照班姬床。桂宫袅袅落桂枝。露寒凄凄凝白露。上林晚叶飒飒鸣。鴈门早鸿离离度。湛秀质兮似规。委清光兮如素。照愁轩之蓬影。映金阶之轻步。居人临此笑以歌。别客对之伤且慕。经衰圃。映寒丛。凝清夜。带秋风。随庭雪以偕素。与池荷而共红。临玉墀之皎皎。含霜霭之蒙蒙。{车兰}天衢而徙度。轹长汉而飞空。隐岩崖而半出。隔帷幌而纔通。散朱庭之奕奕。入青琐而玲珑。闲阶悲寡鹄。沙洲怨别鸿。文姬泣胡殿。昭君思汉宫。余亦何为者。淹留此山东。 

会圃临春风 

临春风。春风起春树。游丝暧如网。落花雰似雾。先泛天渊池。还过细柳枝。蝶逢飞摇扬。燕值羽参池。扬桂旆。动芝盖。开燕裾。吹赵带。赵带飞参差。燕裾合且离。回簪复转黛。顾步惜容仪。容仪已照灼。春风复回薄。氛氲桃李花。青跗含素萼。既为风所开。复为风所落。摇绿蔕。抗紫茎。舞春雪。杂流莺。曲房开兮金铺响。金铺响兮妾思惊。梧台未阴。淇川始碧。迎行雨于高唐。送归鸿于碣石。经洞房。响纨素。感幽闺。思帏帟。想芳园兮可以游。念兰翘兮渐堪摘。拂明镜之冬尘。解罗衣之秋襞。既铿锵以动佩。又絪缊而流射。始摇荡以入闺。终徘徊而缘隙。鸣珠帘于绣户。散芳尘于绮席。是时怅思妇。安能久行役。佳人不在兹。春风为谁惜。 

岁暮愍衰草 

愍衰草。衰草无容色。憔悴荒径中。寒荄不可识。昔时兮春日。昔日兮春风。含华兮佩实。垂绿兮散红。氛氲鳷鹊右。照耀望仙东。送归顾慕泣淇水。嘉客淹留怀上宫。岩陬兮海岸。冰多兮霰积。烂熳兮客根。攒幽兮寓隙。布绵密于寒皋。吐纤疏于危石。既惆怅于君子。倍伤心于行役。露缟枝于初旦。霜红天于始夕。雕芳卉之九衢。霣灵茅之三脊。风急崤道难。秋至客衣单。既伤檐下菊。复悲池上兰。飘落逐风尽。方知岁早寒。流萤暗明烛。雁声断纔续。萎绝长信宫。芜秽丹墀曲。霜夺茎上紫。风销叶中绿。山变兮青薇。水折兮黄苇。秋鸿兮疎引。寒鸟兮聚飞。径荒寒草合。桐长旧岩围。园庭渐芜没。霜露日沾衣。愿逐晨征鸟。薄暮共西归。 

霜来悲落桐 

悲落桐。落桐早霜露。燕至叶未抽。鸿来枝已素。本出龙门山。长枝仰刺天。上峯百丈绝。下趾万寻悬。幽根已盘结。孤枝复危绝。初不照光景。终年负霜雪。自顾无羽仪。不愿生曲池。芬芳本自乏。华实无可施。匠者特留眄。王孙少见之。分取孤生枿。徙置北堂陲。宿茎抽晚干。新叶生故枝。故枝虽辽远。新叶颇离离。春风一朝至。荣华并如斯。自惟良菲薄。君恩徒照灼。顾已非嘉树。空用凭阿阁。愿作清庙琴。为舞双玄鹤。薜荔可为裳。文杏堪作梁。勿言草木贱。徒照君末光。末光不徒照。为君含噭咷。阳柯绿水弦。阴枝苦寒调。厚德非可任。敢不虚其心。若逢阳春至。吐绿照清浔。 

夕行闻夜鹤 

闻夜鹤。夜鹤叫南池。对此孤明月。临风振羽仪。伊吾人之菲薄。无赋命之天爵。抱局促之短怀。随冬春而哀乐。懿海上之惊凫。伤云间之离鹤。离鹤昔未离。迥发天北垂。忽值疾风起。暂下昆明池。复畏冬冰合。水宿非所宜。欲留不可住。欲去飞已疲。势逐疾风举。求温向衡楚。复值南飞鸿。参差共成侣。海上多云雾。苍茫失洲屿。自此别故羣。独向潇湘渚。故羣不离散。相依江海畔。夜止羽相切。昼飞影相乱。刷羽共浮沉。湛澹泛清浔。既不经离别。安知慕侣心。九冬负霜雪。六翮飞不任。且养凌云翅。俯仰弄清音。所望浮丘子。旦夕来相寻。 

晨征听晓鸿 

听晓鸿。晓鸿度将旦。跨弱水之微澜。发成山之远岸。怵春归之未几。惊此岁之云半。出海涨之苍茫。入云途之弥漫。无东西之可辨。孰遐迩之能算。微昔见于洲渚。赴秋期于江汉。集劲风于弱躯。负重雪于轻翰。寒溪可以饮。荒皋可以窜。溪水徒自清。微容岂足翫。秋蓬飞兮未极。塞草寒兮无色。吴山高兮高度。越水深兮深不测。羡明月之驰光。顾征禽之驶翼。翼伊余马之屡怀。知吾行之未极。夜绵绵而难晓。愁参差而盈臆。望山川悉无似。惟星河犹可识。孤雁夜南飞。客泪夜沾衣。春鸿旦暮返。客子方未归。岁去欢娱尽。年来容貌衰。揽袵形虽是。抚臆事多违。青緺虽长复易解。白云诚远讵难依。 

解佩去朝市 

去朝市。朝市深归暮。辞北缨而南徂。浮东川而西顾。逢天地之降祥。值日月之重光。当伊仁之菲薄。非余情之信芳。充待诏于金马。奉高宴于柏梁。观鬬兽于虎圈。望窈窕于披香。游西园兮登铜雀。攀青琐兮眺重阳。讲金华兮议宣室。昼武帷兮夕文昌。佩甘泉兮履五柞。簪枍栺兮绂承光。托后车兮侍华幄。游渤海兮泛清漳。天道有盈缺。寒暑递炎凉。一朝卖玉碗。眷眷惜余香。曲池无复处。桂枝亦销亡。清庙徒肃肃。西陵久茫茫。薄暮余多幸。嘉运重来昌。忝稽郡之南尉。典千里之光贵。别北芒于浊河。恋横桥于清渭。望前轩之早桐。对南阶之初卉。非余情之屡伤。寄兹焉兮能慰。眷昔日兮怀哉。日将暮兮归去来。 

被褐守山东 

守山东。山东万岭郁青葱。两溪共一泻。水洁望如空。岸侧青莎被。岩间丹桂丛。上瞻既隐轸。下睇亦溟蒙。远林响咆兽。近树聒鸣虫。路出若溪右涧吐金华东。万仞倒危石。百丈注悬潨。掣曳写流电。奔飞似白虹。洞井含清气。漏穴吐飞风。玉窦膏滴沥。石乳室空笼。峭崿途弥险。崖岨步纔通。余舍平生之所爱。歘暮年而此逢。欲一去而不还。怅邹衣之未褫。揖林壑之清旷。事氓俗之纷诡。幸帝德之方升。值天纲之未毁。既除旧而布新。故化民而俗徙。播赵俗以南徂。扇齐风以东靡。乳雉方可驯。流蝗庶能弭。清心矫世浊。俭政革民侈。秩满归白云。淹留事芝髓。 


--------------------------------------------------------------------------------

梁雅乐歌六首 

皇雅 

一 

帝德实广运。车书靡不宾。执瑁朝羣后。垂旒御百神。八荒重译至。万国婉来亲。 

二 

华盖拂紫微。勾陈绕太一。容裔被缇组。参差罗{罒/干}毕。星回昭以烂。天行徐且谧。 

三 

清跸朝万{宀/禹}。端冕临正阳。青絇黄金繶。兖衣文绣裳。既散华虫采。复流日月光。 

涤雅 

将修盛礼。其仪孔炽。有腯斯牲。国门是置。不黎不{疒酉}。靡愆靡忌。呈肌献体。永言昭事。俯休皇德。仰绥灵志。百福具膺。嘉祥允洎。骏奔伊在。庆覃遐嗣。 

牷雅 

反本兴敬。复古昭诚。礼容宿设。祀事孔明。华俎待献。崇碑丽牲。充哉茧握。肃矣簪缨。其膋既启。我豆既盈。庖丁游刃。葛卢验声。多祉攸集。景福来并。 

諴雅 

一 

怀忽慌。瞻浩荡。尽诚洁。致虔想。出杳冥。降无象。皇情肃。具僚仰。人礼盛。神途敞。僾明灵。申敬享。感苍极。洞玄象。 

二 

地德薄。昆丘峻。扬羽翟。鼓应朄。出尊祗。展诚信。招海渎。罗岳镇。惟福祉。咸昭晋。 

三 

我有明德。馨非稷黍。牲玉孔备。嘉荐惟旅。金悬宿设。和乐具举。礼达幽明。敬行尊俎。钟鼓云送。遐福是与。 

献雅 

神宫肃肃。天仪穆穆。礼献既同。膺兹厘福。我有馨明。无愧史祝。

禋雅 

一 

紫宫昭焕。太乙微玄。降临下土。尊高上天。载陈珪币。式备牲牷。云箛清引。栒虡高悬。俯昭象物。仰致高烟。肃彼灵祉。咸达皇虔。

二 

盛乐斯举。协征调宫。灵飨庆洽。祉积化融。八变有序。三献已终。坎牲瘗玉。酬德报功。振垂成吕。投壤生风。道无虚致。事由感通。于皇盛烈。比祚华嵩。 


--------------------------------------------------------------------------------

梁南郊登歌诗二首 

一 

暾既明。礼告成。惟圣祖。主上灵。爵已献。罍又盈。息羽钥。展歌声。僾如在。结皇情。 

二 

礼容盛。尊俎列。玄酒陈。陶匏设。献清酒。致虔洁。王既升。乐已阕。降苍昊。垂芳烈。 


--------------------------------------------------------------------------------

梁北郊登歌二首 

一 

方坛既塪。地祇已出。盛典弗諐。羣望咸秩。乃升乃献。敬成礼卒。灵降无兆。神飨载谧。允矣嘉祚。其升如日。 

二 

至哉坤元。实惟厚载。躬兹奠飨。诚交显晦。或升或降。摇珠动佩。德表成物。庆流皇代。纯虾不諐。祺福是赉。 


--------------------------------------------------------------------------------

梁明堂登歌五首 

歌青帝辞 

帝居在震。龙德司春。开元布泽。含和尚仁。羣居既散。岁云阳止。饬农分地。民粒惟始。雕梁绣栱。丹楹玉墀。灵威以降。百福来绥。 

歌赤帝辞 

炎光在离。火为威德。执礼昭训。持衡受则。靡草既凋。温风以至。嘉荐惟旅。时羞孔备。齐缇在堂。笙镛在下。匪惟七百。无绝终始。 

歌黄帝辞 

郁彼中坛。含灵阐化。回环气象。轮无辍驾。布德焉在。四序将收。音宫数五。饭稷骖駵。宅屏居中。旁临外宇。升为帝尊。降为神主。 

歌白帝辞 

神在秋方。帝居西皓。允兹金德。裁成万宝。鸿来雀化。参见火斜。幕无玄鸟。菊有黄华。载列笙磬。式陈彝俎。灵罔常怀。惟德是与。 

歌黑帝辞 

德盛乎水。玄冥纪节。阴降阳腾。气凝象閟。司智莅坎。驾铁衣玄。祈寒拆地。晷度回天。悠悠四海。骏奔奉职。祚我无疆。永隆民极。 


--------------------------------------------------------------------------------

梁宗庙登歌七首 

一 

功高礼洽。德尊乐备。三献具举。百司在位。诚敬罔諐。幽明同致。茫茫亿兆。无思不遂。盖之如天。容之如地。 

二 

殷兆玉筐。周始邠王。于赫文祖。基我大梁。肇土七十。奄有四方。帝轩百祀。人思未忘。永言圣烈。祚我无疆。 

三 

有夏多罪。殷人涂炭。四海倒悬。十室思乱。自天命我。殱凶殄难。既跃乃飞。言登天汉。爰享爰格。福禄攸赞。 

四 

牺象既饰。罍俎斯具。我郁载馨。黄流乃注。峨峨卿士。骏奔是务。佩上鸣阶。缨还拂树。悠悠亿兆。天临日煦。 

五 

猗与至德。光被黔首。铸镕苍昊。甄陶区有。恪恭三献。对扬万寿。比屋可封。含生无咎。匪徒七百。天长地久。 

六 

有命自天。于皇后帝。悠悠四海。莫不来祭。繁祉具膺。八神耸卫。福至有兆。庆来无际。播此余休。于彼荒裔。 

七 

祀典昭洁。我礼莫违。八簋充室。六龙解騑。神宫肃肃。灵寝微微。嘉荐既飨。景福攸归。至德光被。洪祚载辉。 


--------------------------------------------------------------------------------

梁小庙乐歌二首 

舞歌 

閟宫肃肃。清庙济济。于穆夫人。固天攸启。祚我梁德。膺斯盛礼。文{鎞釒=木}达向。重檐丹陛。饰我俎彝。洁我粢盛。躬事奠飨。推尊尽敬。悠悠万国。具承兹庆。大孝追远。兆庶攸咏。 

登歌 

光流者远。礼贵弥申。嘉飨云备。盛典必陈。追养自本。立爱惟亲。皇情乃慕。帝服来尊。驾齐六辔。旗耀三辰。感兹霜露。事彼冬春。以斯孝德。永被烝民。 


--------------------------------------------------------------------------------

梁三朝雅乐歌六首 

俊雅 

一 

设官分职。髦俊攸俟。髦俊伊何。贵德尚齿。唐乂咸事。周宁多士。区区卫国。犹赖君子。汉之得人。帝猷乃理。 

二 

开我八袭。辟我九重。珩佩流响。缨绂有容。衮衣前迈。列辟云从。义兼东序。事美西雍。分阶等肃。异列齐恭。 

三 

重列北上。分庭异陛。百司扬职。九宾相礼。齐宋舅甥。鲁卫兄弟。思皇蔼蔼。羣龙济济。我有嘉宾。实惟恺悌。 

胤雅 

自昔殷代。哲王迭有。降及周成。惟器是守。上天乃眷。大梁既受。灼灼重明。仰承元首。体干作贰。命服斯九。置保置师。居前居后。前星比耀。克隆万寿。 

寅雅 

礼莫违。乐具举。延藩辟。朝帝所。执桓蒲。列齐莒。垂衮毳。纷容与。升有仪。降有序。齐簪绂。忘笑语。始矜严。终酣醑。 

介雅 

一 

百福四象初。万寿三元始。拜献惟衮职。同心协卿士。北极永无穷。南山何足拟。 

二 

寿随百礼洽。庆与三朝升。惟皇集繁祉。时福互相仍。申锡永无遗。穰简必来应。 

三 

百味既含馨。六饮莫能尚。玉罍信湛湛。金巵颇摇漾。敬举发天和。祥祉流嘉贶。 

需雅 

一 

实体平心待和味。庶羞百品多为贵。或鼎或鼒宣九沸。楚桂胡盐芼芳卉。加笾列俎雕且蔚。 

二 

五味九变兼六和。令芳甘旨庶且多。三危之露九期禾。圆案方丈粲星罗。皇举斯乐同山河。 

三 

九州上腴非一族。玄芝碧树寿华木。终朝采之不盈掬。用拂腥膻和九榖。既甘且饫致遐福。 

四 

人欲所大味为先。兴和尽敬咸在旃。碧鳞朱尾献嘉鲜。红毛绿翼坠轻翾。臣拜稽首万斯年。 

五 

击钟以俟惟大国，况乃御天流至德。侑食斯举扬盛则，其礼不諐仪不忒。风猷所被深且塞。 

六 

膳夫奉职献芳滋。不麛不夭咸以时。调甘适苦别渑淄。其德不爽受福厘。于焉逸豫永无期。 

七 

备味斯飨惟至圣。咸降人神礼为盛。或风或雅流歌咏。负鼎言归启殷命。悠悠四海同兹庆。 

八 

道我六穗罗八珍。洪鼎自爨匪劳薪。荆包海物必来陈。滑甘滫{氵髓}味和神。以斯至德被无垠。 

雍雅 

一 

明明在上。其仪有序。终事靡諐。收铏撤俎。乃升乃降。和乐备举。天德莫违。人谋是与。敬行礼达。兹焉燕语。 

二 

我馂惟阜。我肴孔庶。嘉味既充。食旨斯饫。属厌无爽。冲和在御。击壤齐欢。怀生等豫。烝庶乃粒。实由仁恕。 

三 

百司警列。皇在在陛。既饫且醑。卒食成礼。其容穆穆。其仪济济。凡百庶僚。莫不恺悌。奄有万国。抑由天启。 


--------------------------------------------------------------------------------

五音曲五首 

角引 

萌生触发。岁在春。咸池始奏。德尚仁。惉懘以息。和且均。 

徵引 

执衡司事。宅离方。滔滔夏日。火德昌。八音备举。乐无疆。 

宫引 

八音资始。君五声。兴此和乐。感百精。优游律吕。被咸英。 

商引 

司秋纪兑。奏西音。激扬钟石。和瑟琴。风流福被。乐愔愔。 

羽引 

玄英纪运。冬冰折。物为音本。和且悦。穷高测深。长无绝。 


--------------------------------------------------------------------------------

梁鼓吹曲十二首 

木纪谢 

木纪谢。火运昌。炳南陆。耀炎光。民去癸。鼎归梁。鲛鱼出。庆云翔。韊五帝。轶三王。德无外。化溥将。仁荡荡。义汤汤。浸金石。达昊苍。横四海。被八荒。舞干戚。垂衣裳。对天眷。坐岩廊。胤有锡。祚无疆。风教远。礼容盛。感人神。宣舞咏。降繁祉。延嘉庆。 

贤首山 

贤首山。险而峻。乘岘凭临胡阵。骋奇谋。奋卒徒。断白马。塞飞狐。殪日逐。歼骨都。刃谷蠡。馘林胡。草既润。原亦涂。轮无反。幕有乌。扫残孽。震戎逋。扬凯奏。展欢酺。咏枤杜。旋京吴。 

桐柏山 

桐柏山。淮之首。肇基帝迹。遂光区有。大震边关。殪獯丑。农既劝。民惟阜。穗充庭。稼盈亩。迨嘉辰。{荐/豕}芳糗。纳寒场。为春酒。昭景福。介眉寿。天斯长。地斯久。化无极。功无朽。 

道亡 

道亡数极归永元。悠悠兆庶尽含冤。沈河莫极皆无安。赴海谁授矫龙翰。自樊汉仙波流水清且澜。救此倒悬拯涂炭。誓师刘旅赫灵断。率兹八百驱十乱。登我圣明去多难。长夜杳冥忽云旦。 

忱威 

忱威授律命苍兕。言薄加湖灌秋水。回澜瀄汩泛增雉。争河投岸掬盈指。犯刃婴戈洞流矢。资此威烈齐文轨。 

汉东流 

汉东流。江之汭。逆徒蜂聚。旌旗纷蔽。仰震威灵。乘高骋鋭。至仁解网。穷鸟入怀。因此龙跃。言登泰阶。 

鹤楼峻 

鹤楼峻。连翠微。因严设险池永归。唇亡齿惧。薄言震。耀灵威。凶众稽颡。天不能违。金汤无所用。功烈长巍巍。 

昏主恣淫慝 

昏主恣淫慝。皆曰自昌盛。上仁矜亿兆。誓师为请命。既齐丹浦战。又符甲子辰。龛难伐有罪。伐罪吊斯民。悠悠亿万姓。于此覩阳春。 

石首局 

石首局。北墉墐。新堞严。东垒峻。共表里。遥相镇。矢未飞。鼓方振。竞衔璧。并舆榇。酒池扰。象廊震。同伐谋。兼善陈。辟应和。扫煨烬。剪庶恶。靡余胤。 

期运集 

期运集。惟皇膺宝符。龙跃清汉渚。凤起方城隅。讴歌共适夏。狱讼两违朱。二仪启嘉祚。千载犹旦暮。舞蹈流帝功。金玉昭王度。 

于穆 

于穆君臣。君臣和以肃。关王道。定天保。乐均灵囿。宴同在镐。前庭悬鼓钟。左右列笙镛。缨佩俯仰。有则修礼容。翔振鹭。骋羣龙。隆周何足拟。远与唐比踪。 

惟大梁 

惟大梁。开运。受箓。膺图。君八极。冠带被五都。四海并和会。排阙款塞无异涂。 


--------------------------------------------------------------------------------

梁大壮大观舞歌二首 

大壮舞歌 

高高在上。实爱斯人。眷求圣德。大拯彝伦。率土方燎。如火在薪。惵惵黔首。暮不及晨。朱光启耀。兆发穹旻。我皇郁起。龙跃汉津。言届牧野。电激雷震。阙巩之甲。彭濮之人。或貔或武。漂杵浮轮。我邦虽旧。其命维新。六伐乃止。七德必陈。君临万国。遂抚八寅。 

大观舞歌 

皇矣帝烈。大哉兴圣。奄有四方。受天明命。居上不怠。临下惟敬。举无諐则。动无失正。物从其本。人遂其性。昭播九功。肃齐八柄。宽以惠下。德以为政。三趾晨仪。重轮夕映。栈壑忘阻。梯山匪敻。如曰有恒。与天无竟。载陈金石。式流舞咏。咸英韶夏。于兹比盛。 


--------------------------------------------------------------------------------

梁鞞舞歌·明之君六首 

一 

七梁七百始。天监三元初。圣功澄宇县。帝德总车书。熙熙亿兆臣。其志皆欢愉。 

二 

刑措甫自今。隆平亦肇兹。神武超楚汉。安用道邠岐。百拜奄来宅。执玉咸在斯。象天则地体无为。 

三 

礼缉民用扰。乐谐风自移。舜琴终已绝。尧衣今复垂。象天则地体无为。 

四 

治兵战六兽。为邦命九官。灵蛇及瑞羽。分素复衔丹。望就踰轩顼。铿锵掩咸护。九尾扰成羣。八象鸣相顾。象天则地化云布。 

五 

有为臣所执。司契君之道。运行乃四时。无言信苍昊。宸居体冲寂。忘怀定天保。 
梁鞞舞歌 

六 

至德同自然。裁成侔玄造。珍祥委天贶。灵物开地宝。窈窕降青琴。参差就朱草。 


--------------------------------------------------------------------------------
