蔡琰全集


汉魏间女诗人。字文姬，又作昭姬，陈留圉（今河南杞县）人，生卒年不详。著名作家蔡邕的女儿。自幼博学多才，好文辞，又精于音律。初嫁河东卫仲道，夫亡无子，归母家。汉末天下大乱，董卓入据洛阳，她起先被董卓军强迫西迁长安,接着又在兴平二年(195)被南匈奴军所虏，在匈奴中度过12年，生有二子。建安十二年(207),曹操遣使者持金璧去南匈奴赎回蔡琰。蔡琰回到中原后，又重嫁屯田都尉董祀。曾回忆缮写亡父作品400余篇。蔡琰今存作品,有五言《悲愤诗》及骚体各一篇,又有《胡笳十八拍》。骚体《悲愤诗》，所述情节与蔡琰生平颇不相合，不少学者认为是假托之作。《胡笳十八拍》始见于宋代朱熹《楚辞集注·后语》，不载于《后汉书》，在文体上同当时作品距离较远，所以有的学者认为也是后人伪托的。

--------------------------------------------------------------------------------

胡笳十八拍

【第一拍】

我生之初尚无为，我生之后汉祚衰。天不仁兮降乱离，地不仁兮使我逢此时。干戈日寻兮道路危，民卒流亡兮共哀悲。烟尘蔽野兮胡虏盛，志意乖兮节义亏。对殊俗兮非我宜，遭恶辱兮当告谁。笳一会兮琴一拍，心溃死兮无人知。

【第二拍】

戎羯逼我兮为室家，将我行兮向天涯。云山万重兮归路遐，疾风千里兮扬尘沙。人多暴猛兮如虫蛇，控弦被甲兮为骄奢。两拍张悬兮弦欲绝，志摧心折兮自悲嗟。

【第三拍】

越汉国兮入胡城，亡家失身兮不如无生。氈裘为裳兮骨肉震惊，羯膻为味兮枉遏我情。鞞鼓喧兮从夜达明，风浩浩兮暗塞昏营。伤今感昔兮三拍成，衔悲畜恨兮何时平！

【第四拍】

无日无夜兮不思我乡土，禀气含生兮莫过我最苦。天灾国乱兮人无主，唯我薄命兮没戎虏。俗殊心异兮身难处，嗜欲不同兮谁可与语。寻思涉历兮何〈喜〉阻，四拍成兮益凄楚。

【第五拍】

雁南征兮欲寄边心，雁北归兮为得汉音。雁飞高兮邈难寻，空肠断兮思愔愔。攒眉向月兮抚雅琴，五拍泠泠兮意弥深。

【第六拍】

冰霜凛凛兮身苦寒，饥对肉酪兮不能餐。夜闻陇水兮声呜咽，朝见长城兮路杳漫。追思往日兮行李难，六拍悲来兮欲罢弹。

【第七拍】

日暮风悲兮边声四起，不知愁心兮说向谁是。原野萧条兮烽戎万里，俗贱老弱兮少壮为美。逐有水草兮安家葺垒，牛羊满地兮聚如蜂蚁。草尽水竭兮羊马皆徙，七拍流恨兮恶居於此。

【第八拍】

为天有眼兮何不见我独漂流，为神有灵兮何事处我天南海北头。我不负天兮天何配我殊匹，我不负神兮神何殛我越荒州。制兹八拍兮拟排忧，何知曲成兮转悲愁。

【第九拍】

天无涯兮地无边，我心愁兮亦复然。人生倏忽兮如白驹之过隙，然不得欢乐兮当我之盛年。怨兮欲问天，天苍苍兮上无缘。举头仰望兮空云烟，九拍怀情兮谁为传。

【第十拍】

城头烽火不曾灭，疆场征战何时歇。杀气朝朝冲塞门，胡风夜夜吹边月。故乡隔兮音尘绝，哭无声兮气将咽。一生辛苦兮缘别离，十拍悲深兮泪成血。

【第十一拍】

我非贪生而恶死，不能捐身兮心有以。生仍冀得兮归桑梓，死当埋骨兮长已矣。日居月诸兮在戎垒，胡人宠我兮有二子。鞠之育之兮不羞耻，愍之念之兮生长边鄙。十有一拍兮因兹起，哀响兮彻心髓。

【第十二拍】

东风应律兮暖气多，汉家天子兮布阳和。羌胡踏舞兮共讴歌，两国交欢兮罢兵戈。忽逢汉使兮称近诏，遣千金兮赎妾身。喜得生还兮逢圣君，嗟别二子兮会无因。十有二拍兮哀乐均，去住两情兮谁具陈。

【第十三拍】

不谓残生兮却得旋归，抚抱胡兒兮泣下沾衣。汉使迎我兮四牡騑騑，胡兒号兮谁得知。与我生死兮逢此时，愁为子兮日无光辉。焉得羽翼兮将汝归，一步一远兮足难移。魂消影绝兮恩爱遗，十有三拍兮弦急调悲，肝肠搅刺兮人莫我知。

【第十四拍】

身归国兮兒莫知随，心悬悬兮长如饥。四时万物兮有盛衰，唯有愁苦兮不暂移。山高地阔兮见汝无期，更深夜阑兮梦汝来斯。梦中执手兮一喜一悲，觉得痛吾心兮无休歇时。十有四拍兮涕泪交垂，河水东流兮心是思。

【第十五拍】

十五拍兮节调促，气填胸兮谁识曲。处穹庐兮偶殊俗，愿归来兮天从欲。再还汉国兮欢心，心有忆兮愁转深。日月无私兮曾不照临，子母分离兮意难任。同天隔越兮如商参，生死不相知兮何处寻。

【第十六拍】

十六拍兮思茫茫，我与兒兮各一方。日东月西兮徒相望，不得相随兮空断肠。对萱草兮徒想忧忘，弹鸣琴兮情何伤。今别子兮归故乡，旧怨平兮新怨长。泣血仰头兮诉苍苍，生我兮独罹此殃。

【第十七拍】

十七拍兮心鼻酸，关山阻修兮行路难。去时怀土兮枯枯叶干，沙场白骨兮刀痕箭瘢。风霜凛凛兮春夏寒，人马饥虺兮骨肉单。岂知重得兮入长安，欢息欲绝兮泪阑干。

【第十八拍】

胡笳本自出胡中，绿琴翻出音律同。十八拍兮曲虽终，响有馀兮思未穷。是知丝竹微妙兮均造化之功。哀乐各随人心兮有变则通，胡与汉兮异域殊风。天与地隔兮子西母东，苦我怨气兮浩於长空。六合离兮受之应不容。


--------------------------------------------------------------------------------

悲愤诗


汉季失权柄，
董卓乱天常。
志欲图篡弑，
先害诸贤良。
逼迫迁旧邦，
拥主以自强。
海内兴义师，
欲共讨不祥。
卓众来东下，
金甲耀日光。
平土人脆弱，
来兵皆胡羌。
猎野围城邑，
所向悉破亡。
斩截无孑遗，
尸骸相撑拒。
马边悬男头，
马后载妇女。
长驱西入关，
迥路险且阻。
还顾邈冥冥，
肝脾为烂腐。
所略有万计，
不得令屯聚。
或有骨肉俱，
欲言不敢语。

失意几微间，
辄言弊降虏。
要当以亭刃，
我曹不活汝。
岂敢惜性命，
不堪其詈骂。
或便加棰杖，
毒痛参并下。
旦则号泣行，
夜则悲吟坐。
欲死不能得，
欲生无一可。
彼苍者何辜，
乃遭此厄祸。
边荒与华异，
人俗少义理。
处所多霜雪，
胡风春夏起。
翩翩吹我衣，
肃肃入我耳。
感时念父母，
哀叹无穷已。
有客从外来，
闻之常欢喜。
迎问其消息，
辄复非乡里。
邂逅徼时愿，
骨肉来迎己。
己得自解免，
当复弃儿子。
天属缀人心，
念别无会期。
存亡永乖隔，
不忍与之辞。
儿前抱我颈，
问母欲何之。
人言母当去，
岂复有还时。
阿母常仁恻，
今何更不慈。
我尚未成人，
奈何不顾思。
见此崩五内，
恍惚生狂痴。
号泣手抚摩，
当发复回疑。
兼有同时辈，
相送告离别。
慕我独得归，
哀叫声摧裂。
马为立踟蹰，
车为不转辙。
观者皆嘘唏，
行路亦呜咽。
去去割情恋，
遄征日遐迈。
悠悠三千里，
何时复交会。
念我出腹子，
胸臆为摧败。
既至家人尽，
又复无中外。
城廓为山林，
庭宇生荆艾。
白骨不知谁，
纵横莫覆盖。
出门无人声，
豺狼号且吠。
茕茕对孤景，
怛咤糜肝肺。
登高远眺望，
魂神忽飞逝。
奄若寿命尽，
旁人相宽大。
为复强视息，
虽生何聊赖。
托命于新人，
竭心自勖励。
流离成鄙贱，
常恐复捐废。
人生几何时，
怀忧终年岁。


--------------------------------------------------------------------------------

悲愤诗 

嗟薄祜兮遭世患。宗族殄兮门户单。身执略兮入西关。历险阻兮之羗蛮。山谷眇兮路漫漫。眷东顾兮但悲叹。{冥冖=宀}当寝兮不能安。饥当食兮不能餐。常流涕兮眦不干。薄志节兮念死难。虽茍活兮无形颜。惟彼方兮远阳精。阴气凝兮雪夏零。沙漠壅兮尘{冥冖=宀}{冥冖=宀}。有草木兮春不荣。人似兽兮食臭腥。言兜离兮状窈停。岁聿暮兮时迈征。夜悠长兮禁门扃。不能寝兮起屏营。登胡殿兮临广庭。玄云合兮翳月星。北风厉兮肃泠泠。胡笳动兮边马鸣。孤雁归兮声嘤嘤。乐人兴兮弹琴筝。音相和兮悲且清。心吐思兮胸愤盈。欲舒气兮恐彼惊。含哀咽兮涕沾颈。家既迎兮当归宁。临长路兮捐所生。儿呼母兮啼失声。我掩耳兮不忍听。追持我兮走茕茕。顿复起兮毁颜形。还顾之兮破人情。心怛绝兮死复生。 


--------------------------------------------------------------------------------

诗 

长笛声奏苦。


--------------------------------------------------------------------------------
