论声调第十五
 
　　（与前腔调不同。前论唱，此专论曲。）

　　夫曲之不美听，以不识声调故也。盖曲之调，犹诗之调。诗惟初盛之唐，其音响宏丽圆转，称大雅之声。中、晚以后，降及宋、元，渐萎薾偏诐，以施于曲，便索然卑下不振。故凡曲调，欲其清，不欲其浊；欲其圆，不欲其滞；欲其响，不欲其沉；欲其俊，不欲其痴；欲其雅，不欲其粗；欲其和，不欲其杀；欲其流利轻滑而易歌，不欲其乖剌艰涩而难吐。其法须先熟读唐诗，讽其句字，绎其节拍，使长灌注融液于心胸口吻之间，机括既熟，音律自谱，出之词曲，必无沾唇拗嗓之病。昔人谓孟浩然诗，讽咏之久，有金石宫商之声，秦少游诗，人谓其可入大石调，惟声调之美故也。惟诗尚尔，而矧于曲。是故诗人之曲，与书生之曲、俗子之曲，可望而知其概也。 

 
 
