贯云石散曲选

--------------------------------------------------------------------------------

[双调]寿阳曲 答卢疏斋

山无数，烟万缕，憔悴煞玉堂人物。倚篷窗一身儿活受苦，恨不得随大江东去。


[南吕]金字经

蛾眉能自惜，别离泪似倾。休唱《阳关》第四声。
情，夜深愁寐醒。人孤零，萧萧月二更。


[正宫]小梁州 春

春风花草满园香，马系在垂杨。桃红柳绿映池塘。堪游赏，沙暖睡鸳鸯。
[幺]宜睛宜雨宜阴睛，比西施淡抹浓妆。玉女弹，佳人唱，湖山堂上，直吃醉何妨。


[正宫]小梁州 夏

画船撑入柳阴凉，一派笙簧。采莲人和采莲腔。声嘹亮，惊起宿鸳鸯。
[幺]佳人才子游船上，醉醺醺笑饮琼浆。归棹晚。湖光荡，一钩新月，十里芰荷香。


[正宫]小梁州 秋

芙蓉映水菊花黄，满目秋光。枯荷叶底鸳鸯藏。金风荡，飘动桂枝香。
[幺]雷峰塔畔登高望，见钱塘一派长江。湖水清，江湖漾，天边斜月，新雁两三行。


[正宫]小梁州 冬

彤云密布锁高峰，凛冽寒风。银河片片洒长空。梅梢冻，雪压路难通。
[幺]六桥倾刻如银河，粉妆成九里寒松。酒满斟，笙歌送玉船银棹，人在水晶宫。


[南吕]金字经

泪溅描金袖，不知心为谁？芳草萋萋人未归。期，一春鱼雁稀。人憔悴，愁堆八字眉。


[红绣鞋]

挨着靠着云窗同坐，偎着抱着月枕双歌，听着数着愁着怕着早四更过。
四更过情未足，情未足夜如梭。天哪更闺一更儿妨甚么！


[双调]蟾宫曲 送春

问东君何处天涯？落日啼鹃，流水桃花。淡淡遥山，萋萋芳草，隐隐残霞。
随柳絮吹归那答，趁游丝惹在谁家。倦理琵琶，人倚秋千，月照窗纱。


[双调]清江引

弃微名去来心快哉，一笑白去外。知音三五人，痛饮何妨碍？醉袍袖舞嫌天地窄。


[双调]清江引 咏梅

芳心对人娇欲说，不忍轻轻折。溪桥淡淡烟，茅舍澄澄月，包藏几多春意也。


[双调]清江引 惜别

若还与他相见时，道个真传示：不是不修书，不是无才思，绕清江买不得天祥纸！


[双调]寿阳曲

鱼吹浪，雁落沙，倚吴山翠屏高挂。看江湖鼓声千万家，卷朱帘玉人如画。


[双调]殿前欢

楚怀王，忠臣跳入汨罗江。《离骚》读罢空惆怅，日月同光。
伤心来笑一场，笑你个三闾强，为甚不身心放。沧浪污你，你污沧浪。 


--------------------------------------------------------------------------------
