陈子龙诗词选

--------------------------------------------------------------------------------

点绛唇·春日风雨有感

满眼韶华，东风惯是吹红去。几番烟雾，只有花难护。
梦里相思，故国王孙路。春无主，杜鹃啼处，泪染胭脂雨。

念奴娇·春雪咏兰

问天何意，到春深、千里龙山飞雪？解佩凌波人不见，漫说芷珠宫阙。
楚殿烟微，湘潭月冷，料得都攀折。嫣然幽谷，只愁又听啼鴃。 
当日九畹光风，数茎清露，纤手分花叶。曾在多情怀袖里，一缕同心千结。
玉腕香销，云鬟雾掩，空赠金跳脱。洛滨江上，寻芳再望佳节。

画堂春·雨中杏花

轻阴池馆水平桥，一番弄雨花梢。微寒著处不胜娇，此际魂销。 　
忆昔青门堤外，粉香零乱朝朝。玉颜寂寞淡红飘，无那今宵。

诉衷情·春游
　
小桃枝下试罗裳，蝶粉斗遗香。玉轮碾平芳草，半面恼红妆。　
风乍暖，日初长，袅垂杨。一双舞燕，万点飞花，满地斜阳。

谒金门·五月雨

莺啼处，摇荡一天疏雨。极目平芜人尽去，断红明碧树。
费得炉烟无数，只有轻寒难度。忽见西楼花影露，弄晴催薄暮。


--------------------------------------------------------------------------------
