刘琨诗选


刘琨(270～317)，西晋诗人。字越石。中山魏昌（今河北无极东北）人。他年轻时就有“隽朗”之誉，以雄豪著名。他听说好友祖逖被任用，曾与亲故写信说：“吾枕戈待旦，志枭逆虏，常恐祖生先吾著鞭。”《晋书·祖逖传》还记载过他和祖逖共被同寝，夜间闻鸡起舞的故事。怀帝永嘉元年 (307)，刘琨为并州刺史，但“善于怀抚，而短于控御，一日之中，虽归者数千，去者亦以相继”（《晋书·刘琨传》）。后又误信谗言，被□人所乘，败于刘聪，父母亦皆遇害。愍帝建兴三年 (315)，刘琨为司空，都督并、冀、幽三州诸军事，但不久又败于石勒。败后投奔幽州刺史鲜卑人段匹□，相约共同扶助晋室。后因段匹□的部下末波暗通石勒，俘获琨子刘群，并迫使刘群作书约琨为内应反对段匹□。事泄，刘琨被段匹□杀害。《隋书·经籍志》有《刘琨集》 9卷，又《别集》12卷，均佚。明代张溥辑为《刘中山集》，收入《汉魏六朝百三家集》。

--------------------------------------------------------------------------------

扶风歌 


朝发广莫门。暮宿丹水山。
左手弯繁弱。右手挥龙渊。
顾瞻望宫阙。俯仰御飞轩。
据鞍长叹息。泪下如流泉。
系马长松下。废鞍高岳头。
烈烈悲风起。泠泠涧水流。
挥手长相谢。哽咽不能言。
浮云为我结。归鸟为我旋。
去家日已远。安知存与亡。
慷慨穷林中。抱膝独摧藏。
麋鹿游我前。猿猴戏我侧。
资粮既乏尽。薇蕨安可食。
揽辔命徒侣。吟啸绝岩中。
君子道微矣。夫子故有穷。
惟昔李骞期。寄在匈奴庭。
忠信反获罪。汉武不见明。
我欲竟此曲。此曲悲且长。
弃置勿重陈。重陈令心伤。


--------------------------------------------------------------------------------

扶风歌


南山石嵬嵬。松柏何离离。
上枝拂青云。中心十数围。
洛阳发中梁。松树窃自悲。
斧锯截是松。松树东西摧。
特作四轮车。载至洛阳宫。
观者莫不叹。问是何山材。
谁能刻镂此。公输与鲁班。
被之用丹漆。熏用苏合香。
本自南山松。今为宫殿梁。 


--------------------------------------------------------------------------------

答卢谌诗 


琨顿首。损示及诗。备辛酸之苦言。畅经通之远旨。执玩反复。不能释手。慨然以悲。欢然以喜。昔在少壮。未尝检括。远慕老庄之齐物。近嘉阮生之放旷。怪厚薄何从而生。哀乐何由而至。自顷辀张。困于逆乱。国破家亡。亲友雕残。块然独坐。则哀愤俱至。时复相与举觞对膝。破涕为笑。排终身之积惨。求数刻之暂欢。譬由疾疢弥年。而欲一丸销之。其可得乎。夫才生于世。世实须才。和氏之璧。焉得独曜于郢握。夜光之珠。何得专玩于随掌。天下之宝。固当与天下真之。但分析之日。不能不怅恨尔。然后知聃周之为虚诞。嗣宗之为妄愚于虞而知于秦。遇与不遇也。今君遇之矣。勖之而已。不复属意于文。二十余年矣。久废则无次。想必欲其一反。故称指送一篇。适足以彰来诗之益美耳。琨顿首顿首。 

厄运初遘。阳爻在六。干象栋倾。坤仪舟覆。
横厉纠纷。群妖竞逐。火燎神州。洪流华域。
彼黍离离。彼稷育育。哀我皇晋。痛心在目。 

天地无心。万物同涂。祸淫莫验。福善则虚。
逆有全邑。义无完都。英蘂夏落。毒卉冬敷。
如彼龟玉。韫椟毁诸。刍狗之谈。其最得乎。 

咨余软弱。弗克负荷。愆衅仍彰。荣宠屡加。
威之不建。祸延凶播。忠陨于国。孝愆于家。
斯罪之积。如彼山河。斯衅之深。终莫能磨。 

郁穆旧姻。嬿婉新婚。不虑其败。唯义是敦。
裹粮携弱。匍匐星奔。未辍尔驾。已隳我门。
二族偕覆。三孽并根。长惭旧孤。永负冤魂。 

亭亭孤干。独生无伴。绿叶繁缛。柔条修罕。
朝采尔实。夕捋尔竿。竿翠丰寻。逸珠盈椀。
实消我忧。忧急用缓。逝将去矣。庭虚情满。 

虚满伊何。兰桂移植。茂彼春林。瘁此秋棘。
有鸟翻飞。不遑休息。匪桐不栖。匪竹不食。
永戢东羽。翰抚西翼。我之敬之。废欢辍职。 

音以赏奏。味以殊珍。文以明言。言以畅神。
之子之往。四美不臻。澄醪覆觞。丝竹生尘。
素卷莫启。幄无谈宾。既孤我德。又阙我邻。 

光光叚生。出幽迁乔。资忠履信。武烈文昭。
旌弓骍骍。舆马翘翘。乃奋长縻。是辔是镳。
何以赠之。竭心公朝。何以叙怀。引领长谣。 


--------------------------------------------------------------------------------

胡姬年十五 


虹梁照晓日，渌水泛香莲。
如何十五少，含笑酒垆前。
花将面自许，人共影相怜。
回头堪百万，价重为时年。


--------------------------------------------------------------------------------

重赠卢谌诗 


握中有玄璧。本自荆山璆。
惟彼太公望。昔在渭滨叟。
邓生何感激。千里来相求。
白登幸曲逆。鸿门赖留侯。
重耳任五贤。小白相射钩。
茍能隆二伯。安问党与雠。
中夜抚枕叹。相与数子游。
吾衰久矣夫。何其不梦周。
谁云圣达节。知命故不忧。
宣尼悲获麟。西狩涕孔丘。
功业未及建。夕阳忽西流。
时哉不我与。去乎若云浮。
朱实陨劲风。繁英落素秋。
狭路倾华盖。骇驷摧双辀。
何意百炼刚。化为绕指柔。 


--------------------------------------------------------------------------------
