张载全集


西晋文学家。字孟阳。安平(今河北安平)人。生卒年不详。性格闲雅，博学多闻。曾任佐著作郎、著作郎、记室督、中书侍郎等职。西晋末年世乱，托病告归。张载与其弟张协、张亢,都以文学著称,时称“三张”。其中,载、协相近,亢则略逊一筹。《文心雕龙》说：“孟阳、景阳，才绮而相埒。”一说，“三张”指张华与张载、张协二人，张亢不在其内。明人张溥把张载和张协的作品辑为《张孟阳景阳集》，收在《汉魏六朝百三家集》中。　 

--------------------------------------------------------------------------------

赠司隶傅咸诗五首 

一 
 
皇灵阐曜。流英敷醇。苞光含素。以授哲人。于赫洪烈。实子厥真。虑该道机。思穷妙神。汪穆其度。焕蔚其文。实茂成秋。华繁荣春。清藻既振。乃郁乃彬。德风云畅。休声响震。 

二 
 
侔踪古昔。越轨曩朝。外骇方域。内冠皇僚。峨峨峻极。谁其能起。出莅宰守。播化丞苗。入毗帝猷。翼赞均陶。道殊颜孔。勋拟伊皋。 

三 
 
太上立本。至虚是崇。猗欤清规。允迪斯冲。韬纳无方。以光徽融。嗟我昏曚。怀贤仰风。 

四 
 
思存豫属。厕于末徒。沐浴芳源。仪形训模。重仞幽秘。愿陟其涂。 

五 
 
彼海汤汤。涓流所归。鳞宗龙翔。鸟慕凤飞。瞻顾高景。曷云能违。未见君子。载渴载饥。  

诗 
 
大谷石榴。木滋之最。肤如凝脂。汁如清濑。江南都蔗。张掖丰柿。三巴黄甘。瓜州素柰。凡此数品。殊美绝快。渴者所思。铭之裳带。 

登成都白菟楼诗 
 
重城结曲阿。飞宇起层楼。累栋出云表。峣{山/檗}临太虚。高轩启朱扉。回望畅八隅。西瞻岷山岭。嵯峨似荆巫。蹲鸱蔽地生。原隰殖嘉蔬。虽遇尧汤世。民食恒有余。郁郁小城中。岌岌百族居。街术纷绮错。高甍夹长衢。借问杨子宅。想见长卿庐。程卓累千金。骄侈拟五侯。门有连骑客。翠带腰吴钩。鼎食随时进。百和妙且殊。披林采秋橘。临江钓春鱼。黑子过龙醢。果馔踰蟹蝑。芳茶冠六清。溢味播九区。人生茍安乐。兹土聊可娱。 

赠虞显度诗 
 
畴昔协兰芳。缱绻在华年。嘉好结平素。分着寮友前。谓得终遐日。绸缪永周旋。吾子遭不造。遘闵丁忧艰。俾我失良朋。谁与吐话言。一日为三秋。岁况乃三年。离居一何阔。结思如回川。 

招隐诗 
 
出处虽殊涂。居然有轻易。山林有悔悋。人间实多累。鹓雏翔穹冥。蒲且不能视。鹳鹭遵皋渚。数为矰所系。隐显虽在心。彼我共一地。不见巫山火。芝艾岂相离。去来捐时俗。超然辞世伪。得意在丘中。安事愚与智。 

七哀诗二首 

一 
 
北芒何垒垒。高陵有四五。借问谁家坟。皆云汉世主。恭文遥相望。原陵郁膴膴。季世丧乱起。贼盗如豺虎。毁壤过一抔。便房启幽户。珠柙离玉体。珍宝见剽虏。园寝化为墟。周墉无遗堵。蒙茏荆棘生。蹊径登童竖。狐兔窟其中。芜秽不复扫。颓陇并垦发。萌隶营农圃。昔为万乘君。今为丘中土。感彼雍门言。凄怆哀今古。 

二 
 
秋风吐商气。萧瑟扫前林。阳鸟收和响。寒蝉无余音。白露中夜结。木落柯条森。朱光驰北陆。浮景忽西沉。顾望无所见。唯睹松柏阴。肃肃高桐枝。翩翩栖孤禽。仰听离鸿鸣。俯闻蜻蛚吟。哀人易感伤。触物增悲心。丘陇日已远。缠绵弥思深。忧来令发白。谁云愁可任。徘徊向长风。泪下沾衣襟。 

霖雨诗 

霏雨余旬朔。蒙昧日夜坠。何以解愁怀。置酒招亲类。啾啾丝竹作。伶人奏奇秘。悲歌结流风。逸响回秋气。  

拟四愁诗四首 

一 
 
我所思兮在南巢。欲往从之巫山高。登崖远望涕泗交。我之怀矣心伤劳。佳人遗我筒中布。何以赠之流黄素。愿因飘风超远路。终然莫致增永慕。 

二 
 
我所思兮在朔湄。欲往从之白雪霏。登崖永眺涕泗颓。我之怀矣心伤悲。佳人遗我云中翮。何以赠之连城璧。愿因归鸿超遐隔。终然莫致增永积。 

三 
 
我所思兮在陇原。欲往从之隔秦山。登崖远望涕泗连。我之怀矣心伤烦。佳人遗我双角端。何以赠之雕玉环。愿因行云超重峦。终然莫致增永叹。 

四 
 
我所思兮在营州。欲往从之路阻修。登崖远望涕泗流。我之怀矣心伤忧。佳人遗我绿绮琴。何以赠之双南金。愿因流波超重深。终然莫致增永吟。 

述怀诗 
 
跋涉山川。千里告辞。杨子哭歧。墨氏感丝。云乖雨绝。心乎怆而。  

诗 
 
灵象运天机。日月如激电。秋风兼夜戒。微霜凄旧院。嘉木殒兰圃。芳草悴芝菀。嘤嘤南翔鴈。翩翩辞归燕。玉肌随爪素。嘘气应口见。敛襟思轻衣。出入忘华扇。睹物识时务。顾已知节变。  

诗 
 
白日随天回。曒曒圆如规。踊跃汤谷中。上登扶桑枝。 

诗 
 
十日出汤谷。弭节驰万里。经天曜四海。倐忽潜蒙汜。 

诗 
 
气力渐衰损。鬓发终以皓。昔为春月华。今为秋日草。 

送钟参军诗 
 
善见理不拔。阐道播徽容。 

赠枣子琰诗 
 
輶车运在轮。飞骨须六翮。 

泛湖诗 
 
春菰芽露碧。水荇叶连青。 

登台诗 
 
远望涕泗流。 


--------------------------------------------------------------------------------
