论字法第十八
 
　　下字为句中之眼，古谓百炼成字，千炼成句，又谓前有浮声，后须切响。要极新，又要极熟；要极奇，又要极稳。虚句用实字铺衬，实句用虚字点錣。务头须下响字，勿令提挈不起。押韵处要妥贴天成，换不得他韵。照管上下文，恐有重字，须逐一点勘换去。又闭口字少用，恐唱时费力。今人好奇，将剧戏标目，一一用经、史隐晦字代之，夫列标目，欲令人开卷一览，便见传中大义，亦且便翻阅，却用隐晦字样，彼庸众人何以易解！此等奇字，何不用作古文，而施之剧戏？可付一笑也！ 

 
 
