淮南小山赋选


西汉辞赋作者。姓名、生平均不详。淮南王刘安门客。今存辞赋《招隐士》 1篇。《汉书·艺文志》著录“淮南王群臣赋四十四篇”，《招隐士》当是其中仅存的1篇。此篇始见于东汉王逸的《楚辞章句》,题为淮南小山作，然而萧统《文选》则题刘安作。


招隐士

桂树丛生兮山之幽，偃蹇连蜷兮枝相缭。
山气巃嵷兮石嵯峨。溪谷崭岩兮水曾波。
猿狖群啸兮虎豹嗥。攀援桂枝兮聊淹留。
王孙游兮不归，春草生兮萋萋。
岁暮兮不自聊，蟪蛄鸣兮啾啾。
坱兮轧，山曲岪，心淹留兮恫慌忽。
罔兮沕，憭兮栗，虎豹穴，丛薄深林兮人上栗。
嵚岑碕礒兮，碅磳磈硊，树轮相纠兮林木茷骫。
青莎杂树兮薠草靃靡，白鹿麇麚兮或腾或倚。
状貌崟崟兮峨峨，凄凄兮漇漎。
猕猴兮熊罴，慕类兮以悲。
攀援桂枝兮聊淹留，
虎豹斗兮熊罴咆，禽兽骇兮亡其曹。
王孙兮归来！山中兮不可以久留。

