段克己词选

--------------------------------------------------------------------------------

水调歌头 癸卯八月十七日，逆旅平阳，夜闻笛声，有感而作。


乱云低薄暮，微雨洗清秋。凉蟾乍飞破镜，倒影入南楼。
水面金波滟滟，帘外玉绳低转，河汉截天流。桂子堕无迹，爽气袭征裘。

广寒宫，在何处，可神游。一声羌管谁弄，吹彻古梁州。
月自于人无意，人被月明催老，今古共悠悠。壮志久寥落，不寐数更筹。

　

满江红


雨后荒园，群卉尽、律残无射。疏篱下、此花能保，英英鲜质。
盈把足娱陶令意，夕餐谁似三闾洁。到而今、狼藉委苍苔，无人惜。

堂上客，须空白。都无语，怀畴昔。恨因循过了，重阳佳节。
飒飒凉风吹汝急，汝身孤特应难立。漫临风、三嗅绕（“走”底），歌还泣。

　

望月婆罗门引


暮云收尽，柳梢华月转银盘。东风轻扇春寒。
玉辇通宵游幸，彩仗驾比鸾。间鸣弦脆管，鼎沸鳌山。

漏声未残。人半醉、尚追欢。是处灯围毂，铧簇雕鞍。
繁华梦断，醉几度、春风比鬓斑。回首处、不见长安。

　

蝶恋花 闻莺有感


鹈 一声春色晓。胡蝶双飞，暖日明花草。
花底笙歌犹未了。流莺又复催春老。

早是残红枝上少。飞絮无情，更把人相恼。
老桧独含冰雪操。春来悄没人知道。

　

浣溪沙 寿菊轩弟


白发相看老弟兄，闲身无辱亦无荣。儿孙已可代躬耕。
欲了文章千载事，不须笑话功名。青山高卧待升平。


--------------------------------------------------------------------------------
