张华全集


张华(232～300)，西晋文学家。字茂先。范阳方城(今河北固安县)人。少孤贫，曾以牧羊为生。《晋书·张华传》说他“学业优博，辞藻温丽，朗赡多通,图纬方伎之书,莫不详览”。他曾著《鹪鹩赋》以自喻。魏末，被荐为太常博士。晋武帝时，因力主伐吴有功，历任要职。惠帝时，被赵王司马伦和孙秀杀害。张华博学多闻，曾编撰《博物志》，分类记载异境奇物、古代琐闻杂事及神仙方术等，其中保存了不少古代神话材料。《隋书·经籍志》录《张华集》10卷,已佚。明张溥《汉魏六朝百三家集》辑存《张茂先集》。《博物志》10卷，有今人范宁校本。　

--------------------------------------------------------------------------------

门有车马客行 

门有车马客。问君何乡士。捷步往相讯。果是旧邻里。语昔有故悲。论今无新喜。清晨相访慰。日暮不能已。词端竞未究。忽唱分途始。前悲尚未弭。后忧方复起。 

轻薄篇 
 
末世多轻薄。骄代好浮华。志意既放逸。赀财亦丰奢。被服极纤丽。肴膳尽柔嘉。童仆余粱肉。婢妾蹈绫罗。文轩树羽盖。乘马鸣玉珂。横簪刻玳瑁。长鞭错象牙。足下金鑮履。手中双莫耶。宾从焕络绎。侍御何芬葩。朝与金张期。暮宿许史家。甲第面长街。朱门赫嵯峨。苍梧竹叶清。宜城九酝醝。浮醪随觞转。素蚁自跳波。美女兴齐赵。妍唱出西巴。一顾倾城国。千金宁足多。北里献奇舞。大陵奏名歌。新声踰激楚。妙妓絶阳阿。玄鹤降浮云。鱏鱼跃中河。墨翟且停车。展季犹咨嗟。淳于前行酒。雍门坐相和。孟公结重关。宾客不得蹉。三雅来何迟。耳热眼中花。盘案互交错。坐席咸諠哗。簪珥咸堕落。冠冕皆倾邪。酣饮终日夜。明灯继朝霞。绝缨尚不尤。安能复顾他。留连弥信宿。此欢难可过。人生若浮寄。年时忽蹉跎。促促朝露期。荣乐遽几何。念此肠中悲。涕下自滂沱。但畏执法吏。礼防且切磋。 

游侠篇 
 
翩翩四公子。浊世称贤名。龙虎相交争。七国并抗衡。食客三千余。门下多豪英。游说朝夕至。辩士自纵横。孟尝东出关。济身由鸡鸣。信陵西反魏。秦人不窥兵。赵胜南诅楚。乃与毛遂行。黄歇北适秦。太子还入荆。美哉游侠士。何以尚四卿。我则异于是。好古师老彭。 

博陵王宫侠曲二首 

一 
 
侠客乐幽险。筑室穷山阴。獠猎野兽稀。施网川无禽。岁暮饥寒至。慷慨顿足吟。穷令壮士激。安能怀苦心。干将坐自□。繁弱控余音。耕佃穷渊陂。种粟着剑镡。收秋狭路间。一击重千金。栖迟熊罴穴。容与虎豹林。身在法令外。纵逸常不禁。 

二 
 
雄儿任气侠。声盖少年场。借友行报怨。杀人租市旁。吴刀鸣手中。利剑严秋霜。腰间叉素戟。手持白头镶。腾超如激电。回旋如流光。奋击当手决。交尸自纵横。宁为殇鬼雄。义不入圜墙。生从命子游。死闻侠骨香。身没心不惩。勇气加四方。 

游猎篇 
 
岁暮凝霜结。坚冰冱幽泉。厉风荡原隰。浮云蔽昊天。玄云晻{云冘}合。素雪纷连翩。鹰隼始击鸷。虞人献时鲜。严驾鸣俦侣。揽辔过中田。戎车方四牡。文轩驭紫燕。舆徒既整饬。容服丽且妍。武骑列重围。前驱抗修旃。倐忽似回飚。络绎若浮烟。鼓噪山渊动。冲尘云雾连。轻缯拂素霓。纤网荫长川。游鱼未暇窜。归鴈不得还。由基控繁弱。公差操黄间。机发应弦倒。一纵连双肩。僵禽正狼藉。落羽何翻翻。积获被山阜。流血丹中原。驰骋未及倦。曜灵俄移晷。结罝弥薮泽。嚣声振四鄙。鸟惊触白刃。兽骇挂流矢。仰手接游鸿。举足蹴犀兕。如黄批狡兔。青骹撮飞雉。鹄鹭不尽收。鳬鹥安足视。日冥徒御劳。赏勤课能否。野飨会众宾。玄酒甘且旨。燔炙播遗芳。金觞浮素蚁。珍羞坠归云。纤肴出渌水。四气运不停。年时何亹亹。人生忽如寄。居世遽能几。至人同祸福。达士等生死。荣辱浑一门。安知恶与美。游放使心狂。覆车难再履。伯阳为我诫。检迹投清轨。 

壮士篇 
 
天地相震荡。回薄不知穷。人物禀常格。有始必有终。年时俛仰过。功名宜速崇。壮士怀愤激。安能守虚冲。乘我大宛马。抚我繁弱弓。长剑横九野。高冠拂玄穹。慷慨成素霓。啸咤起清风。震响骇八荒。奋威曜用戎。濯鳞沧海畔。驰骋大漠中。独步圣明世。四海称英雄。 

萧史曲 
 
萧史爱长年。嬴女吝童颜。火粒愿排弃。霞雾好登攀。龙飞逸天路。凤起出秦关。身去长不返。箫声时往还。 

纵横篇 
 
苏秦始为交。同学鬼谷先生。辩说剖毫厘。变诈入无形。巧言惑正理。人主莫不倾听。 

苦寒行 
 
重纩无暖气。轻被覆空床。 

真人篇 
 
朱李生东苑。甘瓜出西郊。 


--------------------------------------------------------------------------------

励志诗九首 

一 
 
大仪斡运。天回地游。四气鳞次。寒暑环周。星火既夕。忽焉素秋。凉风振落。熠耀宵流。 

二 
 
吉士思秋。实感物化。日与月与。荏苒代谢。逝者如斯。曾无日夜。嗟尔庶士。胡宁自舍。 

三 
 
仁道不遐。德輶如羽。求焉斯至。众鲜克举。大猷玄漠。将抽厥绪。先民有作。贻我高矩。 

四 
 
虽有淑姿。放心纵逸。出般于游。居多暇日。如彼梓材。弗勤丹漆。虽劳朴斵。终负素质。 

五 
 
养由矫矢。兽与于林。蒲芦萦缴。神感飞禽。末伎之妙。动物应心。研精躭道。安有幽深。 

六 
 
安心恬荡。栖志浮云。体之以质。彪之以文。如彼南亩。力耒既勤。藨蓘致功。必有丰殷。 

七 
 
水积成川。载澜载清。土积成山。歊蒸郁冥。山不让尘。川不辞盈。勉尔含弘。以隆德声。 

八 
 
高以下基。洪由纤起。川广自源。成人在始。累微以着。乃物之理。纆牵之长。实累千里。 

九 
 
复礼终朝。天下归仁。若金受砺。若泥在钧。进德修业。辉光日新。隰朋仰慕。予亦何人。 

祖道征西应诏诗 
 
赫赫大晋。奄有万方。陶以仁化。曜以天光。二迹陕西。实在我王。内饪玉铉。外惟鹰扬。四牡扬镳。玄辂振绥。庶寮羣后。饯饮洛湄。感离叹凄。慕德迟迟。 

祖道赵王应诏诗 
 
崇选穆穆。利建明德。于显穆亲。时惟我王。禀姿自然。金质玉相。光宅旧赵。作镇冀方。休宠曲锡。备物焕彰。发轫上京。出自天邑。百寮饯行。缙绅具集。轩冕峨峨。冠盖习习。恋德惟怀。永叹弗及。 

太康六年三月三日后园会诗四首 

一 
 
暮春元日。阳气清明。祁祁甘雨。膏泽流盈。习习祥风。启滞导生。禽鸟翔逸。卉木滋荣。纤条被绿。翠华含英。 

二 
 
于皇我后。钦若昊干。顺时省物。言观中园。燕及羣辟。乃命乃延。合乐华池。祓濯清川。泛彼龙舟。泝游洪源。 

三 
 
朱幕云覆。列坐文茵。羽觞波腾。品物备珍。管弦繁会。变用奏新。穆穆我皇。临下渥仁。训以慈惠。询纳广神。好乐无荒。化达无垠。 

四 
 
咨予微臣。荷宠明时。忝恩于外。攸攸三期。犬马惟慕。天实为之。灵启其愿。遐愿在兹。于以表情。爰着斯诗。 

诗 
 
听朝有暇。延命羣臣。冠盖云集。樽俎星陈。

上巳篇 
 
仁风导和气。勾芒御吴春。姑洗应时月。元巳启良辰。密云荫朝日。零雨洒微尘。飞轩游九野。置酒会众宾。临川悬广幕。夹水布长茵。徘徊存往古。慷慨慕先真。朋从自远至。童冠八九人。追好舞雩庭。拟迹洙泗滨。伶人理新乐。膳夫烹时珍。八音硼礚奏。肴俎从横陈。妙舞起齐赵。悲歌出三秦。春醴踰九酝。冬清过十旬。盛时不努力。岁暮将何因。勉哉众君子。茂德景日新。高飞抚凤翼。轻举攀龙鳞。 

答何劭诗三首 

一 
 
吏道何其迫。窘然坐自拘。缨緌为徽纆。文宪焉可踰。恬旷苦不足。烦促每有余。良朋贻新诗。示我以游娱。穆如洒清风。焕若春华敷。自昔同寮宷。于今比园庐。衰疾近辱殆。庶几并悬舆。散发重阴下。抱杖临清渠。属耳听莺鸣。流目翫鯈鱼。从容养余日。取乐于桑榆。 

二 
 
洪钧陶万类。大块禀羣生。明闇信异姿。静躁亦殊形。自予及有识。志不在功名。虚恬窃所好。文学少所经。忝荷既过任。白日已西倾。道长苦智短。责重困才轻。周任有遗规。其言明且清。负乘为我戒。夕惕坐自惊。是用感嘉贶。写心出中诚。发篇虽温丽。无乃违其情。 

三 
 
驾言归外庭。放志永栖迟。相伴步园畴。春草郁郁滋。荣观虽盈目。亲友莫与偕。悟物增隆思。结恋慕同侪。援翰属新诗。永叹有余怀。 

情诗五首 

一 
 
北方有佳人。端坐鼓鸣琴。终晨抚管弦。日夕不成音。忧来结不解。我思存所钦。君子寻时役。幽妾怀苦心。初为三载别。于今久滞淫。昔耶生户牖。庭内自成阴。翔鸟鸣翠偶。草虫相和吟。心悲易感激。俛仰泪流衿。愿托晨风翼。束带侍衣衾。 

二 
 
明月曜清景。昽光照玄墀。幽人守静夜。回身入空帷。束带俟将朝。廓落晨星稀。寐假交精爽。觌我佳人姿。巧笑媚欢靥。联娟眸与眉。寤言增长叹。凄然心独悲。 


三 
 
清风动帷帘。晨月照幽房。佳人处遐远。兰室无容光。襟怀拥虚景。轻衾覆空床。居欢惜夜促。在戚怨宵长。拊枕独啸叹。感慨心内伤。 

四 
 
君居北海阳。妾在江南阴。悬邈修涂远。山川阻且深。承欢注隆爱。结分投所钦。衔恩笃守义。万里托微心。 

五 
 
游目四野外。逍遥独延伫。兰蕙缘清渠。繁华荫绿渚。佳人不在兹。取此欲谁与。巢居知风寒。穴处识阴雨。不曾远别离。安知慕俦侣。 

感婚诗 
 
驾言游东邑。东邑纷禳禳。婚姻及良时。嫁娶避当梁。窈窕出闺女。嬿婉姬与姜。素颜发红华。美目流清扬。韡炜众亲盛。于我犹若常。譬彼暮春草。荣华不再阳。 

杂诗三首 

一 
 
晷度随天运。四时互相承。东壁正昏中。涸阴寒节升。繁霜降当夕。悲风中夜兴。朱火青无光。兰膏坐自凝。重衾无暖气。挟纩如怀冰。伏枕终遥昔。寤言莫予应。永思虑崇替。慨然独拊膺。 

二 
 
逍遥游春宫。容与缘池阿。白苹齐素叶。朱草茂丹华。微风摇{艹/洍}若。层波动芰荷。荣彩曜中林。流馨入绮罗。王孙游不归。修路邈以遐。谁与翫遗芳。竚立独咨嗟。 

三 
 
荏苒日月运。寒暑忽流易。同好逝不存。迢迢远离析。房栊自来风。户庭无行迹。蒹葭生床下。蛛蝥网四壁。怀思岂不隆。感物重郁积。游雁比翼翔。归鸿知接翮。来哉彼君子。无然徒自隔。 


--------------------------------------------------------------------------------

拟古诗 
 
松生垄坂上。百尺下无枝。东南望河尾。西北隐昆崖。刚风振山籁。朋鸟夜惊离。悲凉贯年节。葱翠恒若斯。安得草木心。不怨寒暑移。 

游仙诗四首 

一 
 
云霓垂藻旒。羽袿扬轻裾。飘登清云间。论道神皇庐。箫史登凤音。王后吹鸣竽。守精味玄妙。逍遥无为墟。 

二 
 
玉佩连浮星。轻冠结朝霞。列坐王母堂。艳体飡瑶华。湘妃咏涉江。汉女奏阳阿。 

三 
 
乘云去中夏。随风济江湘。亹亹陟高陵。遂升玉峦阳。云娥荐琼石。神妃侍衣裳。 

四 
 
游仙迫西极。弱水隔流沙。云榜鼓雾柂。飘忽陵飞波。 

赠挚仲治诗 
 
君子有逸志。栖迟于一丘。仰荫高林茂。俯临渌水流。恬淡养玄虚。沉精研圣猷。 

招隐诗二首 

一 
 
隐士托山林。遁世以保真。连惠亮未遇。雄才屈不伸。 

二 
 
栖迟四野外。陆沉背当时。循名掩不着。藏器待无期。羲和策六龙。弭节越崦嵫。盛年俛仰过。忽若振轻丝。 

荷诗 
 
荷生绿泉中。碧叶齐如规。回风荡流雾。珠水逐条垂。照灼此金塘。藻曜君玉池。不愁世赏绝。但畏盛明移。 

诗 
 
混沌无形气。奚从生两仪。元一是能分。太极焉能离。玄为谁翁子。道是谁家儿。天行自西回。日月曷东驰。 

诗 
 
清晨登陇首。坎壈行山难。岭阪峻阻曲。羊肠独盘桓。 

诗 
 
乘马佚于野。泽雉苦于樊。役心以婴物。岂云我自然。 

诗 
 
橘生湘水侧。菲陋人莫传。逢君金华宴。得在玉阶前。 

诗 
 
日南出野女。羣行不见夫。其状精且白。裸袒无衣襦。 


--------------------------------------------------------------------------------

诗 
 
阑径少行迹。玉台坐网丝。 

诗二首 

一 
 
青盖覆金鞍。 

二 
 
樱桃含红萼。 

正德舞歌 
 
曰皇上天。玄鉴惟光。神器周回。五德代章。祚命于晋。世有哲王。弘济区夏。陶甄万方。大明垂耀。旁烛无疆。蚩蚩庶类。风德永康。皇道惟清。礼乐斯经。金石在县。万舞在庭。象容表庆。协律被声。轶武超濩。取节六英。同进退让。化渐无形。大和宣洽。通于幽冥。 

大豫舞歌 
 
惟天之命。符运有归。赫赫大晋。三后重晖。继明绍世。光抚九围。我皇绍期。遂在璇玑。羣生属命。奄有庶邦。慎徽五典。玄教遐通。万方同轨。率土咸雍。爰制大豫。宣德舞功。醇化既穆。王道协隆。仁及草木。惠加昆虫。亿兆夷人。悦仰皇风。不显大业。永世弥崇。


--------------------------------------------------------------------------------

鹪鹩赋


　  鹪鹩，小鸟也，生于蒿莱之间，长于藩篱之下，翔集寻常之内，而生生之理足矣。色浅体陋，不为人用，形微处卑，物莫之害，繁滋族类，乘居匹游，翩翩然有以自乐也。彼鹫鹗惊鸿，孔雀翡翠，或淩赤霄之际，或托绝垠之外，翰举足以冲天，觜距足以自卫，然皆负矰婴缴，羽毛入贡。何者？有用于人也。夫言有浅而可以托深，类有微而可以喻大，故赋之云尔。

　　何造化之多端兮，播群形于万类。惟鹪鹩之微禽兮，亦摄生而受气。育翩翾之陋体，无玄黄以自贵。毛弗施于器用，肉弗登于俎味。鹰鹯过犹俄翼，尚何惧于罿罻。翳荟蒙笼，是焉游集。飞不飘扬，翔不翕习。其居易容，其求易给。巢林不过一枝，每食不过数粒。栖无所滞，游无所盘。匪陋荆棘，匪荣茞兰。动翼而逸，投足而安。委命顺理，与物无患。

　　伊兹禽之无知，何处身之似智。不怀宝以贾害，不饰表以招累。静守约而不矜，动因循以简易。任自然以为资，无诱慕于世伪。雕鹖介其觜距，鹄鹭轶于云际。稚鸡窜于幽险，孔翠生乎遐裔。彼晨凫与归雁，又矫翼而增逝。咸美羽而丰肌，故无罪而皆毙。徒衔芦以避缴，终为戮于此世。苍鹰鸷而受譄，鹦鹉惠而入笼。屈猛志以服养，块幽絷于九重。变音声以顺旨，思摧翮而为庸。恋钟岱之林野，慕陇坻之高松。虽蒙幸于今日，未若畴昔之从容。

　　海鸟鶢鶋，避风而至。条枝巨雀，踰岭自致。提挈万里，飘飖逼畏。夫唯体大妨物，而形瑰足玮也。阴阳陶蒸，万品一区。巨细舛错，种繁类殊。鹪螟巢于蚊睫，大鹏弥乎天隅。将以上方不足，而下比有余。普天壤以遐观，吾又安知大小之所如？


--------------------------------------------------------------------------------
