文笔要诀

唐 杜正伦

句端

属事比辞，皆有次第；每事至科分之别，必立言以间之，然后义势可得相承，文体因而伦贯也。新进之徒，或有未悟，聊复商略，以类别之云尔。

观夫，惟夫，原夫，若夫，窃惟，窃闻，闻夫，惟昔，昔者，盖夫，自昔，惟。

右并发端置辞，泛叙事物也。谓若陈造化物象，上古风迹，及开廓大纲、叙况事理，随所作状，量取用之。大凡观夫、惟夫、原夫、若夫、窃闻、闻夫、窃惟等语，可施之大文，余则通用。其表启等，亦宜以臣闻及称名为首，各见本法。

至如，至乃，至其，于是，是则，斯则，此乃，诚乃。

右并承上事势，申明其理也。谓上已叙事状，以复申重论之，以明其理。

洎于，逮于，至于，既而，亦既，俄而，洎、逮，及，自，属。

右并因事变易多，限之异也。谓若述世道革易，人事推移，用之而为异也。

乃知，方知，方验，将知，固知，斯乃，斯诚，此固，此实，诚知，是知，何知，所知，是故，遂使，遂令，故能，故使，所谓，可谓。

右并取下言，证成于上也。谓上所叙义，必待此后语，始得证成也。或多析名理，或比况物类，不可委说。

况乃，矧夫，矧唯，何况，岂若，未若，岂有，岂至。

右并追叙上义，不及于下也。谓若已叙功业事状于上，以其轻小，后更云"况乃""岂云"其事其状云。

岂独，岂唯，岂止，宁独，宁止，何独，何止，岂直。

右并引取彼物，为此类也。谓若已叙此事，又引彼与此相类者，云"岂唯"彼如然也。

假令，假使，假复，假有，纵令，纵使，纵有，就令，就使，就如，虽令，虽使，虽复，设令，设使，设有，设复，向使。

右并大言彼事，不越比也。谓若已叙前事，"假令"深远高大则如此，此终不越。

虽然，然而，但以，正以，直以，只为。

右并将取后义，反于前也。谓若叙前事讫，云"虽然"仍有如此理也。

岂令，岂使，何容，岂至，岂其，何有，岂可，宁可，未容，未应，不容，讵令，讵可，讵使，而乃，而使，岂在，安在。

右并叙事状所求不宜然也。谓若揆其事状所不令然，云"岂令其至于是"。

岂类，讵以，岂如，未如。

右并论此物胜于彼也。谓叙此物微也，讫，陈"岂若"彼物微小之状。

若乃，尔乃，尔某，尔则，夫其，若其，然其。

右并覆叙前事，体其状也。若前已叙事，次便云"若乃"等，体写其状理。

倘若，倘使，如其，如使，若其，若也，若使，脱若，脱使，脱复，必其，必若，
或若，或可，或当。

右并逾分测量，或当尔也。譬如论其事使异理，云如此。

唯应，唯当，唯可，只应，只可，亦当，乍可，必能，必应，必当，必使，会当。

右并看世斟酌，终归然也。若云看上形势，"唯应"如此。

方当，方使，方冀，方令，庶使，庶当，庶以，冀当，冀使，将使，夫使，令夫，所冀，所望，方欲，更欲，便当，行欲，足令，足便。

右并势有可然，期于终也。谓若叙其事形势，方终当如此。

岂谓，岂知，岂其，谁知，谁言，何期，何谓，安知，宁谓，宁知，不谓，不悟，不期，岂悟，岂虑。

右并事有变常，异于始也。谓若其事，应令如彼，忽令如此。

加以，加复，况复，兼以，兼复，又以，又复，重以，且复，仍复，尚且，犹复，犹欲，而尚，尚或，尚能，尚欲，犹仍，且尚。

右并更论后事，以足前理也。谓若叙前事已讫，云"加以"又如此。

莫不，罔不，罔弗，无不，咸欲，咸将，并欲，皆欲，尽欲，皆并咸。

右并总论物状也。

自非，若非，若不，如不，苟非。

右并引其大状，令至甚也。若叙其事至甚者，云"自非"如此云。

何以，何能，何可，岂能，讵能，讵使，讵可，畴能，奚可，奚能。

右并因缘前状，论可致也。若云"自非"行彼，何以如此。

方虑，方恐，所恐，将恐，或恐，或虑，只恐，唯虑。

右并豫思来事，异于今也。若云今事已然，"方虑"于后或如此。

敢欲，辄欲，轻欲，轻用，轻以，敢以，辄以，每欲，常欲，恒愿，恒望。
右并论志所欲行也。

每至，每有，每见，每曾，时复，数复，每时，或。

右并事非常然，有时而见也。谓若"每至"其时节、"每见"其事理。

则必，则皆，则当，何尝不，未有，不则。

右并有所逢见便然也。若逢见其事，"则必"如此。

可谓，所谓，诚是，信是，允所谓，乃云，此犹，何异，奚异，亦犹，犹夫，则犹，则是。

右并要会所归，总上义也。谓设其事，"可谓""如此"，可比"如比"。

诚愿，诚当可，唯愿，若令，若当，若使，必使。

右并劝励前事，所当行也。谓若其事，云"诚愿"如此。

自可，自然，自应，自当，此则，斯则，女则，然则。

右并豫论后事，必应尔也。谓若行如彼。"可"如此。


