范云全集


范云(451～503),南朝齐、梁间诗人。字彦龙。祖籍南乡舞阳（今河南泌阳）人。早年在南齐竟陵王萧子良幕中，为“竟陵八友”之一。齐武帝永明十年 (492)，和萧琛出使北魏，受到魏孝文帝的称赏。从北魏还朝，迁零陵内史，又为始兴内史、广州刺史，皆有政绩。萧衍代齐建梁，任为侍中，迁散骑常侍、吏部尚书，再迁尚书右仆射，居官能直言劝谏。卒谥“文”。《梁书·范云传》记其有集30卷，至今文章已亡佚几尽，诗尚存30余篇，收入今人逯钦立所辑《先秦汉魏晋南北朝诗》中。 

--------------------------------------------------------------------------------

巫山高 

巫山高不极。白日隐光辉。霭霭朝云去。溟溟暮雨归。岩悬兽无迹。林暗鸟疑飞。枕席竟谁荐。相望空依依。 

当对酒 

对酒心是足。故人来共持。方悦罗衿解。谁念发成丝。狗性良为达。求名本自欺。迨君当歌日。及我倾樽时。 

古意赠王中书诗 

摄官青琐闼。遥望凤皇池。谁云相去远。脉脉阻光仪。岱山饶灵异。沂水富英奇。逸翮凌北海。抟飞出南皮。遭逢圣明后。来栖桐树枝。竹花何莫莫。桐叶何离离。可栖复可食。此外亦何为。岂知鹪鹩者。一粒有余赀。 

赠张徐州谡诗 

田家樵采去。薄暮方来归。还闻稚子说。有客欵柴扉。傧从皆珠玳。裘马悉轻肥。轩盖照墟落。传瑞生光辉。疑是徐方牧。既是复疑非。思旧昔言有。此道今已微。物情弃疵贱。何独顾衡闱。恨不具鸡黍。得与故人挥。怀情徒草草。泪下空霏霏。寄书云间雁。为我西北飞。 

答句曲陶先生诗 

终朝吐祥雾。薄晚孕奇烟。洞涧生芝草。重崖出醴泉。中有怀真士。被褐守冲玄。石户栖十金坛谒九仙。乘鹓方履汉。辔鹤上腾天。 

饯谢文学离夜诗 

阳台雾初解。梦渚水裁渌。远山隐且见。平沙断还绪。分弦饶苦音。别唱多凄曲。尔拂后车尘。我事东皋粟。 

贻何秀才诗 

桂叶竟穿荷。蒲心争出波。有鷕惊苹芰。绵蛮弄藤萝。临花空相望。对酒不能歌。闻君饶绮思。摛掞足为多。布鼓诚自鄙。何事绝经过。 

答何秀才诗 

少年射策罢。擢第云台中。已轻淄水耋。复笑广州翁。麟阁伫雠校。虎观迟才通。方见雕篆合。谁与畋渔同。待尔金闺北。予艺青门东。 

赠俊公道人诗 

秋蓬飘秋甸。寒藻泛寒池。风条振风响。霜叶断霜枝。幸及清江满。无使明月亏。月亏君不来。相期竟悠哉。 

别诗 

孤烟起新丰。候雁出云中。草低金城雾。木下玉门风。别君河初满。思君月屡空。折桂衡山北。摘兰沅水东。兰摘心焉寄。桂折意谁通。  


--------------------------------------------------------------------------------

渡黄河诗 

河流迅且浊。汤汤不可陵。桧檝难为榜。松舟纔自胜。空庭偃旧木。荒畴余故塍。不覩人行迹。但见狐兔兴。寄言河上老。此水何当澄。 

治西湖诗 

史氏导漳水。西门溉河潮。图始未能悦。克终良可要。拥锸劝年首。提爵劳春朝。平皋草色嫩。通林鸟声娇。已集故池鹜。行莳新田苗。何吁畚筑苦。方驩鱼稻饶。 

效古诗 

寒沙四面平。飞雪千里惊。风断阴山树。雾失交河城。朝驱左贤阵。夜薄休屠营。昔事前军幕。今逐嫖姚兵。失道刑既重。迟留法未轻。所赖今天子。汉道日休明。 

建除诗 

建国负东海。衣冠成营丘。除道梁淄水。结驷登之罘。满座咸嘉友。苹藻绝时羞。平望极聊摄。直视尽姑尤。定交无恒所。同志互相求。执手欢高宴。举白穷献酬。破琴岂重赏。临濠宁再俦。危生一朝露。蝼蚁将见谋。成功退不处。为名自此收。收名弃车马。单步反蜗牛。开渠纳秋水。相土播春畴。闭门谢世人。何欲复何求。 

数名诗 

一鼓有余气。趫勇正纷纭。二广无遗畧。雄虎自为羣。三河尚扰攘。楯橹起橨榅。四巡驻青跸。瘗玉旷亭云。五十又舒斾。旗帜日缤纷。六郡良家子。慕义轻从军。七获美前载。克俊嘉昔闻。八音伫繁律。将以安司勋。九命既斯复。金璧固宜分。十难康有道。延着望卿云。 

州名诗 

司春命初铎。青耦肆中樊。逸豫诚何事。稻粱复宜敦。徐步遵广隰。冀以写忧源。杨柳垂场圃。荆棘生庭门。交情久所见。益友能孰存。 

奉和齐竟陵王郡县名诗 

抚戈金城外。解佩玉门中。白马腾远雪。苍松壮寒风。临泾方辨渭。安夷始和戎。取禾广田北。驱兽飞狐东。新城多雉堞。故市绝商工。海西舟楫断。云南烟雾通。罄节畴盛德。宣力照武功。还饮渔阳水。归转杜陵蓬。 

赠沈左卫诗 

伊昔沾嘉惠。出入承明宫。游息万年下。经过九龙中。越鸟憎北树。胡马畏南风。愿言反渔蓨。津梁肯见通。 

送沉记室夜别诗 

桂水澄夜氛。楚山清晓云。秋风两乡怨。秋月千里分。寒枝宁共采。霜猿行独闻。扪萝忽遗我。折桂方思君。 

送别诗 

东风柳线长。送郎上河梁。未尽樽前酒。妾泪已千行。不愁书难寄。但恐鬓将霜。望怀白首约。江上早归航。  


--------------------------------------------------------------------------------

望织女诗 

盈盈一水边。夜夜空自怜。不辞精卫苦。河流未可填。寸情百重结。一心万处悬。愿作双青鸟。共舒明镜前。 

咏井诗 

乃鉴长林时。有浚广庭前。即源已为浪。因方自成圆。兼冬积温水。叠暑泌寒泉。不甘未应竭。既涸断来翾。 

悲废井诗 

因旧未尝改。缘甘故先竭。历稔久无禽。一朝见开渫。泌泉既斯涌。短绠锵安设。已获丁氏利。方见管公绁。 

登三山诗 

仄径崩且危。丛岩耸复垂。石藤多卷节。水树绕蟠枝。海中昔自重。江上今如斯。 

之零陵郡次新亭诗 

江干远树浮。天末孤烟起。江天自如合。烟树还相似。沧流未可源。高飘去何已。 

闺思诗 

春草醉春烟。深闺人独眠。积恨颜将老。相思心欲燃。几回明月夜。飞梦到郎边。 

酌修仁水赋诗 

三枫何习习。五渡何悠悠。且饮修仁水。不挹背邪流。 

登城怨诗 

楚妃歌修竹。汉女奏幽养兰。独以闺中笑。岂知城上寒。 

咏桂树诗 

南中有八树。繁华无四时不识风霜苦。安知零落期。 

咏寒松诗 

修条拂层汉。密叶障天浔。凌风知劲节。负雪见贞心。  


--------------------------------------------------------------------------------

园橘诗 

芳条结寒翠。圆实变霜朱。徙根楚州上。来覆广庭隅。 

咏早蝉诗 

生随春冰薄。质与秋尘轻。端绥挹霄液。飞音承露清。 

拟古五杂组诗 

五杂组。会涂山。往复还。两崤关。不得已。孀与鳏。 

拟古 

匣中一明镜。好鉴明镜光。明镜不可鉴。一鉴一情伤。 

自君之出矣 

自君之出矣。罗帐咽秋风。思君如蔓草。连延不可穷。 

拟古四色诗 

丹如桓公庙。青如夕郎门。黑如南岩{石肃}。白如东山猨。 

四色诗四首 

一 

折柳青门外。握兰翠疏中。绿苹骋春日。碧渚澹时风。 

二 

差池朱燕去。缤翻赤雁归。瀺灂丹鱼聚。联翻血鸟飞。 

三 

素鳞扬北渚。白水杜南宛。献环润玉塞。归珠照琼辕。 

四 

乌林叶将霣。墨池水就干。玄豹藏暮雨。黑豹凌夜寒。 

别诗 

洛阳城东西。长作经时别。昔去雪如花。今来花似雪。 

述行诗 

振策出燕代。驱车背朔幷。翩翩朱盖转。萧萧良马鸣。 


--------------------------------------------------------------------------------
