应璩全集


应璩(?～252)三国时曹魏文学家。字休琏。汝南（今属河南）人，应□之弟。博学好作文,善于书记。文帝、明帝时,历官散骑常侍。曹芳即位，迁侍中、大将军长史。当时大将军曹爽擅权,举措失当,应璩曾作《百一诗》讽劝。应璩原有集10卷，已散佚。明代张溥辑其诗、文共10余篇,与应□作品合为《应德琏、应休琏集》,入《汉魏六朝百三家集》中。

--------------------------------------------------------------------------------

百一诗

一 
 
下流不可处。君子慎厥初。名高不宿着。易用受侵诬。前者隳官去。有人适我闾。田家无所有。酌醴焚枯鱼。问我何功德。三入承明庐。所占于此土。是谓仁智居。文章不经国。筐箧无尺书。用等称才学。往往见叹誉。避席跪自陈。贱子实空虚。宋人遇周客。惭媿靡所如。 

二 
 
年命在桑榆。东岳与我期。长短有常会。迟速不得辞。斗酒当为乐。无为待来兹。室广致凝阴。台高来积阳。奈何季世人。侈靡在宫墙。饰巧无穷极。土木被朱光。征求倾四海。雅意犹未康。 

三 
 
子弟可不慎。慎在选师友。师友必良德。中才可进诱。 
 
四 
 
细微可不慎。堤溃自蚁穴。腠理早从事。安复劳针石。哲人覩未形。愚夫闇明白。曲突不见宾。燋烂为上客。思愿献良规。江海倘不逆。狂言虽寡善。犹有如鸡跖。鸡跖食不已。齐王为肥泽。 
 
五 
 
散骑常师友。朝夕进规献。侍中主喉舌。万机无不乱。尚书统庶事。官人乘法宪。彤管珥纳言。貂珰表武弁。出入承明庐。车服一何焕。三寺齐荣秩。百僚所瞻愿。 
 
六 
 
少壮面目泽。长大色丑麄。丑麄人所恶。拔白自洗苏。平生发完全。变化似浮屠。醉酒巾帻落。秃顶赤如壶。 
 
七 
 
古有行道人。陌上见三叟。年各百余岁。相与锄禾莠。住车问三叟。何以得此寿。上叟前致辞。室内妪貌丑。中叟前置辞。量腹节所受。下叟前致辞。夜卧不覆首。要哉三叟言。所以能长久。 
 
八 
 
汉末桓帝时。郎有马子侯。自谓识音律。请客鸣笙竽。为作陌上桑。反言凤将雏。左右伪称善。亦复自摇头。 
 
九 
 
百郡立中正。九州置都士。州闾与郡县。希疏如马齿。生不相识面。何缘别义理。 
 
十 
 
十室称忠信。观过必党里。 
 
十一 
 
平生居□郭。宁丁忧贫贱。出门见富贵。□□□□□。灶下炊牛矢。甑中装豆饭。 

十二 
 
野田何纷纷。城郭何落落。埋葬嫁娶家。皆是商旅客。丧侧食不饱。酒肉纷狼籍。 

十三 
 
大魏承衰弊。复欲密其罗。蚍蜉犹见得。何云鳅与虾。狴犴既已备。歘复置黄沙。 

十四 
 
人才不能备。各有偏短长。稽可小人中。便辟必知芒。 

十五 
 
茫茫九州内。莫作帝者民。民有忠信行。莫非帝者臣。 

十六 

太官有余厨。大小无不卖。岂徒脯与糗。醯醢及塩豉。 

十七 
 
洛水禁罾罟。鱼鳖不为殖。空令自相啖。吏民不得食。 

十八 
 
丰隆赐美味。受嚼方呥呥。鹿鸣吐野华。独食有何甘。 
 
十九 
 
茍欲娱耳目。快心乐腹肠。我躬不悦欢。安能虑死亡。 
 
二十 
 
槥车在道路。征夫不得休。 
 
二十一 
 
有酒流如川。有肉积如岑。 

二十二 
 
革带绳为续。履舄穿无底。 

二十三 
 
山风寒折骨。目面尽生疮。 

二十四 
 
沟渎皆决溢。

二十五 
 
小儿抚尘。  


--------------------------------------------------------------------------------

杂诗 
 
秋日苦促短。遥夜邈绵绵。贫士感此时。慷慨不能眠。 

杂诗 
 
贫子语穷儿。无钱可把撮。耕自不得粟。采彼北山葛。箪瓢恒日在。无用相呵喝。 

诗八首 

一 
 
司隶鹰扬吏。爪牙徒擢空。折翅跃毛距。宛鵛还入笼。世人指为武。谁复励严冬。 

二 
 
京师何缤纷。车马相奔起。借问乃尔为。将欲要其仕。孝廉经述通。谁能应此举。 

三 
 
放戈释甲胄。乘轩入紫微。从容侍帷幄。光辅日月辉。 

四 
 
丈夫要雄戟。更来宿紫庭。今者宅四海。谁复有不幷。 

五 
 
郡国贪慕将。驰骋习弓戟。虽妙未更事。难用应卒迫。 

六 
 
治化贵简易。法令不欲多。 

七 
 
城狐不可掘。社鼠不可熏。 

八 
 
不悮牵朱丝。三署来相寻。 

诗 
 
酌彼春酒。上得供养亲老。下得温饱妻子。 


--------------------------------------------------------------------------------
