顾贞观词选

--------------------------------------------------------------------------------

金缕曲 （二首）

寄吴汉槎宁古塔，以词代书。丙辰冬，寓京师千佛
寺，冰雪中作。

季子平安否？便归来，平生万事，哪堪回首？行路悠悠谁慰藉？母老家贫子幼。
记不起，从前杯酒。魑魅搏人应见惯，总输他，覆雨翻云手。冰与炭，周旋久！　　
泪痕莫滴牛衣透，数天涯，依然骨肉，几家能彀？比似红颜多命薄，更不如今还有。
只绝塞，苦寒难受。廿载包胥承一诺，盼乌头马脚终相救。置此札，君怀袖。

又

我亦飘零久，十年来，深恩负尽，死生师友。宿昔齐名非忝窃，试看杜陵消瘦。
曾不减，夜郎僝僽。薄命长辞知己别，问人生，到此凄凉否？千万恨，为君剖。　　
兄生辛未我丁丑，共些时，冰霜摧折，早衰蒲柳。词赋从今须少作，留取心魂相守。
但愿得，河清人寿。归日急翻行戍稿，把空名料理传身后。言不尽，观顿首。

步蟾宫·闰六月七夕

玉纤暗数佳期近。已到也、忽生幽恨。恨无端、添叶与青梧，倒减却、黄杨一寸。　　
天公定亦怜娇俊念儿女、经年愁损。早收回、溽暑换清商。翻借作，兰秋重闰。

菩萨蛮

山城夜半催金柝，酒醒孤馆灯花落。窗白一声鸡，枕函闻马嘶。　
门前乌桕树，霜月迷行处。遥忆独眠人，早寒惊梦频。



--------------------------------------------------------------------------------
