曹摅全集

--------------------------------------------------------------------------------

赠韩德真诗四首 

一 

赫赫显族。冠盖峩峩。葛延王室。蔹蔓帝家。如地之岳。如天之河。爰有韩生。体德逶迤。玉质含章。珪白无瑕。庇岳之崇。荫林之华。朝游龙泉。夕栖凤柯。同宿望舒。参辔羲和。弘曜日月。不荣若何。 

二 

时不久留。日月其除。玄景蹉{拖扌=⻊}。忽沦桑榆。惜此寸阴。念彼白驹。昔齐骥踪。今则异涂。我顿吴坂。子亨天衢。尔足既骏。尔御亦殊。顾我驽蹇。能不踟蹰。取譬草木。假喻龙鱼 

三 

松以冬凋。兰以春芳。龙升在云。鱼沈于梁。大地未缀。华秀梓旁。倾质惠风。晞采朝阳。烬微难炽。根朽不长。爓不自烛。荣于何望。幽室谁照。冀子余光。 

四 

余光不照。怨在贫妇。谷风遗旧。伐木敦友。嗟嗟人间。一薄一厚。时无展季。臧文何咎。萧生既没。谁与结绶。摄余衣冠。归守丘阜。平生之要。不忘在久。枉尔结驷。轼我垄亩。 


--------------------------------------------------------------------------------

赠石崇诗四首 

一 

昂昂我牧。德惟人豪。作镇方岳。有徽其高。英风远扇。峻迹遐招。攻璞荆嵎。滋兰江皋。朝采芝蕙。夕玩琼瑶。岂乏{石民}石。乃收艾萧。髦儁在位。多士盈朝。虽欣嘉愿。惧忝班僚。 

二 

人亦有云。上明下直。匪唯具臣。谔谔在侧。谠言既奏。朝有正色。翰飞冲天。必假羽翼。咨余承乏。与属备职。曾无补益。徒竭心力。龙旗反旆。鸾驾回轼。愿寻尘轨。以除其逼。 

三 

美兹高会。凭城临川。峻墉亢阁。层楼辟轩。远望长州。近察重泉。郁郁繁林。荡荡洪源。津人思济。舟士戏舩。得厕大欢。屡蒙宾延。饮必酃绿。肴则时鲜。仰接温颜。俯听话言。嘉我乃遇。遭彼频烦。 

四 

浮蓱依水。寄生附林。托根清流。委积重阴。愿树之茂。乐川之深。太阳移宿。葵藿倾心。至诚茍着。虽微难禁。况与夫子。利齐断金。敢敷中怀。贡之所钦。 


--------------------------------------------------------------------------------

赠王弘远诗三首 

一 

道贵无名。德尚寡欲。俗牧其华。我执其朴。人取其荣。余守其辱。穷巷湫隘。环堵浅局。肩墙弗暨。茅室不刘。潦必陵阶。雨则浸桷。仰惧濡首。俯惟涂足。妻孥之陋。如彼隶仆。布裳不袵。韦带三续。将乘白驹。归于空谷。隐士良苦。乐哉势族。 

二 

尔乐伊何。志逸乐深。太府堂堂。闲房愔愔。旱不厌日。水不患霖。入欢卓氏。出玩秦针。宠妻怀目。嬖子娱心。华屏列曜。藻帐垂阴。缨黻流芳。罗襦解衿。嬿婉之求。一笑千金。忽彼苦诫。甘此所钦。言往不詶。秘其德音。 

三 

采石他山。攻璞南荆。虽无和璧。冀收瑶琼。日月愈久。曾无玉声。倾心注耳。寂焉靡听。桃李不报。徒劳我诚。瑾不匿华。兰不秘馨。何惜纤翰。莫慰予情。 


--------------------------------------------------------------------------------

赠欧阳建诗四首 

一 

嗟我良友。惟彦之选。弱冠参戎。既立南面。或踊而升。蔚焕其变。岂徒虚声。考绩畿甸。约政理繁。事省功辩。如何勿思。自我不见。乃命仆夫。北临其县。 

二 

义阙三益。诫替离羣。侧想谠言。愿同兰芬。谓芒盖高。载越其坟。涉境登朝。信惟惠君。烈烈威禁。肃如风云。谁言善蔽。在幽必闻。鹤鸣既和。好爵亦分 

三 

昔有豹产。实能魏郑。在汉黄邵。克堪敷政。著名上代。千载遗咏。仰瞻先踪。可不斯竞。方六七十。观化贤圣。分河跨土。于兹为盛。茂勉不堕。古人所病。 

四 

汤汤洪川。朝宗于海。芒芒甫田。稼穑攸在。瞻彼南亩。勤{血阝}无殆。鉴此长流。朝夕莫改。念兹在兹。非孰肯□。慎终如始。令问遂倍。 


--------------------------------------------------------------------------------

答赵景猷诗十一首 

一 

于铄赵生。载德相绍。挺此令嶷。素质晈晈。投迹清规。研思至道。拟秋厉节。晞春振藻。 

二 

厉节伊何。如霜之荣。怀玉匿采。抱兰秘馨。藏器俟贾。潜秀养英 

三 

海蓄其流。山积其壤。表崇望显。源深润广。仰惟我友。含光昧爽。谁谓未章。今将宣朗。 

四 

守真良难。知德者鲜。归不闷时。乐在为善。陟彼弥高。流川日远。无忧不至。敦尔攸践。 

五 

道有夷险。遇有通否。骥不称力。士贵所履。识归要会。岂嫌涂轨。茍非德义。于我糠粃。 

六 

泉竭龙逝。树茂鸟聚。郁彼北林。招其侪侣。嗟我孤根。枝叶胥胥。岁寒靡托。远播江渚。 

七 

济济京华。儁乂并凑。悠悠遐裔。我独是赴。哀此离羣。悲彼孤陋。非无新好。人则惟旧。 

八 

义着往叶。分珍来裔。庶几与子。终兹不{杀攴}。岂如冬夏。寒暑易节。斯诚既着。信不待誓。 

九 

实望嘉赠。披怀发中。直谅未闻。属致谦冲。投于幽谷。诫之已崇。客过行云。虚其旋风。 

十 

导以水柔。示以火急。宽猛相济。孰能企及。古人难慕。洪流叵挹。躯小裁博。余将焉袭。 

十一 

翟长载离。陈张终辱。交以时利。胡能不黩。窃怪吾子。自疑末巫。愧以沙砾。何言金玉。 


--------------------------------------------------------------------------------

答赵景猷诗 

泛舟洛川。济彼黄河。乘流浮荡。儵忽经过。孤柏亭亭。回山峨峨。水卉发藻。陵木扬葩。白芷舒华。绿英垂柯。游鳞交跃。翔鸟相和。俯玩琁濑。仰看琼华。顾想风人。伐檀山阿。存彼鱼人。沧浪之歌。邈邈沦漪。滔滔洪波。大道孔长。人生几何。俟渎之清。徒婴百罗。今我不乐。时将蹉跎。荡心肆志。与物无瑕。欢以卒岁。孰知其它。 


--------------------------------------------------------------------------------

答赵景猷诗九首 

一 

季秋惟末。孟冬之初。大火颓流。日月其除。嗟我怀人。离羣索居。山谷乖错。飞沉异涂。与尔同代。光景永殊。爱而不见。掻首踟蹰。出门仿佯。陟彼城隅。俯察绿水。仰瞻天衢。雍雍和鴈。偏偏游凫。感物兴怀。愤思郁纡。 

二 

修夜悠悠。寂寂闲处。情在心想。中宵寤语。有鸟自南。寄声谢汝。飞鸟难期。徒独延伫。 

三 

精诚之至。崩城陨霜。韩凡丹青。化为鸳鸯。止必交颈。飞必双翔。愿言与汝。携手同行。情若比目。离如参商。遗梦想象。仿佛晖光。中心郁滞。伊怀永伤。 

四 

素秋授终。玄节敬御。逝将离征。我整我车。命彼仆夫。驾言北徂。告别津裔。执手歧路。泛舟中流。□□载遡。临河难逝。眷眷长顾 

五 

越登关阻。踰历山川。峻阜隆崇。流水泉泫。旷野冥莽。修涂泯绵。鸟鸣雍雍。木落缤翻。薄寒吹凄。微风交旋。惟时怆尔。悼物恻然。远思遥奕。近念因悁。良夜弗寐。嘉肴弗湌。停驾踟蹰。进路盘桓。 

六 

心亦何为。顾怀所安。嗟行伊久。慨其永叹。气感异类。诚发心肝。离禽赴衡。偏鸟鸣轩。思如寻萦。莫知其端。 

七 

古人罔极。今我不爽。愿言所钦。唯子靡两。情存口咏。心忆目想。形游神还。身去意往。伫立不见。瞻望佛仿。婉娈西路。遗忧养养。 

八 

人则惟旧。我好惟新。一日之隔。悠若三春。矧乃于别。越兼二旬。薄暮愁予。思亦终晨。耿耿不寐。媚兹良人。今也亡此。谁与独勤。夕宿路麋。朝发泽滨。良驷蹀足。轻车结轮。 

九 

替脱俛仰。荏苒时驰。秋来冬及。节变岁移。蓁蓁之叶。漂然去枝。蔽芾丰草。殒其黄萎。无生不化。我心匪亏。眷眷屈生。哀彼乖离。迟迟杨子。哭此路歧。缱绻之情。鄙我人斯。达者无累。内顾何为。 


--------------------------------------------------------------------------------

思友人诗 

密云翳阳景。霖潦淹庭除。严霜雕翠草。寒风振纤枯。凛凛天气清。落落卉木疏。感时歌蟋蟀。思贤咏白驹。情随玄阴滞。心与回飚俱。思心何所怀。怀我欧阳子。精义测神奥。清机发妙理。自我别旬朔。微言绝于耳。褰裳不足难。清扬未可俟。延首出阶檐。伫立增想似。 

感旧诗 

富贵他人合。贫贱亲戚离。廉蔺门易轨。田窦相夺移。晨风集茂林。栖鸟去枯枝。今我唯困蒙。羣士所背驰。乡人敦懿义。济济荫光仪。对宾颂有客。举觞咏露斯。临乐何所叹。素丝与路歧。 

赠石崇诗 

涓涓谷中泉。郁郁岩下林。泄泄羣翟飞。咬咬春鸟吟。野次何索寞。薄暮愁人心。三军望衡盖。叹息有余音。临肴忘肉味。对酒不能斟。人言重别离。斯情效于今。 

赠石荆州诗 

轗轲石行难。窈窕山道深。 


--------------------------------------------------------------------------------
