论闭口字第八
 
　　字之有开、闭口也，犹阳之有阴，男之有女。古之制韵者，以侵、覃、盐、咸，次诸韵之后，诗家谓之“哑韵”，言须闭口呼之，声不得展也。词曲禁之尤严，不许开、闭并押。闭口者，非启口即闭；从开口收入本字，却徐展其音于鼻中，则歌不费力，而其音自闭，所谓“鼻音”是也。词隐于此，尤多吃紧，至每字加圈。盖吴人无闭口字，每以侵为亲，以监为奸，以廉为连，至十九韵中，遂缺其三。此弊相沿，牢不可破，为害非浅。惟入声之缉，若合、若叶、若洽等字，闭其口则声不可出，散叶于齐微、歌戈、家麻、车遮四韵中，其势不得不然。若平声，则侵寻之与监咸、廉纤，自可转辟其声，以还本韵，惟歌者调停其音，似开而实闭，似闭而未尝不开。此天地之元声，自然之至理也，乃欲概无分别，混以乡音，俾五声中无一闭口之字，不亦冤哉！ 

 
 
