先秦歌谣选

被衣为啮缺歌

形若槁骸。心若死灰。
真其实知。不以故自持。
媒媒晦晦。无心而不可与谋。
彼何人哉。

敝笱

敝笱在梁，其鱼鲂鳏。
齐子归止，其从如云。
敝笱在梁，其鱼鲂鱮。
齐子归止，其从如雨。
敝笱在梁，其鱼唯唯。
齐子归止，其从如水。

采葛妇歌

葛不连蔓棻台台。我君心苦命更之。
尝胆不苦甘如饴。令我采葛以作丝。
女工织兮不敢迟。弱于罗兮轻霏霏。
号絺素兮将献之。越王悦兮忘罪除。
吴王叹兮飞尺书。增封益地赐羽奇。
机杖茵蓐诸侯仪。群臣拜舞天颜舒。
我王何忧能不移。饥不遑食四体疲。

采芑歌

妪乎采芑。归乎田成子。

采薇歌

登彼西山兮采其薇矣。
以暴易暴兮不知其非矣。
神农虞夏忽焉没兮。
我适安归矣。
吁嗟徂兮命之衰矣。

成人歌

蚕则绩而蟹有匡。
范则冠而蝉有绥。
兄则死而子皋为之衰。

楚狂接舆歌

凤兮凤兮何德之衰。往者不可谏。
来者犹可追。已而已而。
今之从政者殆而。

楚狂接舆歌

凤兮凤兮何德之衰也。来也不可待。
往事不可追也。天下有道。
圣人成焉。天下无道。
圣人生焉。方今之时。
仅免刑焉。福轻乎羽。
莫之知载。祸重乎地。
莫之知避。已乎已乎。
临人以德。殆乎殆乎。
画地而趋。迷阳迷阳。
无伤吾行。吾行却曲。
无伤吾足。

楚聘歌

大道隐兮礼为基。
贤人窜兮将待时。
天下如一兮欲何之。

楚人诵子文歌

子文之族。犯国法程。
延理释之。子文不听。
恤顾怨萌。方正公平。

楚人为诸御己歌

薪乎菜乎。无诸御己讫无子乎。
菜乎薪乎。无诸御己讫无人乎。

大唐歌

舟张辟雍。鶬鶬相从。
八风囘囘。凤皇喈喈。

弹歌

断竹续竹。飞土逐宍。

弹铗歌

长铗归来乎食无鱼。
长铗归来乎出无车。
长铗归来乎无以为家。

冻水歌

冻水洗我若之何。太上糜散我若之何。

段干木歌

吾君好正。段干木之敬。
吾君好忠。段干木之隆。

丰歌

凤皇下丰。

讽赋歌

岁将暮兮日已寒。中心乱兮勿多言。
内怵惕兮徂玉床。横自陈兮君之傍。

甘泉歌

运石甘泉口。渭水不敢流。
千人唱。万人讴。
金陵余石大如塸。

鼓琴歌

美人荧荧兮颜若苕之荣。
命乎命乎。逢天时而生。
曾无我赢。

河激歌

升彼河兮而观清。水扬波兮冒冥冥。
祷求福兮醉不醒。诛将加兮妾心惊。
罚既释兮渎乃清。妾持擑兮操其维。
蛟龙助兮主将归。呼来櫂兮行勿疑。

河梁歌

度河梁兮渡河梁。举兵所伐攻秦王。
孟冬十月多雪霜。隆寒道路诚难当。
陈兵未济秦师降。诸侯怖惧皆恐惶。
声传海内威远邦。称霸穆桓齐楚庄。
天下安宁寿考长。悲去归兮河无梁。

河上歌

同病相怜。同忧相捄。
惊翔之鸟相随而集。濑下之水因复俱流。

狐裘歌

狐裘尨茸。一国三公。
吾谁适从。

鹄歌

悲夫黄鹄之早寡兮。七年不双。
宛颈独宿兮不与众同。夜半悲鸣兮想其故雄。
天命早寡兮独宿何伤。寡妇念此兮泣下数行。
呜呼哀哉兮死者不可忘。飞鸟尚然兮况于贞良。
虽有贤雄兮终不重行。

蟪蛄歌

违山十里。
蟪蛄之声。
犹尚在耳。

获麟歌

唐虞世兮麟凤游。
今非其时来何求。
麟兮麟兮我心忧。

击壤歌

日出而作。日入而息。
凿井而饮。耕田而食。
帝力于我何有哉。

荆轲歌

风萧萧兮易水寒。
壮士一去兮不复还。

慷慨歌

贪吏而可为而不可为。廉吏而可为而为可为。
贪吏而不可为者。当时有污名。
而可为者。子孙以家成。
廉吏而可为者当时有清名。而不可为者。
子孙困穷被褐而负薪。贪吏常苦富。
廉吏常苦贫。独不见楚相孙叔敖。
廉洁不受钱。

莱人歌

景公死乎不与埋。
三军之士不与谋。
师乎师乎。何党之乎。

离别相去辞

跞躁摧长恧兮擢戟驭殳。
所离不降兮泄我王气苏。
三军一飞降兮所向皆殂。
一士判死兮而当百夫。
道祐有德兮吴卒自屠。
雪我王宿耻兮威振八都。
军伍难更兮势如貔貙。
行行各努力兮于乎于乎。

龙蛇歌

龙欲上天。五蛇为辅。
龙已升云。四蛇各入其宇。
一蛇独怨。终不见处所。

龙蛇歌

有龙于飞。周遍天下。
五蛇从之。为之承辅。
龙返其乡。得其处所。
四蛇从之。得其雨露。
一蛇羞之。槁死于中野。

龙蛇歌

有龙矫矫。顷失其所。
五蛇从之。周遍天下。
龙饥无食。一蛇割股。
龙返其渊。安其壤土。
四蛇入穴。皆有处所。

麦秀歌

麦秀渐渐兮禾黍油油。
彼狡童兮不与我好兮。

梦歌

济洹之水。赠我以琼瑰。
归乎归乎。琼瑰盈吾怀乎。

南风歌

南风之薰兮。可以解吾民之愠兮。
南风之时兮。可以阜吾民之财兮。

南蒯歌

我有圃。生之杞乎。
从我者鄙乎。倍其邻者耻乎。
已乎已乎。非吾党之士乎。

鸟鹊歌

仰飞鸟兮乌鸢。凌玄虚兮号翩翩。
集洲渚兮优恣。啄虾矫翮兮云间。
任厥性兮往还。妾无罪兮负地。
有何辜兮谴天。帆帆独兮西往。
孰知返兮何年。心惙惙兮若割。
泪泫泫兮双悬。彼飞鸟兮鸢鸟。
已回翔兮翕苏。心在专兮素虾。
何居食兮江湖。徊复翔兮游颺。
去复返兮于乎。始事君兮去家。
终我命兮君都。终来遇兮何辜。
离我国兮去吴。妻衣褐兮为婢。
夫去冕兮为奴。岁遥遥兮难极。
冤悲痛兮心恻。肠千结兮服膺。
于乎哀兮忘食。愿我身兮如鸟。
身翱翔兮矫翼。去我国兮心摇。
情愤惋兮谁识。

齐民歌

公胡不复遗其冠乎。

齐人歌

鲁人之皋。数年不觉。
使我高蹈。唯其儒书。
以为二国忧。

齐庄公歌

已哉已哉。寡人不能说也。
尔来为。

秦始皇时民歌

生男慎勿举。生女哺用脯。
不见长城下。尸骸相支拄。

琴歌

百里奚。五羊皮。
忆别时。烹伏雌。
炊扊扅。今日富贵忘我为。

琴歌

百里奚。初娶我时五羊皮。
临当相别烹乳鸡。今适富贵忘我为。

琴歌

百里奚。百里奚。
母已死。葬南溪。
坟以瓦。覆以柴。
舂黄藜。搤伏鸡。
西入秦。五羖皮。
今日富贵忘我为。

琴女歌

罗縠单衣。可裂而绝。
三尺屏风。可超而越。
鹿虑之剑。可负而拔。

卿云歌

卿云烂兮。乣缦缦兮。
明明天上。烂然星陈。
日月光华。旦复旦兮。
日月有常。星辰有行。
四时从经。万姓允诚。
迁于贤圣。莫不咸听。
鼚乎鼓之。轩乎舞之。
日月光华。弘于一人。
于予论乐。配天之灵。
精华已竭。褰裳去之。

穷劫曲

王耶王耶何乖劣。不顾宗庙听谗孽。
任用无忌多所杀。诛夷白氏族几灭。
二子东奔适吴越。吴王哀痛助忉怛。
垂涕举兵将西伐。伍胥白喜孙武决。
三战破郢王奔发。留兵纵骑虏京阙。
楚荆骸骨遭掘发。鞭辱腐尸耻难雪。
几危宗庙社稷灭。庄王何罪国几绝。
卿士凄怆民恻悷。吴军虽去怖不歇。
愿王更隐抚忠节。勿为谗口能谤亵。

丘陵歌

登彼丘陵。峛崺其阪。
仁道在迩。求之若远。
遂迷不复。自婴屯蹇。
喟然回虑。题彼泰山。
郁确其高。梁甫回连。
枳棘充路。陟之无缘。
将伐无柯。患兹蔓延。
惟以永叹。涕霣潺湲。

去鲁歌

彼妇之口。可以出走。
彼妇之谒。可以死败。
优哉游哉。维以卒岁。

孺子歌

沧浪之水清兮可以濯我缨。
沧浪之水浊兮可以濯我足。

申包胥歌

吴为无道。封豕长蛇。
以食上国。欲有天下。
政从楚起。寡君出自草泽。
使来告急。

申叔仪乞粮歌

佩玉蕊兮余无所击之。
旨酒一盛兮余与褐之父睨之。

松柏歌

松邪柏邪。住建共者客邪。

宋城者讴

睅其目。皤其腹。
弃甲而复。于思于思。
弃甲复来。从其有皮。
丹漆若何。

岁莫歌

岁已莫矣。而禾不穫。
忽忽兮若之何。岁已寒矣。
而役不罢。惙惙兮如之何。

穗歌

穗乎不得穫。秋风至兮殚零落。
风雨之弗杀也。太上之靡弊也。

涂山歌

绥绥白狐。九尾庞庞。
成于家室。我都攸昌。

涂山女歌

候人猗兮。

五子歌

皇祖有训。民可近。
不可下。民惟邦本。
本固邦宁。予视天下愚夫愚妇。
一能胜予。怨岂在明。
不见是图。予临兆民。
懔乎若朽索之驭六马。
为人上者。奈何不敬。
训有之。内作色荒。
外作禽荒。甘酒嗜音。
峻宇雕墙。有一于此。
未或不亡。惟彼陶唐。
有此冀方。今失厥道。
乱其纪纲。乃底灭亡。
明明我祖。万邦之君。
有典有则。贻厥子孙。
关石和钧。王府则有。
荒坠厥绪。覆宗绝祀。
呜呼曷归。予怀之悲。
万姓仇予。予将畴依。
郁陶乎予心。颜厚有忸怩。
弗慎厥德。虽悔可追。

暇豫歌

暇豫之吾吾不如鸟鸟。人皆集于菀。
已独集于枯。

夏人歌

江水沛兮。舟楫败兮。
我王废兮。趣归于薄。
薄亦大兮。四牡跷兮。
六辔沃兮。去不善而从善。
何不乐兮。

相和歌

嗟来桑户乎。嗟来桑户乎。
而已反其真。而我犹为人猗。

徐人歌

延陵季子兮不忘故。
脱千金之剑带丘墓。

杨朱歌

天其弗识。人胡能觉。
匪佑自天。弗孽由人。
我乎汝乎。其弗知呼。
医乎巫乎。其知之乎。

野人歌

既定尔娄猪。盍归吾艾猳。

曳杖歌

泰山其颓乎。
梁木其坏乎。
哲人其萎乎。

邺民歌

邺有贤令兮为史公。
决漳水兮灌邺旁。
终古舄兮生稻梁。

猗嗟

猗嗟昌兮，颀而长兮。
抑若扬兮，美目扬兮。
巧趋跄兮，射则臧兮。
猗嗟名兮，美目清兮。
仪既成兮，终日射侯，
不出正兮，展我甥兮。
猗嗟娈兮，清扬婉兮。

优孟歌

山居耕田苦。难以得食。
起而为吏。身贪鄙者余财。
不顾耻辱。身死家室富。
又恐受赇枉法为奸触大罪。
身死而家灭。贪吏安可为也。
念为廉吏。奉法守职。
竟死不敢为非。廉吏安可为也。

渔父歌

日月昭昭乎浸已驰。与子期乎芦之漪。
日已夕兮予心忧悲。月已驰兮何不渡为。
事浸急兮将奈何。芦中人。
芦中人。岂非穷士乎。

原壤歌

貍首之斑然。执女手之卷然。

越人歌

今夕何夕兮搴洲中流。今日何日兮得与王子同舟。
蒙羞被好兮不訾诟耻。心几烦而不绝兮得知王子。
山有木兮木有枝。心说君兮君不知。

泽门之皙讴

泽门之皙。实兴我役。
邑中之黔。实慰我心。

周秦民歌

讴乎其已乎。苞乎其往归田成子乎。

著

俟我于著乎而，充耳以素乎而，
尚之以琼华乎而。俟我于庭乎而，
充耳以青乎而，尚之以琼莹乎而。
俟我于堂乎而，充耳以黄乎而，
尚之以琼英乎而。

白水诗

浩浩白水。鯈鯈之鱼。
君来召我。我将安居。
国家未立。从我焉如。

白水诗

浩浩者水。育育者鱼。
未有家室。而召我安居。

白云谣

白云在天。山(添氵换阝二换山)自出。
道里悠远。山川间之。
将子无死。尚能复来。

包山谣

禹得金简玉字书。藏洞庭包山湖。

长水童谣

城门当有血。城没陷为湖。

成王冠辞

使王近于民。远于佞。
近于义。啬于时。
惠于财。亲贤使能。

成王冠辞

令月吉日。王始加元服。
去王幼志服袞职。
钦若昊天。六合是式。
率尔祖考。永永无极。

成相杂辞

请成相。世之殃。
愚暗愚暗堕贤良。人主无贤。
如瞽无相何伥伥。请布基。
慎圣人。愚而自专事不治。
主忌苟胜。群臣莫谏必逢灾。
论臣过。反其施。
尊主安国尚贤义。拒谏饰非。
愚而上同国必祸。曷谓罢。
国多私。比周还主党与施。
远贤。近谗。
忠臣蔽塞主势移。曷谓贤。
明君臣。上能尊主爱下民。
主诚听之。天下为一四海宾。
主之孽。谗人达。
贤能遁逃国乃蹷。愚以重愚。
暗以重暗成为桀。世之灾。
妬贤能。飞廉知政任恶来。
卑其志意。大其园囿高其台。
武王怒。师牧野。
纣卒易乡启乃下。武王善之。
封之于宋立其祖。世之衰。
谗人归。比干见刳箕子累。
武王诛之。吕尚招麾殷民怀。
世之祸。恶贤士。
子胥见杀百里徒。穆公得之。
强配五伯六卿施。世之愚。
恶大儒。逆斥不通孔子拘。
展禽三绌。春申道缀基毕输。
请牧基。贤者思。
尧在万世如见之。谗人罔极。
险陂倾侧此之疑。基必施。
辩贤罢。文武之道同伏戏。
由之者治。不由者乱何疑为。
凡成相。辩法方。
至治之极复后王。慎墨季惠。
百家之说诚不祥。治复一。
脩之吉。君子执之心如结。
众人贰之。谗夫弃之形是诘。
水至平。端不倾。
心术如此象圣人。□而有势。
直而用抴必参天。世无王。
穷贤良。暴人刍豢仁人糟糠。
礼乐灭息。圣人隐伏墨术行。
治之经。礼与刑。
君子以脩百姓宁。明德慎罚。
国家既治四海平。治之志。
后势富。君子诚之好以待。
处之敦固。有深藏之能远思。
思乃精。志之荣。
好而一之神以诚。精神相反。
一而不贰为圣人。治之道。
美不老。君子由佼以好。
下以教诲子弟。上以事祖考。
成相竭。辞不蹷。
君子道之顺以达。宗其贤良辩其殃孽□□□。
请成相。道圣王。
尧舜尚贤身辞让。许由善卷。
重义轻利行显明。尧让贤。
以为民。氾利兼爱德施均。
辩治上下。贵贱有等明君臣。
尧授能。舜遇时。
尚贤推德天下治。虽有贤圣。
适不遇世孰知之。尧不德。
舜不辞。妻以二女任以事。
大人哉舜。南面而立万物备。
舜授禹以天下。尚德推贤不失序。
外不避仇。内不阿亲贤者予。
禹劳心力。尧有德。
干戈不用三苗服。举舜甽畝。
任之天下身休息。得后稷。
五谷殖。夔为乐正鸟兽服。
契为司徒。民知孝尊弟有德。
禹有功。抑下鸿。
辟除民害逐共工。北决九河。
通十二渚疏三江。禹傅土。
平天下。躬亲为民行劳苦。
得益皋陶。横革直成为辅。
契玄王。生昭明。
居于砥石迁于商。十有四世乃有天乙是成汤。
天乙汤。论举当。
身让卞随举牟光。□□□□道古贤圣基必张。
□□愿陈辞。世乱恶善不此治。
隐讳疾贤。良由姦诈鲜无灾。
患难哉阪为先圣知不用愚者谋。前车已覆。
后未知更何觉时。不觉悟。
不知苦。迷惑失指易上下。
忠不上达。蒙掩耳目塞门户。
门户塞。大迷惑。
悖乱昏莫不终极。是非反易。
比周期上恶正直。正直恶。
心无度。邪枉辟回失道途。
已无邮人我独自美岂无故。不知戒。
后必有恨后遂过不肯悔。谗夫多进。
反复言语生诈态。人之态。
不如备。争宠疾贤利恶忌。
妬功毁贤。下敛党与上蔽匿。
上壅蔽。失辅势。
任用谗夫不能制。郭公长父之难。
厉王流于彘。周幽厉。
所以败。不听规谏忠是害。
嗟我何人。独不遇时当乱世。
欲对衷言不从。恐为子胥身离凶。
进谏不听。刭而独鹿弃之江。
观往事。以自戒。
治乱是非亦可识。□□□□托于成相以喻意。
请成相。言治方。
君论有五约以明。君谨守之。
下皆平正国乃昌。臣下职。
莫游食。务本节用財无极。
事业听上。莫得相使一民力。
守其职。足衣食。
厚薄有等明爵服。利往卬上。
莫得擅与孰私得。君法明。
论有常。表仪既设民知方。
进退有律。莫得贵贱孰私王。
君法仪。禁不为。
莫不说教名不移。脩之者荣。
离之者辱孰它师。刑称陈。
守其银。下不得用轻私门。
罪祸有律。莫得轻重威不分。
请牧祺。用有基。
主好论议必善谋。五听循领。
莫不理续主执持。听之经。
明其请。参伍明谨施赏刑。
显者必得隐者复显民反诚。言有节。
稽其实。信诞以分赏罚必。
下不欺上。皆以情言明若日。
上通利。隐远至。
观法不法见不视。耳目既显。
吏敬法令莫敢恣。君教出。
行有律。吏谨将之无敌铍滑。
下不私请。各以所宜舍巧拙。
臣谨脩。君制变。
公察善思论不乱。以治天下。
后世法之成律贯。

楚人谣

楚虽三户。亡秦必楚。

楚童谣

楚王渡江得萍实。大如斗。
赤如日。剖而食之甜如蜜。

祠田辞

荷此长耜。耕彼南亩。
四海俱有。

祷雨辞

政不节与。使民疾与。
何以不雨至斯极也。宫室崇与。
妇谒盛与。何以不雨至斯极也。
苞苴行与。谗夫兴与。
何以不雨至斯极也。

攻狄谣

大冠若修剑拄颐。
攻狄不能下。垒于梧丘。

恭世子诵

贞之无报也。孰是人斯。
而有斯臭也。贞为不听。
信为不诚。国斯无刑。
媮居幸生。不更厥贞。
大命其倾。威兮怀兮。
各聚尔有。以待所归兮。
猗兮违兮。心之哀兮。
岁之二七。其靡有徵兮。
若翟公子。吾是之依兮。
镇抚国家。为王妃兮。

嘏辞

皇尸命工祝。承致多福无疆。
于女孝孙。来女孝孙。
使女受禄于天。宜稼于田。
眉寿万年。笏替引之。

管子引古言

墙有耳。伏寇在侧。

管子引逸诗

鸿鸿将将。

佹诗

天地易位，四时易乡。
列星陨坠。旦暮晦盲。
幽暗登昭。日月下藏。
公正无私。反见纵横。
志爱公利。得楼疏堂。
无私罪人。憼革二兵。
道德纯备。谗口将将。
仁人绌约。敖暴擅强。
天下幽险。失世英龟龙为蝘蜓。
鸱枭为凤凰。比干见刳。
孔子拘匡。昭昭乎其知之明也。
郁郁乎其遇时之不祥也。拂乎其欲礼义之大行也。
暗乎天下之晦盲也。皓天不复。
忧无疆也。千秋必反。
古之常也。弟子勉学。
天不忘也。圣人共手。
时几将矣。念彼远方。
何其塞矣。仁人绌约。
暴人衍矣。忠臣危殆。
谗人般矣。琁玉瑶珠。
不知佩也。杂布与锦。
不知异也。闾娵子奢。
莫之媒也。嫫母力父。
是之喜也。以盲为明。
以聋为聪。以危为安。
以吉为凶。呜呼上天。
曷维其同。

鬼谷子引古语

女爱不蔽席。男欢不尽轮。

国语引人言

兄弟谗阋。侮人百里。
兵在其颈。佐雝者尝焉。
佐斗者伤焉。祸不好不能为祸。

韩非子引鄙谚

长袖善舞。多财善贾。
莫众而迷。傭自卖。
哀而不售。士自誉。
辨而不信。

韩非子引古谚

为政若沐也。虽有弃发之费而有长发之利也。

韩非子引古语

奔车之上无仲尼。覆舟之下无伯夷。

韩非子引先圣谚

不踬于山。而踬于垤。
规有摩而水有波。
我欲更之。无奈之何。

汉书引逸诗

四牡翼翼。以征不服。
亲省边陲。用事所极。
九变复贯。知言之选。

后汉书引逸诗

皎皎练丝。在所染之。

狐援辞

先出也衣絺紵。后出也满囹圄。
吾今见民之洋洋然。东走而不知所处。
有人自南方来。鮒入而(左鱼右见)居。
使人之朝草国为墟。殷有比干。
吴有子胥。齐有狐援。
己不用若言。又斮之东闾。
每斮者经吾参夫二子者乎。

黄泽谣

黄之池。其马歕沙。
皇人威仪。黄之泽。
其马歕玉。皇人受縠。

浑良夫譟

登此昆吾之虚。绵绵生之瓜。
余为浑良夫。叫天无辜。

集韵引逸诗

佞人如(左虫右犀)。

祭辞

皇皇上天。照临下土。
集地之灵。降甘风雨。
各得其所。庶物群生。
各得其所。靡今靡古。
维予一人某敬拜皇天之祜。薄薄之土。
承天之神。兴甘风雨。
庶卉百物。莫不茂者。
既安且宁。维予一人某敬拜下土之灵。
维某年某月上日。明光于上下。
勤施于四方。旁作穆穆。
惟予一人某敬拜迎于郊。
以正月朔日迎日于东郊。

祭侯辞

嗟尔不宁侯。为尔不朝于王所。
故亢而射女。强食尔食。
曾孙侯氏百福。

祭侯辞

惟若宁侯。毋或若女不宁侯。
不属于王所。故抗而射女。
强饮强食。诒尔曾孙。
诸侯百福。

家语引逸诗

皇皇上天。其命不忒。
天之以善。心报其德。

峤诗

何自南极。至于北极。
绝境越国。弗愁道远。

金楼子引古语

宁得一把五加。不用金玉满车。
宁得一斤地榆。不用明月宝珠。

金楼子引殷纣时语

车行酒。骑行炙。
百二十日为一夜。

晋儿谣

恭太子更葬兮后十四年晋亦不昌。昌乃在其兄。

晋书引逸诗

羽觞随波。

康衢谣

立我烝民。莫匪尔极。
不识不知。顺帝之则。

孔丛子引遗谚

尧舜千钟。孔子百觚。
子路嗑嗑。尚饮十榼。

孔子家语引里语

相马以舆。相士以居。

孔子诵

麛裘面鞞。投之无戾。
鞞之麛裘。投之无邮。
袞衣章甫。实获我所。
章甫袞衣。惠我无私。

蜡辞

土反其宅。水归其壑。
昆虫勿作。草木归其宅。

骊驹诗

骊驹在门。仆夫具存。
骊驹在路。仆夫整驾。

貍首诗

曾孙侯氏。四正具举。
大夫君子。凡以庶士。
小大莫处。御于君所。
以燕以射。则燕则誉。

礼记引南人言

人而无恒。不可以为卜筮。

礼记引谚

人莫知其子之恶。莫知其苗之硕。

礼记引逸诗

昔吾有先正。其言明且清。
国家以宁。都邑以成。
庶民以生。谁能秉国成。
不自为政。卒劳百姓。
相彼盍旦。尚犹患之。

列子引古语

生相怜。死相捐。
人不婚宦。情欲失半。
人不衣食。君臣道息。

列子引逸诗

良弓之子。必先为箕。
良冶之子。必先为裘。

列子引周谚

田父可坐杀。

六韬引谚

天下攘攘。皆为利往。
天下熙熙。皆为利来。

鲁连子引谚

百足之虫。三断不蹶。
心诚怜。白发玄。
情不怡。艳色媸。

鲁童谣

天将大雨。商羊鼓舞。

吕氏春秋引鄙谚

居者无载。行者无埋。
黄金累千。不如一贤。

吕氏春秋引逸诗

将欲毁之。必重累之。
将欲踣之。心高举之。
君君子则正。以行其德。
君贱人则宽。以尽其力。
唯则定国。

论语引南人言

人而无恒。不可以作巫医。

孟子引齐人言

虽有智能。不如乘势。
虽有鎡基。不如待时。

孟子引夏谚

吾王不游。吾何以休。
吾王不豫。吾何以助。
一游一豫。为诸侯度。

墨子引古语

唇亡则齿寒。谋而不得。
则以往知来。君子不镜于水而镜于人。
镜于水见面之容。镜于人则知吉与凶。

墨子引逸诗

必择所堪。必谨所堪。
鱼水不务。陆将何及。

墨子引周诗

王道荡荡。不偏不党。
王道平平。不党不偏。

穆天子谣

予归东土。和治诸夏。
万民平均。吾顾见女。
比及三年。将复而野。

辔之柔矣诗

马之刚矣。辔之柔矣。
马亦不刚。辔亦不柔。
志气麃麃。取与不疑。

齐人颂

天口骈。谈天衍。
雕龙奭。炙毂过髡。

祈招诗

祈招之愔愔。式昭德音。
思我五度。式如玉。
式如玉。形民之力。
而无醉饱之心。

秦人谣

天帝醉秦暴。金误陨石坠。

秦世谣

秦始皇。何彊梁。
开吾户。据吾床。
饮吾酒。唾吾浆。
飧吾饭。以为粮。
张吾弓。射东墙。
前至沙丘当灭亡。

鸲鹆谣

鸲之鹆之。公出辱之。
鸲鹆之羽。公在外野。
往馈之马。鸲鹆跦跦。
公在干侯。徵褰与襦。
鸲鹆之巢。远哉遥遥。
裯父丧劳。宋父以骄。
鸲鹆鸲鹆。往歌来哭。

禳田辞

瓯窭满篝。污邪满车。
五谷蕃熟。穰穰满家。

商子引谚

蠹众而木折。隙大而墙坏。

商子引语

愚者暗于成事。智者见于未萌。

慎子引谚

不聪不明。不能为王。
不瞽不聋。不能为公。

诗

上天弗恤。夏命其卒。

诗

大隧之中。其乐也融融。
大隧之外。其乐也洩洩。

石鼓诗

我车既攻。我马既同。
我车既好。我马既(左马右阜)。
君子爰猎。爰猎爰游。
麀鹿速速。君子之求。
弯弯卤弓。弓兹以时。
我驱其畤。其来趩趩。
(左走右害口换罒心)(左走右害口换罒心)炱炱。即御即时。
麀鹿趚趚。其来大垐。
我驱其朴。其来(左走右卖)(左走右卖)。
射其(左豕右肩)属。

石鼓诗

汧繄泛泛。烝彼淖渊。
鰋鲤处之。君子渔之。
漫漫有鲨。其游(左走右散)(左走右散)。
白鱼(左帛右樂)(左帛右樂)。其菹底鲜。
黄白其鳊。有鲋有白。
其翊孔庶。脔之(上负中比下决去冫)(上负中比下决去冫)。
洋洋(左走右专)(左走右专)。其鱼惟何。
惟鱮惟鲤。何以糸(上士冖下缶木)之。
惟杨及柳。

石鼓诗

田车孔安。鋚勒駻駻。
六师既简。左骖旛旛。
右骖騝騝。我以隮于原。
我戎止陆。宫车其写。
秀弓时射。麋豕孔庶。
麀鹿雉兔。其原有迪。
其戎奔奔。大车出洛。
亚兽白泽。我执而勿射。
多庶(左走右乐)(左走右乐)。君子迺乐。

石鼓诗

帅彼銮车。忽速填如。
秀弓孔硕。彤矢镞镞。
四马其写。六辔沃若。
徒骈孔庶。廓骑宣博。
酋车载行。如徒如章。
原隰阴阳。
趍趍六马。射之簇簇。
有朤貙如虎。
兽鹿如兕。怡尔多贤。
迧禽奉雉。我免允异。

石鼓诗

我来自东。零雨奔流逆涌。
盈盈汁隰。君子既涉。
我马流汧。汧繄洎凄。
丞土。驾言西归。
舫舟自廓。徒骈趠趠。
惟舟以行。或阴或阳。
极深以户。出于水一方。
烝徒遑止。其奔我以阻其乃事。

石鼓诗

徒我啴啴然。而师旅填然。
会同又绎。以左戎障。
弓矢孔庶。滔滔是炽。
射夫写矢。具夺举(上此下手)。
其徒肝来。或群或友。
悉率左右。燕乐天子。
来嗣王始。振振复古。
我来攸止。

石鼓诗

我水既净。我道既平。
我行既止。嘉树则里。
天子永宁。日惟丙申。
旭旭杲杲。我其旁导。
乘马既迧。(左秃右攵)夏康康。

史记引谚

死者复生。生者不愧。
蓬生麻中。不扶自直。
白沙在泥。与之皆黑。
力则任鄙。智则樗里。

史记引逸诗

得人者兴。失人者崩。

史记引语

狡兔死。良狗烹。
高鸟尽。良弓藏。
敌国破。谋臣亡。

书后赋诗

宝珍隋珠。不知佩兮。
袆衣与丝。不知异兮。
闾姝子奢。莫之媒兮。
嫫母求之。又甚喜之兮。
以瞽为明。以聋为聪。
以是为非。以吉为凶。
呜呼上天。曷惟其同。

说苑引逸诗

绵绵之葛。在于旷野。
良工得之。以为絺紵。
良工不得。枯死于野。

泗上谣

称乐太早绝鼎系。

童谣

阿房阿房亡始皇。

童谣

吴王出游观震湖。龙威丈人名隐居。
北上包山入灵墟。乃造洞庭窃禹书。
天帝大文不可舒。此文长传六百初。
今强取出丧国庐。

投壶辞

有酒如淮。有肉如坻。
寡君中此。为诸侯师。
有酒如渑。有肉如陵。
寡君中此。与君代兴。

土冠辞

令月吉日。始加元服。
弃尔幼志。顺尔成德。
寿考惟祺。介尔景福。
吉月令辰。乃申尔服。
敬尔威仪。淑慎尔德。
眉寿万年。永受胡福。
以岁之正。以月之令。
咸加尔服。兄弟具在。
以成厥德。黄耇无疆。
受天之庆。甘醴惟厚。
嘉荐令芳。拜受祭之。
以定尔祥。承天之休。
寿考不忘。旨酒既清。
嘉荐禀时。始加元服。
兄弟具来。孝友时格。
永乃保之。旨酒既清。
嘉荐伊脯。乃申尔服。
礼仪有序。祭此嘉爵。
承天之祜。旨酒令芳。
笾豆有楚。咸加尔服。
肴升折沮。承天之庆。
受福无疆。礼仪既备。
令月吉日。昭告尔字。
爰字孔嘉。髦士攸宜。
宜之于假。永受保之。

为士卒倡

无可往矣。宗庙亡矣。
魂魄丧矣。归保党矣。

尉缭子引谚

千金不死。百金不刑。

无射诗

国诚宁矣。远人来观。
脩义经矣。好乐无荒。

西王母吟

租彼西土。爰居其野。
虎豹为群。于鹊与处。
嘉命不迁。我惟帝女。
彼何世民。又将去予。
吹笙鼓簧中心翱翔。
世民之子。惟天之望。

新书引周谚

君子重袭。小人无由入。
正人十倍。邪辟无由来。
囊漏贮中。

荀子引古言

衣与缪与。不女聊。

荀子引民语

欲富乎。忍耻矣。
倾绝矣。故旧矣。
与义分背矣。

荀子引逸诗

如霜雪之将将。如日月之光明。
国有大命。不可以告人。
妨其躬身。凤凰秋秋。
其翼若干。其声若箫。
有凤有凰。乐帝之心。
长夜慢兮。永思骞兮。
太古之不慢兮。礼义之不愆兮。
何恤人之言兮。涓涓源水。
不壅不塞。毂既破碎。
乃大其辐。事以败矣。
乃重太息。墨以为明。
狐狸而苍。

荀子引语

流丸止于瓯臾。流言止于知者。
浅不可与测深。愚不足与谋知。
坎井之龟。不可与语东海之乐。

晏子引谚语

鼠社不可熏。

晏子引语

言发于尔。不可止于远。
行存于身。不可掩于众。

有炎氏颂

听之不闻其声。视之不见其形。
充满天地。苞裹六极。

舆人诵

佞之见佞。果丧其田。
诈之见诈。果丧其赂。
得国而狃。终逢其咎。
丧田不惩。祸乱其兴。

舆人诵

原田每每。舍其旧而新是谋。

战国策引鄙语

见兔而顾犬。未为晚也。
亡羊而补牢。未为迟也。
借车者驰之。借衣者被之。
宁为鸡口。无为牛后。

战国策引谚

见君之乘下之。见杖起之。
以书为御者。不尽马之情。
以古制今者。不达事之变。
厚者不损人以自益。仁者不危躯以要名。

战国策引逸诗

行百里者。半于九十。
大武远宅不涉。木实繁者披其枝。
披其者伤其心。大其都者危其君。
尊其臣者卑其主。树德莫如滋。
除害莫如尽。

战国策引语

战胜而国危者。物不断也。
功大而权轻者。地不入也。
骐骥之衰也。驽马先之。
孟贲之倦也。女子胜之。
厉疾怜王。强者善。
弱者不能自守。仁不轻绝。
智不轻怨。

招诗

畜君何尤。

赵民谣

赵为号。秦为笑。
以为不信。视地之生毛。

支诗

天之所支。不可坏也。
其所坏亦不可支也。

周礼注引逸诗

敕尔瞽。率尔众工。
奏尔悲诵。肃肃雝雝。
无怠无凶。

周宣王时童谣

檿弧箕服。实亡周国。

朱儒诵

臧之狐裘。败我于狐骀。
我君小子。朱儒是使。
朱儒朱儒。朱使我败于邾。

妆台记序引春秋时谚

夏姬得道。鸡皮三少。

庄子引野语

闻道百以为莫已若。众人重利。
廉士重名。贤士尚志。
圣人贵精。

子产诵

取我衣冠而褚之。
取我田畴而伍之。
孰杀子产。我其与之。
我有子弟。子产诲之。
我有田畴。子产殖之。
子产而死。谁其嗣之。

邹子引古语

截趾适屦。孰云其愚。
何与斯人。追欲丧躯。

左传引古人言

心则不竞。何惮于病。
畏首畏尾。身其余几。
虽鞭之长。不及马腹。
杀老牛莫之敢尸。挈缾之知。
守不假器。鹿死不择音。

左传引上国言

不索何获。

左传引谚

心苟无瑕。何恤乎无家。
辅车相倚。唇亡齿寒。
高下在心。川泽纳污。
山薮藏疾。瑾瑜匿瑕。
国君含垢。民之多幸。
国之不幸。非宅是卜。
惟怜是卜。狼子野心。
老将知而耄及之。臣一主二。
无过乱门。室于怒市于色。
唯食忘忧。民保于信。

左传引逸诗

翘翘车乘。招我以弓。
岂不欲往。畏我友朋。
我无所监。夏后及商。
用乱之故。民卒流亡。
俟河之清。人寿几何。
兆云询多。职竞作罗。
虽有丝麻。无弃管蒯。
虽有姬姜。无弃蕉萃。
凡百君子。莫不代匮。
周道挺挺。我心扃扃。
讲事不令。集人来定。
礼义不愆。何恤于人言。
淑慎尔止。无载尔伪。

左传引周谚

山有木工则度之。
宾有礼主则择之。
匹夫无罪。怀璧其罪。

