孙楚全集


孙楚(？～293)，西晋诗人。字子荆。太原中都(今山西平遥西北)人。史称其“才藻卓绝，爽迈不群”。魏末，孙楚已40多岁，才入仕为镇东将军石苞的参军，后为晋扶风王司马骏征西参军，晋惠帝初为冯翊太守。死时大约70多岁。《孙楚集》据《隋书·经籍志》载，凡12卷，今佚。明人张溥《汉魏六朝百三家集》中辑有《孙冯翌集》。

--------------------------------------------------------------------------------

答弘农故吏民诗 

昔我先侯。迈德垂化。康哉之咏。实由良佐。惟余忝辱。弗克负荷。每历贵邦。仰瞻泰华。追慕先轨。感想哀嗟。诜诜臣故。爰及羣士。皓首老成。率彼邑里。阐崇高义。长幼以齿。 

除妇服诗 
 
时迈不停。日月电流。神爽登遐。忽已一周。礼制有叙。告除灵丘。临祠感痛。中心若抽。 

太仆座上诗 
 
朝钦厥庸。出尹京畿。回受太仆。四牡騑騑。绿耳盈箱。翠华葳蕤。勋齐庭实。增国之晖。 

会王侍中座上诗 
 
显允君子。时惟英邵。玄貂左移。华蝉增曜。 

祖道诗 
 
仰天惟龙。御地以骥。利有攸往。不期而至。 

征西官属送于陟阳候作诗 
 
晨风飘歧路。零雨被秋草。倾城远追送。饯我千里道。三命皆有极。咄嗟安可保。莫大于殇子。彭聃犹为夭。吉凶如纠纆。忧喜相纷绕。天地为我垆。万物一何小。达人垂大观。诫此苦不早。乖离即长衢。惆怅盈怀抱。孰能察其心。鉴之以苍昊。齐契在今朝。守之与偕老。 

之冯翊祖道诗 
 
举翮抚三秦。抗我千里目。念当隔山河。执觞怀惨毒。 

出歌 
 
茱萸出芳树颠。鲤鱼出洛水泉。白盐出河东。美豉出鲁渊。姜桂茶荈出巴蜀。椒橘木兰出高山。蓼苏出沟渠。精{稩月=廾}出中田。 


--------------------------------------------------------------------------------
