陈亮词全集 

--------------------------------------------------------------------------------

水调歌头　送章德茂大卿使虏
不见南师久，谩说北群空。当场只手，毕竟还我万夫雄。自笑堂堂汉使，得似洋洋河水，依旧只流东。且复穹庐拜，会向藁街逢。
尧之都，舜之壤，禹之封。於中应有，一个半个耻臣戎。万里腥膻如许，千古英灵安在，磅礴几时通。胡运何须问，赫日自当中。

念奴娇　至金陵
江南春色，算来是、多少胜游清赏。妖冶廉纤，只做得，飞鸟向人偎傍。地辟天开，精神朗慧，到底还京样。人家小语，一声声近清唱。
因念旧日山城，个人如画，已作中州想。郑禹笑人无限也，冷落不堪惆怅。秋水双明，高山一弄，著我些悲壮。南徐好住，片帆有分来往。

贺新郎　同刘元实唐与正陪叶丞相饮
修竹更深处。映帘栊、清阴障日，坐来无暑。水激泠泠如何许。跳碎危栏玉树。都不系、人间朝暮。东阁少年今老矣，况樽中有酒嫌推去。犹著我，名流语。
大家绿野陪容与。算等闲、过了薰风，又还商素。手弄柔条人健否，犹忆当时雅趣。恩未报、恐成辜负。举目江河休感涕，念有君如此何愁虏。歌未罢，谁来舞。

满江红　怀韩子师尚书
曾洗乾坤，问何事、雄图顿屈。试著眼、阶除当下，又添英物。北向争衡幽愤在，南来遗恨狂酋失。算凄凉部曲几人存，三之一。
诸老尽，郎君出。恩未报，家何恤。念横飞直上，有时还戢。笑我只知存饱暖，感君元不论阶级。休更上百尺旧家楼，尘侵帙。

桂枝香　观木樨有感寄吕郎中
天高气肃。正月色分明，秋容新沐。桂子初收，三十六宫都足。不辞散落人间去，怕群花、自嫌凡俗。向他秋晚，唤回春意，几曾幽独。
是天上、馀香胜馥。怪一树香风，十里相续。坐对花旁，但见色浮金粟。芙蓉只解添秋思，况东篱、凄凉黄菊。入时太浅，背时太远，爱寻高躅。

三部乐　七月送丘宗卿使虏
小屈穹庐，但二满三平，共劳均佚。人中龙虎，本为明时而出。只合是、端坐王朝，看指挥整办，扫荡飘忽。也持汉节，聊过旧家宫室。
西风又还带暑，把征衫著上，有时披拂。休将看花泪眼，闻弦□骨。对遗民、有如皎日。行万里、依然故物。入奏几策，天下里、终定于一。

水调歌头　癸卯九月十五日寿朱元晦
人物从来少，篱菊为谁黄。去年今日，倚楼还是听行藏。未觉霜风无赖，好在月华如水，心事楚天长。讲论参洙泗，杯酒到虞唐。
人未醉，歌宛转，兴悠扬。太平胸次，笑他磊磈欲成狂。且向武夷深处，坐对云烟开敛，逸思入微茫。我欲为君寿，何许得新腔。

念奴娇　登多景楼
危楼还望，叹此意、今古几人曾会。鬼设神施，浑认作、天限南疆北界。一水横陈，连岗三面，做出争雄势。六朝何事，只成门户私计。
因笑王谢诸人，登高怀远，也学英雄涕。凭却长江管不到，河洛腥膻无际。正好长驱，不须反顾，寻取中流誓。小儿破贼，势成宁问疆场。

贺新郎　寄辛幼安和见怀韵
老去凭谁说。看几番、神奇臭腐，夏裘冬葛。父老长安今馀几，后死无仇可雪。犹未燥、当时生发。二十五弦多少恨，算世间、那有平分月。胡妇弄，汉宫瑟。
树犹如此堪重别。只使君、从来与我，话头多合。行矣置之无足问，谁换妍皮痴骨。但莫使、伯牙弦绝。九转丹砂牢拾取，管精金、只是寻常。龙共虎，应声裂。

瑞云浓慢　六月十一日寿罗春伯
蔗浆酪粉，玉壶冰醑，朝罢更闻宣赐。去天咫尺，下拜再三，幸今有母可遗。年年此日，共道月入怀中最贵。向暑天，正风云会遇，有恁嘉瑞。
鹤冲霄，鱼得水。一超便、直入神仙地。植根江表，开拓两河，做得黑头公未。骑鲸赤手，问如何、长鞭尺棰。向来王谢风流，只今管是。

阮郎归　重午寿外舅
波光渺渺浸晴陂。有亭湖岸西。芰荷香拂柳丝垂。升堂献寿卮。
红约腕，绿侵衣。愿祝届期颐。花间妙语欲无诗。一年歌一词。

祝英台近　六月十一日送叶正则如江陵
驾扁舟，冲剧暑。千里江上去。夜宿晨兴，一一旧时路。百年忘了旬头，被人馋破，故纸里、是争雄处。
怎生诉。欲待细与分疏，其如有凭据。包裹生鱼，活底怎遭遇。相逢樽酒何时，征衫容易，君去也、自家须住。

蝶恋花　甲辰寿元晦
手捻黄花还自笑。笑比渊明，莫也归来早。随世功名浑草草。五湖却共繁华老。
冷淡家生冤得道。旖旎妖娆，春梦如今觉。管个岁华须到了。此花之后花应少。

水调歌头　和吴允成游灵洞韵
人爱新来景，龙认旧时湫。不论三伏，小住便觉凛生秋。我自醉眠其上，任是水流其下，湍激若为收。世事如斯去，不去为谁留。
本无心，随所寓，触虚舟。东山始末，且向灵洞与沈浮。料得神仙窟穴，争似提封万里，大小几琉球。但有君才具，何用问时流。

念奴娇　送戴少望参选
西风带暑，又还是、长途利牵名役。我已无心，君因甚，更把青衫为客。邂逅卑飞，几时高举，不露真消息。大家行处，到头须管行得。
何处寻取狂徒，可能著意，更问渠侬骨。天上人间，最好是、闹里一般岑寂。瀛海无波，玉堂有路，稳著青霄翼。归来何事，眼光依旧生碧。

卜算子　九月十八日寿徐子才
悄静菊花天，洗尽梧桐雨。倍九周遭烂漫开，祝寿当头取。
顶戴御袍黄，叠秀金棱吐。仙种花容晚节香，人愿争先睹。

贺新郎　酬辛幼安再用韵见寄
离乱从头说。爱吾民、金缯不爱，蔓藤累葛。壮气尽消人脆好，冠盖阴山观雪。亏杀我、一星星发。涕出女吴成倒转，问鲁为齐弱何年月。丘也幸，由之瑟。
斩新换出旗麾别。把当时、一桩大义，拆开收合。据地一呼吾往矣，万里摇肢动骨。这话霸、又成痴绝。天地洪炉谁扇□，算于中、安得长坚铁。淝水破，关东裂。

垂丝钓　九月七日自寿
菊花细雨。萧萧红蓼汀渚。景物渐幽，风致如许。秋未暮。又值吾初度。
看天宇。正澄清欲往，登高未也，红尘当面飞舞。几人吊古。乌帽牢收取。短发还羞觑。遐寿身、近五云深处。

彩凤飞　十月十六日寿钱伯
同人立玉，天如水，特地如何撰。海南沈烧著，欲寒犹暖。算从头，有多少、厚德阴功，人家上，一一旧时香案。煞经惯。
小驻吾州才尔，依然欢声满。莫也教、公子王孙眼见。这些儿、颖脱处，高出书卷。经纶自入手，不了判断。

鹧鸪天　怀王道甫
落魄行歌记昔游。头颅如许尚何求。心肝吐尽无馀事，口腹安然岂远谋。
才怕暑，又伤秋。天涯梦断有书不。大都眼孔新来浅，羡尔微官作计周。

谒金门　送徐子宜如新安
新雨足。洗尽山城袢褥。见说好峰三十六。峰峰如立玉。
四海英游追逐。事业相时伸缩。入境德星须做福。只愁金诏趣。

天仙子　七月十五日寿内
一夜秋光先著柳。暑力平明羞失守。西风不放入帘帏，饶永昼。沈烟透。半月十朝秋定否。
指点芙蕖凝伫久。高处成莲深处藕。百年长共月团圆，女进男，酒称寿。一点浮云人似旧。

水调歌头　和赵用锡
事业随人品，今古几麾旌。向来谋国，万事尽出汝书生。安识鲲鹏变化，九万里风在下，如许上南溟。斥鷃旁边笑，河汉一头倾。
叹世间，多少恨，几时平。霸图消歇，大家创见又成惊。邂逅汉家龙种，正尔乌纱白纻，驰鹜觉身轻。樽酒从渠说，双眼为谁明。

洞仙歌　丁未寿朱元晦
秋容一洗，不受凡尘涴。许大乾坤这回大。向上头，些子是雕鹗抟空，篱底下，只有黄花几朵。
骑鲸汗漫，那得人同坐。赤手丹心扑不破。问唐虞、禹汤文武，多少功名，犹自是、一点浮云铲过。且烧却、一瓣海南沈，任拈取，千年陆沈奇货。

祝英台近　九月一日寿俞德载
嫩寒天，金气雨，揽断一秋事。仝样霏微，还作小晴意。世间万宝都成，些儿无欠，只待与、黄花为地。
好招致。对此郁郁葱葱，新篘未成醉。翻手为云，造物等儿戏，也知富贵来时，一班呈露，便做出人中祥瑞。

踏莎行　怀叶八十推官
书册如仇，旧游浑讳。有怀不断人应异。千山上去梦魂轻，片帆似下蛮溪水。
已共酒杯，长坚海誓。见君忽忘花前醉。从来解事苦无多，不知解到毫芒未。

南乡子　谢永嘉诸友相饯
人物满东瓯。别我江心识俊游。北尽平芜南似画，中流。谁系龙骧万斛舟。
去去几时休。犹自潮来更上头。醉墨淋漓人感旧，离愁。一夜西风似夏不。

三部乐　七月廿六日寿王道甫
入脚西风，渐去去来来，早三之一。春花无数，毕竟何如秋实。不须待、名品如麻，试为君屈指，是谁层出。十朝半月，争看抟空霜鹘。
从来别真共假，任盘根错节，更饶仓卒。还他济时好手，封侯奇骨。没些儿、蹒姗勃窣。也不是、峥嵘突兀。百二十岁，管做彻、元分人物。

贺新郎　怀辛幼安用前韵
话杀浑闲说。不成教、齐民也解，为伊为葛。樽酒相逢成二老，却忆去年风雪。新著了、几茎华发。百世寻人犹接踵，叹只今两地三人月。写旧恨，向谁瑟。
男儿何用伤离别。况古来、几番际会，风从云合。千里情亲长晤对，妙体本心次骨。卧百尺、高楼斗绝。天下适安耕且老，看买犁卖剑平家铁。壮士泪，肺肝裂。

点绛唇　咏梅
月一夜相思，水边清浅横枝瘦。小窗如昼。情共香俱透。
清入梦魂，千里人长久。君知否。雨僝云僽。格调还依旧。

又
圣节电绕璇枢，此时昌运生真主。庆联簪组。喜气生绵宇。
宴启需云，湛露恩均布。锵韶濩。凤歌鸾舞。玉斝飞香醑。

又
碧落蟠桃，春风种在琼瑶苑。几回花绽。一子千年见。
香染丹霞，摘向流虹旦。深深愿。万年天算。玉颗常来献。

又
烟雨楼台，晓来独上无滋味。落花流水。掩映渔樵市。
酒圣诗狂，只遣愁无计。频凝睇。问人天际。曾见归舟未。

南歌子
池草抽新碧，山桃褪小红。寻春闲过小园东。春在乱花深处、鸟声中。
游蹬归敲月，春衫醉舞风。谁家三弄学元戎。吹起闲愁、容易上眉峰。

好事近
篱菊吐寒花，香弄小园秋色。携手画阑西畔，忆去年同摘。
小亭依旧锁西风，往事已无迹。懒向碧云深处，问征鸿消息。

又
横玉叫清宵，帘外月侵残烛。人在画楼高处，倚阑干几曲。
穿云裂石韵悠扬，风细断还续。惊落小梅香粉，点一庭苔绿。

又　咏梅
的皪两三枝，点破暮烟苍碧。好在屋檐斜入，傍玉奴横笛。
月华如水过林塘，花阴弄苔石。欲向梦中飞蝶，恐幽香难觅。

浣溪沙
小雨翻花落画檐。兰堂香注酒重添。花枝能语出朱帘。
缓步金莲移小小，持杯玉笋露纤纤。此时谁不醉厌厌。

采桑子
桃花已作东风笑，小蕊嫣然。春色暄妍。缓步烟霞到洞天。
一杯满泻蒲桃绿，且共留连。醉倒花前。也占红香影里眠。

朝中措
蓼花风淡水云纤。倚阁卷重帘。索寞败荷翠减，萧疏晚□红添。
魂销天末，眉横远岫，斜挂新蟾。谁信故人千里，此时却到眉尖。

柳梢青
柳丝烟织。掩映小池，鳞鳞波碧。几片飞花，半檐残雨，长亭愁寂。
凭高望断江南，怅千里、疏烟淡日。斗草风流，弄梅情分，教人思忆。

浪淘沙
霞尾卷轻绡。柳外风摇。断虹低系碧山腰。古往今来离别地，烟水迢迢。
归雁下平桥。目断魂销。夕阳无限满江皋。杨柳杏花相对晚，各自无聊。

又
梅院落晓风酸。春入西园。芳英吹破玉阑干。墙外红尘飞不到，彻骨清寒。
清浅小堤湾。瘦竹团栾。水光疏影有无间。仿佛浣沙溪上见，波面云鬟。

小重山
碧幕霞绡一缕红。槐枝啼宿鸟，冷烟浓。小楼愁倚画阑东。黄昏月，一笛碧云风。
往事已成空。梦魂飞不到，楚王宫。翠绡和泪暗偷封。江南阔，无处觅征鸿。

转调踏莎行　上巳道中作
洛浦尘生，巫山梦断。旗亭烟草里，春深浅。梨花落尽，酴醿又绽。天气也似，寻常庭院。
向晚情怀，十分恼乱。水边佳丽地，近前细看。娉婷笑语，流觞美满。意思不到，夕阳孤馆。

品令　咏雪梅
潇洒林塘暮。正迤逦、香风度。一番天气，又添作琼枝玉树。粉蝶无踪，疑在落花深处。深沈庭院，也卷起、重帘否。十分春色，依约见了，水村竹坞。怎向江南，更说杏花烟雨。

最高楼　咏梅
春乍透，香早暗偷传。深院落，斗清妍。紫檀枝似流苏带，黄金须胜辟寒钿。更朝朝，琼树好，笑当年。
花不向沈香亭上看。树不著唐昌宫里玩。衣带水，隔风烟。铅华不御凌波处，蛾眉淡扫至尊前。管如今，浑似了，更堪怜。

青玉案
武陵溪上桃花路。见征骑、匆匆去。嘶入斜阳芳草渡。读书窗下，弹琴石上，留得销魂处。
落花冉冉春将暮。空写池塘梦中句。黄犬书来何日许。辋川轻舸，杜陵尊酒，半夜灯前雨。

诉衷情
独凭江槛思悠悠。斜日堕林邱。鸳鸯属玉飞处，急桨荡轻舟。
红蓼岸，白苹洲。夜来秋。数声渔父，一曲水仙，歌断还愁。

南乡子
风雨满苹洲。绣阁银屏一夜秋。当日袜尘何处去，溪楼。怎对烟波不泪流。
天际目归舟。浪卷涛翻一叶浮。也似我侬魂不定，悠悠。宋玉方悲庾信愁。

一丛花　溪堂玩月作
冰轮斜辗镜天长。江练隐寒光。危阑醉倚人如画，隔烟村、何处鸣桹。乌鹊倦栖，鱼龙惊起，星斗挂垂杨。
芦花千顷水微茫。秋色满江乡。楼台恍似游仙梦，又疑是、洛浦潇湘。风露浩然，山河影转，今古照凄凉。

清平乐　秋晚，伯成兄往龙兴山中，意其登山临水，不无闺房之思，作此词恼之
银屏绣阁。不道鲛绡薄。嘶骑匆匆尘漠漠。还过夕阳村落。
乱山千叠无情。今宵遮断愁人。两处香消梦觉，一般晓月秋声。

渔家傲　重阳日作
漠漠平沙初落雁。黄花浊酒情何限。红日渐低秋渐晚。听客劝。金荷莫诉真珠满。
坐上少年差气岸。题诗落帽从来惯。戏马龙山当日燕。真奇观。尊前未觉风流远。

丑奴儿　咏梅
黄昏山驿消魂处，枝亚疏篱。枝亚疏篱。酝籍香风蜜打围。
隔篱鸡犬谁家舍，门掩斜晖。门掩斜晖。花落花开总不知。

滴滴金
断桥雪霁闻啼鸟。对林花、弄晴晓。画角吹香客愁醒，见梢头红小。
团酥剪蜡知多少。向风前、压春倒。江嶂人烟画图中，有短篷香绕。

七娘子　三衢道中作
风流家世传张绪。似灵和新种垂杨缕。绮席摛词，银台奏赋。当年梦绕蓬山路。
卖花声断蓝桥暮。记吟鞭醉帽曾经处。蜀郡归来，荆州老去。心情零乱随风絮。

醉花阴　重九，诸公招饮于兹者十有六人，偶掇醉花阴腔，折墍书之壁间，聊以志时耳
峻极云端潇洒寺。赋我登高意。好景属清游，玉友黄花，谩续龙山事。秋风满座芝兰媚。杯酒随宜醉。行乐任天真，一笑和同，休问无携妓。

又　再用前韵姓
名未勒慈恩寺。谁作山林意。杯酒且同欢，不许时人，轻料吾曹事。
可怜风月于人媚。那对花前醉。珍重主人情，闻说当年，宴出红妆妓。

汉宫春
雪月相投。看一枝才爆，惊动香浮。微阳未放线路，说甚来由。先天一着，待辟开、多少旬头。却引取，春工入脚，争教消息停留。
官不容针时节，做一般孤瘦，无限清幽。随缘柳绿柳白，费尽雕锼。疏林野水，任横斜、谁与妆修。猛认得，些儿合处，不堪持献君侯。

暮花天
天意微悭，春工多裕，长须末后殷勤。骨瘦挽先，肌韵恰好，花头径尺徐陈。红黄粉紫，更牛家、姚魏为真。留几种，蒂殢中州，异时齐顿浑身。
承平当日开多少，笙歌何限，是甚人人。气入江南，心知芍药，彷佛前事犹存。名品应须，认旧家、雨露方新。成一处，蓓蕾根株，剩看诸谱纷纷。

新荷叶
艳态还幽，谁能洁净争妍。淡抹疑浓，肯将自在求怜。终嫌独好，任毛嫱、西子差肩。六郎涂涴，似和不似依然。
赫日如焚，诸馀只凭光鲜。雨过风生，也应百事随缘。香须道地，对一池、著甚沈烟。根株好在，淤泥白藕如椽。

秋兰香
未老金茎，些子正气，东篱淡伫齐芳。分头添样白，同局几般黄。向闲处、须一一排行。浅深饶间新妆。那陶令，漉他谁酒，趁醒消详。
况是此花开后，便蝶乱无花，管甚蜂忙。你从今、采却蜜成房。秋英诚商量。多少为谁，甜得清凉。待说破，长生真诀，要饱风霜。

汉宫春　见早梅呈吕一郎中郑四六监岳（题从永乐大典卷二千八百零八梅字韵补）
雪满江头，怪一枝不耐，还漏微阳。诗人越样眼浅，早自成章。群葩如绣，到那时、争爱春长。须知道，未通春信，是谁饱试风霜。
堪笑红炉画阁，问从来寒气，损甚容光。枝头有花恁好，映带新妆。寒窗愁绝，嗅清芬、不料饥肠。都缘是，此君小异，费他万种消详。

桂枝香
仙风透骨。向夏叶丛中，春花重出。骏发天香，不是世间尤物。占些空阔闲田地，共霜轮、伴他秋实。浅非冷蕊，深非幽艳，中无倚握。
任点取、龙涎笃耨。儿女子看承，万屈千屈。做数珠见，刻画毋盐唐突。不知几树栾团着，但口吻、非鸣云室。是耶非也，书生见识，圣贤心术。

水龙吟
钱王霸图成时，多应是百年遗树。羞将高古，为渠遮映，鱼盐调度。且向空山，趁时多事，四垂盘踞。算兴衰坐阅，权奇磊块，世间□、□斤斧。
又见当天明圣，便弹丸、也难分土。一番整顿，旧家草木，新来雨露。铁石心肠，虬龙根干，亭亭天柱。纵茯苓下结，茑罗高际，怎堪攀附。

临江仙
五百年间非一日，可堪只到今年。云龙欲化艳阳天。从来耆旧传，不博地行仙。
昨夜风声何处度，典型犹在南山。自怜不结傍时缘。著鞭非我事，避路只渠贤。

水龙吟　春恨
闹花深处层楼，画帘半卷东风软。春归翠陌，平莎茸嫩，垂杨金浅。迟日催花，淡云阁雨，轻寒轻暖。恨芳菲世界，游人未赏，都付与、莺和燕。
寂寞凭高念远。向南楼、一声归雁。金钗斗草，青丝勒马，风流云散。罗绶分香，翠绡封泪，几多幽怨。正销魂，又是疏烟淡月，子规声断。

洞仙歌
雨琐窗秋暮，梦高唐人困。独立西风万千恨。又檐花落处，滴碎空阶，芙蓉院，无限秋容老尽。
枯荷摧欲折，多少离声，锁断天涯诉幽闷。似蓬山去后，方士来时，挥粉泪、点点梨花香润。断送得、人间夜霖铃，更叶落梧桐，孤灯成晕。

虞美人　春愁
东风荡扬轻云缕。时送萧萧雨。水边台榭燕新归。一口香泥湿带、落花飞。
海棠糁径铺香绣。依旧成春瘦。黄昏庭院柳啼鸦。记得那人和月、折梨花。

眼儿媚　春愁
试灯天气又春来。难说是情怀。寂寥聊似，扬州何逊，不为江梅。
扶头酒醒炉香炧，心绪未全灰。愁人最是，黄昏前后，烟雨楼台。

思佳客　春感
花拂阑干柳拂空。花枝绰约柳鬟松。蝶翻淡碧低边影，莺啭浓香杪处风。
深院落，小帘栊。寻芳犹忆旧相逢。桥边携手归来路，踏皱残花几片红。

浣溪沙　南湖望中
爽气朝来卒未阑。可能着我屋千间。不须拄笏望西山。
柳外霎时征马骏，沙头尽日白鸥闲。称心容易足君欢。

贺新郎　人有见诳以六月六日生者，且言喜唱贺新郎，因用东坡屋字韵追寄
镂刻黄金屋。向炎天、蔷薇水洒，净瓶儿浴。湿透生绡裙微褪，谁把琉璃籍玉。更管甚、微凉生熟。磊浪星儿无著处，唤青奴、记度新翻曲。娇不尽，蕲州竹。
一泓曲水鳞鳞蹙。粉生红、香脐皓腕，藕双莲独。拂掠乌云新妆晚，无奈纤腰似束。白笃耨、霞觞浮绿。三岛十洲身在否、是天花、只怕凡心触。才乱坠，便籁簌。

又　又有实告以九月二十七日者，因和叶少蕴缕字韵并寄
昵昵骈头语。笑黄花、重阳去也，不成分数。倾国容华随时换，依旧清歌妙舞。苦未冷、都无星暑。恰好良辰花共酒，斗尊前、见在阳台女。朝共暮，定何许。
蓼红徙倚明汀渚。正萧萧、迎风夹岸，淡烟微雨。笃耨龙涎烧未也，好向儿家祝取。是有分、分工须与。以色事人能几好，愿衾稠、无缝休离阻。心一片，丝千缕。

--------------------------------------------------------------------------------
