舒亶词全集

--------------------------------------------------------------------------------

临江仙（送鄞令李易初） 
折柳门前鹦鹉绿，河梁小驻归船。不堪花发对离筵。孤村啼鴂日，深院落花天。 

文采弟兄真叠玉，赤霄去路谁先。明朝便恐各风烟。江山如有恨，桃李自无言。 


点绛唇（周园分题得湖上闻乐） 

紫雾香浓，翠华风转花随辇。洞天云暖。一片笙歌远。 

水展龙舟，忆侍瑶池宴。闲庭院。梦回春半。雪鬓无人见。 


散天花（次师能韵） 

云断长空叶落秋。寒江烟浪静，月随舟。西风偏解送离愁。声声南去雁，下汀洲。 

无奈多情去复留。骊歌齐唱罢，泪争流。悠悠别恨几时休。不堪残酒醒，凭危楼。 


醉花阴（试茶） 

露芽初破云腴细。玉纤纤亲试。香雪透金瓶，无限仙风，月下人微醉。 

相如消渴无佳思。了知君此意。不信老卢郎，花底春寒，赢得空无睡。 


醉花阴（越州席上官妓献梅花） 

月幌风帘香一阵。正千山雪尽。冷对酒尊傍，无语含情，别是江南信。 

寿阳妆罢人微困。更玉钗斜衬。拟插一枝归，只恐风流，羞上潘郎鬓。 


虞美人（寄公度） 

芙蓉落尽天涵水。日暮沧波起。背飞双燕贴云寒。独向小楼东畔、倚阑看。 

浮生只合尊前老。雪满长安道。故人早晚上高台。赠我江南春色、一枝梅。 


虞美人（周园欲雪） 

酒边陡觉罗衣暖。独倚黄昏看。寒鸦两两下楼东。著处暗云垂地、一重重。 

红炉欢坐谁能醉。多少看花意。谢娘也拟殢春风。便道无端柳絮、逼帘栊。 


虞美人（蒋园醉归） 

重帘小阁香云暖。黛拂梳妆浅。玉箫一曲杜韦娘。谁是苏州刺史、断人肠。 

醉归旋拨红炉火。却倚屏山坐。银缸明灭月横斜。还是画楼角送、小梅花。 


丑奴儿（次师能韵） 

一池秋水疏星动，寒影横斜。满坐风花。红烛纷纷透绛纱。 

江湖散诞扁舟里，到处如家。且尽流霞。莫管年来两鬓华。 


一落索（蒋园和李朝奉） 

正是看花天气。为春一醉。醉来却不带花归，诮不解、看花意。 

试问此花明媚。将花谁比。只应花好似年年，花不似、人憔悴。 


一落索 

叶底枝头红小。天然窃窕。后园桃李谩成蹊，问占得、春多少。 

不管雪消霜晓。朱颜长好。年年若许醉花间，待拚了、花间老。 


满庭芳（重阳前席上次元直韵） 

寒日穿帘，澄江凭槛，练光浮动余霞。蓼汀芦岸，黄叶衬孤花。天外征帆隐隐，残云共、流水无涯。登临处，琼枝潋滟，风帽醉欹斜。 

丰年，时节好，玉香田舍，酒满渔家。算浮世劳生，事事输他。便恁从今酩酊，休更问、白雪笼纱。还须仗，神仙妙手，传向画图夸。 


满庭芳（后一日再置酒次冯通直韵） 

红叶飘零，寒烟疏淡，楼台半在云间。望中风景，图画也应难。又是重阳过了，东篱下、黄菊阑珊。陶潜病，风流载酒，秋意与人闲。 

霞冠。欹倒处，瑶台唱罢，如梦中还。但醉里赢得，满眼青山。花发看看满也，留不住、当日朱颜。平生事，从头话了，独自却凭阑。 


满庭芳（送权府苏台道宗朝奉） 

阊阖天门，芙蓉春殿，几年目断鸡翘。短蓬秋鬓，端幸倚琼瑶。南圃花边小院，西湖畔、云底双桥。归时节，红香露冷，月影上芭蕉。 

明朝。那可望，旗亭烟草，柳渡寒潮。但万户千门，恨客歌樵。戏彩光浮衮绣，听鸣珂、响逼云霄。应回首，绮裘醉客，还是独吹箫。 


卜算子（分题得苔） 

池台小雨干，门巷香轮少。谁把青钱衬落红，满地无人扫。 

何时斗草归，几度寻花了。留得佳人莲步痕，宫样鞋儿小。 


菩萨蛮 

三年江上风吹泪。夭桃艳杏无春意。今日欲开眉。那堪更别离。 

莫折长亭柳。折尽愁依旧。只有醉如狂。人生空断肠。 


菩萨蛮 

柳桥花坞南城陌。朱颜绿发长安客。雨后小池台。寻常载酒来。 

马头今日路。却望城西去。斜日下汀洲。断云和泪流。 


菩萨蛮 

画船搥鼓催君去。高楼把酒留君住。去住若为情。西江潮欲平。 

江潮容易得。只是人南北。今日此尊空。知君何日同。 


菩萨蛮 

画檐细雨偏红烛。疏星冷落排寒玉。赌得碧云篇。金波更涉船。 

樽前当日客。行色垂杨陌。天阔水悠悠。含情独倚楼。 


菩萨蛮 

杜鹃啼破江南月。香风扑吹红雪。赋就缕金笺。黄昏醉上船。 

年华双短鬓。事往情可尽。明日各天涯。来春空好花。 


菩萨蛮（次刘郎中赏花韵） 

朱帘乍卷层烟起。露华深浅初疑洗。困倚玉阑风。绮罗知几重。 

向人如有意。不醉何时醉。便得一枝红。犹胜两鬓空。 


菩萨蛮（席上送寅亮通直） 

小池山额垂螺碧。绿红香里眠鸂鶒。波面翠云开。仙槎天上来。 

吹将红日落。懊恼严城角。风月此时情。知君华发生。 


菩萨蛮（送奉化知县秦奉议） 

一回别后一回老。别离易得相逢少。莫问故园花。长安君是家。 

短亭秋日晚。草色随人远。欲醉又还醒。江楼暮角声。 


菩萨蛮 

樽前休话人生事。人生只合樽前醉。金盏大如船。江城风雪天。 

绮窗灯自语。一夜芭蕉雨。玉漏为谁长。枕衾残酒香。 


菩萨蛮 

楼前流水西江道。江头水落芙蓉老。画鼓叠凉波。凭栏颦翠娥。 

当年金马客。青鬓芦花色。把酒感秋蓬。骊歌半醉中。 


菩萨蛮 

绮栊深闭桃园曲。刘郎老向花间宿。笑脸抹流霞。心知是小琶。 

纤纤垂素玉。掠鬓春云绿。弹了醉思仙。小窗红日偏。 


菩萨蛮（次张秉道韵） 

真珠酒滴琵琶送。行云旧识巫山梦。空得醉中归。老来心事非。 

江梅含日暖。照水花枝短。密叶似商量。向人春意长。 


菩萨蛮 

小亭露压风枝动。鹊炉火冷金瓶冻。悄悄对西窗。瘦知罗带长。 

欲眠思殢酒。坐听寒更久。无赖是青灯。开花故故明。 


菩萨蛮 

流年又见风沙送。钧天回首清都梦。塞雁几时归。镜中双鬓非。 

绿袍同冷暖。谁道交情短。愁斛若为量。还随一线长。 


菩萨蛮（次莹中元归韵） 

白苹洲渚垂杨岸。藕花未放青蒲短。斜日画船归。背人双鹭飞。 

醉眠金马客。不道风尘隔。红影上窗纱。小庭空落花。 


菩萨蛮（湖心寺席上赋茶词） 

金船满引人微醉。红绡笼烛催归骑。香泛雪盈杯。云龙疑梦回。 

不辞风满腋。旧是仙家客。坐得夜无眠。南窗衾枕寒。 


菩萨蛮（别意） 

江梅未放枝头结。江楼已见山头雪。待得此花开。知君来不来。 

风帆双画鹢。小雨随行色。空得郁金裙。酒痕和泪痕。 


菩萨蛮（次韵） 

香波绿暖浮鹦鹉。黄金捍拨么弦语。小雨落梧桐。帘栊残烛红。 

人生闲亦好。双鬓催人老。莫惜醉中归。醒来思醉时。 


菩萨蛮 

绿窗酒醒春如梦。小池犹见红云动。露湿井干桐。翠阴生细风。 

雨过芳塘净。清昼闲中永。门外立双旌。隔花闻笑声。 


菩萨蛮 

忆曾把酒赏红翠。无腰柳弱歌声细。纵马杏园西。归来香满衣。 

宝车空犊驻。事逐孤鸿去。搔首立江干。春萝挂暮山。 


蝶恋花（置酒别公度座间探题得梅） 

雪后江城红日晚。暖入香梢，渐觉玲珑满。仿佛临风妆半面。冰帘斜卷谁庭院。 

折向樽前君细看。便是江南，寄我人还远。手把此枝多少怨。小楼横笛吹肠断。 


蝶恋花 

深炷熏炉小扃院。手捻黄花，尚觉金犹浅。回首画堂双语燕。无情渐渐看人远。 

相见争如初不见。短鬓潘郎，斗觉年华换。最是西风吹不断。心头往事歌中怨。 


减字木兰花（用旧韵戏吴奉议） 

眉山敛额。往事追思空手拍。雁字频飞。生怕人来说著伊。 

闲抛绣履。愁殢香衾浑不起。莫似扬州。只作寻常薄幸休。 


减字木兰花（赋锦带） 

碎红如绣。摇曳东风垂彩绶。拟倩柔条。约住佳人细柳腰。 

蜀江春绿。争似枝头能结束。纤手攀时。欲绾同心寄与谁。 


木兰花（次韵赠歌妓） 

十二阑干褰画箔。取次穿花成小酌。彩鸾舞罢凤孤飞，回首东风空院落。 

杳杳桃源仙路邈。晴日晓窗红薄薄。伤春还是懒梳妆，想见绿云垂鬓脚。 


木兰花 

金丝络马青钱路。笑指玉皇香案去。点衣柳陌堕残红，拂面风桥吹细雨。 

晓钗压鬓头慵举。恨里歌声兼别苦。西湖一顷白菱花，惆怅行云无觅处。 


减字木兰花（蒋园口号） 

琉璃一片春湖面。画舫游人帘外见。水边风嫩柳低眠，花底雨干莺细啭。 

秋千寂寂垂杨岸。芳草绿随人渐远。一番乐事又将离，金盏莫辞红袖劝。 


浣溪沙（次权中韵） 

燕外青楼已禁烟。小寒犹自薄胜绵。画桥红日下秋千。 

惟有樽前芳意在，应须沈醉倒花前。绿窗还是五更天。 


浣溪沙（和葆先春晚饮会） 

金缕歌残红烛稀。梁州舞罢小鬟垂。酒醒还是独归时。 

画栋日高来语燕，绮窗风暖度游丝。几多落叶上青枝。 


浣溪沙（和仲闻对棋） 

黑白纷纷小战争。几人心手斗纵横。谁知胜处本无情。 

谢傅老来思别墅，杜郎闲去忆鏖兵。何妨谈笑下辽城。 


浣溪沙（劝酒） 

雨洗秋空斜日红。青葱瑶辔玉玲珑。好风吹起□江东。 

且尽红裙歌一曲，莫辞白酒饮千钟。人生半在别离中。 


浣溪沙 

白鹭飞飞点碧塘。雨荷风卷绿罗裳。管弦竞奏杂鱼榔。 

游女谩能歌白纻，使君不学野鸳鸯。桃花空解误刘郎。 


鹊桥仙（吕使君饯会） 

教来歌舞，接成桃李。尽是使君指似。如今装就满城春，忍便拥、双旌归去。 

莺心巧啭，花心争吐。无计可留君住。两堤芳草一江云，早晚是、西楼望处。 


--------------------------------------------------------------------------------
