张衡全集


张衡(78～139)，东汉科学家、文学家。字平子。南阳西鄂（今河南南阳）人。17岁时游学三辅，后来到京都洛阳，就教于太学，“通《五经》，贯六艺”。他淡于功名，屡次被公府征召，都推辞不就。永元十二年(100),始任南阳主簿。后被征入朝，拜郎中，两次任太史令，又作过侍中、河间相等官。《隋书·经籍志》有《张衡集》14卷，久佚；明人张溥编有《张河间集》，收入《汉魏六朝百三家集》。　　　　　　　　　　　　　　　　　　　　

--------------------------------------------------------------------------------

同声歌

邂逅承际会。得充君后房。情好新交接。恐{日栗}若探汤。不才勉自竭。贱妾职所当。绸缪主中馈。奉礼助蒸尝。思为苑蒻席。在下蔽匡床。愿为罗衾帱。在上卫风霜。洒扫清枕席。鞮芬以狄香。重户结金扃。高下华镫光。衣解巾粉御。列图陈枕张。素女为我师。仪态盈万方。众夫所希见。天老教轩皇。乐莫斯夜乐。没齿焉可忘。 

歌 
 
天地烟煴。百卉含蘤。鸣鹤交颈。雎鸠相和。处子怀春。精魂回移。如何淑明。忘我实多。 

歌 
 
皇皇者凤。通玄知时。萃于山趾。与帝邀期。吉事有祥。惟汉之祺。 

歌 
 
惊雄逝兮孤雌翔。临归风兮思故乡。 

叹 
 
大火流兮草虫鸣。繁霜降兮草木零。秋为期兮时已征。思美人兮愁屏营。 

歌 
 
浩浩阳春发。杨柳何依依。百鸟自南归。翱翔萃我枝。 

怨诗三首 

一 
 
猗猗秋兰。植彼中阿。有馥其芳。有黄其葩。虽曰幽深。厥美弥嘉。之子之远。我劳如何。 

二 
 
我闻其声。载坐载起。 

三 
 
同心离居。绝我中肠。 

诗 
 
愿言不获。终然永思。 

四愁诗 

我所思兮在太山。欲往从之梁父艰。侧身东望涕沾翰。美人赠我金错刀。何以报之英琼瑶。路远莫致倚逍遥。何为怀忧心烦劳。 
我所思兮在桂林。欲往从之湘水深。侧身南望涕沾襟。美人赠我金琅玕。何以报之双玉盘。路远莫致倚惆怅。何为怀忧心烦伤。 
我所思兮在汉阳。欲往从之陇阪长。侧身西望涕沾裳。美人赠我貂襜褕。何以报之明月珠。路远莫致倚踟蹰。何为怀忧心烦纡。 
我所思兮在雁门。欲往从之雪雰雰。侧身北望涕沾巾。美人赠我锦绣段。何以报之青玉案。路远莫致倚增叹。何为怀忧心烦惋。 

定情歌 
 
大火流兮草虫鸣。繁霜降兮草木零。秋为期兮时已征。思美人兮愁屏营。 


--------------------------------------------------------------------------------

归田赋


　　游都邑以永久，无明略以佐时。徒临川以羡鱼，俟河清乎未期。感蔡子之慷慨，从唐生以决疑。谅天道之微昧，追渔父以同嬉。超埃尘以遐逝，与世事乎长辞。

    于是仲春令月，时和气清；原隰郁茂，百草滋荣。王雎鼓翼，仓庚哀鸣；交颈颉颃，关关嘤嘤。于焉逍遥，聊以娱情。

    尔乃龙吟方泽，虎啸山丘。仰飞纤缴，俯钓长流。触矢而毙，贪饵吞钩。落云间之逸禽，悬渊沉之鲨鰡。

    于时曜灵俄景，继以望舒。极般游之至乐，虽日夕而忘劬。感老氏之遗诫，将回驾乎蓬庐。弹五弦之妙指，咏周、孔之图书。挥翰墨以奋藻，陈三皇之轨模。苟纵心于物外，安知荣辱之所如。

