朱彝尊诗词选

--------------------------------------------------------------------------------

高阳台

吴江叶元礼，少日过流虹桥，有女子在楼上，见而
慕之，竟至病死。气方绝，适元礼复过其门，女之母以
女临终之言告叶，叶入哭，女目始瞑。友人为作传，余
记以词。

桥影流虹，湖光映雪，翠帘不卷春深。一寸横波，断肠人在楼阴。
游丝不系羊车住，倩何人传语青禽？最难禁，倚遍雕阑，梦遍罗衾。　 
重来已是朝云散，怅明珠佩冷，紫玉烟沉。前度桃花，依然开满江浔。
钟情怕到相思路，盼长堤草尽红心。动愁吟，碧落黄泉，两处难寻。

桂殿秋

思往事，渡江干。青蛾低映越山看。共眠一舸听秋雨，小簟轻衾各自寒。

卖花声·雨花台

衰柳白门湾，潮打城还。小长干接大长干。歌板酒旗零落尽，剩有渔竿。 
秋草六朝寒，花雨空坛。更无人处一凭阑。燕子斜阳来又去，如此江山！

南楼令

疏雨过轻尘，圆莎结翠茵，惹红襟乳燕来频。乍暖乍寒花事了，留不住，塞垣春。 
归梦苦难真，别离情更亲，恨天涯芳信无因。欲话去年今日事，能几个，去年人？

解佩令·自题词集

十年磨剑，五陵结客，把平生、涕泪都飘尽。老去填词，一半是，空中传恨。几曾围、燕钗蝉鬓？ 
不师秦七，不师黄九，倚新声、玉田差近。落拓江湖，且分付、歌筵红粉。料封侯、白头无分！

霜天晓角·晚次东阿

鞭影匆匆。又铜城驿东。过雨碧罗天净，才八月，响初鸿。　 
微风何寺钟？夕曛岚翠重。十里鱼山断处，留一抹、枣林红。

梅花引·苏小小墓

小溪澄，小桥横，小小坟前松柏声。碧云停，碧云停，凝想往时，香车油壁轻。 
溪流飞遍红襟鸟，桥头生遍红心草。雨初晴，雨初晴，寒食落花，青骢不忍行。

尉迟杯·七夕怀静怜

吴绫白，偏爱缝双袖鸦翎黑。多应北里新妆，怕堕寻常标格。
微风帘额，看露叶，中庭尽秋色。记鳞鳞，月底疏云，曾照勾阑吹笛。 
一自细马驮归，剩罗帕、当时别泪偷拭。最恨初鸿，衔芦塞上，不递愁人消息。
枉飞度、河桥山驿。想柳外、高楼长如昔。更何年，并坐穿针？六度凄凉今夕。

木兰花慢·上元

今年风月好，正雪霁、凤城时。把鱼钥都开，钿车溢巷，火树交枝。
参差闹蛾歌后，听笛家齐和《落梅》词。翠幌低悬录蔌（二字四头），红楼不闭葳蕤。 
蛾眉帘卷再休垂，众里被人窥。乍含羞一晌，眼波又掷，鬟影相随。
腰肢风前转侧，却凭肩回睇似沉思。料是金钗溜也，不知兜上鞋儿。

金缕曲·初夏

谁在纱窗语？是梁问、双燕多愁，惜春归去。早有田田青荷叶，占断板桥西路。
听半部、新添蛙鼓。小白蔫红都不见，但愔愔、门巷吹香絮。绿阴重，已如许。 
花源岂是重来误？尚依然、倚杏雕阑，笑桃朱户。隔院秋千看尽拆，过了几番疏雨。
知永日、簸钱何处？午梦初回人定倦，料无心、肯到闲庭宇。空搔首，独延伫。

忆少年

飞花时节，垂杨巷陌，东风庭院。重帘尚如昔，但窥帘人远。 
叶底歌莺梁上燕，一声声，伴人幽怨。相思了无益，悔当初相见。

一叶落

泪眼注，临当去，此时欲住已难住。下楼复上楼，楼头风吹雨。风吹雨，草草离人语。

长亭怨慢·雁

结多少悲秋俦侣，特地年年，北风吹度。紫塞门孤，金河月冷，恨谁诉？
回汀枉渚，也只恋江南住。随意落平沙，巧排作、参差筝柱。 
别浦，惯惊移莫定，应怯败荷疏雨。一绳云杪，看字字悬鍼垂露。
渐欹斜、无力低飘，正目送、碧罗天暮。写不了相思，又蘸凉波飞去。

哭王处士翃（六首选一）

相送悲长别，还家惨独行。
流连简书札，次第念交情。
自有箧中作，何难身后名！
泉台应快意，未必似平生。

来青轩

天书稠叠此山亭，往事犹传翠辇经。
莫倚危栏频北望，十三陵树几曾青？

出居庸关

居庸关上子规啼，饮马流泉落日低。
雨雪自飞千嶂外，榆林只隔数峰西。

云中至日

去岁山川缙云岭，今年雨雪白登台。
可怜日至长为客，何意天涯数举杯！
城晚角声通雁塞，关寒马色上龙堆。
故园望断江村里，愁说梅花细细开。

度大庾岭

雄关直上岭云孤，驿路梅花岁月徂。
丞相祠堂虚寂寞，越王城阙总荒芜。
自来北至无鸿雁，从此南飞有鹧鸪。
乡国不堪重伫望，乱山落日满长途。

鸳鸯湖棹歌（—百首选六）

　　　　　　其一

樯燕樯乌绕楫师，树头树底挽船丝。
村边处处围桑叶，水上家家养鸭儿。

　　　　　　其二

穆湖莲叶小于钱，卧柳虽多不碍船。
两岸新苗才过雨，夕阳沟水响溪田。

　　　　　　其三

西水驿前津鼓声，原田角角野鸡鸣。
苔心菜甲桃花里，未到天明棹入城。

　　　　　　其四

长水风荷叶叶香，斜塘惯宿野鸳鸯。
郎舟爱向斜塘去，妾意终怜长水长。

　　　　　　其五

屋上鸠鸣谷雨开，横塘游女荡船回。
桃花落后蚕齐浴，竹笋抽时燕便来。

　　　　　　其六

秋水寻常没钓矶，秋林随意敞柴扉。
八月田中黄雀啄，九月田中黄雀肥。

晚次崞县

百战楼烦地，三春尚朔风。
雪飞寒食后，城闭夕阳中。
行役身将老，艰难岁不同。
流移嗟雁户，生计各西东。

玉带生歌并序

玉带生，文信国所遗砚也。予见之吴下，既摹其铭
而装池之，且为之歌曰：

玉带生，吾语汝：汝产自端州，汝来自横浦。幸免事降
表，佥名谢道清，亦不识大都承旨赵孟俯。能令信公喜，
辟汝置幕府。
当年文墨宾，代汝一一数：参军谁？谢皐羽；寮佐谁？
邓中甫；弟子谁？王炎午。独汝形躯短小，风貌朴古；
步不能趋，口不能语：既无鹳之鹆之活眼睛，兼少犀纹
彪纹好眉妩；赖有忠信存，波涛孰敢侮？是时丞相气尚
豪，可怜一舟之外无尺土，共汝草檄飞书意良苦。四十
四字铭厥背，爱汝心坚刚不吐。
自从转战屡丧师，天之所坏不可支。惊心柴市日，慷慨
且诵临终诗，疾风蓬勃扬沙时。传有十义士，表以石塔
藏公尸。生也亡命何所之？或云西台上，唏发一叟涕涟
洏，手击竹如意，生时亦相随。冬青成阴陵骨朽，百年
踪迹人莫知。
会稽张思廉，逢生赋长句。抱遗老人阁笔看，七客寮中
敢（口夭）怒？吾今遇汝沧浪亭，漆匣初开紫衣露，海
桑陵谷又经三百秋，以手摩挱尚如故。洗汝池上之寒泉，
漂汝林端之霏雾；俾汝畏留天地间，墨花恣洒鹅毛素。

晓入郡城

轻舟乘间入，击缆坏篱根。
古道横边马，孤城闭水门。
星含兵气动，月傍晓烟昏。
辛苦乡关路，重来断客魂。


--------------------------------------------------------------------------------
